
Tikėjimas laiduoja mums tai, ko viliamės, 
įrodo tikrovę, kurios nematome. Per jį 
protėviai gavo gerą liudijimą. Tikėjimu 
suvokiame, kad pasauliai buvo sukurti 
Dievo žodžiu... 


Tikėdamas Abraomas paklausė liepimo 
keliauti į šalį, kurią turėjo paveldėti, ir 
išvyko, nežinodamas kur einąs ... 


Tikėdamas (Mozė) paliko Egiptą ir nepa- 
būgo karaliaus... Tikėdami (izraeliečiai) 
perėjo per Raudonąją jūrą, tartum per 
sausumą... 

LEIDĖJŲ ŽODIS 


Maža mūsų maldininkų grupė pamažu kilo įkalnin 
iš Jericho į Jeruzalę. “ Aplankysim Gailestingojo samarie- 
čio užeigą“ — paskelbė vadovas. Mūsų dėmesį atkreipė 
kieme paminklas, vaizduojąs Lk 10, 29-37 aprašytąją Gai- 
lestingojo samariečio sceną. Aišku, kad nei ano samarie- 
čio, nei kunigo, nei levito, nei sužeistojo izraelito visai 
nebuvo. Kristus juos sukūrė pavaizduoti į;o norimai teo- 
loginei tiesai — kas yra mūsų artimas ir kaip turime būti 
gailestingi kiekvienam žmogui, kas jis bebūtų. 

Keliaudami per Samariją, sustojome prie Jokūbo šu- 
linio, esančio netoli Sichemo, Garizimo kalno papėdėje. 
Čia Kristus ilsėjosi, nuvargęs iš kelionės. Ilgam pokalbyje 
su atėjusia semtis vandens to miestelio ištvirkėle samarie- 
te, pasisakė jai esąs Mesijas (Jn 4, 1-42), — įtikėjo ji ir 
visi ano miestelio gyveniojai. 

Tas šulinys ir miestelis tebėra ir dabar. Ir Jokūbas, 
ir Kristus, ir Samarietė yra istoriniai asmenys, kuriais 
remiasi anas Šv. Rašto pasakojimas. 

Šventas Raštas nėra nei grynai teologinis, nei grynai 
istorinis veikalas. Jo vedamoji, pagrindinė mintis yra teo- 

loginė — Dievo įsijungimas į žmonių istoriją. Bet ta teo- 
loginė mintis nepakibus ore — ji atsiremia į tikrai gyve- 
nusius žmones, tautas, į tikrai buvusius įvykius, ištįsusius 
daugelio šimtmečių būvyje. 

Kaip atskirti, kas ir kiek istoriškai tikra Šv. Rašte, 
kas sukurta, norint geriau atskleisti Dievo planą ir to pla- 
no įgyvendinimą žmonijos istorijoje? Jau antras šimtmetis 
racionalistai bei modernistai bando beveik viską Šv. Raš- 
te paversti mitu, paneigdami isioriškumą. Fundamentalis- 
tai krypsta į antrą kraštutinumą — viską suprasti ir aiš- 
kinti raidiškai. 

Prakalbėjo akmenys! Per porą paskutinių šimtmečių 
archeologai atkasė Šventojoje Žemėje ištisus miestus, kurie 
buvo Šv. Rašte aprašytų įvykių liudininkai. Juose rado 
neįkainojamos vertės istorinių dokumentų, įrašų, rankraš- 
čių, daugelio Šv. Rašto knygų ar jų dalių nuorašus, pa- 
tvirtinančius paties Šv. Rašto ir jame minimų vietų, as- 
menų bei įvykių tikrumą. 

Šios knygos autorius kun. prof. Antanas Rubšys jau 
dvidešimt devinti metai dėsto Šv. Raštą Amerikos Semi- 
narijose ir Kolegijose. Jis pats keliais atvejais dalyvavo 
atkasinėjimo ekspedicijose, vadovavo jų darbams. Jis daug 
kartų išvažinėjo visas anas vietas. Kaip akylus, visa pa- 
stebįs ir visa registruojąs turistas, šios knygos puslapiuose 
jis vedžioja mus po anas vietas, į savo įdomius, nuotykin- 
gus, gyvo stiliaus kelionių aprašymus, įjungdamas visa, 
kas šiaip jau paprastai sausai išdėstoma archeologijos 
vadovėliuose. Nė nepasijunti, kaip esi praturtintas būti- 
niausiomis žiniomis, praveriančiomis duris pirmam žings- 
niui į teisingą Knygų knygos — Šventojo Rašto suprati- 
mą. Šilokio veikalo mums gali pavydėti šimtamilijoninės 
tautos. Dėkodami autoriui, su malonumu pateikiame jį 
Skaitytojams. 

Krikščionis Gyvenime Leidėjai 


žkelė 


judanti kry 


Via Appia: 


vienas didžiųjų Romos imperijos vieškelių. 


ITALIJA: VIEŠKELIAI Iš ROMOS Į RYTUS 


1976 metų birželis. Esu Romoje. Vasaros tingumas 
lėtina ne tik gamtą, bet ir žmones. 

Romoje ruošiuosi kelionei į rytinius Viduržemio jū- 
ros kraštus. Ant stalo knygos apie Iraką, Iraną, Turkiją 
ir Graikiją. Ir žemėlapių krūvos. 

Į Iraką keliauti sunku. Turizmu ten nesidomi. O ar- 
cheologijai nėra laiko. Užtat ir varstau Irako ambasados 
duris. Ambasadorius, matyt, “ne" sakyti iš karto nenori, 
o “taip" sakyti negali, nes jis — valdžios žmogus. Su Ira- 
nu labai lengva. Vizą duoda tuojau pat. Belaukiant arba- 
tos stiklu pavaišina. 


VISI VIEšKELIAI Į ROMA VEDA... 


Romoje ruoštis kelionei į Viduržemio jūros kraštus 
yra ne tik naudinga, bet ir smagu. Mat, kadaise Roma 
buvo jų visų sostinė — visi vieškeliai į Romą vedė. Esu 

čia lyg namie. Studijų metai Romą padarė itin mielą. Aš- 
tuoneri metai... Triguba ji: pagoniškoji su Forum Ro- 
manum ir koliziejumi; krikščioniškoji su katakombomis 
bei bazilikomis; ir modernioji su paminklu karaliui Vit- 
torio Emanuele II bei Via Veneto kavinėmis. 

Forum Romanum — Romos aikštė, arba forumas, 
yra knyga apie pagoniškąją Romą. Romulas ir Remas, 
anie legendiniai dvynukai, vilkės užauginti, paliko čia sa- 
vosios Keturkampės Romos pamatus. Smagu tingios birže- 
lio popietės ramybėje stovinėti prie statinių likučių, pa- 
minklų ir akmenų su įrašais. Legenda sako, kad Romulas 
Remą nužudė. Dėl ko? Ogi šis, norėdamas iš brolio pasi- 
tyčioti, peršokęs per naujojo miesto sienas. .. Marsas, ka- 
ro dievaitis, Remą į dangų nusinešė, o romėnai jį dievai- 
čiu pasidarė. Romulo dulkės guli juodo akmens kape. 
Arti jo kapo yra du įvaizdūs paminklai: Romos bamba ir, 
kadaise auksu švytėjęs, mylių stulpas. Abu paminklai by- 
loja tą patį: Roma — pasaulio centras. 

Iš Romos aikštės šaute šauna vieškeliai: į šiaurę — 
Via Flaminia ir Via Salaria, į pietus — Via Appia, į ry- 
tus — Via Tiburtina, o į vakarus — Via Aurelia. .. Vieš- 
keliai ne tik į Romą veda, bet Romoje ir prasideda. Min- 
timi skubu vieškeliu pietų linkui. Tai Via Appia. Lengvai 
peršoku Adrijos jūrą į Graikiją. Čia gi Via Egnatia — tie- 
sus kelias į Filipus. Gi rytuose nuo Filipų Europa susi- 
tinka su Azija. Tiesa, Bosforo sąsiauris šias dvi seseris 
skiria, tačiau Europos ir Azijos siūlė yra kur kas ryškes- 
nė, negu Bosforas. Ji net surambėjusi istorijos raidoje. 


KELIONĖS TIKSLAS 

Rytiniai Viduržemio jūros kraštai, Vakarinė Azija, 
mane masina. Jau ne pirmąsyk į ten keliauju. Tačiau ši 
kelionė daug žada. Dalyvauju tarptautinėje Artimųjų Ry- 
tų archeologų studijinėje kelionėje. Sv. Raštas ir Artimų- 

jų Rytų rašiija liudija, kad Artimieji Rytai buvo Vakarų 
kultūros ir civilizacijos lopšys. Čia geriau, negu bet kur 
kitur ant žemės, gali įsiminti, kad žmogus yra judanti 
kryžkelė: Rojus, Abraomas, Hamurabis, Zaratustra, Kiras 
Didysis, Aleksandras Didysis. .. 


ROMA — PASAULINĖ VALSTYBĖ 


Kalbant apie Romą, reikia sustoti ir giliai atsikvėpti. 
Roma nebuvo vien tik valstybė, ji buvo pasaulinė valstybė. 
Vienintelė žmonijos istorijoje. Jokia kita valstybė nepa- 
jėgė sujungti tiek daug skirtingų tautų į vieną politinę 
bendruomenę. Tiesa, Kinijoj ir Indijoj yra daugiau gy- 
ventojų, negu Romos imperijoj, tačiau jos yra labiau vie- 
nalytės negu Roma. Romos imperijos tautos, nors ir bū- 
damos nevienalytės, save vadino oikoumene — pasauliu, 
kuriame žmonės gyvena. Šalia imperijos ribų, jų many- 
mu, buvo tik dykynės, kuriose klajojo barbarai. Savo 
savimone jie buvo snobai. Barbarai, nebūdami oikoumene 
— pasaulio, kuriame žmonės gyvena, dalimi, nebuvo verti 
jokio dėmesio. Jų lyg nebuvo. 

Šimtmečių raidoje Romos imperijos gyventojai buvo 
priversti prisipažinti, kad jie klydo. Tačiau Naujojo Tes- 
tamento amžiuje jie buvo šventai įsitikinę, kad barbarai 
nebuvo žmonės. Roma buvo pasaulinė valstybė, pirmoji ir 
galbūt paskutinė žmonijos istorijoje. Ji buvo ne tik poli- 
tinė bendruomenė, bet ir kone kosminė tikrovė. 

Romos imperijos tautos skaitėsi su imperija lygiai 
taip, kaip žmogus skaitosi su gamta. Imperija atrodė taip 
reikalinga gyvenimui, kaip saulė, lietus, augmenija. Išim- 
tis buvo žydai ir krikščionys. 

Roma buvo imperija. Istorija liudija, kad ji buvo 
žiauri, despotiška, grobuoniška. Tačiau ji buvo gerbia- 
ma. Pagarba Romos imperijai kilo iš to, kad ji valdė ge- 
riau, negu bet kokia kita valdžia. Tautų pagarba jai buvo 

Pagoniškoji Roma 


Forum Romanum: miesto centro pasiatų ir šventovių likučiai. 


Koliziejus: keturaukštis Flavijaus amfiteatras. 


Forum Romanum: vestalių rūmai ir kiemas... 


Romėnų šventovės šeimos globėjams — Vesta ir Janus. 


Krikščioniškoji Roma 


“Ouo vadis" šventovė ant Via Appia vieškelio. 


Šv. Petro statula prie Šv. Petro bazilikos. 


Šv. Sebastijono katakombos: čia buvo laikomi apaštalų 
Petro ir Pauliaus kūnai persekiojimų metu. 


i: p 2 


Milvijaus tiltas: Konstantino pergalės vieta. 


Modernioji Roma 


Paminklas karaliui Vittorio Emmanueile II ir Ara Coeli — 
Dangaus altoriaus šventovė iš senosios Romos laikų. 


Palazzo Venezia: rūmai, iš kurių Mussolini skelbė karus. 


Šv. Petro bazilikos stogas su kavine, paštu, krautuvėlėmis. 


Sistinos koplyčios ir Vatikano įstaigų stogai. 


Modernioji Roma 


Paminklas karaliui Vittorio Emmanueie II ir Ara Coeli — 
Dangaus altoriaus šventovė iš senosios Romos laikų. 

Palazzo Venezia: rūmai, iš kurių Mussolini skelbė karus. 


Šv. Petro bazilikos stogas su kavine, paštu, krautuvėlėmis. 


Sistinos koplyčios ir Vatikano įstaigų stogai. 


Lietuviškoji Roma 


Lietuviška vytis prie Scala di Spagna (Ispanijos laiptų). 


Užas 
E 


Paminklinė lenta Adomui Mickevičiui Romos senamiestyje. 


Popiežiškoji šv. Kazimiero kolegija ir Villa Lituana. 


AM a) gas: 


Tėvų Marijonų kapai Campo Verano kapinėse, kur palaidoti 
vysk. P. Būčys, vysk. P. Brazys, kun. K. Rėklaitis. 


tolygi žmogaus pagarbai gamtos jėgoms. Romos imperija 
buvo ne tik gerbiama, bet ir garbinama. 

Pax Romana — Romos taika buvo cezario Augusto 
sukurta ir tvėrė bent tris šimtmečius. Romėnai, aplamai 
imant, sukūrė taiką, kuri nesirėmė karo paliaubomis, bet 
įstatymu ir darna. Žinoma, ir čia buvo išimčių. Būdinga, 
kad apie netikusius imperijos gubernatorius sužinome iš 
pačių romėnų šaltinių. Tacitas, romėnų istorikas, deda į 
Britanijos karaliuko lūpas išsireiškimą apie romėnus: “ Jie 
kraštą padaro dykuma ir pavadina taika“. Neronui val- 
dant, Judėjos prokuratoriai buvo vagišiai ir kyšininkai. 
Jie pagreitino tragiškąjį žydų sukilimą prieš Romą 66 
m. prieš Kristų. Tačiau tai buvo išimtys. Romos imperijos 
valdžia rūpinosi valdomųjų gerove. 

Romos taika buvo labai patogi keliautojams Vidur- 
žemio jūros kraštuose. Ne tik įstatymai ir legionai, bet ir 
vieškeliai, tiltai ir iškilūs pastatai jiems padėjo. Užtat 
prekyba ir idėjos galėjo tarpti. Tautų apaštalas Paulius 
šią padėtį, Evangeliją skelbdamas, meistriškai naudojo. 
Būdamas Romos pilietis, jis galėjo klausti: “ Ar jums va- 
lia plakti Romos pilietį, ir dar nenuteistą?"" (Apd 22,25). 
“Civis Romanus sum!" (Esu Romos pilietis!) būdavo net 
kalėjimo duris atveriąs pasas (žr. Apd 16,35-37). 

Stovinėju pagoniškosios Romos griuvėsiuose. Minti- 
mi matau jų statytojus Graikijoje, Mažojoje Azijoje, Meso- 
potamijoje. Po dienos kitos ten būsiu. 


VIZA Į IRAKA GAUTA 


Birželio 27. Irako ambasadorius praneša, kad vizą 
mums duos septyniom dienom. Mūsų grupė turi išvykti 
Irako lėktuvų linijos 054 skridimu po poros dienų, per 
Apaštalų Petro ir Pauliaus švenię. Viza gauta. Irake mu- 
mis rūpinsis Vatikano nuncijus. 

Į BAGDADA — HARUN AR-RAšID SOSTINE 


Bagdadas yra Irako, vieno iš arabų kraštų, sostinė. 
Nuo 1958 metų jis flirtuoja su Sovietų Sąjunga ir jos 
satelitais. Su Vakarų kraštais irgi žaidžia. Irako linijos 
kontoroje gauname bilietus, tačiau tikslaus išskridimo lai- 
ko nenurodo. Sako, būkite Fiumicino orauostyje 5:30 val. 
popiet. 

Studijinei grupei vadovauja amerikietis jėzuitas Ro- 
bert North. Derlingojo pusmėnulio kraštai, Artimieji Ry- 
tai, jam yra lyg sava kišenė — daug dirbęs ir vadovavęs 
archeologiniam tyrimui. Esame seni studijų draugai. Prieš 
porą dešimtmečių turėjau progos pasinaudoti jo turtinga 
archeologine patirtimi ir išmintimi Šventraščio krašte — 
Palestinoje. Užtat dabar ir smaginuosi mintimi, kad ši 
studijinė kelionė supažindins su rytinių Derlingojo pus- 
mėnulio kraštų praeitimi ir buitimi. 

Tuoj popiet mane paima autobusiukas iš Villa Litu- 
ania kelionei į Fiumicino. Renkame ir kitus kelionės bend- 
rus. Kai kuriuos randame viešbučių tarpduriuose, kai ku- 
riuos prie tautinių kolegijų, o kitus net prie Vittorio Ema- 
nuele II paminklo, Piazza Venezia kampe. Iš viso 23. Vie- 
nų veidai balti, kitų juodi. Archeologų esama ir Tolimuo- 
siuose Rytuose: kinietis iš Hong Kong, japonas iš Kyoto 
ir pilipinietis iš Ouezon. 

Autobusiukas lėtai prašliaužia kaire puse pro Šv. 
Petro baziliką ir įsibėgėja ant Aurelia vieškelio Fiumi- 
cino, tarptautinio Romos orauosčio, linkui. Apaštalų Petro 
ir Pauliaus šventė Italijoje yra nedarbo diena. Eismo ma- 
žai. Tik kavinėse žmonės būriuojasi, kavą gurkšnoja, fui- 
bolo rungtynes televizijos ekrane sekdami. Aurelia vieš- 
kelis kerta Lazio provincijos lygumą. Ant jos kur ne kur 
Roma savo naujiems gyventojams stato užmiestinės gy- 
venvietes. Statyba šventą dieną aprimusi. Tik lankose tin- 
giai juda galvijai, o laukuose javai siūlosi pjūčiai. 

Tėvas North praneša, kad viešbučio Bagdade netari- 
me. Teks nakvoti Knessiye Fatima parapijos salėje ant 
grindų. Esame Vatikano nuncijaus svečiai. Na, tai kas! 
Archeologams įprasta ilsėtis be lovos. 

Didėjanti saulė, vis labiau rausdama, skęsta kažkur 
toli Tirėnų jūroje. Fiumicino orauostis yra tik keletas 
kilometrų nuo pajūrio. Čia pat ir Tiberis atkakliai girdo 


jūrą. O jo žiotyse kadaise būta Romos uosto — Ostijos. 
Orauostyje mūsų laukia dar vienas kelionės bendras. Jis 
save pristato žmogumi iš Ciudad Mexico — Meksikos 


miesto, vardu Gabriel Gomez. Pietietiškai judrus, smėlio 
spalvos trumpom kelnėm ir turbanu ant galvos. Pasiruo- 
šęs karštai kelionei. Ilgi, neramūs plaukai ir vešli juoda 
barzda jį daro tikru galvočium. Jis man primena Enkidu, 
kilnųjį laukinį iš Gilgameš legendos. 

Skridimas 054 į Bagdadą tapo tikrove, tik vasaros 
vakarui įpusėjus. Prancūziškas Caravelle lėktuvas nerte 
nėrėsi pietryčių link. Keleivių, be mūsiškės grupės, tik 
keliolika. Sėdėk, kur nori. Tuojau pat krinta į akis drabu- 
žių skirtumas: arabiški ir europiški. Vyrai baltuose sijo- 
nuose, su juoda virvute pritvirtintu gaubtuvu, primena 


pingvinus. 
Italijos pusiasalis atrodo lyg beformis batas su daug 
mirksinčių akučių. Ten Napoli, Bari, Taranto... Aibė 


miestelių ir kaimų. Nors žmonės ir miega, tačiau šviesos 
mirksi. Aplink beformį batą tamsu. Tai Viduržemio jūra 
naktį. Ten nemirksi jokia švieselė. Lėktuve tylu. Tamsa 
lauke lyg padidina tylą. Daug kas snūduriuoja. Ūmai pi- 
lotas pagarsina, kad pasiekėme Trako erdvę. 

Skridimas 054 leidžiasi Bagdado, Tūkstančio ir vie- 
nos nakties pasakų miesto, orauostyje tik antrą valandą 
ryto. Nakties metu iš oro Bagdadas atrodo tikra pasakų 
karalystė. Upė, vardu Tigras, su spalvotų šviesų pakran- 
tėmis, jį dalina į vakarinį Al Mansur senamiestį ir rytinį 

naujamiestį. Ir tiltai švyti spalvotais lankais. Bent trejetą 
jų aiškiai matau. Upe plaukioja pora šviesomis išpuošių 
pramoginių laivų. Be abejo, tai judantys naktiniai klubai, 
kuriuose moderni Šeherezadė seka Tūkstančio ir vienos 
nakties pasaką. 

Orauostyje keleivių nėra. Tik pilna policininkų, ka- 
reivių ir muitininkų. Visi ginkluoti. 

Pasų kontrolė neįprastai kruopšti. Neužtenka vieno, 
bet reikia dviejų pasienio policijos antspaudų ant paso. 
Kiekvieną antspaudą valdo du valdininkai. Naktis juos 
padaro grubius. Nesigirdi jokio žodelio. Dirba tylomis, 
vartydami pasą ir sklaidydami savo juodąsias knygas su 
nepageidaujamų svečių sąrašais. Karikartėmis padilbomis 

Sparčiau vyksta muitinės peržiūra. Vienas muitinės 
tarnautojų randa progą sugėdinti iš Europos grįžtančią 
merginą. Ji irakietė. Pastebėjo pas ją vieną Playboy žuv- 
nalo numerį. Iš karto jam į akis krito. Arabų kraštai savo 
moteris dengia gaubtuvais ir skraistėmis, o čia... Muiti- 
ninkas, pirštą ant liežuvio padrėkindamas, skleidžia pus- 
lapį po puslapio. Tuo tarpu vargšiukė irakietė nežino kur 
dėtis. Parausta, pabąla, nuleidžia galvą ir atsiremia į sie- 
ną. Muitininkas ją pasiunčia su visu bagažu į kontorą. 

Ateina mano eilė. Muitininkas rausiasi po mano la- 
gaminėlį. Ištraukia mano hebraišką Šventraštį. “Šu ha- 
da?“ (Kas gi čia?). “Tai mano Koranas — Biblija“, at- 
sakau. Vėl paprašo paso. Žiūri, ar nėra kur Izraelio vizos 
ar kokio antspaudo. 

— Ar buvai Izraelyje? — Irakiečiai Izraelio neken- 
čia. 

— Taip, — atsakau. 

— Kodėl nėra vizos? — toliau kvočia. 

Paaiškinu, kad Izraelis turistus ir maldininkus įsi- 
leidžia be vizos iš daugelio kraštų. Pasą grąžina. 

Va" —LIBANAS 


S.A.ROMANO 


SIRIJA 


IRAKAS 


KUWAIT 


SAUDi ARABIJA 


SITUACINIS , 
DERLINGOJO PUSMENULIO 


ŽEMĖLAPIS 


— Kam veži šią knygą? — toliau kamantinėja. 

— Sau pačiam, — paaiškinu. — Jūsų krašte kadai- 
se buvo rojus. Ši knyga jį aprašo. Atvykau ieškoti rojaus. 

Muitininkui to pakanka. Plačiu šypsniu parodo savo 
paauksuotus dantis ir atsisveikina su “ Ma" salami!? (Su- 
diev!). 

Pasų kontrolė ir muitinė orauostyje yra tarpduris į 
naują kraštą. Roma tokia įprasta. Bagdadas — Tūkstan- 
čio ir vienos nakties pasakų miestas — nejaukus. 

Daiktus vėl murdau į lagaminėlį ir traukiuosi nuo 
muitinės stalo. Veriu duris į orauosčio laukiamąjį. 


IRAKAS: ABRAOMO TĖVISKĖ 


“Bienvenu!"* (Sveikinu atvykus!) girdžiu prancūzų 
kalba. “Je suis un des pretres de la Knessiye Fatima“ (Aš 
esu vienas iš Fatimos parapijos kunigų). Esame laukiami! 
Pasirodo, kad jis yra karmelitas iš Šveicarijos, Bagdado 
lotyniškųjų apeigų katalikų parapijos vikaras. 

Esu Mesopotamijoje — krašte tarp dviejų upių, Eu- 
frato ir Tigro. Kadaise čia būta rojaus. Tvanki naktis. 
Girdžiu musulmonų rytinę maldą: “ Allah akhbar!"“* (Al- 
lah — Dievas yra garbingas!). 


BAGDADE 


Pere Pierre, mūsų laukęs karmelitas, jau iuri suvi- 
kiavęs šešetą taksių. Bėda su lagaminu. Mat, taksiai ma- 
žučiai, — rusiški, vokiški (iš Rytų Vokietijos). Didieji, iš 
senų laikų, reti ir vos vos bepajuda, drebėdami iš senumo. 
Man bėdos nėra. Keliauju su mažu lagaminėliu. Savo man- 
tą su kasdienos reikmenimis ir fotografijos aparatūra ga- 
liu laikyti ant kelių. Daugiau mantos turį baiminasi. Rei- 
kia ją patikėti taksio stogui. Taksistas skubina sėsti, net 

važtos virve prie stogo nepririša. Sako, reikia skubėti, nes 
tarp orauosčio ir Knessiye Fatima yra daugiau kaip 10 
kilometrų su keletu policijos užtvarų. Tik pataria pasus 
turėti po ranka. 

Išsijudiname miesto šviesų linkui. Dabar jos rytinia- 
me horizonte. Lyg kolonija ant mėnulio, šviesomis žėri ir 
ugnimi spiaudosi naftos rafinavimo įmonė. Karinė poli- 
cija tikrina tik taksisto leidimus. Per mūsų veidus tik su 
rankine šviesa perbėga. 

Ko orauostyje bijota, tas ir įvyko. Kiniečio archeolo- 
go lagaminas kažkur nušoko pakelyje į naktį. Ieškoti? Al- 
lah, apsaugok! Bijo ieškoti ne tik taksistas, bet ir para- 
pijos kunigai. | 

Palengva aušta. Ir gaidžiai kur ne kur gieda. Iš mi- 
naretų aidi pagarsinti šauklių balsai ir malda. Krintu 
trumpo poilsio ant čiužinio parapijos salėje. 


HARUN AR-RAšID MIESTE 


Harun ar-Rašid — Aaronu Teisiuoju, Bagdado kali- 
fu, gėrėjausi dar gimnazistas būdamas. Du dalykai man 
nuolat liko atmintyje: Šeherezadė, Tūkstančio ir vienos 
nakties pasakų didvyrė, ir Harun ar-Rašido žirgai. Be to, 
knyga ir filmas apie Bagdado vagį tebėra gyvi vaizduo- 
tėje. 

Knessiye Fatima parapija yra miesto vargingųjų da- 
lyje. Parapijiečiai tikriausiai yra neturtingi. Ir salėje, ku- 
rioje guliu, cementinės grindys atspindi vargą. Užmigti ne- 
galiu. Pro langą iššoku į kiemą, o iš čia, suradęs laiptus, 
užsidanginu ant plokščio salės stogo. Čia galima pasisma- 
guriauti ir ryto gaivoje atsigauti. 

Knessiye Fatima yra vakarinėje Tigro pakrantėje. 
Namas, ant kurio stogo džiaugiuosi ryto gaiva, — dvi- 
aukštis. Galiu matyti ne tik Tigrą, bet ir senamiestį — Al 
Mansuro miestą. Rytuose jau matau, iš kur saulė tekės. 

Bagdadas — jaunas Mesopotamijos miestas. Kalifas 
Mansuras pradėjo jį statyti 762 m. po Kristaus. Gi gar- 
siausio abasidų dinastijos kalifo Harun ar-Rašido valdy- 
mo metu (786-809) jis tapo pats iškiliausias miestas isla- 
mo pasaulyje. Mokslo ir meno pažibos jį plačiai garsino, 
o įplaukos iš prekybos šilku ir emalio dirbiniais jį svai- 
gino turtų džiugesiu. Platūs sodai su gaivaus vandens fon- 
tanais davė Bagdadui “Palaimos buveinės“ pravardę. Šis 
iškilusis Bagdado amžius kaip tik ir atsispindi Tūkstančio 
ir vienos nakties pasakose. Jau Harun ar-Rašido amžiuje 
jame gyveno pora milijonų gyventojų. Nūdien tėra tik 2.5 
milijono. Su Harun ar-Rašido mirtimi ėmė merdėti ir jo 
pamilta Palaimos buveinė. Kalifo sostinė buvo perkelta į 
šiaurę — Samarrą. 

Tekanti saulė karšta — ji mane nuveja nuo stogo į 
parapijos kiemą. 


MIšIOS ARABIšKAI 


Kiemas keturkampis ir uždaras. Siena nuo gatvės 
aukšta, o vartai apkaustyti geležimi. Palmės, kaktusai, žy- 
dį krūmai karštoje saulėje kvepia rojumi. Apliik kiemą 
buitiniai parapijos pastatai. Durų daug. Jos visos iš kiemo 
pusės. Vienos jų veda į klases, kitos į sandėliukus ir vie- 
nos net į virtuvę su valgomuoju kambariu. Kiemą nuo 
gatvės skiria didžiulis pastatas. Vietoje langų matau pa- 
ilgus plyšius. Laiptais pasiekiu duris, kurios atrodo lyg 
praviros — tai durys į dievnamį. Viduje paprasta ir jau- 
ku. Jokių paveikslų, jokių statulų. Tik didžiulis kryžius 
už altoriaus. Tuojau bus mišios. Atpažįstu jaunąjį Pere 
Pierre. Sutinku ir parapijos kleboną, žilagalvį karmelitą. 
Ir jis šveicaras. Vietinių pašaukimų, atrodo, Irako loty- 
niškų apeigų katalikų tarpe beveik nėra. Jau dešimtme- 
čiais čia katalikus aptarnauja europiečiai vienuoliai. 

Žmonių dievnamyje pora tuzinų. Vyrai, moterys ir 

paaugliai — berniukai ir mergaitės. Kai kurios moterys 
laiko rankose kūdikį. Veidai saulės išvagoti ir parudavę. 

Mišios skiriasi tik kalba — aukojamos arabiškai. 

Ya Rabb, irhama! (Viešpatie, pasigailėk!) 

Ya Masiah, irhama! (Kristau, pasigailėk!) 

Ya Rabb, irhama! (Viešpatie, pasigailėk!) 

Atėjus pakylėjimui, visi dalys ai ištiesia rankas al- 
toriaus link, o kunigas gieda pašventinimo žodžius. Melo- 
dija arabiška, kupina ilgesio aidų. Po pakylėjimo, kuni- 
gui ištarus “ Tikėjimo paslaptis“, pasigirsta “ Amen!" (Te- 
būnie!) ir “Marana tha!" (Viešpatie, ateik!). 

Musulmonai laiko Jėzų vienu iš pranašų. Jį labai 
gerbia. Tačiau jie netiki, kad Jėzus yra Dievo Sūnus. 
Evangeliją skelbii neleidžiama: krikščionys — retenybė, 
senųjų laikų krikščionijos likučiai. Pere Pierre papasa- 
koja apie kitą Bagdado katalikų parapiją. Ji savų apeigų 
ir tebenaudoja aramajų — Jėzaus kalbą liturgijoje. Tai, 
sako, Šv. Šeimos parapija Saadu'un gatvėje. 


PUSRYČIAI KNESSIYE FATIMA KLEBONIJOJE 

Šveicarams įgimta tvarka. Nors pusryčiai ir papras- 
tučiai, tačiau jie tvarkingi. Virinto vandens kiek nori; 
šaukštukas kavos, duonos — pitta plokštainis, marinuoto 
sūrio gabaliukas. Yra ir uogienės. Valgome stoviniuoda- 
mi šalia virtuvės durų, kieme, po palmėmis. Tik saulėje 
būti nesinori. 


MUZIEJUJE: Iš DABARTIES Į PRAEITĮ 


Bagdado archeologinis muziejus yra naujutėlis. Vė- 
sinamas — smagu jį lankyti. Be to, jis ir puikiai sutvar- 
kytas: priešistorinė ir istorinė krašto praeitis. Priešistorę 
nuo istorijos skiria raštas, kurį Mesopotamijoje žmogus 
susikūrė jau net 3200 m. prieš Kristų. Tai akmens am- 
žius: senasis (paleolitinis), vidurinis (mesolitinis) ir 


32 


naujasis (neolitinis). Priešistorė čia turtinga. O ką be- 


kalbėti apie istoriją: sumerai, semitai — akadiečiai, ba- 
biloniečiai, asirai, — persai, graikai, arabai. .. 
Mesopotamija — kraštas tarp upių — yra didžiulė 


sąnašinė lyguma. Pietuose, kur Tigras susijungia su Eu- 
fratu ir įteka į Persijos įlanką, ji virsta nendrėtom pel- 
kėm; šiaurėje, kur «.inkso Armėnijos kalnai, ji išauga į 
plikas ir nykias kalvas; rytuose nuo Tigro Zagros kalny- 
nas su mįslingais Kurdistano slėniais ją lyg saugo, o va- 
karuose nuo Eufrato tūno beribė ir suskirdusiu veidu Ara- 
bijos dykuma. Klimatas, aplamai imant, sausas ir karštas. 
Jokių žaliavų (nafta senovėje nesidomėta!) ir jokio ak- 
mens statybai. Molio labai daug. Molinės pirkelės ir rū- 
mai iš plytų. Pati žemė nederlinga. Tik žmogaus prakai- 
tu palaistyta neša vaisių. “Tai tau rojaus kraštas!“ gal- 
voju. 

Vis dėlto nėra kito krašto ant Žemės, kuris būtų tu- 
rėjęs daugiau įtakos Žemei, kaip Mesopotamija. Krašte 
tarp Eufrato ir Tigro upių buvo Vakarų žmogaus kultūros 
ir civilizacijos lopšys. 

Diagramų gausa pirmuose muziejaus kambariuose 
padeda įsiminti į krašto praeitį. Sumerai maždaug prieš 
5000 metų čia sukūrė civilizacijos židinį su šaknimis gi- 
lioje priešistorėje. Jau Neandertalio žmogus paliko savo 
buitinius pėdsakus Šanidar olose (Arbil Liwa Irako šiau- 
rėje). Į mane žiūri 60,000 metų žmogaus kaukolės liku- 
čiai. 

Pirmasis gyvulys, kurį žmogus sau palenkė, buvo šuo. 
Prieš tapdamas šuniu, šis gyvulys buvo vilkas. O tai buvo 
prieš 10,000-9000 metų. Šanidaro olų žmogus ir jo drau- 
gas šuo mane ilgėliau prisiriša. Turėta būti drąsaus žmo- 
gaus ir drąsaus vilko. 

Neandertalio žmogus turėjo daug vargo su ledynais. 
Ledynai slėgė žemę. Tik properšos kur ne kur kyšojo. 

Medžioti nebuvo lengva. Pavienis žmogus nieko negalėjo 
padaryti. Tik susibūriavus, tebuvo įmanoma žemės pro- 
peršas surasti ir jose medžioti. Atrodo, kad ir vilkai bus 
panašią bėdą išgyvenę. Ir jiems teko būriuotis maisto ieš- 
kant. Matyt, kad medžiotojas žmogus vis vien buvo gud- 
resnis už medžiotoją vilką, nes vilkai ėmė sekioti medžio- 
tojus žmones. 

Šanidaro olos“ labai vykusiai atkurtos muziejuje. 
Užgesęs laužas. Išbarstyti kaulai. 

Vaizduotėje matau drąsų Neandertalio amžiaus žmo- 
zų, su kaulu rankoje, besiartinantį prie baimės ir alkio 
apimto vilko. Jau juodu tuoj pat susitiks! Kad tik neišsi- 
gąstų! Abu sustoja, lyg suakmenėja. Palengvėle žmogus 
tiesia ranką su kaulu vilko linkui. Vilkas, akimis žmogaus 
akis sekdamas, ima vizginti uodegą. Ranka su kaulu ar- 
tėja. Vilkas nesitraukia. Žmogaus ranka per kaulą susitin- 
ka su vilko snukiu. Vis dar akių nuo žmogaus neatitrauk- 
damas, vilkas palengvėle paima kaulą iš žmogaus rankos. 
Susitiko ir pasidarė neatskiriami draugai — du drąsuo- 
liai: žmogus ir vilkas. Žmogus liko žmogumi, o vilkas 
tapo šuniu. 

Muziejaus diagramos atspindi įžvalgą, kuri pagrin- 
džiama archeologinių iškasinėjimų daviniais. Palaipsnė 
— tūkstantmečius trunkanti kultūros ir civilizacijos raida 
išryškina žmogaus perėjimą iš klajoklio būsenos į sėslų 
gyvenimą. Būdamas klajoklis, žmogus rinko savo maistui 
tai, ko jis pats nesėjo ir neaugino; tapęs sėsliu, jis pats 
ėmė gamintis maistą. Žemdirbystė buvo priešistorinė žmo- 
nijos civilizacijos pradžia. Dirbdamas žemę ir ją palenk- 
damas pjūčiai, žmogus ėmė būti žmogišku. 

Įdomu, kad žmonija netapo sėsli smarkuolių — savi- 
mi pasitikinčių ir savarankiškų asmenų vedama, bet dau- 
giausia paliegėlių — silpnųjų ir savimi nepatenkintųjų 
verčiama. Ne smarkuolis medžiotojas buvo suviliotas sės- 

laus gyvenimo būdo, bet jo silpnasis kaimynas, bėdos ver- 
čiamas, nerangiai įšlubavo į žemdirbystę. Man net akys 
išvirto, toliau paraštę apie žemdirbystę skaitant. Moteris, 
sako, suvaidino lemiamą vaidmenį vyro tapimo sėsliu. 
Mat, gimdyti ir auginti kūdikį namie, o ne pakeliui, jai 
buvo ir saugiau, ir parankiau. Įdomi įžvalga! Vyrui — 
ieškoti, o moteriai namai rūpi. Be abejo, medžiojamų žvė- 
rių bei paukščių išretėjimas ir laukinių javų bei tinkamų 
valgyti augalų stoka irgi daug prisidėjo. 

Žemdirbystės raida atsekta ne Mesopotamijos pie- 
tuose, bet kalvotose Zagros kalnyno papėdėse, Irako šiau- 
rėje. Vietovių vardai neįprasti: Jarmo su 8000 metų se- 
numo buitiniais likučiais, Hassuna ir Samarra — 7200, 
Halaf — 7000 ir Uruk — 5500. Tell Jarmo, arba Jarmo, 
1.5ha piliakalnis yra labai svarbus archeologiniam Arti- 
mųjų Rytų tyrimui. Penkiolikoje vienas ant kito gulinčių 
piliakalnio sluoksnių rasti buitiniai namų apyvokos liku- 
čiai liudija žmogaus perėjimą iš klajoklio medžiotojo į 
sėslaus žemdirbio buitį. Kiekvienas sluoksnis — reta kny- 
ga apie žmogaus praeitį. 

Dešimt žemiausių piliakalnio sluoksnių rodo, kad 
keramika dar nebuvo pažinta, — gyventojai tuo metu ne- 
sinaudojo namų apyvokai žiestais ir degintais puodais. 
Tačiau jau jie gyveno molinėse, keleto kambarių trobelėse 
su žemėn įleistu židiniu — krosnimi ir kaminu. Jų būta 
nagingų akmens įrankių gamintojų. Tai rodo keli muzie- 
jaus kambariai, pilni akmeninių kirvių su aštrokais ašme- 
nimis, akmeninių verpsto ritinėlių (jų mokėta austi!), 
kalkakmeninių puodukų ir taurių. Iš gyvulių kaulų gamin- 
davo ylas ir adatas. Ir puoštis jie ne tik norėjo, bet ir mo- 
kėjo — gausu karolių, apyrankių, žiedų bei karulių, da- 
rytų iš akmens, šlyno ir kaulo. 

Žemdirbystės istorijos raidą liudija dvi suanglėjusių 
kviečių rūšys (triticum monococcum ir triticum dicoc- 

cum), miežiai, žirniai ir pupos. Paraštė apie kviečius ma- 
mane sudomino. Pasirodo, kad šių kviečių grūdai neturi 
uodegėlės ir negali būti vėjo pasėjami. Jiems reikėjo sėjė- 


jo — žmogaus rankos; o žmogus nebūtų galėjęs tapti 
sėsliu, neturėdamas kviečių duonai. Labai įdomi drau- 
gystė! 


Žmogus, pereidamas iš medžiojimo į žemdirbystę ir 
keramikos technologiją, tebenaudojo akmens įrankius. 
Gausu muziejuje akmeninių kirvių, tiinaginių ašmenų 
pjautuvams ir grūstuvų grūdams. Šalia olos, kurioje bu- 
vo saugu gyventi, arba šalia urvo žemėje, kuris apsaugojo 
nuo kaitros gamtoje, atsirado dirva ir tvoros. Žmogus ėmė 
sėti ir pjauti. Pradėjo ūkininkauti. 

Žemdirbystė žmogų pririšusi kartą prie žemės, įga- 
lino jį būti sotų ir saugesnį bei tikresnį savo rytojumi. Ji 
tapo ir žmonių jungtimi. Mat, reikėjo jungtis į didesnius 
vienetus — kaimus, nes “kur du stos, — visados daugiau 
padarys“. Gimė kaimas. Turėdamas javų perteklių, kai- 
mas ėmė mainikauti su kitu kaimu. Ant žemėlapio matau 
anų kaimų pirmūnų vardus: Hassuna, Samarra, Halaf, 
Uruk. Mainikauta net su tolimesnėmis vietovėmis. 

Man ypač įdomu spoksoti į Halaf vietovės likučius. 
Darbščiojo ūkininko dėka čia daugiau įvairių javų augin- 
ta, o šalia ganėsi galvijų ir ožkų bandos. Halaf gatvelės 
akmenimis grįstos. 


NUOTAIKA PRIEšISTORĖS PABAIGOJE 


Du dalykai patraukia mano dėmesį Mesopotamijos 
priešistorės pabaigoje. Ryšku, kad akmens amžius ima 
jausti savo galą. Metalų amžius, tiesa, palengvėle, bet ne- 
numaldomai, bruka žmogui savo žalvarinius karolius ir 
įrankius. Aišku taip pat, kad žemdirbystė, akmens am- 
žiaus atnešta gerovė, žmogaus nepatenkina. Jis ir toliau 
nerimsta ir ieško. Tiesa, kaimai Irako šiaurėje ima didėti 

ir gausėti. Tačiau civilizacija Mesopotamijoje nepajėgia 
užgožti bangos, kuri apreiškia žmogaus nerimą ir ieško- 
jimą. Ji itin ryški pietinėje krašto tarp upių santakoje. 


PIRMIEJI BANDYMAI RAšYTI 


Raštas skiria priešistorę nuo istorijos. Akmenys, nors 
ir yra buvę žmogaus įrankiai, lieka nebylūs, o raštas žmo- 
gų įamžina ir sudabartina. Muziejaus diagrama rodo, kad 
pirmieji bandymai rašyti krašte tarp upių yra 5200 metų 
senumo. Sumerai buvo žmonės, kurie pradėjo rašyti. 

Rašto pradžia Sumere buvo piktografinė — rašymas 
vaizdais. Piktografijos padedami, sumerai galėdavo suda- 
ryti savo nuosavybės aprašymą. Rašymas vaizdais buvo 
sudėtingas, — reikėjo net 700 skirtingų ženklų, — tačiau 
juo buvo galima įamžinti mintį bei įvykį ir perduoti daug 
kainavusią patirtinę išmintį. Rašyta ant minkšto molio 
plokštelių su smailiagale lazdele, lyg su kyliu. Užtat ir 
raštas kyliaraščiu vadinamas. 

Skaitau sumerų patarles. Jos atspindi jų įžvalgą į 
žmogišką buitį: 

Mieste, kuriame nėra sarginių šunų, lapė yra prie- 

vaizdas. 

Tas, kuris turi daug sidabro, yra patenkintas; 

tas, kuris turi daug miežių, yra sotus; 

tas, kuris nieko neturi, miega ramiai. 

Pagirk paauglį, jis viską tau atiduos; 

numesk kaulą šuniui, jis tik uodegą tepavizgins. 

Smagu kūdikį pradėti; tik gimdyti yra ikyru. 

Raštas yra iškalbos motina — ir meistrų tėvas. 
Sunku atsitraukti nuo plokštelių su sumerų patarlėmis. 


RAŠTININKAS DU-DU 


Tik paskubomis prabėgu pro cilindrus su kyliaraščio 
įrašais. Ur-nammu, sumerų karaliaus (XXI a. prieš Kr.), 

paminklas mane sustabdo. Teisynas, pavadintas jo vardu, 
yra garsus Dešimties Dievo Įsakymų pirmtakas. Čia tik 
reprodukcija! Originalas Pennsylvanijos universiteto mu- 
ziejuje. 

Raštininko, vardu Du-du, statula mane prie savęs 
rište pririša. Sena — iš 2500 m. prieš Kristų. Šalia yra 
slunkiaus mokinio paraštė. Vargšiukas skundžiasi, kad 
“mano mokytojas manęs nemėgo". Sakosi, kad dažnai ga- 
vęs beržinės košės ir lazdų, ar tai už purvinus drabužius, 
ar už vėlinimąsi, dr už blogą dailyraštį. Matyt, kad buvo 
apsileidęs mokinys. Tačiau jo būta guvaus vaikėzo. To- 
liau rašo: “... pakišau savo tėvui mintį, kad pakviestų 
mano mokytoją pietų“. Tėvas sutiko. Iškėlė profesoriui 
šaunias vaišes, padovanojo jam naujutėlę tuniką ir dar 
arbaipinigių saujon įbraukė. Mokytojas, dosnumo apsvai- 
gintas, — giriasi mokinukas, — visų akivaizdoje prabilo: 
“Tu esi uolus mokinys ir būsi mokytas vyras!" Gaila, kad 
nėra mokinuko statulėlės su šelmiška šypsena. Tik šelmiš- 
ki žodžiai liudija, kad jis buvo ne pėsčias. Nuostabu — 
raštas sudabartina tolimus asmenis. 


HAMURABIS IR NABUKAS: DU BABILONIEčIAI 

Hamurabis — pirmoji Babilono pažiba (1728-1686 
m. pr. Kr.). Jis yra garsiojo Hamurabio Teisyno autorius. 
Tiesa, tikrojo Teisyno Bagdado muziejuje nėra. Jį turi 
prancūzai Louvro muziejuje, Paryžiuje. 

Įdomu tą reprodukciją nors paglostyti. 282 įstatymai 
iškalti ant paminklo veido. Pats paminklas yra iš diorito 
akmens ir viena su puse pėdos aukštesnis už mane. Kurda- 
mas savo teisyną, Hamurabis, pasirodo, panaudojo pirm- 
takų šimtmetinę patirtį. O jos būta daug. Tuomet kaimai 
jau buvo tapę miestais — valstybėmis. Miestų-valstybių ir 
jų karalių vardai liežuvį miklina ir laužo. Isin miesto - 
valstybės karalius Lipit-Ištar, Ešnunna miesto-valstybės 

karalius Bilalama ir Lagaš miesto-valstybės karalius Ura- 
kagina turėjo savo teisynus. Jie yra kur kas ankstyvesni, 
negu Hamurabis. Hamurabio Teisynas yra atvejinis. 

Senojo Testamento įsakymai yra daug kuo panašūs į 
Mesopotamijos teisynus. Įstatymas apie jautį, kuris nu- 
duria žmogų, yra kone pažodžiui tapatus su Hamurabio, 
Lipit-Ištar ir Bilalama teisynų įstatymu (žr. Iš 21,28-32). 
Taigi jis nėra Sv. Rašto pramanas, o Mesopotamijos tik- 
rovė. Abraomas gimė ir gyveno Hamurabio amžiuje. Ne- 
nuostabu, kad jis ir elgėsi pagal Hamurabio Teisyną. 
Archeologija parodo, kad žmonės, aprašyti Šventraštyje, 
nėra šmėklos, bet tikri istoriniai asmenys. 

Muziejuje gausu jaunimo, saulėje įdegusiais veidais. 
Visi sijonuoti — ir berniukai, ir mergaitės. Mergaičių si- 
jonų spalva tamsi. Tačiau jie puošnesni. Berniukų galabi- 
jeh sijonų spalva pilka. 

Tarp berniukų ir mergaičių nėra jokio bendravimo. 
Atrodo, kad jie vieni kitų nė nemato. Prabėgomis pasižiūri 
į savo krašto praeitį. Jie arabai, o krašto senovė sumeriš- 
ka, akadiška, babiloniška, persiška, graikiška. Alabastrinė 
moters galva — Nimrud Mona Lisa iš 720 m. prieš Kris- 
tų ir juos sudomina. 

Turistų tik vienas kitas. Iš kalbos patiriu, kad jie iš 
Rytų Europos: rusai, lenkai, vokiečiai. .. Rusė už rankos 
veda penkiametį berniuką, kuris ją tempia nuo paminklo į 
paminklą su garsiu “Matuška, smotri!"* Girdžiu ir vokie- 
čių kalbą. Žiniuonė moteris, vyrą už parankės laikydama, 
pasakoja apie Ašurbanipalo biblioteką Ninevės mieste. 
Sako, kad jis buvo žiaurus Asirijos imperatorius, bet la- 
bai domėjosi kultūra. .. 

Muziejaus tarnautojai gausūs. Ginkluoti. Tačiau pa- 
slaugūs. Paklausti, su šypsniu nurodo kelią muziejaus 
labirinte. 

Nuo Hamurabio Babilono — XVIII a. prieš Kristų 

—nusidanginu į Nebuchadnezzar, arba Nabuko, laikus — 
VII-VI a. prieš Kristų. Nabukas Babiloną išgarsino ne 
Teisynu, bet karais ir vienu iš Septynių pasaulio stebuklų. 
Mat, jis žydus ištrėmė iš Palestinos po to, kai sunaikino 
Jeruzalę. O savo žmonos namų ilgesį ramino kabančių 
sodų statiniu ant karališkų rūmų stogo. 

Trys Nabuko dievai yra labai išraiškūs ir tebepuošia 
muziejun perkelias jo rūmų sienas: Marduk, Ištara ir 
Hadad. Marduk įvaizdis yra sudėtinė mozaika: gyvatė, 
žuvis, erelis, liūtas. Marduk buvo vyriausias Babilono 
dievas. Užtat jis ir turi gyvatės, žuvies, erelio ir liūto sa- 
vybių. Išraiškus įvaizdis! Mane stebina Ištara. Būdama 
dievė moteris, įvaizdinta liūtu. Ištara yra karo ir meilės 
dievė. Kai kur ji ir moterimi vaizduojama. Tačiau ir šiuo 
atveju ji vienoje rankoje laiko kardą, o kitoje — leliją. 
Hadadas turi jaučio įvaizdį. Jo dieviška sritis — perkūnas 
ir lietus. 


MUZIEJUS — PRAEITIES LOBYNAS 

Muziejuje yra daug kambarių su graikų, partų, ro- 
mėnų ir arabų praeities likučiais. Arabų, arba musulmo- 
nų, praeičiai skiriama bene daugiausia vietos. Trumpu lai- 
ku ir prabėgomis galima įsiminti Vakarų žmogaus šaknis 
— pastangas kultūrėti ir kurti civilizaciją. Bagdado mu- 
ziejus parodo, kad Vakarų žmogus — judanti kryžkelė. 


IRAKO VIEŠKELIAIS 


Keliauti po Traką sunku. Mat, Irakas yra Sovietų Są- 
jungos klientas. Rusų kalba girdima viešbučiuose, muzie- 
juje, gatvėse. Gausu uniformuotų kariškių — irakiečių ir 
rusų. Nei anglai, nei amerikiečiai nėra čia mėgstami. Mat, 
kadaise anglai juos valdė, o amerikiečiai — Izraelio rė- 
mėjai. Irakas, kaip ir Sovietų Sąjunga, iš viso turistų ne- 
mėgsta ir juos įtaria šnipinėjimu. Ir mums, drąsiems ar- 

cheologams, labai sunku išsijudinti iš Bagdado. Vargais 
negalais vidaus reikalų ministerijos leidimu (nuncijaus 
užtariami!) gauname pagyvenusį autobusą kelionei į Ba- 
bilono miesto griuvėsius. Ne tik autobusą su šoferiu, bet 
ir valdišką vadovą (gidą), berniuką vandeniui paduoti 
ir tris kareivius su automatiniais šautuvais. Palyda, anot 
ministerijos valdininko, užtikrins mūsų saugumą. Berniu- 
kas vandeniui paduoti — patarnautojas ir kareiviai mus 
ypač stebina. Kam jie reikalingi? — patraukiame pečius 
klausdami. 

Patarnautojas — paauglys berniukas. Jis nuolat siū- 
lo vandens. Prisipildo ąsotį iš didžiulio bako autobuso 
priekyje ir eina per autobusą siūlydamas gerti. Vanduo 
šaltas. Matyt, bake yra ledų. Gerti reikia visiems iš tos 
pačios stiklinės. Kareiviai sėdi autobuso gale. Su mumis 
nesikalba. Valdiškasis gidas, prieš leidžiantis kelionėn, 
pareiškia, kad fotografuoti be jo leidimo griežtai drau- 
džiama. Paprašo nerizikuoti, akimis parodydamas ka- 
reivius. 


Į BABILONĄ 
Iš Bagdado į Babiloną — 115 km. Vieškelis kur ne 


kur priartėja prie Eufrato. Lyguma. Tik miesteliai ir 
kaimai sustabdo akis. Palmių gojeliai linkčioja karšto vė- 
jo verčiami. Žmonių ant vieškelio daug. Kariški sunkve- 
žimiai su dideliu triukšmu skinasi sau kelią tarp karvių, 
mulų ir asilų traukiamų vežimų. Per miestelius važiuo- 
jant, mūsų vandens berniukas bėga prieš autobusą, kelio 
prašydamas. Vos ne vos praslenkame. Karinės užtvaros 
eismą dar labiau sulėtina. Nors gidas žandarams rodo lei- 
dimų krūvą, nors ir trys kareiviai žargosi autobuso gale, 
vis tie patys klausimai: 

“Į kur?“ 

“I Babiloną!“ 

“Kas per vieni?" 

“Archeologai iš Romos!'* 

Aisakymus girdėdami, žandarai pečius patrauko. 
Karininkas, vis dar netikėdamas, lipa vidun, pereina nuo 
autobuso priekio iki galo, paprašo vieną kitą paso, savuo- 
sius su “Marhaba" (Sveikas!) pasveikina ir vėl išlipa. 
Išlipęs, plačiomis akimis permeta visą autobusą, pakrapė- 
to pakaušį ir pamoja ranka. Matyt, tai ženklas šoferiui. 
Imame vėl judėti. 

Sustojame Mahmudiya mieste. Autobuse darosi karš- 
ta. Norisi valgyti. Be to, ir vandens bake maža. O gerti 
ne tik norisi, bet ir reikia. Nors ir popietė, tačiau sausas 
389C vėjas temperatūrą padaro itin nemalonią. 

Valgykla be,durų ir be langų. Sausakamša. Savi- 
ninkas, pastebėjęs mus — kitataučius, atskuba pasveikin- 
ti ir pakviesti. Tuojau pat suranda mums stalą ir krės- 
lus. Ant stalo išdygsta šalio vandens buteliai. Tik ką iš- 
imti iš šaldytuvo. Vanduo — brangiausias gėrimas. Val- 
gykla dūzgia ausims neįprastais garsais ir alsuoja svogū- 
nais, česnakais, aviena, šviežia duona. 

Aviena ant iešmo — kebab. Keli didžiuliai iešmai 
dar ant ugnies, o vienas regimai mažėja po miklaus kepė- 
jo peiliu. Mėsa neatpjaunama, bet kirste atkertama mažais 
gabaliukais ir dedama lėkštėn. Ji jau ant iešmo kepama 
su prieskoniais. Prieskonių kvapas verčia varvinti seiles. 
Su mėsa paduoda ir perskeltą svogūną. Duonos — pita 
plokštainiai iš anksto padėti ant stalo. Šviežia. 

Padavus valgį, vėl pasirodo šeimininkas. Riebias ran- 
kas trindamas į sijono šonus, su auksuotu šypsniu teirau- 
jasi: 

— Ar patinka? Gardų? 

— Šiukran! (Ačiū!) 

Aibė musių, nebepakeldamos lauke karščio ir saus- 
ros, įkyriai lenda į vandens stiklą ir dalinasi gardžiąja 
aviena. 


42 


NINEVEH 


IMRUD 
HATRA 4. O ARBIL 


KIRKUK 


SAMARRA 


ASSUR + 


A 


NNASIRIYAH 2 


SITUACINIS 
„ IRAKO 
ŽEMĖLAPIS 


KUWAIT 


SA.ROMAMO KUW, 
AlTą 


| ——— || PERSIJOS 
0 100 — lLANKA 


BABILONE: HAMURABIO IR NABUKO SOSTINĖJE 


Tik pavakary mūsų autobusas pasiekia Babilono 
griuvėsius. Tai čia Psalmistas niūniavo tremtinio gėlą: 

Prie Babilonijos upių sėdėdami verkiam, 

Siono (Jeruzalės) kalną atminę. 

Ant karklo šakų sukabintos arpos. 

Mūsų trėmėjai mums liepia giesmes giedoti; 

mūsų engėjai ragina džiūgaut. .. 

Kaip mums giedoti Viešpaties giesmes: 

mums svetima šita žemė... 

Tėvynės užmiršti negalime! (Ps 136/137/, 1-6). 

Esu Hamurabio ir Nabuko sostinėje! Žengiu jos gat- 
vių grindiniu. Šalia dunkso degtų plytų rūmų griuvėsiai. 
Kabančių sodų, vieno iš septynių pasaulio stebuklų, ne- 
matau. 

Babilonas — Bab-ili (Dievo vartai) yra akadiškas 
miesto vardas. Šventraštis Babiloną mini abiejuose Testa- 
mentuose. Apie Babelio bokštą Senajame Testamente gir- 
dėjau dar vaiku būdamas (Pr 11,1-9), o Apreiškime Jo- 
nui — Naujojo Testamento Apokalipsėje Babelė yra Die- 
vo priešų įvaizdis, — “ištvirkėlių ir žemės šlykštynių mo- 
tina" (Apr 17,1-7). Apokalipsė Babelės vardu paženkli- 
na Romą. 

Kadaise Babilonas buvo didmiestis. Garbingas ir gar- 
sus, nes buvo Babilonijos miesto-valstybės, o vėliau Ha- 
murabio ir Nabuko imperijos sostinė. Babilono miestas 
jau žinomas XXI a. prieš Kristų. Savo žydėjimo metu gar- 
sėjo turtų ir ginklų gausa — jis buvo vispusiškas Mesopo- 
tamijos galiūnas. Herodotas, graikų istorikas, V a. prieš 
Kristų turistas, rašo: “Nėra kito miesto, kuris jam prilyg- 
tų savo didingumu“. 

Babilono didingumą per šimtmečių šimtmečius slėpė 
judąs dykumos smėlis. O dykuma čia pat — vakarinėje 
pusėje Eufrato upės, ant kurios pakrantės rymojo Babi- 

lonas. Įspūdingosios šventovės, aukštieji bokšiai ir tvirto- 
sios, emalio plytomis dengtos sienos virto smėlio kopomis, 
milžinišku ir kuprotu piliakalniu. 

Tik prieš 80 metų (1899), vokietis archeologas Ro- 
bertas Koldewey ėmė raustis po Babilono piliakalnio smė- 
lio kupras. Be vargo atpažino likučius storų sienų, kurios 
saugojo Nabuko Babilono centrą su šventovėmis ir rū- 
mais. Sienos — įspūdingo pločio, su įdomiais ir gausiais 
bokšteliais, kurie buvo gynėjams saugi atrama. Anot He- 
rodoto, ant sienų “galėjo apsisukti keturių arklių traukia- 
mas vežimas“. Koldewey rado tik sienų likučius. Tačiau, 
padedamas senovės raštijos užuominų, jas atkūrė. Stoviu 
prieš plastinį modelį Babilono muziejuje. Man ypač įspū- 
dinga atrodo vakarinė miesto siena palei Eufrato pakran- 
tę. Ji augte auga iš upės. Matyti, ši siena ne tik atbaidė 
priešus, bet ir buvo kaip molas, kuris saugojo miesto gat- 
ves nuo dažnų potvynių. 

Virš vakarinės miesto sienos kadaise dangun stiebė- 
si Babelio bokštas. Jo papėdėje būta tilto į vakarinę Eu- 
frato pakrantę. 

Sienos, Babelio bokštas, tiltas — tik likučiai. Babe- 
lio bokšto vietoje — pelkė su karklais pakraščiuose. Tik 
Herodoto aprašymą skaitydami, galime įžvalgiau liesti 
plytas, stebėtis nugara, kuri raitosi paupiu, ir akimis sekti 
sutrūnijusių plytų takelį per kanalu tapusį Eufratą. Pats 
Eufratas nutolo nuo Babilono miesto. Dabar Bab-il — 
“Dievo vartus" drėkina tik upės kilpa — Hillah kanalas. 


DIEVĖS IšTAR VARTAI 

Archeologinių kasinėjimų pradžioje virš Babilono 
piliakalnio kopų kyšojo ir milžiniški, nors ir apgriauti, 
paradiniai vartai, kurie saugojo pagrindinį įėjimą į mies- 
tą. Jie ir dabar dar akis patraukia. 

Persų karalius Kiras, VI a. Babilono užkariautojas, 

nepajėgė Ištaros vartų sunaikinti. Nesudilino jų nė šimi- 
mečiai, nors iie moliu pavertė storąsias plytų sienas. 

Ištaros vartai yra puikiai atstatyti. Vos išlipus iš au- 
tobuso, jie mus kviečia pasižmonėti, mintimis bei vaizduo- 
te pakeliauti po senojo Babilono gatves. Vartai, pašvęsti 
dievės Ištaros garbei, turėjo dvigubą portalą. Abu porta- 
lai iš šonų sustiprinti iškiliais gynybos bokštais. Vartai 
yra pastatyti iš degių plytų, kurias krūvon riša bitumas. 
Vartų sienos buvo apdengtos emalio plytelėmis su spal- 
vingais dievų įvaizdžiais. Dabar juos galima matyti tik 
muziejuose — Bagdade ir Berlyne. 

Prieiga prie Ištaros vartų buvo plati ir puošni alėja. 
Dažnai ja žygiuodavo procesijos dievo Marduko garbei. 
Alėjos šonus saugojo sienos. Ir jos buvo išpuoštos ema- 
liuotų plytelių liūtais. Alėja buvo naudojama ne tik pro- 
cesijoms, bet ir gynybai. Iškilių gynybos bokštų apsupta, 
ji buvo lyg maišas, į kurį patekdavo Ištaros vartų puoli- 
kai. Gynėjai, alėjos sienų ir bokštų saugomi, iečių ir strė- 
lių lietumi lengvai susidorodavo su priešais. 

Dabar alėjos prieš Ištaros vartus neberandi. Tačiau 
ja gali pasigėrėti muziejuje. Čia plastinis modelis įvaiz- 
dina ne tik alėją, bet ir procesijas bei mūšius. 


BABILONO šVENTOJI GATVĖ 


Už Ištaros vartų prasideda Šventoji gaivė į Marduko 
— pagrindinio Babilono dievo, šventovę. Gatvė atkasta ir 
aptverta vielų tvora. Gatvės grindinio plytos sukiužusios. 
Kur ne kur drąsuolė smilga, pavakario vėjuko šnekinama, 
lankstosi. Iš praeities juokiasi? O gal mus sveikina? Kur 
vakar ūžė Babilonas, šiandien auga smilgos! 


KABANTYS SODAI 


Šventosios gatvės kairėje tebestovi Nabuko rūmai. 
Sienos, tiesa, šimtmečių nudilintos, — gal tik trečdalis be- 

likę. Tačiau plytos vis dar tvirtos ir raudonos. O tų sienų 
storumas! Tai ne rūmai, o tvirtovė saugiame mieste. At- 
rodo, kad storosios rūmų sienos gynė Nabuką ne nuo prie- 
šų, bet nuo nepakeliamo karščio. Stebiuosi sosto kambario 
sienomis. Jos yra bent 215 metro storumo. Be to, visi trys 
įėjimai į sosto kambarį yra iš šiaurės pusės. Matyt, kad 
buvo vengiama saulės. Aplamai, Babilono namai turėjo 
storas sienas ir, atrodo, buvo be langų. Blanki šviesa pa- 
siekdavo kambarius iš vėsaus kiemo pro duris. 


Ieškau kabančių sodų. Tačiau veltui. Nabuko rūmai 
net stogų nebeturi! Tik į rūmų sienas aisirėmęs ir akis 
užmerkęs, galiu juos įsivaizduoti. Archeologas Koldewey 
bandė juos atkurti brėžiniais. Pagal jo vaizduotę, kaban- 
tys sodai — vienas iš tuometinio pasaulio stebuklų —- 
buvo įruošti ant Nabuko rūmų stogo. New Yorko dango- 
raižių antstatai (penthouses) man padeda įsijausti į ka- 
bančių sodų statybą. 

Medžiai, fontanai, upeliukai ir aibė balsingų paukš- 
čiukų padarė Nabuko antstatą nuostabų. 

Man kyla kitas klausimas: kodėl Nabukas statė so- 
dus ant rūmų stogo? Atsakymą randu legendiniame pasa- 
kojime apie Nabuko mylimąją Amyittis. Pasakojama, kad 
Nabukas pamilo medų karaliaus dukrą. Išauginta kalnuo- 
se ir pripratusi gyventi slėnių soduose, Amyittis, perkelta 
į Mesopotamijos lygumas, ėmė vysti. Ilgėjosi kalnų ir slė- 
nių su sodais. Nabukas, norėdamas pradžiuginti savo my- 
limą žmoną, statė jai kalnus su slėniais Babilone. Kaban- 
tys sodai — meilės statyti! 

Šventoji gatvė tik iš dalies atkasta. Vėl pakylu virš 
smėlio, kuris pavydžiai saugo praeities turtus ir paslaptis. 


Dešinėje takas į Ninmah šventovę, o tiesiai už puskilo- 


metrio matau daubą su palmių gojeliu ir masyvia liūto 
statula. 


47 


Babilono šventoji gatvė. 

Dievas Marduk atvaizduotas šventosios gatvės sienoje. 


Nabuko rūmai, kuriuos puošė kabantys sodai. 

Babilono liūtas: Mesopotamijos imperijos įvaizdis. 

NINMAH — DIEVĖ, KURI “ĮSAKINĖJA DANGUI IR ŽEMET* 


Ninmah šventovė ne tik atkasta, bet ir visiškai at- 
stalyta. Šventovė neturi stogo. Vien tik sienas. Aslos vidu- 
ryje yra gilus šulinys, o dešinio šono gale — medinės 
kopėčios. Prieš pat šventovės duris iš lauko pusės tūno 
keturkampis molinis altorius. Neaukštas, tik iki juosmens. 

Ninmah yra dievė moteris. Ji turi daug vardų: “iš- 
kilioji karalienė“, “dievų karalienė“, “karalių ir valdovų 
karalienė“, moteris, kuri “valdo likimą“, moteris, kuri 
“duoda įsakymus dangui ir žemei". Labai smarki dievė! 
Ninmah, mūsų akimis žiūrint, buvo žemės derlingumo 
dievė. 


MESOPOTAMIJOS RELIGIJA: DIEVO NUOVOKA 


Žmogui įgimta ieškoti prasmės ir laimės. Mesopota- 
mijos prasmės ir laimės ieškojimas — slinktis Dievo lin- 
kui buvo politeistinė. Susidūrime žmogaus su Dievu gam- 
tos jėgos žadino daugiadievę nuovoką — gamtos jėgos, 
kurios tik kėlė žmoguje nuostabą ir pagarbios baimės jaus- 
mą, buvo laikomos dievais. Šios jėgos buvo suasmenintos. 
Tokiu būdu kilo dievų sueiga — šventovė, arba panteonas. 

Mesopotamijai būdingas gamtos jėgų ketvertukas. 
Keturios gamtos jėgos viešpatauja visatoje, arba kosminė- 
je valstybėje: dangaus skliautas, audra, žemė, gėlas van- 
duo. Dievų sueigoje vyrauja keturi gamtos jėgose sutikti 


dievai: Anu — Dangaus skliautas, Enlil — Audra, Nin- 
mah — Motina žemė ir Enki — Gėlas vanduo. Sis dievų 
ketvertukas sudarė Mesopotamijos dievų sueigos — pan- 


teono vadovybę. Dievų sueigoje buvo dešimčių dešimtys 
— aibė dievų ir dievukų. 

Anu — Dangaus skliautas yra dievų dievas. Jis ke- 
lia didžiausią nuostabą ir pagarbią baimę gamtos jėgų 
tarpe. Dangaus skliautas — dangus žmogų prašnekina su 
glušinančiu ir nuostabiu didingumu. Mesopotamijos rašti- 

ja skiria daug vietos dievo Anu didingumui. Mesopota- 
mietis jaučia nerimą prieš įsakmią dangaus skliauto be- 
galybę, kuri veržte veržiasi į syvenimą, paversdama naktį 
diena ir žiemą vasara. Anu — Dangaus skliautas, pagal 
mesopotamiečio Dievo nuovoką, yra visų dievų tėvas, nes 
jam priklauso bet kokia valdžia danguje ir žemėje. Žmo- 
nių sueiga — žmogiškoji visuomenė, pagal mesopotamietį, 
yra dievų sueigos — visatos daliukė ir atspindys. 

Enlil — Audra, arba Audros valdovas, yra skirtin- 
gas nuo Anu. Jau pats “Audros valdovo" vardas rodo, kad 
buvo garbinama gamtos jėga, su kuria susiduriama aud- 
roje. Audra isakmiai viešpatauja tarp dangaus skliauto ir 
žemės. Mesopotamiečiui į Ji — antroji gamtos jėga visatoje. 
Audroje “ “apsireiškia"" Enlil — Audros valdovas. Enlil 
vykdo dievų sueigos nuosprendžius per audringas gamtos 
užgaidas. Kur tik reikia panaudoti jėgą dievų sueigos var- 
du, ten yra Enlil. Anu ir Enlil viešpatauja: Anu — savo 
valdžia, o Enlil — savo jėga. 

Žemė mesopotamietį stebino. Jis matė Žemėje Motiną 
— neišsemiamą naujo gyvenimo šaltinį. Kasmet ji gimdo 
iš naujo žolę ir augalus. Sausa dykuma, pavasario lietums 
atėjus, sužaliuoja gyvybe. Piemenys gena savo kaimenės, 
avys ir ožkos veda ir žindo jauniklius. Visur vešlu. Žmo- 
nės užtikrinami, kad jie bus sotūs, nes turės pieno, duonos, 
alaus. .., — prasidės naujas gyvenimo ratas. Motina Že- 
mė d apreiškia“ save per naują derlių, per bandos ir šei- 
mos prieauglį, per metinį gerovės raią. Žemė yra jėga, 
kuri gimdo ir maitina. Motina Žemė — Ninmah vaizduo- 
jama moterimi su žindukliu; paaugliai, slėpdamiesi po 
jos sijonu, smalsiai žvalgosi. 

Ninmah — Motina Žemė, būdama taip artima ir taip 
turtinga, nesiduoda lengvai suprantama. Mesopotamietis 
įžvelgė derlingoje dirvoje, gyvulių prieauglyje ir savo pa- 
ties šeimos daugėjime Ninmah jėgą ir ją garbino. Būdin- 

ga, kad jis Ninmah laikė ir Enki — Gėlo vandens, arba 
Vandens valdovo, motina. Vanduo šaltinyje, šulinyje ir 
upėje buvo dievas Enki. Ninmah — pasyvi, nejudanti, ap- 
vaisinama; Enki — aktyvus, veržlus, apvaisinąs. 

Tik dabar imu suprasti Ninmah šventovės sąrangą: 
gilus šulinys kiemo asloje ir kopėčios pašonėje. Šulinys 
— ryšys tarp Ninmah ir Enki; kopėčios — ryšys tarp Nin- 
mah ir Anu su Enlil. Šventovės kunigija turėjo stebėti die- 
vų santykius ir mokyti žmogiškąją visuomenę — dievų 
sueigos daliukę ir atspindį — atsakomybės gamtoje. 


MAGIJA — GAMTOS DIEVŲ GARBINIMAS 


Mesopotamietis gyveno nuolatinėje gamtos užgaidų 
grasoje. Kraštas tarp upių yra beribė lyguma ir labai 
pavojingas. Mai, potvynis gali gyventojus užklupti nelauk- 
tai ir staiga. Gausios liūtys šiaurės kalnuose nešė nelauk- 
tus ir staigius potvynius kraštui tarp upių. 

Gamtos jėgos, mesopoiamiečio supratimu, elgėsi įno- 
ringai. Jomis pasitikėti — neįmanoma. Užtat jas reikia 
stebėti ir rasti būdų joms apvaldyti. Tik tokiu būdu gali- 
ma gamtoje sukurti darną. 

Magija buvo būdas-technika gamtos dievų užgaidom 
apvaldyti. Magija buvo ir mokslas, kuris nurodė, kaip vėl 
užsukti gamtos dievus naujam derliui, naujam bandos ir 
šeimos prieaugliui. Mesopotamietis mėgo mokslą. Magi- 
ja buvo jo mokslas, o mitas — jo filosofija. 

Naujieji metai ir jų šventimas buvo itin svarbūs. 
Sausra baigiasi, prasideda pavasario lietūs. Apeiginės ma- 
gijos padedamas, mesopotamietis iškiliai šventė pradžią. 

Gamtos dievai buvo lytiški. Ir jų garbinimas buvo 
lytiškas. Apeiginė magija — dievų garbinimas buvo tech- 
nika, paremia lytimi. Vyras ir moteris lytiškai dalyvavo 
grįžime į pradžią — į pavasarį, — į laiką, kuriame pra- 
sideda naujasis gamtos derlingumo ciklas. Ninmah ir 

Enki — Motina Žemė ir Vandens valdovas buvo užsu- 
kami naujam gyvenimo ir mirties ratui lytiniu veiksmu. 


GAMTOS RELIGIJA IR šV. RAŠTAS 


Mesopotamijos religijos fone išryškėja Šventraščio 
religijos ir tikėjimo savitumas. Abraomas pasirodo kaip 
pirmasis žmonijos disidentas. Atliepdamas Dievo slinkčiai 
į žmogų tikėjimu, jis atsisakė garbinti gamtos jėgas. Jo 
Dievas nėra gamta, bet gamtos Kūrėjas; jo Dievas neturi 
žmonos, bet yra Vienas. Lytis nėra apeiginės magijos tech- 
nika, kuria vyras ir moteris priverčia dievus duoti naują 
derlių ir prieauglį, bet Dievo kūrinys (Pr 2,18-25). 

Su Abraomo Dievo. išgyvenimų gimė nauja žmogaus 
savimonė ir laikysena pasaulyje. Ne žmogus surado Die- 
vą, bet Dievas surado žmogų. Dievas surado žmogų bė- 
doj ir prašnekino jį nauja viltimi. Gyventi nėra grįžimas 
į pradžią, į pavasarį, bet ėjimas į ateitį. Gyvenimas nėra 


metų laikų ciklas, bet linija — nuolat beviliojąs ateities 
akiratis. 

Babilono griuvėsiai mane moko, kad reikia skirti re- 
ligiją nuo tikėjimo. Religija — žmogui įgimtas reikalas 


ieškoti Dievo. Tą liudija žmogaus gyvenimas ir žmonijos 
istorija. O tikėjimas yra ailiepimas Dievui. Tikėjimas — 
aisakymas Dievui yra labai ryškus Šv. Rašte, Abraomas 
nuolat yra tikėjimo pirmūnas žydui, krikščioniui ir mu- 
sulmonui. Katalikai melsdamiesi dėkoja Dievui už tikėji- 
mą, kurį tik jis pažįsta, ir prašo Dievą laiminti kiekvieną, 
kuris jo ieško. 

Religijų istorija pailiustruoja žmogaus slinkųį į 
Dievą. Mesopotamietis Dievą nujaučia ir nuvokia apgrai- 
bomis gamtos jėgose, kuriomis jis nepasitiki; egiptietis — 
jėgose, kuriomis pasitiki. Mesopotamija — nerimo kraš- 
tas; Egiptas sklidi pasitikėjimu. Tačiau ir vienas, ir kitas 
užkliūva pakeliui, sustodami gamtoje ir sudievindami jos 

jėgas. Net ir graikai, iškilieji filosofijos pirmūnai, užkliu- 
vo gamtoje su savo panteistine savimone, sutapatindami 
Dievą su visata. 

Šventraščio tikėjimo istorija išryškina žmogaus atsi- 
liepimą Dievui. Atsiliepimas Dievui tikėjimu išvedė žmo- 
gų iš gyvenimo metiniu ciklu į istorijos raidos gyvenimą. 
Išgyvendamas iškiliosios Babilono kultūros likučius, gė- 
riuosi drąsa tų, kurie atsakė Dievui tikėjimu. Čia juk yra 
Mesopotamija — gimtoji Abraomo žemė, pranašų Eze- 
chielio ir Antrojo Izaijo tremties vieta... “Jie visi mirė, 
tvirtai tikėdami, dar negavę pažadėtųjų dalykų, tik iš tolo 
juos regėdami, sveikindami ir išpažindami, kad jie žemė- 
je ateiviai ir keleiviai. Taip kalbėdami, jie duoda supras- 
ti, jog ieško tėvynės. Jeigu jie būtų minėję aną, iš kurios 
iškeliavo, jie būtų turėję laiko sugrįžti atgal. Bet dabar 
jie siekė geresnės tėvynės... Todėl nėra Dievui negarbės 
vadintis jų Dievu: jis jiems parengė Miestą“" (Žyd 11, 
13-16). 


BABILONO LIŪTAS 


Matau jį iš Ninmah šventovės tarpdurio. Palei pal- 
mių gojelį piliakalnio dauboje. Masyvus. Žmogaus ranko- 
se liūtų tapęs akmuo. Sunkus net pažiūrėti. Liūtas — die- 
vės Ištaros įvaizdis. Asirai pasisavino liūtą savo imperi- 
jos herbui. Pranašai mini priešą iš šiaurės, kuris lyg “liū- 
tas" atriaumoja. Šiaurė, žiūrint iš Palestinos, buvo kelias 
Mesopotamijos imperijų armijoms į Palestiną. 

Irako valdžia labai stengiasi apsaugoti Babilono 
griuvėsius ateičiai. Apdengdama ir sulopydama griuvė- 
sius, sulėtina jų trūnijimą. Irakiečiai archeologai su pasi- 
didžiavimu mini — kreipia dėmesį į valdžios pastangas 
ir paramą. Tačiau griuvėsių trūnijimo visiškai sustabdyti 
nėra įmanoma. Gamtos jėgos — saulė, rasa, smėlis. . . ne- 
gailestingai juos dilina. 

KURGI TAS BABELIO BOKŠTAS? 


Pasakojimas apie Babelio bokštą mane domino nuo 
pat vaikystės. Pradžios knygoje skaičiau: “ Pradžioje viso 
pasaulio žmonės turėjo tik vieną kalbą ir naudojo tuos 
pačius žodžius. Keliaudami iš rytų, jie pasiekė slėnį Šinar 
(Babilonijos) žemėje ir ten apsigyveno. Jie kalbino vie- 
nas kitą: “Eikš! Pasidarykime plytų ir išdeginkime jas 
ugnimi". Mat jie turėjo plytas naudoti vietoj akmenų ir 
degutą (bitumą) vietoj kalkių. Jie toliau kalbino vienas 
kitą: “Eikš! Statykime sau miestą ir bokštą su viršūnė 
danguje, kad susikuriume sau vardą. Priešingu atveju, bū- 
sime išblaškyti visoje žemėje'. O Jahvė nužengė pasižiū- 
rėti miesto ir bokšto, kurį pasistatė žmonės. “Taip! Jie yra 
viena tauta ir kalba ta pačia kalba', sako Jahvė. “Tai 
tik pradžia jų darbų! Netrukus jie pajėgs daryti visa, ką 
tik panorės. Eiva! Nuženkime ir sumaišykime jų kalbą, 
kad jie nebesuprastų vienas kito“. Taip Jahvė išblaškė 
Juos iš ten į visą žemę, ir jie liovėsi statę miestą. Miestas 
buvo vadinamas Babele (Babilonu), nes ten Jahvė sumai- 
šė visos žemės kalbą. Iš ten Jahvė išblaškė juos po visą 
žemę“ (11,1-9). 

Atrodo, kad pasakojimas apie Babelio bokštą nori 
atsakyti du klausimus: 1. Iš kur kilo kalbų įvairovė? 2. 
Kaip žmonija išsiblaškė po visą žemę? Iš pasakojimo 
ryšku, kad nepasidalinusi žmonija gyveno mažame žemės 
kampelyje. Žmonijos kalbai suskilus į kalbas, mažasis 
žemės kampelis pasidarė per ankštas. Čia išryškėja tikra- 
sis pasakojimo apie Babelio bokštą tikslas. Mažasis žemės 
kampelis pasidarė žmonėms per ankštas, nes jie įžūliai 
sukilo prieš Dievą. Pirmoji žmogaus nuodėmė — įžūlu- 
mas (Pr 3,22-24) jį nutolino nuo Dievo ir nuo brolio (Pr 
4, 1-16). Pasakojime apie Babelio bokštą žmonija kaip 
visuomenė nutolsta nuo Dievo savo įžūlumu ir subyra į 
tautas. 

Kalba padeda vienam kitą suprasti ir bendrauti su 
kitais. Iš kitos pusės, kalba pabrėžia ir išryškina skirtu- 
mus tarp žmonių ir tautų, užtverdama tvoras tarp žmonių 
ir tautų. Babelio bokštas yra pirminis įvaizdis raidos, ku- 
ri paverčia kalbos palaimą prakeikimu. Prisimenu Mar- 
garet Mead, amerikietę antropologę, kuri paskaitos metu 
pasakojo, kad Naujoji Gvinėja turi tiek kalbų, kiek kai- 
mų — 750 su viršum! Naujoji Gvinėja yra nuolatiniame 
karo stovyje! 


BABELIO BOKŠTO ISTORINIS FONAS 


Statinys, panašus į bokštą, vardu “Kalno viršūnė“, 
asirų-babiloniečių kalba ziggurat, arba zikurai, yra būdin- 
gas Mesopotamijos šventovių architektūrai. Savo sąranga 
ziggurat yra panašus į piramidę. Tačiau ziggurat ir pira- 
midė turėjo visiškai skirtingą paskirų. Piramidė buvo 
tamsus labirintas — kapas; zigguratas — saulėje tviskan- 
čios kopėčios, kurios jungė žemę su dievais. Savo forma 
zigguratas yra arba kvadratinis, arba stačiakampis, arba 
net apvalus statinys. Iš profilio žiūrint, matai mažėjančias 
pakylas, kurias vieną su kita jungia iškilūs laiptai. Pa- 
čioje ziggurato dirbtinio kalno viršūnėje buvo mažutė 
šventovėlė. 

Ziggurat — “Kalnų viršūnių“ šventovių likučius 
mačiau ne tik Babilone, bet ir prie Ur, Nimrud, Warka, 
Nippur, Ašur ir Agar Ouf piliakalnių. Archeologai iki 
šiol atkasė daugiau negu 30 ziggurato likučių. 

Iš kur atsirado ziggurat — Kalnų viršūnė Mesopo- 
tamijoje? Sumerai atėjo į slėnį tarp upių iš kalnų. Jiems 
buvo įprasta dievybę garbinti ant kalno. Patekę į lygumą, 
jie statėsi dirbtinius kalnus — ziggurat, kad galėtų bend- 
rauti su dievybe. 

Kalnas stiebiasi į dangų. Debesys akivaizdžiai su- 
jungia kalno viršūnę su dangaus skliautu. Ir graikai savo 

Agar Ouf zigguratas netoli Bagdado. 


Zigguratas Ur mieste, Abraomo tėviškėje. 


Ziggurato stiliaus mečetė Samarros mieste iš Harun ar-Rašid laikų, VIII - IX a. 


dievus apgyvendino ant Olimpo kalno. O Navajo indėnai 
Jungtinėse Amerikos Valstybėse turi šventąjį Navajo kal- 
ną. Kasmet einama ant kalno pabuvoti su Didžiąja Dvasia. 


BOKšTAS ETEMENANKI 


Babelio bokštą Babilonijos raštija vadina Etemenan- 
ki vardu — “Dangaus ir Žemės namų pamatais“. Gaila, 
kad jį randu tik plastiniame modelyje. O jo būta iškilaus 
ir garsaus ne tik anuomet, bet ir vėlesnėje Babilonijos is- 
torijoje. 

Liečiu Etemenanki pamatų likučius. Jo milžiniškas 
dydis kadaise stebino pasaulį. Pagal Herodotą, Babe- 
lio bokštas turėjo septynias pakylas, arba aukštus, kurių 
šonai buvo iškloti skirtingos spalvos emalio plytomis. 
Ant septintosios pakylos stovėjo mėlyno emalio plytų 
šventovėlė su patogiu guoliu ir auksiniu stalu dievo Mar- 
duko patogumui. Patį bokštą supo pusės kvadratinio ki- 
lometro kiemas su aptvaru, kurio sienose buvo svirnai su 
manta ir kambariai kunigams. 


Pirmasis Babilono bokštas, kurį Pradžios knyga (11, 
1-9) laiko žmonijos įžūlumo Dievui įvaizdžiu, yra dau- 
ziau negu tūkstantmetį senesnis už Nabuką. Šimtmečių 
raidoje jis buvo sugriautas, vėl aistatytas ir vėl sugriau- 
tas. Paskutinį kartą jį atstatė garsusis Nabukas. Skaitau 
jo įsakymą savo architektams: “Tebūnie Bokšto viršūnė 
Dangaus varžovė!“ 


Persams sugriovus Babiloną (539 m. prieš Kristų), 
Babelio bokštas nesiliovė vaidentis žmonių vaizduotėje. 
Aleksandras Didysis užėmęs Babiloną 331 m. pr. Kristų, 
ruošėsi bokštą atstatyti ir padaryti jį savo pergalės pa- 
minklu. Tačiau turėjo liautis, nes būtų reikėję 10,000 
darbininkų ir dviejų mėnesių laiko vien tik nuvalyti vie- 
tai. Aleksandras Didysis nesiryžo. Vėlesni šimtmečiai 

“Dangaus ir Žemės namų pamatus“ padarė plytine. Ply- 
tos buvo vagiamos namų statybai. 

Etemenanki sudilino amžiai. Tačiau iki šiai dienai 
jis liudija, kad žmogus yra trapus, kad ir imperijos, nors 
ir įžūlios, sudyla. 


MESOPOTAMIJA ŽĖRI ŠVIESA 


Vakaras gaubia vieškelį. Grįžtame į Bagdadą. Eismo 
dabar mažai. Atveriu autobuso langą. Judėjimo sukurtas 
vėjukas gaivina. Pakelės kaimai ir miestai žėri šviesa. 

Babilonas mane užbūrė. Vaikščiojau po vietą, kurio- 
je vystėsi Vakarų kultūra ir civilizacija. Mesopotamija 
žėri šviesa! 

Kas padarė Mesopotamiją kuliūros ir civilizacijos 
pirmūne? Karšta, saulėje nurudavusi, vėjo iššluota, be 
medžių, be akmens, be mineralų (naftos iada žmogus dar 
nepažino!). Kas padarė anuomet Mesopotamiją derlingų 
rojumi? Kodėl ji dabar tokia suvargusi ir nualinta? 

Autobusas sparčiai rieda Bagdado linkui. Žandarme- 
rijos užtvarų lyg ir nebėra. Tiek daug įspūdžių! Mintimis 
grįžtu į muziejų ir į Babilono piliakalnį. Norisi juos kaip 
nors sujungti. 

Sumerai metėsi į pramonę ir davė pradžią prekybai. 
Pirkliam reikėjo mokėti skaičiuoti. Ir ne vien tik galvoje 
viską palikti — jiems reikėjo skaitmenų ir rašto. Be to, 
buvo svarbu turėti raštus, įstatymus, valdžią ir laisvai iš- 
rinktą seimą. Sumerų poetas turbūt yra pats pirmasis poe- 
tas pasaulio istorijoje, kuris užsimena apie aukso gadynę 
pracityje, kuri vis dar tebesivaidena mūsuose: “Kadaise 
buvo metas, kada nebuvo gyvatės, nebuvo skorpijono. .. 
Tada nebuvo baimės, teroro. .. Tada žmogus neturėjo sau 
varžovo. ..* 

Mesopotamija žėri šviesa: pirmasis rašytas žodis, 
pirmieji raštai, pirmasis valdovas, pirmieji teisynai. .. 

ŠVIESA: KULTŪRA IR CIVILIZACIJA 


Mūsų laikų žmogus didžiuojasi pramone. Ji vis la- 
biau ir labiau įsigyvena visuose žemynuose. Ar pramonė 
neša žmogui laisvę ar pančius? Šūkis “Atgal į gamtą“ 
dažnai girdimas, o protestai prieš atominę technologiją 
baigiasi net kruvinomis muštynėmis ir teismo sale. Sėdžiu 
autobuse, kuris mane veža per Vakarų kultūros ir civili- 
zacijos gimtinę. Čia Mesopotamijos žmogus veržėsi iš gy- 
venimo olose į gyvenimą kaime, mieste, valstybėje, impe- 
rijoje. .. Politinė sistema ir technologija-civilizacija augo 
žmogaus laisvės sąskaiton. Ar civilizacija žmogų nužmogi- 
na, jį atbukina? Kas yra civilizacijos siela? Kultūra? Re- 
ligija? Kas yra kultūra? Kas yra religija? 

Auganti ateities viltis — revoliucinė. Vieškelio šo- 
nuose daug kariškų būstinių: hektarų hektarai apsodinti 
rusiškais tankais, sunkvežimiais ir šarvuotais šliaužikais. 
Prie būstinių vartų stoviniuoja jauni vyrai kariškomis uni- 
formomis. Vidaus reikalų ministerijos mums duotas gidas 
nerviškai kartoja įspėjimą, kad fotografuoti galima, tik 
jam leidus. Fotografuoti nebūtų lengva — lauke naktis. 

Muziejus rodė augančią Mesopotamijos ateities viltį, 
o Irako pakelės rodo žmogų ant liepto galo su augančia 
baime. Nualintas kraštas sklidinas prašmainių ginklų! O 
gal tai nusivylimo ateitimi, kurią sukuria civilizacija, iš- 
raiška? 

Keista, kad pasaulis, kurį sukuriame, vis labiau ir 
labiau riboja jo kūrėją — žmogų. Vakarų žmogaus kultū- 
ros lopšyje nėra laisvės. Peršasi mintis, kad civilizacija 
dar nėra kultūra. Atrodo, kad galima būti civilizuotam, 
bet be kultūros, ir kultūringam be civilizacijos. Civilizaci- 
ja be kultūros — moderni mūsų laikų didmiesčio apraiš- 
ka. Kultūra — gyvenimo būdas gimsta žmoguje dėl to, 
kad jis yra žmogus. Civilizacija — politinė sistema ir tech- 
nologija yra žmogaus sukuriamos, gamtą sau prijaukinant. 


62 


Kultūrai būdinga spontaniškumas, o civilizacija yra me- 
chaninė. Kultūra — žmonių grupės savimonė ir saviprata 
su šaknimis gilioje praeityje. Jos negalima eksportuoti ar 
importuoti. Tuo tarpu civilizacija gali būti primesta ar 
užmesta. Civilizacija, politinės ideologijos ir technologi- 
jos padedama, riša krūvon tautas su skirtinga kultūrine 
savimone ir išraiška. 

Mesopotamija man kelia klausimą apie kultūros ir 
civilizacijos sankirtį. Kaip būti savitam ir puoselėti kul- 
tūrinį savitumą? Kaip kurti vieną pasaulį, patogų ir civi- 
lizuotą pasaulį, ir žmogaus neatbukinti? Juk kiekviena 
tauta turi skirtingą kultūrinį savitumą, ir daugumas žmo- 
nių jį labai brangina, nes jis atspindi šimimečių ir tūks- 
tantmečių savimonės ir išraiškos lobius? 


CIVILIZACIJA “KULTŪRŲ KAPINYNAS** 


Kiras Didysis, medų ir persų karalius, išdidžiai Ba- 
bilone paskelbė save “visų keturių pasaulio dalių karaliu- 
mi". Neatsiliko ir romėnai, eksporiuodami savo civiliza- 
ciją, neatsiliko anglai, kurdami “imperiją, kurioje nėra 
saulėlydžio“, neatsilieka sovietai, “išlaisvindami"" tautas, 
neatsilieka amerikiečiai, užkrėsdami žemynus savo gyve- 
nimo stiliumi. Irake jų visų pėdsakus galima užtikti. 

Mesopotamijos kultūra — Mesopotamijos civilizaci- 
Jos auka? Kaimas, miestas, valstybė ir imperija pajungė 
Mesopotamijos gyventoją tarptautinei civilizacijai. 

Archeologija suveda akis akin su civilizacija, kuri 
priėjo liepto galą — pasibaigė. Tačiau civilizacijos griu- 
vėsiai alsuoja kultūra ir religija — žmogaus kūrybiškumu. 

Nuostabu, kad archeologija verčia atpažinti žmogų, 
kuriame gimsta kultūra ir ateities viltis. Mat, ji liudija, 
kad istorijoje būta veiksmingesnių jėgų, negu technologija 
ir politinė sistema. Ši jėga yra pats žmogus. Jis ne tik 
gimsta, bet ir įsisavina tai, kas gimė ir gimsta jame, jo 

šeimoje ir tautoje — papročius, savimonę, savipratą ir 
gyvenimo būdą. Mesopotamijos religija — Krašto tarp 
Upių siela. 

PIRMOJI KELIONĖS AUKA 


Iš Europos persikelti į vakarinę Aziją nėra lengva. 
Tai ant savo kailio patyrė pats jauniausias iš mūsų gru- 
pės — Luigi Prato, italas. Ėmė ir sugriuvo. Po trejeto 
dienų Bagdado ligoninėje turėjo grįžti į Europą. 


VINJETĖS Iš BAGDADO 


Eiti palei Tigrą ryto metu labai smagu. Mane domi- 
na katalikų parapija, kuri meldžiasi aramajų — Jėzaus 
kalba. Su žemėlapiu rankoje rėplioju per Džiumhurijos 
(Jumhuriya) tiltą į rytinę miesto dalį ir, sekdamas pa- 
srindinę — Saadu'un gatvę, aisirandu prie Šv. Šeimos 
maldos namų. Pastatas kuklus. Viduje suolų ir krėslų ma- 
ža. Žmonės stovi. Pačiame viduryje — platforma. Altorių 
supa ne Dievo stalas, o puošni geležinė tvorelė. 

“Bon jour, monsieur!"' girdžiu malonų kreipinį. Atsi- 
suku ir su džiugiu “Bon jour, mon pere!"" spaudžiu ranką 
senukui kunigui. Iš sutanos matau, kad jis yra prelatas. 
Pasisakau kas, iš kur ir dėl ko esu Bagdade. Senukas švyti 
nuoširdumu. Pakviečia į pamaldas, kurios turi prasidėti 
tuojau pat. 

Dar mums bešnekučiuojant, ima rinktis vaikai mo- 
kyklos uniformomis, moterys nedengiais veidais ir ūsoti 
bei barzdoti vyrai su “rūpesčio rožiniais“ kairėje ranko- 
je. Kone kiekvienas sveikina senuką kunigą su “ Marha- 
ba“ (Sveikas!) ir pagarbiai bučiuoja jo sutanos rankovę. 
Po to ieško vietos dievnamio spūstyje. Kai kurie vyrai — 
matyt, vietinės bendrijos seniūnai -—sėdasi ant krėslų plat- 
formoje, šiaip vyrai stoviniuoja pasieniais. 

Moterys skuba “bobinčiaus" linkui, paaugliai — į 
choro galeriją, o patys jauniausi — į suolus priekyje. Tre- 

čiadienio rytas. Paprasta savaitės diena. Dievnamyje 
spūstis. 

Mišių apeigos — savitos. Tai Bagdado chaldėjų ka- 
talikų bendrija. Apeigos labai gausios judėjimų ir gieda- 
mų žodžių. Mišios baigiasi siuntimu į pasaulį: komunijos 
priėmimu ir giedota evangelija. Komunija jungiama su 
Pax — ramybės, arba atleidimo, išreiškimu. 

Po pamaldų senukas prelatas pakviečia klebonijon. 
Du jauni irakiečiai kunigai jau pusryčiauja. Juodu, kaip 
ir Europos kunigai, apsirengimu nesiskiria nuo aplinkos. 
Laikysena labai santūri. Tik senukas nesiliauja gyventi 
prisiminimais iš studijų Romoje ir pasakoti apie savo 
krašto — Irako senovę. 


POPIETĖ TIGRO PAUPYJE 


Pavakary Bagdadas iš gatvių persikelia į paupį. Pa- 
lei jį vingiuoja palmių alėja. Pačiu paupiu smagintis ne- 
įmanoma, nes jis apsodintas kavinėmis, valgyklomis ir 
pramoginiais kiemais. Visur matai ruošimąsi vakarui. Pė- 
dos, kurias įspaudė vakar nakties svečiai, grėbliu išlygi- 
namos, stalai apdengiami švariom staltiesėm, surikiuoja- 
mi suolai, krėslai bei kėdės. 

Daugiaspalviai popieriniai vainikai jau spurda Tigro 
alsavime. Ir prieplaukos ima atkrusti. Prie Jumhuriya 
tilto pramogų laivas su plaukiojančiu restoranu jau šildo 
savo keptuves ir baigia pakrauti gėralų dėžes. Įdomu, ar 
alaus vežasi? Sustoju ilgėliau, norėdamas pasitikrinti. 
Mat, islamo religija svaigius gėrimus gerti griežtai drau- 
džia. Laiko dvasia, matyt, ir islamą vargina. Pakrauna ne 
tik alaus butelių dėžes, bet ir stipresnių bei importuotų 
skysčių. Kas juos gers? Vietiniai? Užsieniečiai? Papras- 
tam irakiečiui svaiginamieji gėrimai sunkiai prieinami. 
Tik valdžios žmonės — aukšti tarnautojai — tepajėgia 
kartkartėmis skačiaus, vodkos arba džino stikliuką ištuš- 

tinti. Svečiai iš Rytų, pasakoja irakiečiai, geria savo tarpe 
viešbučių kambariuose. 

Palei Tigro alėjos šaligaivį ima dygti neįprasti res- 
toranėliai. Sunkvežimėlis, arba net rankomis stumiami ra- 
tai, atveža geldą, arba net vonią su leduose plaukiojan- 
čiom žuvim ir malkų ryšuliais. Viens, du — lauželyje 
spraksėdama dega ugnis. Klientai pirštu parodo norimą 
žuvį. Ji dar gyva ir žiopčioja. Šeimininkas ją deda ant 
staliuko ir su aštriu kirvuku ima ruošti kepimui. Žuvis — 
Tigro lašiša. Paruošimas kepimui labai paprastas: nuker- 
ta galvą ir uodegą, išvalo vidurius ir padaro iš žuvies 
plokštainį. Ugnies lauželi supa geležinių iešmų tvorelė. 
Kepimui paruošta lašiša atremiama į šią tvorelę ir ima 
čirkšti kvepiančio sandalo medžio liepsnoje. Iškepta laši- 
ša nėra čia pat valgoma. Reikia ją neštis į paupio resto- 
raną arba vežtis į namus. Mat, prieskoniais tenka pačiam 
pasirūpinti. Tigro lašiša -— samak masgūf -— labai gardi. 

Kavinės, valgyklos ir pramogų aptvarai pilnutėliai 
žmonių. Vaikai klykauja, radijas dūsauja dykumos muzi- 
ka, oras virpa garsais ir šviesomis. Vakarų žara užleidžia 
vietą mėnuliui. Dangaus skliautas — dievas Anu, lyg tam- 
sus dubuo, mirkčioja žvaigždėmis. Smagu, nes vėsiau. 


VAKARIENĖ A LA HARUN AR-RAšID 


Vakarui įpusėjus, kojos prašyte prašosi poilsio. Bu- 
voti praeityje — Babilone — ir buvoti dabartyje — Bag- 
dade — yra įdomu. Matau, girdžiu, uostau, ragauju, lie- 
čiu dabarties lopelį. 

Pasakojama, kad kalifas Harun ar-Rašid mėgdavęs 
lankyti savo sostinę Incognito — svetima pavarde. Mat, 
jam knietėjo išgirsti savo valdinių skundus ir patirti jų 
džiaugsmus. Ir dabar Bagdado senamiestyje yra užeigos 
namų su valgyklomis, kurios giriasi, kad čia buvo svečias 
Harun ar-Rašid. 


66 


Valgykloje tik vyrai. Moterys iš namų neina. Staliu- 
kai maži. Jų daug; nesunku laisvą surasti. Atsisėdus, tuoj 
atneša vandens butelį. Alaus irgi yra, bet reikia užsisakyti. 

Valgis neįvairus. Ryžių košė su padažu — ėriuko 
mėsos arba vištienos gabaliukai. Be to, turi ir tirštos sriu- 
bos. Matyt, vakardienos maisto likučiai. Tačiau valgyti 
įdomu. Svetimu veidu kiti svečiai domisi. Netrukus val- 
sau nebe vienas. Pora studentų teiraujasi apie Europą, 
Jungtines Amerikos Valstybes. filmus, muziką. .. Stebisi, 
kad pažįstu jų krašto praeitį ir archeologiją; skundžiasi, 
kad vakariečiai tik pelnu iesirūpina. Sako, nemanyk, kad 
mes rusus mėgstame. Tik, sako, esame praktiški. Ameri- 
ka nori bilijono dolerių už tai, ką rusai už pusę duoda. Iš 
kurio pats pirktum? 


NAKTĮ PĖSČIOMIS BAGDADE 


Bagdadas yra saugus ir naktį. Nėra pavojaus patekti 
į plėšiko Ali ir jo keturiasdešimt draugų rankas. Apie 
juos tik pasakojama. 

Tilias per Tigrą turi nemažą kuprą. Iš čia labai sma- 
gu stebėti syvenimą naktį paupyje ir ant upės. Imu iš kup- 
rinės foto aparatą, nes noriu parsivežti skaidrę atminimui. 
Mat, užsimiršau, kad esu krašte, kur fotografuoti be lei- 
dimo draudžiama. Ir dar nuo tilto. .. Nežinia, iš kur atsi- 
randa kariškas džipas. Kariškis paprašo paso ir, jį pa- 
vartęs, pasisiūlo pavėžinti iki Knessiye Fatimos. Atsisa- 
kyti nebuvo drąsos. 


LEIDŽIA KELIAUTI PO IRAKA 


Vidaus reikalų ministerija sutiko leisti mums keliau- 
ti į šiaurę — Mosul ir Kirkuk apylinkes. Po to, sako, gal 
duosime leidimą kelionei į pietus — (Ournah ir Basrah. 
Čia Tigras ir Eufratas tampa viena upe — žmonės upių 
santaką vadina Rojumi. 

Su leidimu keliauti gauname ir teisę samdyti auto- 
busą su visais priedais — gidu, vandens berniuku ir gink- 
luota palyda. 


Į MOSUL — IRAKO šIAURĘ 


Irako šiaurė kadaise buvo asirų kraštas. Asirija — 
viena iš žiauriausių praeities imperijų. Ašur miestas — 
pirmoji jos sostinė, o Nineveh — paskutinioji. Be to, ten 
ir Nimrud, ir Hatra miestų likučiai. Kelionė žada būti 
turtinga įspūdžių. Būdami šiuolaikiniame Irake, nukeliau- 
sime į II tūkstanmečio prieš Kristų Asiriją. 

Iki Mosul 410 km kelionė. Plentas visu savo ilgiu 
flirtuoja su Tigru. Neplatus, bet asfaltuotas ir puikiai pri- 
žiūrimas. Eismas abiem kryptim tirštas. Iš karto krinta į 
akis sunkvežimių voros. Milžiniški, su priekabom ir aibe 
didžiulių ratų. Stebiuosi jų leidimų lentelėmis: Vakarų 
Vokietija, Rytų Vokietija, Rumunija, Jugoslavija, Lenki- 
ja, Čekoslovakija. .. 

Keliauju Irako šiaurėn plentu, kuris yra prekybinis 
tiltas tarp Europos ir Vakarų Azijos. Žandarmerijos už- 
tvaros eismą sulėtina ir net visiškai sustabdo. Laiko pa- 
sidairyti daug. Aišku, kad kai kurie sunkvežimiai yra pa- 
keliui į Bagdadą bei Irako pietus, tačiau daugumas jų 
paženklinti stambiu užrašu IN TRANSIT — kelyje. Jie 
veža prekes į Iraną, Afganistaną, Pakistaną. .. 

Mums duotasis vidaus reikalų ministerijos gidas ne- 
siliauja priminti, kad fotografuoti griežtai draudžiama. 
Gale sėdį trys kareiviai kartkartėmis atkunia ir atrodo 
budresni. 

Paplentėje karinės stovyklos, sunkiųjų ginklų ir į- 
mantrios mašinerijos sandėliai. Sunkūs tankai, ilgavamz- 
dės patrankos, smėlio spalva dažyti sunkvežimiai — išly- 
giuoti ant lygumos palei Tigrą. Kodėl Trakas toks gink- 
luotas? Kodėl sovietai ginkluoja irakiečius? 

SAULĖ TEKA ANAPUS TIGRO 


Iš Bagdado išvykome labai anksti. Raudona ir di- 
džiulė saulė ima veržtis iš anapus akiračio, mums pasie- 
kus Tigro užtvanką prie Samarros miesto. Nuvažiuota 125 
km. Plentas vingiuoja vakariniu užtvankos krantu. Paly- 
pėjame į upės pakrantę. Virš užtvankos kabo lengvutės 
miglos drobulės. Akis sustabdo šviesos takas per užtvanką 
į tekančią saulę. Užtvankos veidas lyg iš stiklo. Nėra jo- 
kio vėjuko žaismo ant jo. Tik miglos drobulės, takas į te- 
kančią saulę ir dar nepabudęs Samarros miestas. Lygi ir 
beribė Mesopotamijos žemė anapus užtvankos. Šviesos ta- 
kas veda iki pat akiračio. 

Mintimis girdžiu tylą. Autobuso motoras, lyg atsi- 
prašyti norėdamas už ardomą tylą, kartkartėmis atsidūsta 
ir čiaudi. Pro Samarrą tik pravažiuojame. Grįždami ilgė- 
liau sustosime. 


SALAH AD-DIN TĖVIŠKĖ: TIKRIT 


Salah ad-Din — Saladiną (11377-1193) pažinau iš 
Kryžiaus karų istorijos. Jis buvo iškilus musulmonų kar- 
vedys ir pirmasis Egipto ajubidų dinastijos sultonas. Ži- 
nojau, jo būta Šventojoje Žemėje paveikaus kryžiuočių 
priešo. Nustembu, kai mūsų valdiškasis gidas atkreipia 
dėmesį į miesteliuką, vardu Tikrit, ir su pasididžiavimu 
sako, kad čia gimė Salah ad-Din — Saladinas. Nustebimas 
dar padidėja, kai sužinau, kad Saladinas gimė kurdų 
šeimoje. 

Saladinas ypač iškilo Antrojo kryžiaus karo metu. 
Laimėjęs lemtingąjį Hattin mūšį Galilėjoje (1187), jis 
atkariavo iš krikščionių Jeruzalę. O Trečiasis kryžiaus 
žygis ir Ričardo I Liūtaširdžio riteriški nuotykiai su Sa- 
ladinu jį įamžino istorijoje. Nūdien musulmonai didžiuo- 
jasi Saladino kilniu riteriškumu. Tą patį liudija ir legen- 
dos krikščionių tarpe. 

Saladinas — arabų Vytautas Didysis. Sudaręs su 
krikščionimis taikos sutartį (1192) Ramla mieste, Pales- 
tinoje, jis užbaigė Kryžiaus karus. Mūsų gidas primena, 
kad Saladinas buvo ir iškilus islamo imperijos kūrėjas. 
Rūpinosi dykumą paversti rojumi drėkinimo tinklu, statė 
mečetes ir prusino arabus, steigdamas mokslo įstaigas. 
Užtai ir dabar arabai didžiuojasi jo dėmesiu mokslui, raš- 
tijai, architektūrai ir islamo tikėjimui. 

Gidas pareiškia nepasitenkinimą, kad krikščionys 
Saladiną pravardžiuoja saracėnu. Klausiu, kodėl ši pra- 
vardė užgauna nūdienio arabo ausis. Anot jo, saracėnas 
neturi nieko bendro su islamu. Mat, šiuo žodžiu buvo pa- 
ženklinami priešislaminiai Sirijos-Arabijos gyventojai — 
dykumos klajokliai beduinai. Tik krikščionys ėmę sara- 
cėnais vadinti bet kokius musulmonus. Toliau ieiraujuosi 
apie patį saracėno žodį. Jaučiu, kad mūsų gidas nepėsčias. 
Ir neapsirinku. Jis man paaiškina, kad lotyniškasis sara- 
cenus kilo iš graikiškojo sarakenos. O tas, matyt, turi šak- 
nis arabiškame žodyje šarą, kuris reiškia rytai, arba sau- 
lėtekis. Žodis šargujin reiškia rytiečiai, arba saulėtekio 
žmonės. Taigi saracėnas, baigia gidas, reiškia ne aną pik- 
tą nevidoną, apie kurį rašo krikščionių raštija, bet mįslin- 
g3 sampyną islamo istorijoje. 

Smagu, kad mūsų gidas toks žiningas. Jis nepralei- 
džia progos man ir daugiau smulkmenų apie Saladiną pri- 
minti. Sako, Saladinas sunaikinęs ir asasinų tvirtoves Pa- 
lestinoje. Žodis asasinas man yra pažįstamas iš Europos 
kalbų. Be to, prel. K. Razminas, Romos garsuolis, jį daž- 
nai naudojo savo nepasitenkinimui išreikšti. Pasirodo, 
kad asasinas buvo Palestinos musulmonų slaptų fanatikų 
būrelių narys ir turėjo tikslą gąsdinti bei žudyti krikščio- 
nis. Kadangi drąsos dėlei prieš žygį jie rūkydavo hašišą, 
tai juos kiti arabai vadindavo kašašin. Iš čia ir gimė 
europiečių kalbose assasinus. 

ĮVAŽIUOJAME Į KURDISTANĄ 


Prie Širgat miesto, apie 315 km nuo Bagdado, gidas 
paprašo mus foto aparatus sudėti į kelionės maišą. Esame 
Kurdistane — Irako karo zonoje. Kurdai reikalauja sau 
laisvės, o irakiečiai nenori prarasti Kurdistano. 

Autobusas sustoja prie labai ginkluotos žandarmeri- 
jos užtvaros. Kareiviai šalmuoti, apsikrovę šaudmenimis, 
sėdi šarvuočiuose. Ir tankai netoliese. Mūsų autobusą lie- 
pia pasukti į plento pašonę. Gidas su grupės vedėju išlipa 
ir seka žandarą į palapinę. 

Lyguma baigiasi. Vasaros paauksuotos kalvos suku- 
ria daubas ir slėnius. Tigro upės nebematau. Šiaurėje 
dunkso Armėnijos kalnai, o rytuose — Kurdistano, arba 
Zagros, kalnynas. Vieno slėnio keliuku rėplioja tankas. 
Kareivių vora jį seka pagrioviu. Džipas juos lenkia. Sku- 
ba, nes važiuoja pačia slėnio atšlaite. Slėnio gilumos ne- 
maiau, nes jis turi alkūnę. Tik dulkių debesėliai kyla iš 
anapus kalvų. 

Gidas su mūsų vedėju grįžta. Juos lydi jaunas kari- 
ninkas. Atrodo, kad jis aukštesnio laipsnio. Jaučiasi šei- 
mininku. Mikliai įšoka į autobusą ir linksmai pasveikina: 

— Sabah el kher! (Labas rytas). 

— Sabah el nūr! — irgi linksmai atsiliepiame. 

Karininkas jau žino, kas esame ir kur keliaujame. Šį 
rytą jam telefonu pranešta iš Bagdado. Mus atsisveikina 
su “As-salam 'alaikūm!"* (Ramybė jums!) ir palinki sau- 
gios ir sėkmingos kelionės. Tik dar primena, kad esame 
labai jautrioje Irako valstybės vietoje. 


KURDISTANAS 


Paaugliu būdamas, mėgau skaityti Karl May knygas. 
Jo Per laukinį Kurdistaną itin vertinau. Ny0 tų dienų Kur- 
distanas ir kurdai man liko mieli — svetingi ir spalvingi. 
Na, ir gal šiek tiek pavojingi! Tikrovė braunasi į akis ir 

spaudžia širdį: kurdai engiami savo krašte. 

Kurdų vadas, senukas Mustafa al-Barzani, nors ir 
visą savo amžių kovojo už laisvę, laisvo Kurdistano vis 
nesukuria. Ir Jungtinių Amerikos Valstybių valdžia, at- 
rodo, kurdų lūkesčius nuvils. Didžiūnai tariasi, prie že- 
mėlapio sėdėdami, o kurdai savo žemę krauju laisto. 

Kurdistanas yra platus Vakarų Azijos plokščiakalnis 
ir kalnynai. Triskart didesnis už Lietuvą — 191,660 km“. 
Kurdistano valstybės istorijoje nėra buvę. Tėra tik kurdai 
ir jų kraštas, kuriuo dalinasi irakiečiai, turkai ir iranie- 
čiai. Kurdiškiausias yra Tigro ir Eufrato aukštupys. Ira- 
kiečiai giriasi, kad Irake esą daugiausia kurdų, tačiau pa- 
tys kurdai teigia, kad iš 8,000,000 tik du milijonai tegy- 
vena Irake. Turkija turi bent 4,000,000 kurdų, o Iranas 
— 2,000,000. 

Irako kurdai spiečiasi apie tris miestus: Mosul, Kir- 
kuk ir Sulaimanijah. Kurdai nėra arabai. Jie giminingi 
persams — iraniečiams. Tai liudija ir jų kalba. Tik tikė- 
jimu kurdai yra artimi arabams — musulmonai sunitai. 

Esu skirtingame pasaulyje. Pasikeitė ne tik gamto- 
vaizdis, bet ir žmonės. Tiesa, plentas ir toliau lieka plen- 
tu, bet šalia plento matau kurdus — pusiau klajoklius pie- 
menis, kurie verčiasi avininkyste. Ganyklos kalvose. Kur 
ne kur mulas, asilas ir jautis traukia medinius, dvejeto 
aukštų ratų, vežimus. Apsidangsčiusi moteris, dažniau- 
siai sų mažučiu vaiku skreite ir dar dviem ar trim pa- 
augesniais šalimais, sėdi vežime. Vyras žingsniuoja šalia 
vežimo. Kelnės labai įdomios. Arabam įprasta nešioti si- 
jonus — galabijeh. Kurdai nuo arabų skiriasi savo lieme- 
ningom, su nukritusių šakumu, kelnėm, Apie blauzdas jos 
siauros. Ant kojų autuvas, kuris yra daug kuo panašus į 
vyžas. Vyrai nešioja turbanus. Veidai išrašyti saulės ir 
vėjo, su giliomis, į juodą anglį panašiomis, akimis. Mu- 
mis nesidomi. Atrodo, nenori, kad ir mes jais domėtumės. 

Keliaujant Irako vieškeliais į šiaurę. 


Eufrato upė šiaurėje skiria Siriją nuo Turkijos: 
Senovėje čia buvo asirų imperijos plotai. 


Mosul miestas Kurdistane. 


Nimrud: šventkalnis iš gilios senovės. 


KURDŲ PRAEITIS 


Kurdų laisvės kovos ir pajėgumas išlikti kurdais sve- 
timųjų priespaudoje stebina. Jau graikas Xenophon juos 
mini IV a. prieš Kristų. Arabų nukariauti VII a. po Kris- 
taus, kurdai turėjo tapti musulmonais. Turkai — XI a., 
mongolai — XIII-XV a. ir vėl turkai daugumą jų valdė. 
O I pasaulinio karo pabaigoje, otomanų imperijai subyrė- 
jus, kurdai pasinaudojo proga reikalauti nepriklausomy- 
bės. Paryžiaus taikos konferencija (1919) ir vėliau Sevres 
sutartis, paskelbdama otomanų Turkijos galą, nepriklau- 
somybę jiems pažadėjo. Tačiau Turkija vėl atgimė. Ke- 
mal Ataturk vedama, ji aisisakė duoti laisvę kurdams. 

Kurdai dusyk sukilo prieš turkus (1925 ir 1930) ir 
kartą prieš Iraną. Sovietų Sąjunga bandė “laisvinti" kur- 
dus, kurdama “Kurdistano respubliką“ po II pasaulinio 
karo. Tačiau neišdegė, ir S.S. buvo priversta pasitraukti. 
Irako kurdai jau nuo 1960 m. yra karo stovyje su valdžia. 

Kurdai neturi nei tautinės laisvės, nei politinės savi- 
valdos, tačiau lieka saviti. Saladinas, islamo vadas Kry- 
žiaus karų amžiuje, yra vienas iškiliausių kurdų. 


MOSUL: DVIEJŲ PAVASARIŲ MIESTAS 


Apie vidurdienį pasiekiame Mosul — miestą, kuris 
driekiasi ant abiejų Tigro upės krantų. Pats Mosul jau 
arabų statytas ir perdėm arabiškas. Rytiniame Tigro 
krante yra ir Nineveh, senovės asirų sostinė (nuo X a. 
pr. Kristų). Arabus nuo kurdų lengva atskirti: arabai — 
sijonuoti, o kurdai — kelnėse su nukritusiu šakumu ir tal- 
pia sėdyne. Be to, kurdai verčiasi žemės ūkiu — gyvulinin- 
kyste, o arabai čiulpia Kurdistano naftą. Pavasario festi- 
valis švenčiamas dusyk: balandžio ir rugsėjo mėnesyje. 


KRIKščČIONYBĖ MOSUL MIESTE 
Pervažiuoti per 250,000 gyventojų miestą, kurio gat- 
vės yra ne tik siauros, bet ir kreivos, yra sunku. O ypač 

Vakarų Azijoje. Ir Mosul mieste mūsiškis vandens berniu- 
kas turi kartkartėmis lipti iš autobuso ir, bėgdamas prie- 
kyje, skinti kelią autobusui. Be to, reikia sustoti, nes rei- 
kia pavalgyti ir pasirūpinti nakvyne. 

Iš Bagdado išvažiuodami, tikėjomės galėsią nakvoti 
net dviejose vietose: turistų užeigoje pagal valdžios nuro- 
dymus ir pas tėvus dominikonus. Pirmiausia kreipiamės 
į valdžios užeigą. Atsakymas labai trumpas: neturime įsa- 
kymo iš Bagdado, ir vietos nėra. Prašome, kad susisiektų 
telefonu su Bagdadu, bet veltui. “Čia ne mūsų reikalas“, 
ranka numoja. 

Nuvažiuojame prie dominikonų vienuolyno, geriau 
pasakius, prie buvusio prancūzų dominikonų vienuolyno. 
Pastatai valdžios nusavinti. Tik šventovė su šalimais besi- 
glaudžiančiu pastatu. Imame belstis. Niekas neatsako. Pa- 
augliai, mūsų pastangas stebėdami, žiopso ir vienas ki- 
tam alkūnėm baksteli. Pagaliau paslaugus irakietis pra- 
eivis papasakoja, kad prie šventovės bėra likęs tik vienas 
“baltas abūna“ (kunigas). Kiti turėjo iš Mosul išvykti. 
Pataria susirasti telefoną ir skambinti, nes, sako, abūna 
su vaikais labai nesutaria ir beldžiantis durų neatidaro. 
Telefoną radome. Prisiskambinome. Tačiau nakvynės nė 
čia negavome. Senukas vienuolis tik atsakė: “ Moi, je suis 
seul. ..* (Aš — aš esu vienas. ..). Matyt, ir mus palaikė 
vietos paaugliais. 

Be nakvynės. Lyg Dievo paukšteliai. Tačiau pamaty- 
ti turime daug ką: Nimrud ir Nineveh — dvi senovės asi- 
rų sostines. 

Esame musulmonų mieste. Nejaugi nėra čia daugiau 
krikščionių? Taip — atsako. Čia yra asirų, arba nestori- 
jonų, krikščionijos centras. Nestorijonų bendrija yra iš- 
plitusi ne tik Irake, bet ir Irane bei Malabar (Indijoje). 
Jų yra apie 100,000 asmenų. Nestorijonų bendrijos apei- 
gos yra vadinamos asiriškom, arba chaldėjiškom. Švento- 

vėlės kuklios. Visur jaučiama gili pagarba ir meilė Kry- 
žiui. Tiksliau aptarti jų teologiją sunku. 

Aišku tik, kad Nestorijus, visuotinio Efezo susirin- 
kimo 431 metais pasmerktas Konstantinopolio patriar- 
chas, yra jų Šventasis, Mergelė Marija jiems nėra Dievo 
Motina (nors ją ir labai gerbia), ir jiems tegalioja tik 
du visuotiniai Bendrijos susirinkimai (Nikėjos — 325 ir 
Konstantinopolio — 381). 

“Turite vietos nakvynei?" klausiame. Akimis per- 
bėga nuo galvos iki kojų ir tvirtai atsako: “ Ne!" Irake 
bendrauti su svetimšaliais nėra gudru. 


BE DRASOS NIEKO NEBUS: Į NIMRUD 


Ne nakvynės ieškoti važiavome, o asirų senovės pa- 
žinti. Valgyti, tiesa, radome. Pavalgius daugiau drąsos 
ir noro keliauti. 

Keliamės į rytinę Tigro upės pusę. Prie Bagdado jis 
vandeningas. Prie Mosul daug kur seklu, ir saulėje kais- 
ta jo žvyruota vaga. 

Nimrud yra 35 km į pietryčius nuo Mosul. Pradžios 
knyga jį aprašo Tautų sąraše: “Kūš pagimdė Nimrud, ku- 
ris buvo pats pirmasis galiūnas žemėje. Jahvės valia jis 
tapo garsus medžiotojas. Užtat ir patarlė kilo: “Panašus į 
Nimrud, Jahvės valia garsus medžiotojas'. Jo karalystės 
pagrindas buvo Babelė, Erech ir Akkad, visi jie Šinar 
žemėje; iš tos žemės kilo Ašur. Jis pastatė ir Nineveh, Re- 
hoboth-ir, Kalah (Nimrud) ir Resen, tarp Nineveh ir Ka- 
lah (Nimrud), — pastarasis buvo sostinė“ (10, 8-12). 
Kūš, arba Kūšas, atrodo, buvo kasitas. Kasitai antrąjį 
tūkstantmetį užkariavo Babiloniją. Tautų sąrašas Pradžios 
knygoje atspindi senovės politinės geografijos raizgyną. 
Be to, pasakojimas apie asmenį ir miestą, vardu Nimrud, 
yra legendinis. Aprašomi įvykiai yra nuostabūs, tačiau jo 
būta vieno iš mirtingųjų. Užuominos apie garsius senovės 

miestus pietuose — Babelę, Erech, Akkad (Šinar žemėje, 
arba Sumerijoje ir Babilonijoje) ir Kalah (Nimrud) bei 
Nineveh šiaurėje (Ašur žemėje) rodo, kad kalbama apie 
asmenį istoriniame fone. Nimrud, apie kurį rašo Pradžios 
knyga, turėjo valdžią visoje Mesopotamijoje. Pirmasis 
Mesopotamijos galiūnas, kuris pajėgė valdyti visą Kraštą 
tarp upių, buvo asiras Tukulti-Ninurta I, XIII a. prieš 
Kristų. Ar Nimrud buvo jo pravardė? Šv. Raštas — Se- 
nasis Testamentas, skaitomas Mesopotamijos archeologijos 
fone, turi daug ką pasakyti istorijai. 

Nauja šviesa, kuri padės suprasti Tautų sąrašą Pra- 
džios knygoje (10,1-32), jo turinį ir formą, yra Eblos pi- 
liakalnio radiniai. Ebla, arba Tell Mardikh, Sirijoje, yra 
naujai atrastos senovinės karalystės sostinės griuvėsiai. 
Jos Karaliaus archyvas su 15,000 kyliaraščiu rašytų 
plokštelių žada daug šviesos ne tik Tautų sąrašui pažinti, 
bet Protėvių sakmei suprasti (Pr 12-50). 


NIMRUD, ARBA KALAH, GRIUVĖSIAI 

Mesopotamijos piliakalnius — griuvėsius lankyti be 
Šventraščio rankose neįmanoma. Griuvėsiai lieka griuvė- 
siais. Jie seni, akli ir tylūs. Tik Šventraščio pasakojimas 
— minimos vietovės, aprašomi įvykiai ir aprašomų įvy- 
kių dalyviai griuvėsius sudabartina, padarydama juos iš- 
kiliais praeities liudininkais. 

Nimrud turi du vardus: Nimrud ir Kalah. Archeolo- 
gai Čia ėmė raustis kone prieš 150 metų. Jau XIX a. vi- 
duryje buvo atrasta ziggurat — dievų garbinimo kalnas 
ir ugnimi sunaikinti rūmai su dramblio kaulų drožiniais. 
Vėliausiai ant Nimrud piliakalnio rausėsi anglas archeo- 
logas, vardu M. Mallowan, detektyvinių romanų rašytojos 
Agatha Christie vyras. Archeologas yra savos rūšies detek- 
tyvas. Be abejo, Agatha Christie savo žaismingą ir šmaikš- 
tų įžvalgumą bent iš dalies lavino prie Nimrud piliakalnio. 

Ant Nimrud ziggurat viršūnės užlipii nesunku. Labai 
vertinga. Matau prieš save bent daliukę visumos. Popie- 
čio saulėje stebiu nuo Nimrud amžių nutolintą Tigro upės 
vagą. Kadaise jo tekėta pro pat miesto šalį, o dabar jis —— 
už 3-4 km vakaruose. Plano padedamas, atpažįstu ir pu- 
siau atkasią už 3 km į pietryčius Šalmanasar III fortą. 
Nimrud turėjo būti platus miestas. Aišku, kad archeolo- 
gai jo tik mažą daliukę dar teatkasė, nors jau čia ir antrą 
šimtmetį rausiasi. 

Šalmanasar III yra garsus Šv. Rašto istorijoje. Mat, 
jis save ir Oargar mūšį (853 m. prieš Kristų) Sirijoje į- 
amžino Juodajame obeliske. Tuomet Ahab, Izraelio kara- 
lius, buvo vienas iš jo priešų. Po keliolikos metų, Šalma- 
nasar III apgulus Sirijos sostinę Damaską (841 m. prieš 
Kristų), Jehu, Ahabo įpėdinis Izraelio soste, siuntė jam 
duoklę. (Užuomina: 2 Kar 10,32; pas arkivysk. J. Skvi- 
recką 4 Kar 10,32). Obeliske Jehu iškaltas klūpsčias prieš 
Šalmanasarą III. Šalia kyliaraščio įrašas “Jehu, Omri 
sūnus? ir duokle duotų vertybių sąrašas. Juodojo obelisko 
Nimrud rūmuose nebėra. Jį saugo Britų muziejus Lon- 
done. 

Mane labiausiai sudomina Ašurnasirpal II (apie 880 
m. prieš Kristų) ir Šalmanasar III, asirų karalių, rūmai. 
Didžiuliai — ant pusantro hektaro žemės. Tikra bibliote- 
ka! Atkastosios sienos yra dengtos marmuro plokštėmis 
su kyliaraščio įrašais. Aprašoma asirų karalių žygdarbiai, 
imperijos savimonė ir religija. Šiuose rūmuose gyventa 
triukšmingai. Viename įraše aprašoma puota, kurią iškėlė 
Ašurnasirpalas rūmų baigimo proga. Per dešimt dienų 
puotoje dalyvavo 69,574. svečiai iš visų Asirijos imperijos 
kampų. Puotaudami jie suvalgė 2,200 jaučių ir 16,000 
avių. Paukštiena, gazelių mėsa ir žuviena nebuvusi sveria- 
ma, o kiaušinių, vyno ir alaus kibirai nebuvę net skai- 
čiuojami. 

Rūmų duris saugo du įmantrūs mitologiniai gyviai: 
lyg žmonių galvomis ir rankomis, lyg liūtų liemeniu, lyg 
erelių kojomis ir sparnais. 

Šalmanasar III, atrodo, neturėjo progos džiaugtis rū- 
mais ir jų vėsia gaiva. Pagal įrašą sienoje, jis savo 35 val- 
dymo metus pašventė karo žygiams po Armėniją, Persijos 
įlankos kraštus, Kilikiją (Mažojoje Azijoje). 


+ 


“KELKIS IR EIK Į NINEVEH...* (JON 1,1) 


Pranašo Jonos kelionė iš Šventosios Žemės į Nineveh 
banginio pilve stebina jaunus ir senus. “ Nineveh buvo di- 
delis miestas, tik per tris dienas apeinamas" (Jon 3,3). Iš 
Nimrud (Kalah) vingiuotais kalvotų laukų keliukais grįž- 
tame į Mosul apylinkes, kur rytinėje Tigro pakrantėje yra 
milžiniškas Nineveh piliakalnis. 

Į akis krinta dvi Nineveh griuvėsių kupros. Viena jų 
šiaurinėje piliakalnio dalyje, vardu Ouyunjik (Kujun- 
džik), yra archeologų rankose, o antroji pietinėje dalyje, 
vardu Nebi Yunus (Pranašas Jonas), — nūdienis mies- 
telis. Abi kupros su kuprelėmis. Matyt, po jomis yra dar 
neatkasti Nineveh griuvėsiai. Visas piliakalnis kadaise 
buvo supamas mūrinės sienos. Kai kur ji atkasta, kai kur 
tik lyg nugarėlė kyšo, o kai kur net atstatyta. Archeologai 
bando ir vartus į senovės Nineveh atkurti. Labai patrauk- 
liai atkurti Šiauriniai vartai. 

Ouyunjik kuprą nuo Nebi Yunus miestelio skiria 
Khoser upeliukas. Vasaros metu iš jo telieka tik dulkina 
vaga. Nuo Ouyunjik kupros žiūrint, Nineveh turėjo bent 
15 km mūrus. 

Pačioje piliakalnio šiaurėje ganosi avių banda. Pie- 
muo su birbyne jas ramina ausims neįprasta melodija. 
Matyt, jis yra kurdas. Vyras be sijono, o su margaspal- 
vėmis, apie liemenį apdrikusiomis ir nukritusiu šakumu, 
kelnėmis. 

Nebi Yunus — Pranašo Jonos piliakalnio dalis ar- 
cheologams yra neprieinama. Čia žmonės tebegyvena. Įdo- 
mu paklajoti po kapines, mečetę su “Jonos kapu“. Mies- 
telio vaikai mumis domisi. Su pirštais burnoje, su šelmiš- 
ku šypsniu ant dulkinų skruostukų, basomis kojomis arba 
basnirčiai naginėse, jie sekioja mus. Paskui juos bėgioja 
ėriukai, ožiukai, šunys. Į kalbas nesileidžia. Šnekinami 
nusisuka ir juokdamiesi bėga už namų kampo. 


NINEVEH SENOVĖS ATMINTYJE 


Ksenofonas savo knygoje Anabasis (V a. pr. Krisių) 
užsimena, kad čia dulkėse ilsisi senovė. Archeologai ėmė 
senovę Nineveh mieste žadinti prieš 150 metų. Tai padarė 
archeologas pirmūnas P.E. Botta, prancūzas, 1842 metais. 

Miesto vardas Nineveh kyliaraščio raštijoje siejamas 
su Nina — ženklu, kuris reiškia aptvarą su žuvimi. Bū- 
dinga, kad ir šventraštinė Jonos knyga aprašo žuvį, kuri 
padeda pranašui nukeliauti į Nineveh. 

NINEVEH MIESTO PRADŽIA 

Nineveh miesto pradžia slypi priešistorės miglose. 
Hamurabio Teisyno įžanga mini Nineveh, nes ten esanti 
iškili dievės Ištar šventykla. Nineveh Ištaros statulėlės bu- 
vo plačiai žinomos Derlingojo pusmėnulio kraštuose. Net 
Esipto faraonai jas gaudavo dovanų. Tačiau Nineveh ėmė 
labiau garsėti X a. prieš Kristų, tapdama Asirijos sostine. 

Sennacherib (VIII a.) padarė Nineveh iškiliausiu 
Asirijos miestu, o Ašurbanipal (669-633) sostinę pratur- 
tino mus pasiekusia biblioteka. Šių dviejų karalių am- 
žiuje Asirija viešpatavo visame Derlingajame pusmėnu- 
lyje. 

Ašurbanipalas domėjosi mokslu. Archeologai, raus- 
damiesi po jo rūmų griuvėsius, atrado 22,000 molio plokš- 
telių biblioteką su Mesopotamijos raštija. Jų tarpe yra ir 
plokštelės su panašiu Tvano ir Kūrimo pasakojimu, kaip 

Nineveh: atstatyti šiauriniai miesto vartai. 


Nineveh: pietinė piliakalnio dalis, Nebi Yunus miestelis. 


ir Pradžios knygoje. Be to, istoriniai dokumentai ir tuo- 
metinė mokslinė raštija. Šv. Raštas šių radinių šviesoje 
pasidarė perdėm istoriškas ir patikimas šaltinis ne tik 
žydų-krikščionių tikėjimui, bet ir Artimųjų Rytų istorijai. 

Asirija — Nineveh priėjo liepto galą 612 m. prieš 
Kristų. .. Babiloniečiai ir medai, Nabuko vedami, atsi- 
keršijo Asirijai. Nineveh buvo sunaikinta. Iškiliosios šven- 
tyklos ir rūmai virto dulkių piliakalniu. 

Didžioji Ašurbanipal biblioteka po 2,500 metų vėl 
tapo jungtimi tarp mūsų ir Mesopotamijos minties ir dva- 
sios turtų. 

SKUBAME Į NAKTĮ BE NAKVYNĖS 

Norisi daugiau laiko, kad įsimintume ir įsiklausy- 
tume į praeitį, kuri tokia sena ir gudri. Tačiau saulė jau 
vakaruose. Palengvėle svyra žemyn ir žemyn anapus Mo- 
sul mečečių ir minaretų. Pradėdama savo kelionę per 
dangų, ji buvo didžiulė ir raudona, pasidarė auksinė su 
sidabro šviesa dienokaitoje, o dabar ji regimai didėja ir 
rausta. Laikas judėti, nes nakvynės dar neturime! 


ASIRIJA — ŽIAURI IMPERIJA 


„Jau autobuse sėdėdamas, rišu mintis apie Nineveh 
su Sventraščiu. Be Jonos knygos, yra dar du pranašai, ku- 
rie kalba apie Nineveh galą. Tai Žefanijah ir Nahum. 
Zefanijah apie Nineveh tik užsimena, o Nahum visą savo 
pranašystę pavadina “Nineveh našta“. 

Asirijos valstybinis ženklas buvo liūtas. Sunkus ir 
nuožmus iš grubiai aptašyto akmens. Žinau tris jos sosti- 
nes: Ašur, Nimrud (Kalah) ir Nineveh. 

Kyliaraščio įrašai rūmų sienų likučiuose atspindi 
žiaurią Asirijos leteną. Teroras buvo viena iš priemonių. 
Pagrindinė priemonė. Turiu po ranka asirų karalių savi- 
mone, kurią jie įkalė į savo rūmų sienas. Tiglath-pileser I, 
XI a. prieš Kristų karalius, sakosi: “Kovojau su jų (Ma- 

žosios Azijos tautų) 20,000 kareivių ir penketu karalių. .. 
ir juos visus sumaliau. Jų krauju palaisčiau slėnius ir 
aukščiausias kalvas. Nukirtau jų galvas ir surinkau jas, 
lyg javus kieme, į krūvas palei jų miestų vartus. .. Su- 
naikinau jų miestus ugnimi... — neliko jų miestų nė 
pamatų"... Užtinku ir Sennacherib įrašą apie jo karo 
žygį prieš Judah ir Babiloną. Beje, jo pasakojimas yra 
labai panašus į 2/4 Karalių knygos pasakojimą (2 Kar 
Senajame Testamente anglų kalba, o 4 Kar pagal arkiv. 
J. Skvirecko vertimą). Sennacherib aprašo asirų kariuo- 
menės įsiveržimą į Palestiną (apie 701 m. prieš Kristų). 
Giriasi, kad sunaikinęs 46 Judah miestelius ir paėmęs 
nelaisvėn 200,150 vyrų ir moterų. Jeruzalę, Judah sostinę 
ir didžiausią maištininkę, sako, apguliau, jos karalių He- 
zekijah “uždariau, tarsi paukščiuką, į narvą“. 

Asirai, rašo Šv. Raštas (2/4 Kar 18, 13-37), Jeruza- 
lės nesunaikino, bet uždėjo didelę duoklę. Vėl skaitau 
Sennacherib žodžius: “Prie jo (Hezekijah) metinės duok- 
lės dar pridėjau didesnę duoklę ir pareikalavau dovanų, 
kaip dera mano orumui. .. Jis (Hezekijah) atsiuntė man 
į Nineveh 30 talentų aukso, 800 talentų sidabro. . ., brang- 
akmeninių puošmenų..., dramblio kaulu išpuoštų lovų 
ir krėslų, dramblio odos ir kaulų. .., savo dukras, savo 
haremą, savo dainininkus ir dainininkes“. 30 talentų auk- 
so ir 800 talentų sidabro! Talentas svėrė 26.26 kg! 

Sennacheribo kerštas prieš Babiloną buvo dar dides- 
nis. Jo pirmtakūnai, galbūt gerbdami Babilonijos kultūrą, 
pasitenkindavo uždėti duoklę, o jis — patį Babiloną su- 
naikino. Sunaikinimas aprašytas Nineveh rūmų sienose: 
“(Gyventojų lavonais) pripildžiau miesto aikštes. Miestą 
ir jo pastatus nuo stogų iki pamatų sunaikinau ugnimi. 
„. „Sienas ir mūrus, šventyklas ir dievus, plytinius ir iš 
žemės supiltus bokštus, kiek tik jų bebuvo, sulyginau su 
žeme. Iškasiau kanalus per miesto vidurį (iš Eufrato upės) 

ir jį paskandinau vandeniu... Kad niekas ateityje nebe- 
atpažinių nei vietos, kur stovėjo miestas, nei dievų su 
šventyklomis, visa ištirpdžiau vandenyje. .., sunaikinau, 
paversdamas pieva“. 

Dievai, kuriuos Sennacherib tarėsi sunaikinęs, buvo 
irgi nuožmūs ir kerštingi. Sennacherib žuvo nuo savo sū- 
nų rankos vos aštuoneriems metams tepraėjus po Babilo- 
no sunaikinimo. Vėliau pati Babilonija, princo Nabuko 
vedama, atkeršys asirams. 612 m. Nineveh buvo sugriauta. 


SENOJO TESTAMENTO DIEVAS ATLAIDUS 

Dienos nepasiilgsi, nakties neišgyvenęs; pavasario 
nelauksi, žiemos vargų nepatyręs. Dievo samprata Sena- 
jame Testamente ir Dievo nuojauta Abraomo žemėje ski- 
riasi lyg dangus nuo žemės. Nineveh man primena Jonos 
knygą, arba pranašystę, apie visuotinį Dievo gerumą. Jo- 
na, pranašas, siunčiamas skelbti atgailos asirams — žiau- 
riesiems žydų priešams. Pranašui Jonai ši užduotis netelpa 
galvoje. Užtat jis ir nuo Dievo bėga. Siunčiamas į Nine- 
veh, keliauja į Taršiš, siunčiamas į rytus, bėga į vakarus. 
Negi Dievas išprotėjo! 

Ar tik nebus Jonos knyga pasakojimas apie Dievo 
sąmojį? Dievas yra Tėvas, kuris mėgsta sąmojį. Tik visa 
bėda, kad jo vaikai bijo juoktis. 

Jonos knyga yra pilna sąmojo. Sąmojis gimsta, kai 
mintis yra priversta ristis į nelauktą prasmę, du dalykus 
belygindama. Palyginimas verčia juoktis. Sakykim, užsi- 
manė pelė miegoti su drambliu! Jonos knygos pasakoji- 
mas turi aibę progų ristis į nelauktą prasmę — juoktis. 
Dievo siunčiamas, žmogus nuo Dievo bėga; žydai prana- 
šų nepaklausė, asirai, vos Jonos žodžius išgirdo, tik atgai- 
la begyveno. .. Atleidimas sukuria naują padėtį! Jonos 
knyga kalba apie atleidimo aušrą, Jėzus bus atleidimo 
saulėtekis. 

AŠURBANIPALAS 

Ašurbanipal — asirų imperijos įvaizdis. Liūtas, kuris 
medžiojo liūtus. Užkariavimo ir grobio viliojami, karingi 
asirų karaliai sukūrė vieną žiauriausių ir galingiausių 
imperijų senovės pasaulyje. Ašurbanipal viešpatavo impe- 
rijai, kurios sienos prasidėjo lrane ir baigėsi Egipte. Jai 
priklausė per keleią amžių visas Derlingasis pusmėnulis. 

Ašurbanipal, kaip ir dauguma Asirijos karalių, buvo 
labai energingas, — visur pats ėjo. Reljefai ant rūmų sie- 
nų vaizduoja jį drąsų liūtų medžioklėje ir mūšiuose. Ašur- 
banipal buvo taip pat ir asirų kunigas bei mokslininkas. 
Įrašai ant sienų liudija, kad jis statė dievams šventyklas, 
telkė mokslo žinias bibliotekoje ir kūrė savo garbei tuzi- 
nus panegirikų. Jis tikrai buvo savimi patenkintas. Vieno- 
je save liaupsinančioje panegirikoje jis rašo: “ Aš esu Ašur- 
banipal, visatos valdovas, Asirijos karalius, kuriam Ašur, 
dievų karalius, ir Ištar, mūšio dama, lėmė tapti didvy- 
riu. .. Dievas Nergal (mirusiųjų karalystės vartų sargas) 
pažadino manyje medžiotoją. .. Ėmiau medžioti. .. Lygu- 
moje laukiniai liūtai, nuožmūs kalnų gyviai, stojo piestu 
prieš mane... Pagriebiau nuožmųjį liūtą už ausų..., 
Ašur ir Ištar padedamas,... jį nudūriau su savo ietimi..?* 

Liūtai, atrodo, buvo nuolatinė grėsmė Mesopotamijos 
lygumose. Kitas Asirijos karalius, valdęs ketvertu amžių 
anksčiau už Ašurbanipalą, giriasi nudobęs jų visą tūkstan- 
ų! Ir Gilgameš legendoje grumiamasi su liūtu. 

Liūtų medžioklė bus turėjusi apeiginę prasmę. Tai 
ryškėja iš Ašurbanipalo panegirikos turinio: “Ant liūtų, 
kuriuos aš nugalėjau, padėjau dievės Ištar galingąjį lan- 
ką. Ant jų ir auką aukojau ir išpyliau aukos vyną. Didieji 
dievai savo Taryboje... padarė mane dalininkų kuni- 
gystės, kurios aš trokšte troškau. Aukas, kurios patinka 
dievams, ainaujinau. Didžiųjų dievų šventyklas aista- 
čiau... 

Kyliaraščio įrašus lydi išraiškūs raižiniai su me- 
džioklės scenomis. Iliustruota knyga ant akmeninių sienų. 
Sunku pamiršti medžioklės sceną. Rodos, medžioklė ką 
tik pasibaigusi. Vargšas liūtas, ketverto iečių perdurtas, 
jau jau kniumba. Pats Ašurbanipal, su apeiginiu drabu- 
žiu ir galvos apdangalu, dėkoja dievams. Atlikdamas ku- 
nigo pareigas, pila vyną ant keturių liūtų lavonų. Tuo 
tarpu du tarnai dar vieną atvelka. Kiti tarnai saugo Ašur- 
banipalo ginklus ir žirgą, su vėdyklėmis baido šalin mu- 
ses ir čirpina kanklėmis. Šalimais kyla smilkalų dūmai. 
Apeiginė liūtų medžioklė atspindi medžioklės prasmę — 
Asirijos savimonę. Ašurbanipal — karalius, kuris nugali 
nuožmias jėgas! Tr visa tai ant akmeninių sienų. 

Kova su liūtais—liūtų medžioklė tėra tik įvadas. Įva- 
das į dar nuožmesnį sankirtį — kovą su kitu žmogumi. Čia 
bene bus Asirijos savimonės širdis. Savitvarda ir narsa, rei- 
kalingi kovai su liūtais, būtini kare. Akmeninėse rūmų sie- 
nose iškalti kariai, ginkluoti ietimis ir skydais, supa liūtų 
medžioklės lauką. Jų gretos ankštos — neištruks joks liū- 
tas! Jie, rodos, tuojau pat smogs į nematomo priešo gretas. 

Asirai buvo karo technikos pirmūnai Žemės istorijo- 
je. Ir Ašurbanipal aprašo save: “ Nuo pat vaikystės galin- 
gieji dievai, kurie gyvena danguje ir žemėje, manimi rū- 
pinosi. Kaip tikri tėvai jie mane išauklėjo ir išmokė die- 
viškai elgtis: kovoti, duoti ženklą mūšiui, vadovauti ka- 
riams puolime... Jie davė man galingus ginklus prieš 
mano priešus, kurie nuo mano jaunystės iki šiol nesiliovė 
kovoję prieš mane..." Ir vėl jis neiškenčia savęs nepa- 
liaupsinęs: “Aš esu Ašurbanipal, didysis karalius, ga- 
lingasis karalius, visatos valdovas, Asirijos karalius, ke- 
turių pasaulio šalių karalius, karalių karalius, be sau ly- 
gaus, kuris, Ašur liepimu, valdo žemes nuo Žemosios 
(Persijos) jūros iki Aukštosios (Viduržemio) jūros, nes 
paklupdė prieš save visus karalius. . ." 

ASIRIJA: DIEVO RYKŠTĖS ĮVAIZDIS 


Ašurbanipal rūmuose yra sienoje iškalta pergalės 
puotos scena. Pats Ašurbanipal tyso ant sofos su vyno 
taure. Prie jo kojų sėdi jo žmona, karalienė Ašuršarat. 
Aibė tarnų velka skanėstus, palmių šakomis baido muses 
ir vėdyklėmis vėdina orą. Kairėje, šalia arfininko, stovi 
medis. Ant jo šakų kabo žiaurus karo trofėjus — Teuman, 
nugalėto elamitų karaliaus, kruvina galva. 

Nenuostabu, kad Asirija Senajame Testamente yra 
Dievo rykštės įvaizdis. Pranašas Izaijas rašo, kad Dievas 
duos “ženklą toli esančiai tautai (Asirijai), švilpielėjimu 
pašauks ją nuo pat žemės pakraščių. Šiai ji ateina, grei- 
tai, paskubomis. . .* (Iz 5,26). 

Asirija sunaikino Izraelį — vieną iš žydų tautos ka- 
ralysčių 721 m. prieš Kristų. Asirijos liūtas buvo labai 
nuožmus. Tuo tarpu Jonos knyga aprašo Dievo atleidimą 
asirams. Dievo siunčiamas, pranašas Jona prašnekino 
žiauriuosius asirus su kvietimu į atgailą. 


NAKVYNĖ PO MESOPOTAMIJOS DANGUMI 


Turtinga diena. Naktis retina judėjimą plentu. Kur 
ne kur lygumoje jau užsidega žiburėliai. Eikliai skubame 
Hatra linkui. “ Ten", sako mūsų valdiškasis gidas, “rasi- 
me nakvynę“. Hatra — partų miesto griuvėsiai su vieš- 
bučiu ir mažu kaimeliu. Nakvynei vietą rasti Mesopota- 
mijos dykynėje būriui pakeleivių pusvalandį prieš vidur- 
naktį bus tikras stebuklas. Viešbutyje vietos nėra. 

Naktis nešalta. Maloni. Atrodo, atsisėsk palei ap- 
griuvusią mūrinę sieną ir snausk. Tačiau čia dykynė, o ne 
pievelė kalnuose. Tiesa, ir čia naktį žmogus miegui ski- 
ria. Visa bėda, kad dykynės gyvūnai naktį maisto ieško ir 
eina medžioti. Nakties tyloje girdžiu šnarėjimą, šliaužimą, 
mirtinę kovą. Kas tie per gyvūnai? Skorpionai, gyvatės. .. 
Lipu atgal į autobusą. 

PAUKščIŲ TAKAS — PIENO TAKAS 


Dangaus skliautas — Anu įsakmiai švarus, žvaigž- 
dėtas. Vien dėl žvaigždžių verta lauke nakvoti. Tokia dau- 
gybė, ir tokios ryškios! Visas dangus tviska. Nuo šiaurės 
rytų į pietų vakarus balzgana juosta dalina dangų į dvi 
apylyges dalis. Tai Paukščių takas. Nuostabus ir jis kraš- 
te tarp upių! 

“Kodėl Europos kalbos šią balzganą juostą Pieno ta- 
ku vadina?“ — klausiu šalia manęs sėdintį kolegą. Ieš- 
kome vardo kilmės. Atrodo, kad graikai buvo pirmieji. 
Mat, balzganoji juosta atsirado, kai Dzeuso žmona Hera, 
atsisakydama maitinti Heraklį, išliejo savo krūčių pieną 
ant dangaus skliauto. Pasirodo, kad graikai turi atsakymą 
į bet kokį klausimą. Jų dievai buvo labai žmogiški. Dzeu- 
sui įsimylėjus iki ausų mirtingąją Alkmeną, jiem gimė 
Heraklis. Tuo tarpu Hera, Dzeuso žmona ir sesuo, dievų 
ir žemės karalienė, buvo baisiai pavydi. Iš antikinio pa- 
saulio “Pieno takas" prigijo daugely Europos kalbų. Lie- 
tuvių kalba sudaro išimtį. Ir latviai graikais seka — Pie- 
na celš Paukščių taką vadina. Lietuviai stebėjo paukščius. 
Matydami, kad jie išskrenda į pietus ir iš pietų grįžta, 
darė išvadą, jog paukščiai seka balzganąją juostą danguje. 


LAšAS PO LAšO IR AKMENĮ PRATAšO... 

Kelionės vadovui daug rūpesčių: leidimai, užeiga, 
ryšiai su palyda. Be to, noras mus praturtinti Derlingojo 
pusmėnulio — Mesopotamijos pažinimu. Vakar diena jam 
buvo viena iš sunkiausių. 

Paryčiu Tėvas North ima skųstis, kad blogai jaučiasi. 
Lašas po lašo ir akmenį pratašo. . . Susisiekiame su vietos 
gydytoju, jaunu ir paslaugiu irakiečiu. Diagnozė — vis- 
pusiškas išsisėmimas. Gydymas — tuojau pat į ligoninę. 
Pats skambina į Hatra policijos būstinę. Po pusvalandžio 
džipas ligonį jau gabena į Bagdadą — 450 km į pietus. 

HATRA — SMĖLIO UŽMIGDYTAS PARTŲ MIESTAS 

Apie partus ir Partijos imperiją buvau girdėjęs stu- 
dijų metu. Be to, Apaštalų darbų knyga partus mini, ap- 
rašydama Pirmąsias Sekmines: “Jeruzalėje gyveno mal- 
dingų žmonių iš įvairių tautų. Pasigirdus. .. ūžesiui, su- 
bėgo daugybė žmonių. Jie didžiai nustebo, kiekvienas, gir- 
dėdamas savo kalba juos kalbant. Lyg nesavi ir nustėrę, 
jie klausinėjo: “Argi, va, šitie kalbantys nėra galilėjiečiai? 
Tai kaipgi mes kiekvienas juos girdime savo gimtąja kal- 
ba? Mes, partai, medai, elamiečiai'...* (Apd 2,5-9). 


Dabar man partai labai artimi. Mat, sėdžiu palei jų 
mirusio miesto mūrus ir džiaugiuosi tekančia saule. 

Nakties gyvūnai jau apyaušriais liovėsi aplink rėp- 
lioti. Jaučiuosi saugus, ant žemės sėdėdamas. Tik atsar- 
zumo dėlei gerai apsižvalgau, kad neaisisėsčiau ant skor- 
piono urvelio angos. Atsarga juk gėdos nedaro! 

Partija buvo iškili Azijos imperija tarp III a. prieš 
Kristų ir III a. po Kristaus. Patys partai gi-— kur kas se- 
nesni. Tai skitų kilmės tauta, garsi savo raiteliais ir kilpi- 
ninkais. Prieš savaitę Bagdado muziejuje mačiau juos į- 
raižytus didžiulėse sidabro lėkštėse. Partų raitieji kilpi- 
ninkai mokėjo gudragalviauti mūšyje. Apsimesdavo, kad 
bėga nuo priešų, ir leisdavosi būti jų vejami. Tačiau iai 
būdavo tik klasta. Priešui įsismaginus partus vytis, miklie- 
ji raiti kilpininkai šuoliuodami staiga atsigręždavo ir prie- 
šą apipildavo strėlių lietumi. Ši partų klasta slypi anglų 
kalbos posakyje “parting shot" — paskutinė salvė. Tik ji 
labai nudilinta. Iš tikrųjų reikėtų sakyti “ Parthian shot“ 
— partiškas šūvis. 

Partų imperija grasino rytiniam Romos imperijos 
pasieniui. Nesykį jie davė romėnams per ausį. Ir Mažo- 
sios Azijos krikščionims teko dėl partų kentėti nuo impe- 
ratoriaus Trajano (98-117 m. po Kristaus). Mat, vietos 


90 


valdytojas Plinijus Jaunesnysis įtarė, kad jie rengė są- 
mokslą su partais prieš Romos valdžią. 
ARCHEOLOGUI TENKA BŪTI DULKINAM 

Vanduo Hatra apylinkėse labai brangus ir brangina- 
mas. Tr gyventojų čia mažai. Reti vietos gyventojai yra 
klajokliai. Jie turi du vandens šaltinius: žiemos debesis 
ir žemės gelmes. Liūčių vanduo yra pagaunamas į tal- 
pyklas — žemėje tinkuotas skyles su dangčiu. Vandens 
ieškoti žemės zelmėse sunku, nes nėra grežimui priemo- 
nių. Senieji partų šuliniai bei talpyklos ir šiandien iš da- 
lies tebetarnauja. 

Veidui prausti vandens nėra. Klajokliai brangina 
kiekvieną vandens lašą. Vogčiomis suvilgau nosinaitę ir 
bent dulkes nuo akių nušluosiau. 


HATRA RYTO SAULĖJE 

Nustembu, kad Hatra griuvėsiai savo išvaizda taip 
artimi Romos bei Atėnų senienoms. Partai buvo graikų — 
helenizmo įtakoje. Į akis krinta miniatiūrinis partenonas 
— dievės Atėnės šventykla su agora, miesto aikšte. Pati 
dievė, tiesa, amžių apdilinta, bet įsakmi. Atėnė vėl stovi 
ant papėdės. Ji ne iš marmuro, o tik iš smiltainio. Be to, 
jos drabužiai lyg netinka Atėnei. Perdėm rytietiški. Sun- 
kus gaubtuvas ant galvos, o sijonas labai apstus ir klos- 
tėtas. Viena ranka, lyg judėti norėdama, jį kilsteli, o kita 
turbūt kadaise laikė dievės skepirą. Dabar ji pakelta, bet 
be riešo. 

Už partenono stovi dar ir kitos Hatra šventos vietos. 
Dvi jų labai įspūdingos: šventnamis dievui Saulei (saulė 
šių kraštų kalbose yra vyriškos giminės) — Šamaš ir diev- 
namis dievui Saulei — Mithra. Šamaš garbino semitai, o 
Mithra — persai. Dievas Saulė brangus abiem. Šamaš ir 
Mithra — vyriškiai. Mūsų protėviai irgi saulę — Saulę 
Močiutę garbino. 


91 


PALYDA NEKANTRAUJA 


Trys kareiviukai Hatra nesidomi. Jiems senovė ne 
prie širdies. Tik į mus su gailesiu žiūri. Murzini, dulkini, 
barzdoti apie senienas būriuojasi, jas iš visų pusių foto- 
grafuoja, matuoja ir braižosi planus. Kur jų galva! 

Vandens berniukas moka tik arabiškai. Tačiau mes 
jau spėjome susiprasti. Man atrodo, kad jis bene mus ge- 
riausiai supranta. Hatra griuvėsių sargų padedamas, jis 
ne vieną mūsų nutempia į naujausius radinius. Kareiviu- 
kai tuo tarpu dar labiau žiovauja ir, diržus verždami, rodo 
į laikrodį. Jiem teko dalintis judria kelione, naktimi su 
nemigu ir vandens bei duonos trūkumu. Nuvargę ir alkani. 

Valdiškasis gidas turi daug bėdos su policijos val- 
dininkais. 


ATGAL Į BAGDADA 

Grįžę į plentą, sustojame prie pirmutinės pakelės už- 
eigos. Tai vieta su stogu ant keliolikos stulpų. Sienų ne- 
turi. Vienoje pašonėje kiūto duonai kepti krosnis ir kvos- 
nelė su ugnimi arbatai virti. Arbata karšta, o duona švie- 
žutėlė. Smagūs pusryčiai Mesopotamijos restorane be sie- 
nų. Šeimininkas, patyręs iš kareivių apie pereitos nak- 
ties nuotykius, rodo mums didelį nuoširdumą. Vargas 
žmones suartina. 


SAMARRA PRIE TIGRO UŽTVANKOS 


Samarra miestą pravažiavome vakar rytą, į šiaurę 
važiuodami. Dabar ilgėliau sustojame, nes jis yra svarbus 
savo neolitinio — naujojo akmens amžiaus likučiais ir 
arabų — musulmonų praeitimi. 

Tiltas per Tigrą yra užtvankos nugara. Kairėje įspū- 
dingas ežeras, o dešinėje žmogaus apvaldyta upės vaga. 

Dar patraukia akis vakarinėje upės pakrantėje, palei 
tiltą, kalva su pilies griuvėsiais. Pilis ant kalvos! Kalvos 

Samarra apylinkėse labai retos. Gidas sako, kad tai Oasr- 
Manšuą — Mylinčių pilies griuvėsiai. 

Kalva daugelį sudomina. Paprašome, kad autobusas 
sustotų, nes norisi į Samarra pasižiūrėti nuo kalvos. Pati 
pilis tik griuvėsiai. Skylės patrankoms sienose rodo, kad 
pilis nėra sena. 

Musulmoniškąji Samarra miestą įkūrė kalifas Al- 
Mutassim 836 metais. Bagdadui ėmus griūti, Samarra 
tapo kalifų sostine. Bent septyni kalifai valdė iš Samarra. 
Iš neolitinio -— naujojo akmens amžiaus šukių nebegalima 
rasti. Kas tik rasta, išgabenta į Bagdado muziejų. 


SAMARRA — šVENTAS MIESTAS 


Senamiestyje gausu musulmonų šventų vietų. Stoviu 
Beit al Kalif — kalifo Al-Mutassim rūmų prieangyje. Jis 
gana apgriuvęs. Tačiau įdomu iš jo stebėti milžinišką 
Penktadienio mečetę su 52 m aukščio sraigtišku bokštu. 
Pati mečetė — aptvaras be stogo, triskart didesnė už Šv. 
Petro baziliką Romoje. Sraigtiškasis bokštas — minaretas 
turi septynių padalų įviją. Gidas teigia, kad kito tokio 
nėra islamo pasaulyje. Nesunku sieti sraigtišką Samarra 
minaretą su Mesopotamijos senovės Žiggurat-—Kalnu. 

Šiandien kaip tik penktadienis, musulmonų savaitinė 
maldos diena. Maldininkai lipa nuožulnia minareto įvija 
į jos siaurėjančią viršūnę. Lipimas kelia baimę. Mai, ;- 
vija iš lauko pusės, o turėklų kone nėra. Tik paaugliai 
bėgte bėga viršūnėn. Keliolika jų pačioje viršūnėje, ant 
briaunos sėdėdami, tabaluoja kojomis. Lipančių nedaug. 
Geriau melstis, spoksant papėdėje! Spoksau ir aš. Ūmai 
pastatau ausis, nes girdžiu rusų kalbą. Rusų pora stebisi 
musulmonų tikėjimu ir vienas kitą klausia, ką galvoja 
maldininkai, pavojingais įvijos laiptais žengdami. Pokal- 
bis rimtas ir pagarbus. 

Naujamiestyje saulėje tviska musulmonų mečetė su 

paauksuotu kupolu. Tai Al-Rawda al-Askaryah mečetė — 
mauzoliejus, kuriame ilsisi du imamai. 
IMAM — ISLAMO VADAS 

Imam yra arabiškas žodis, kuris reiškia pripažintą 
vadą. Sunitų musulmonų tarpe imam yra vyras, kuris va- 
dovauja penktadienio pamaldoms mečetėje. Imam yra ir 
islamo mokytojas. 

Imam vardu buvo vadinami ir Mahometo įpėdiniai 
— kalifai, vyrai su galia kalbėti Allah (Dievo) vardu. 
Šia prasme šijitai musulmonai naudoja žodį imam. Mau- 
zoliejuje yra dviejų šijitų imam kapai. 

Aplink mečetę žmonių spūstis. Paaugliai, svetimša- 
lius pastebėję, ima mumis domėtis. Iš karto kalbina rusiš- 
kai. Rusai, matyt, jiems įprasti svečiai. Mane stebina žmo- 
nių spūstis. Pirmusyk matau tokias minias maldininkų 
musulmonų šventoje vietoje. Teiraujuosi mūsų valdiškąjį 
gidą, kodėl taip yra. Pasirodo, kad Samarra mečetė yra 
šijitų musulmonų svarbi šventa vieta, ir ją kasmet aplan- 
ko dešimtys tūkstančių maldininkų. Nemusulmonui eiti į 
mečetę draudžiama. 

MAHDI — MUSULMONŲ MESIJAS 

Mečetės duryse yra įrašas apie dvylikiąjį ir paskuti- 
nį islamo imam — pranašo Mahometo šviesos nešėją. Įra- 
še sakoma, kad šis ateisiantis imam pradingo, dar berniu- 
ku būdamas, iš Samarra miesto (873 m. po Kristaus). Ši- 
jitai musulmonai jį vadina Slypinčiu imam. Jis vieną gra- 
žią dieną grįš kaip Mahdis — islamo mesijas. 

SUNNI IR ŠIJA ISLAMAS 

Islamas yra vispusiško atsidavimo, arba paklusnumo, 
Dievui religija. Ir žodis musulmonas reiškia asmenį, ku- 
ris atsiduoda, arba paklūsta. Sunni islamas save kildina 
iš Mahometo, o Šija islamas — iš Mahometo per jo žen- 

Islamo religija yra jauniausia iš trijų didžiųjų Va- 
karų žmogaus religinių kryžkelių. Kitos dvi yra judaiz- 
mas ir krikščionybė. 

Islamo religija prasidėjo su Mahometu (Muham- 
mad) 622 m. po Kristaus. Vos keletai dešimčių metų te- 
praėjus, islamas ėmė skaldytis. Muawiya, arabas Sirijos 
valdovas, atsisakė pripažinti Ali, pranašo Mahometo žen- 
tą, IV-uoju kalifu ir Tikinčiųjų pranašo įpėdiniu. Kalifo 
titulą jis sau pasiglemžė, o islamo sostinę perkėlė iš pa- 
maldaus Medina miesto į išdykusį Damaską. Šiuo žygiu 
Muawiya davė pradžią Omayyad dinastijai, kuri gyvavo 
ištisą šimtmetį. Ali kalifato irgi nenorėjo atsisakyti. 
Įsteigdamas sostinę Kufa mieste (Irake), jis liko Mua- 
wiya varžovu. 


GIDAS PASAKOJA APIE ALI 


Negudru girti ar peikti dieną be vakaro. Gidas, ku- 
ris pirmomis dienomis atrodė toks įtaringas, pasirodo esąs 
geras islamo žinovas ir puikus pasakotojas. Ir jis su mu- 
mis, ir mes su juo apsipratome. Ir kariškoji palyda, iš jo 
pavyzdį imdama, yra mažiau nervinga. O ypač po sun- 
kios, kartu praleistos ilgos nakties Hatra griuvėsiuose. 

Gidas ima pasakoti apie islamo suskilimą į sunitus 
— tikruosius musulmonus ir šijitus — atskalūnus. Sunku 
įspėti, kas jis per vienas: šijitas ar sunitas? (Vėliau pa- 
aiškėjo, kad jis krikščionis!) 

Ali, pradeda gidas, buvo vienas iškiliausių musul- 
monų. Ir giminystės ryšiai su pranašu Mahometu buvo 
stiprūs. Ali buvo Mahometo dėdės Abu Talib sūnus ir 
Mahometo dukros, Fatimos, vyras. Abu Talib išaugino ir 
patį Mahometą. Fatima pagimdė Ali du sūnus — Maho- 
meto vaikaičius. Be to, Ali buvo vienas iš pirmųjų pri- 
imti Mahometo apreiškimą, žavėjo arabus savo dosnumu 
ir gražbylyste bei drąsa mūšiuose. Nors ir buvo apkūnus 

storulis ir plikis su žila barzda, tačiau vis darė savo se- 
kėjams didelį įspūdį. Užtat dauguma musulmonų buvo įsi- 
tikinę, kad Ali turėjo būti pirmasis, o ne ketvirtasis ka- 
lifas. 

Ali, tęsia gidas, turėjo priešų nuo pat savo kalifato 
pradžios. Priešų tarpe buvo varžovai į kalifatą ir 'Aiša, 
įtakingoji pranašo Mahometo našlė. Panūdau paklausti, 
kodėl Aiša nemėgo Ali. Ir gerai padariau. Gidas dar la- 
biau įsismagina. 

Mahometas, pabrėžia gidas, turėjo daug žmonų. Kha- 
dija, pirmoji jo žmona, buvo turtinga ir už jį kur kas vy- 
resnė. Jai mirus, Mahometas vedė dar devynias žmonas. 
Tiesa, pastebi gidas, Koranas vyrui teleidžia turėti tik ke- 
turias žmonas. Tik pranašui Mahometui buvo padaryta iš- 
imtis. Be to, kai kurios jo moterystės buvusios naudingos 
islamui ir išryškinusios jo žmoniškumą. Mat, Mahometas 
vedęs kovoje kritusių draugų našles ir iškilių šeikų duk- 
ras. Viena jų ir buvusi Aiša, artimiausio Mahometo bi- 
čiulio ir patarėjo dešimtametė dukra. Čia gidas nubrau- 
kia nuo veido ranka šelmišką šypsnį ir prideda, kad Aiša 
dar tebežaidė su lėlėmis. 

Anot gido, Mahometo žmonos turėjo sau atskirus 
kambarius aplink erdvų jo namų kiemą. Gidas vėl kreivai 
šypsosi ir, iš lėto pabrėždamas, priduria, kad Mahometas 
kiekvieną žmoną lankydavo iš eilės. Atrodo, kad šis bruo- 
žas gidui yra svarbus, nes jis nuo jo nenori pasitraukti. 
Koranas, sako, duoda vyrui teisę nepaklusnią žmoną baus- 
ti, bet Mahometas buvęs atlaidus ir neįtaringas vyras sa- 
vosioms. Čia pagaliau ima ryškėti ryšys tarp Ali, IV ka- 
lifo, ir Aiša neapykantos jam. 

Kartą Mahometas pasiėmė Aišą kartu kelionėn. Ke- 
lionės metu, pametusi karolius, ji atsiliko nuo karavano. 
Tik žymiai vėliau, Mahometui jau pasiekus Mediną, ji te- 
pasivijo karavaną. Ir tai su jaunu savo genties vaikinu. 

Kai kurie Mahometo sekėjai ją apkaltino neištikimybe. 
Mahometas pagal gautą iš Allah apreiškimą savo jau- 
nute žmoną ne tik teisino, bet ir gynė. 

Beje, nukrypsta gidas, nuo to laiko Koranas įsakė, 
kad kiekvienas, kuris drįsta moterį apkaltinti svetimavi- 
mu, turi pristatyti keturis liudininkus. Kaltintojas, kuris 
neturi keturių liudininkų, užsitraukia 80 botago kirčių 
bausmę. 

Arabo klausytis labai įdomu. Be to, mūsų gidas mo- 
ka pasakoti. Pagaliau ima savo pasakojimą vesti į galą. 
Ali buvo vienas iš tų, kurie įtarė Aišą neištikimybė Ma- 
hometui. Aiša jam to niekuomet neaileidusi. 


AIšA IR KUPRANUGARIO MŪūšIS 

Aiša rėmė Ali varžovus į kalifatą. Dvi musulmonų 
armijos susirėmė prie Basrah, Irako pietuose, Kupranu- 
gario mūšyje. Aiša iš neštuvo ant kupranugario nugaros 
savo armijos kareivius skatino į mūšį prieš Ali armiją. 
Užtat ir mūšis vadinamas Kupranugario mūšiu. Tačiau 
mūšis baigėsi Ali laimėjimu. 

Ali po trejų metų buvo nudurtas Kufa mečetėje. Jo 
sekėjai kalifu paskelbė jo vyresnį sūnų Hasan. Tačiau ir 
šis tapo kankiniu. Tragiška Mahometo anūko mirtis pa- 
skatino Ali šalininkus trauktis iš pagrindinės islamo sro- 
vės į savitą religiją. 

Nūdien tik 1074 visų musulmonų save laiko šijitais 
— apie 60,000,000. Dauguma jų gyvena Irake, Irane, So- 
vietų Sąjungoje, šiaurinėje Indijoje, Jemene ir Alžirijoje. 
Jiem būdinga kasmet švęsti savo kankinių švenię save kan- 
kinant — save čaižydami kruvinai peiliais ir geležinėm 
grandinėm, jie sudabartina Ali. 


RUDAS IR NYKUS GAMTOVAIZDIS 


Pro autobuso langą stebiu rudą ir nykų krašto veidą. 
Sunku tikėti, kad čia kadaise buvo Vakarų žmogaus kul- 

tūros ir civilizacijos lopšys. Dabar čia tikra dykuma. 

Kai čia gyveno Abraomas ir žydai ilgėjosi savo gim- 
tosios žemės Babilono tremtyje, žemė iurėjo būti žalia ir 
turtinga. Kaip ji atrodė? Galvoju, kad San Joaguin ir 
Imperial slėniai pietinėje Kalifornijoje gali būti Rojaus 
šalies įvaizdžiu. Gojai su datulių palmėmis, laukų laukai 
su javais, daržovėmis ir vaismedžiais. Rojus buvo šalis su 
vandens gausa ir paunksne. 

Žemės ūkis čia įmanomas ir dabar. Tik reikia van- 
dens žemei laistyti. O sniegas ir lietus yra toli šiaurėje. 
Vandenį neša upės. Tik pagauti jį sunkoka. Žemę padrė- 
kinus, saulė viliote išvilioja žalumą iš rudos žemės. 

Sumerai, akadiečiai, babiloniečiai, asirai turėjo 
daug patirties dykumai drėkinti. Kanalais Tigrą ir Eufra- 
tą apvaldydami, jie pakinkė vandenį žemės ūkiui. Persai 
ir kalifato arabai naudojosi praeities patirtimi. Tačiau 
arabų tvanui ėmus slūgti ir mongolams XIII a. pradėjus 
varginti ir Mesopotamijos gyventojus, įmanirios užtvan- 
kos, kanalai ir pylimai sugriuvo. 

Kai kur matau pastangas laistyti rudąjį ir nykų Me- 
sopotamijos veidą. Iš karto gali matyti, kad tai sunkus 
darbas. Tigro ir Eufrato vagos smėlingos ir plačios. Van- 
duo vagiamas ar tai miesto, ar tai kokios įmonės labui. 
Tokiu būdu upės vaga atrodo lyg išdarkyta, lyg pasime- 
tusi. Irako krašto atstatymas turi ne vieną, bet šimtus pro- 
blemų. Ir gyventojų tiršta. Ar taps Trakas vėl Rojumi? 


“KRIKŠČIONIS — šUO. . .* 


Bagdade ir aplamai lrake į mečetę nemusulmonui 
įeiti draudžiama. XVI a. musulmonai krikščionį vadino 
“krikščionis šuo" vardu. Nūdien šios pravardės nebegir- 
dėti. 

Negalėdamas eiti vidun, stovinėju prie vienos meče- 
tės durų Bagdade. Esu vyrų minioje. Panašu į bičių avilį 

prieš bitėms spiečiant. Veidai įtempti, pilni jėgos, kurios 
nepajėgiu suprasti, ir bauginančio ryžto. Neatrodo, kad 
liūdesys juos slegia. Jaučiu, kad jų tarpe yra daug nepa- 
kantos. Juos stebėdamas, galiu įsijausti į senovės religijų 
kruvinas aukas. Šie musulmonai yra šijitai. Jų kilmė buvo 
kruvina. Jie, nors ir būdami mažuma, yra nepakantūs ne 
tik kitatikiams, bei ir saviesiems — sunitams. Tai ypatin- 
gai ryšku Irake — šijitų šventoje žemėje. 


ISLAMAS — AISTRINGA RELIGIJA 


Gido pasakojimas mane labai sudomino. Ieškau pro- 
gos jį vėl įvilioti į pokalbį. Kelionė į Mesopotamijos pie- 
tus — Basrah ir Ur — tik po dienos. Prašau gidą kartu 
paklajoti po Bagdadą. Noriu geriau pažinti islamą. 

Pradedame nuo šventojo Kadhimiyah miesto. Jis tik 
TL5 km į šiaurę nuo Bagdado. Pakeliui kalbame apie pra- 
našą Mahometą. Pranašas mirė 632 m. Buvo besūnis ir 
nepaskyrė sau įpėdinio. Atrodė, kad islamas tuojau suby- 
rės. Tik stipri ranka, galinti tuojau pat būti įsakmi, galė- 
jo padėtį išgelbėti. Rinkimų keliu pranašo įpėdiniu tapo 
jo artimas bičiulis Abu Bakr. Ali, pranašo giminaitis ir 
žentas, kaip jau anksčiau buvo užsiminta, buvo aplenktas. 
Dar du kalifai buvo išrinkti islamui vadovauti, Ali ap- 
lenkiant. Pagaliau ir Ali tapo kalifu—ketvirtuoju. Tačiau 
vėl bėda. Ali buvo švelnus asmuo, o jam reikėjo valdyti 
dykumos gentis. Nėra ko stebėtis, kad jis Kufa mečetėje 
tapo žudiko auka. 

Ali paliko du sūnus: Hasan ir Hussein. Paliko ir su- 
skilusią islamo imperiją. Hasan atsisakė kalifo valdžios. 
Viena iš jo žmonų už tai (taip žmonės kalbėjo) jį nužudė 
ir padarė kankiniu. O jo brolis Hussein, žygiuodamas į 
Iraką reikalauti sau kalifato, buvo užpultas priešų ir žiau- 
riai nužudytas Karbala mieste, Irake. Ali šeima išnyko 
tragiškai. 

Šijitai tiki, kad Mahometo įpėdiniu turėjo būti Ali, 
Hasan, Hussein. .. Anot jų, pirmieji trys kalifai — Abu 
Bakr, Omar ir Othman — buvo tik uzurpatoriai, Maho- 
meto valdžios paglemžėjai. Šijitai ypač neapkenčia Omar. 
Gidas pasakoja, kad net dabar sunitai, Omaro vardu, ke- 
liaudami į Iraną atsargumo dėlei savo vardą pakeičia į 
Ali vardą. Jis prisimena pamaldaus šijito maldą: “ Allah, 
prakeik Omar, po to prakeik Abu Bakr ir Omar, po to 
prakeik Othman ir Omar, o po to Omar, o po to Omar, o 
po to Omar... V? Malda be galo. 

Aišku, kad šijitai, aimesdami anuos tris sunitų Maho- 
meto įpėdinius, tampa savita islamo padala. Be to, jų sa- 
vita mistinė teologija juos dar labiau atskiria nuo sunitų. 
Jausminė pagava savo kankinių Ali ir Hussein garbinime 
išryškina skirtumą. Sunitai — daugiau kietos savitvardos 
žmonės. 

Irakas yra šijitų šventoji žemė, nes čia yra Ali ir Hus- 
sein kapai. Keturi Trako miestai jiem yra šventi: Najaf- 
Kufa, Karbala, Kadhimiyah ir Samarra. Kasmet bent pusė 
milijono maldininkų iš Irano, Indijos, Afganistano. .. juos 
aplanko. Kiekvienas šių miestų turi milžiniškas kapines. 
Mat, pamaldus šijitas nori pasilaidoti galimai arčiau prie 
šventojo kankinio Ali ar Hussein. 

Akis patraukia keistos laidotuvių procesijos. Matau 
karstą ant automobilio stogo arba net sunkvežimį su ke- 
liais karstais. Artimieji veža savuosius į šventųjų miestų 
kapines. 

Sunitai melsdamiesi veidu gręžiasi į Mecca, o šijitai 
—į šventuosius Irako miestus. Didžiausia šijitų šventė yra 
muharram — pirmas musulmoniškų metų mėnuo. Tai 
šventas meių laikotarpis, skiriamas kankiniams sudabar- 
tinti. Šijitai jį švenčia su dideliu ir liguistu griežtumu. 
Ypatingai švenčiama Hussein mirtis Karbala mieste. Šijitų 
Hussein gedulas tikrai yra toks gilus, kad, pabrėžia gidas, 

atrodo, jog Hussein mirė ne prieš 1200 metų, bet vakar. 
Jo mirtis yra išgyvenama kiekvienoj smulkmenoj. Lyg ne 
žmogus, bet pats Allah būtų apraudojamas. 


KAIP MIRĖ HUSSEIN? 

Prašau gidą, kad man papasakotų, kaip mirė Hus- 
sein. Kartą, pradeda gidas, Hussein ir jo šeimą su maž- 
daug 70 asmenų apsupo priešai — irgi musulmonai — 
prie Karbala miesto, vakarinėje Eufrato pakrantėje (102 
km nuo Bagdado). Prasilaužti trūko jėgų. Be to, ir nuo 
paties Eufrato jie buvo atkirsti. Negalėdami pasisemti van- 
dens, jie kentėjo troškulį. Hussein jautė, kad jo ir artimų- 
jų likimas — mirtis. Dešimčiai dienų praėjus, naktį jo 
sesuo išgirdo, kad brolio tarnai galanda Hussein kardą 
mūšiui. Ašarodama atskubėjo į brolio palapinę. 

“Sesut", sako Hussein, “pasitikėk Allah ir niekuo- 
met neužmiršk, kad žmogus gimsta mirti. Net dangus pra- 
eis! Visa praeis, tik Allah artumas nepraeis. Allah visa 
sukūrė ir savo galia visa sugrąžins pas save. Mano tėvas 
Ali buvo geresnis už mane, mano motina Fatima buvo ge- 
resnė už mane, mano brolis Hasan buvo geresnis už ma- 
ne. Visi turime Allah apaštalo pavyzdį. . ?* 

Po to Hussein susišaukė savo sekėjus. Kalbino juos 
palikti jį Allah likimui ir grįžti į savo namus. Tačiau jie 
nedvejodami atsakė: “Gink, Allah, mus nuo tos dienos, 
kada mes būtume gyvi be tavęs!" 

Hussein įsakė surišti palapines virvėmis — virvės 
tarp palapinių turėjo sukliudyti priešo raiteliams. O ap- 
link palapines Hussein įsakė iškasti duobes ir jas pripil- 
dyti sausų žagarų. Mūšio metu bus galima juos padegti. 

Ryto metą Hussein ruošėsi mūšiui, apsiprausdamas 
ir pasikvepindamas. Karių klausiamas, kodėl kvepinasi, 
jis atsakė: “Mus ir juodakes rojaus merginas skiria tik 
priešo raiteliai. .. Tuojau būsime užpulti ir nužudyti. . * 

Užlipęs ant kuprio nugaros, perskaitė saviesiems Korano 
puslapį ir išjojo į lemtingą mūšį. 

Hussein sekėjai kovojo lyg liūtai. Jam buvo sužeista 
galva, ir jis turėjo valandėlei pasitraukti į savo palapinę. 
Paėmė jauną verkiantį sūnų į savo rankas ir ramino. Prie- 
šo strėlė pervėrė sūnų jo rankose. Hussein vėl išskubėjo į 
mūšį. Jausdamas didelį troškulį, prasiskynė taką į paupį. 
Pasilenkė gerti, ir priešo sirėlė pervėrė jo burną. Hussein 
sekėjai tęsė kovą. Jie buvo nugalėti ne drąsa, bet skai- 
čiumi. 

Priešų raiteliai dar ilgai jodinėjo ant Hussein kūno. 
Jo galva buvo nugabenta į Basrah — grubiam miesto val- 
dytojui. Versdamas ją savo puošnios lazdos galu, jis nu- 
girdo žodžius: “Elkis švelniai! Jis yra Pranašo vaikaitis. 
Tegyvuoja Allah! Aš pats mačiau, kaip šios lūpos bučia- 
vo palaiminto Mahometo lūpas“. 

Kadhimiyah mečetė jau čia pat. Paauksoti kupolai 
ir keturi iškilūs minaretai žvalgosi plačioje lygumoje. 
Milžiniška ir iškili mečetė. Tačiau ji man neatrodo graži. 
“Auksas yra tikras“, pastebi gidas. “Tikras? patvirtina 
taksistas. 


KADHIMIYAH 


Taksistas nepataria išlipti iš automobilio. “Nenoriu 
patekti į bėdą! Mums reikia skubėti. .!* Gidas jaučiasi 
bejėgis ir tyli. 

Iš taksio stebiu septynis didžiulius mečetės vartus. 
Už jų atviras apivaras su grindiniu. Pačiame centre — 
mečetė. Vyrai eina ir išeina, liesdami grandines prie du- 
rų. Mane patraukia jų karštos ir piktos akys. “Kodėl jie 
pyksta?“ prasitariu. “Jie liūdi", atšauna taksistas. 

Kodėl Kadhimiyah yra švenias šijitams? Atsakymą 
gaunu iš abiejų — gido ir taksisto. Šijitai yra keisti žmo- 
nės. Jie tiki, kad kone dieviškoji Mahometo jėga buvo per- 

duota per vyrus, kuriuos mes vadiname imam, arba Mah- 
di. Paskutinis jų, XII, pradingo seniai seniai. Mes tiki- 
me, kad vieną gražią dieną šis Mahdi grįš ir paims visus 
šijitus į dangų. 

Kadhimiyah mečetėje yra dviejų svarbių imam-Mahdi 
karstai: VII — Musa bin-Talar ir IX — Muhammad bin- 
Ali. Aplink mečetės aptvarą yra tūksiančiai tūkstančių 
kuklių, vėjo apdailintų, kauburėlių. Tai kapai šijitų, kurie 
nori ilsėtis arti šijitų didžiūnų. “Čia pasilaidoti nėra pi- 
gu", sako gidas. Atrodo, kad nūdien reikia būti ne tik 
turtingam, bet ir sudriam sūnui, kad galėtum savo tėvui 
duoti kapą šventoj šijitų žemėj. 

MESOPOTAMIJA: ROJAUS, TVANO, ABRAOMO ŽEMĖ 

Irakas yra daugiasluoksnė Vakarų žmogaus judanti 
kryžkelė. Prieškristinių amžių asirai, senieji partai ir ara- 
bai-musulmonai pristato save lankytojui senienomis ir gy- 
venimu. Pradžios knyga 1-11 aprašo žmonijos pradžią 
Rojuje tarp Upių ir Dievo bausmę — Tvanu. Likusioje 
Pradžios knygos dalyje (Pr 12-50) protėvių sakmė. Ro- 
jus, Tvanas ir Protėviai siejami su Mesopotamija. 

Sventraštis sieja Rojų, Tvaną ir Protėvius su Meso- 
potamijos pietine dalimi. Nūdien ten Ournah, Basrah, 
Nasiriyah, o Tigras amžinu bučiniu susijungia su Eufratu. 


VAŽIUOJAME Iš BAGDADO ROJAUS IEšKOTI 

Pakylu anksti. Nuo plokščio stogo stebiu tekančią 
saulę, kuri žadina Bagdadą. Ant gretimo stogo jau ruošia- 
masi dienos darbams. Vasaros metu žmonės miega ant 
stogų. Lovos netaisomos, tik sugriaunamos ir į kampą 
pastatomos. Jis lėtai rąžosi, o ji jau maitina kūdikį. Ru- 
das Tigras skuba žemyn Ournah linkui. Pirmieji žmonės 
eina per tiltą. 

Juo ilgiau svečiuojamės Irake, juo labiau mumis pa- 
sitiki. Kelionei į pietus kariškos palydos nereikia. 

ŠV. RAŠTAS: DIEVO KNYGA 


Šv. Raštas yra Dievo Atsiminimai, — Visatos Kūrėjo 
ir Istorijos Viešpaties atsiminimai. Kartą Dievas nutarė 
rašyti savo atsiminimus. Ne diktuodamas, ne savo ranka 
rašydamas, bet įkvėpimu prašnekindamas savo pamėgtus 
asmenis. Dievo Atsiminimai — Šv. Raštas yra Dievo Kny- 
ga, kurią jis parašė “per žmones, žmogišku būdu“. Dievo 
įkvėpimu prašnekinti žmonės buvo gyvi įrankiai. Šv. Raš- 
to istorija turi daug bendro su Mesopotamijos istorija. Šv. 
Rašto geografija — Artimieji Rytai. 


Šv. Raštas gyvai nupiešia Dievo užmojį ir veiklą is- 
torijos įvykiuose. Karas ir taika, pergalė ir pralaimėji- 
mas, gentys ir tautos yra veikėjai. Dievo užmojis ir veikla 
tampa gyvi per žmones. Sėdžiu palei autobuso langą su 
Šventraščiu rankose, važiuoju ieškoti Dievo Atsiminimų 
šaknų. 


PRADŽIOS KNYGOS GEOGRAFIJA 


Nelengva būti svečiu Senojo Testamenio kraštuose. 
Kiekvieno puslapio fonas yra amžių sąnašynas. Kelionė 
nėra vien tik per dabartį, bet ir per praeities voratinklius. 
Reikia atidos ir sparnų drąsai. Tiesa, daug vietų, minimų 
Šv. Rašte, galima pirštu parodyti ant Artimųjų Rytų že- 
mėlapio. Tačiau jas pasiekti nėra lengva, nes jos slypi že- 
mėje — piliakalniuose. Norini atrasti, reikia raustis ir si- 
joti amžių dulkes. 


XIX a. į Senąjį Testamentą buvo žiūrima gana skep- 
tiškai: minimi asmenys — legendiniai, minimi miestai — 
vaizduotės pramanas, įvykiai ir jų aprašymas — neistori- 
niai. O mūsuose Senasis Testamentas ir dabar tebelaiko- 
mas žydų tautosaka. Sėdžiu autobuse, kuris mane veža vis 
giliau ir giliau į pietinę Mesopotamiją — Rojaus, Tvano, 
Abraomo kraštą, ir krapštau pakaušį. Juk Abraomas dar 

nebuvo žydas, o pasakojimas apie Rojų, Tvaną, Abraomą 
negali būti žydų tautosaka? 

Archeologija iš esmės pakeitė kritiškąjį požiūrį į Šv. 
Raštą. Tiesa, ji negimė tam, kad įrodytų, jog Šventraštis 
tiesą sako. Archeologija atkasė senovę — kultūros bei ci- 
vilizacijos likučius ir pasitarnavo Šventraščio tyrimams, 
parodydama, kad aprašomi asmenys, miestai bei įvykiai 
nėra pramanas. Dievas rašė savo memuarus “per žmones 
— žmogišku būdu“. Archeologija padeda pažinti žmogiš- 
kąją Dievo memuarų pusę. 


NUO BAGDADO Į BASRAH 

Vieškelis į pietus vingiuoja rytine Tigro pakrante. 
Iki Basrah per Kut miestą — 560 km. Ten yra mūsų die- 
nos tikslas. Tigras ir Eufratas virsta viena upe prie Our- 
nah — apie 50 km prieš Basrah. 


Palmių gojeliai palei Tigrą, molio namukų mieste- 
liai ir lėtas, medinis, raguočių traukiamas arklas — dažni 
vaizdai. Arklą seka mesopotamietis. Kas jis? Arabas, ba- 
bilonietis, akadas, sumeras. . . 


Autobusas lyg netinka šiam pasauliui. Atrodo, kad 
yra įsibrovėlis. Tačiau spartus. Palikdami arėjus su lėtais 
arklais ir paties Tigro srovę, sparčiai riedame pietų lin- 
kui keliu, kuris tai priartėja, tai nutolsta nuo vagos. 


Vyrai ir moterys tingiai juda paupio palmių pavė- 
syje, semdami vandenį molio ąsočiais. Matau keistą valtį. 
Gidas ją vadina gufa. Nojus ja negalėjo pasitikėti. Atrodo 
lyg apvali pintinė. Perdėm nepatogi ir senoviška. Joje gali 
plūduriuoti 15-20 žmonių. Gidas tvirtina, kad ji tinka ne 
tik plūduriavimui, bet ir kelionei. Be to, labai saugi, nes 
ištinkuota degutu (bituminu). Ir Nojus savo arką degutu 
ištinkavo. 

ROJUS PELKĖSE? 


Pasiekęs Amara miesią, atsiduri nematytame pasau- 
lyje. Tigro upė pradeda virsti pelkėmis. Drėgna. Tuojau 
krinta į akis namukai iš nendrių ir mašhūf — baidarė. Na- 
mukai stovi ant smėlio ir plaukiojančių nendrinių salelių. 
Salelių aibė. Gaila, kad autobusas nesustoja. O norėtųsi 
aplankyti pelkių gyventojus. Tačiau ir nuo vieškelio jau- 
čiu, kad jie turi ir vandens, ir gaivios paunksnės. Vanduo 
ir paunksnė mesopoiamiečiui — Rojaus palaima. Baidarė 
— nendrinė ir ištinkuota degutu. Atrodo, kad ji yra pa- 
grindinė pelkių gyventojų susisiekimo priemonė. Irklų 
neturi, reikia stumtis su ilga kartimi. Nendrės primena 
bambuko gzojus, — jos yra dvigubai aukštesnės už mane. 

Rojaus ženklų nėra. Tik prie Ournah miesto, Tigro 
ir Eufrato santakoje, randu seną medį, vardu Adomo me- 
dis. Rojus — Edeno Sodas, pagal Pradžios knygą (Pr 2, 
4b-3,24), buvo duotas Pirmajai Porai žmonijos pradžioje. 
Edeno Sodą drėkino keturios upės (dvi jų mums žino- 
mos), ir jame buvo daug paunksnės. Edeno Sodo prasmė 
yra teologinė — šiuo pasakojimu norima pasakyti, kad 
Dievas žmogų myli. Pasakojimas turi ryšio su mesopo- 
tamiečio Rojaus ilgesiu, o jo teologija yra būdinga Šv. 
Rašto tikėjimui. 

Pasakojimas apie Rojų Šventraštyje pabrėžia, kad 
nėra "rojaus" be Dievo. Pirmoji Pora ryžosi apsieiti be 
Dievo ir būti “dievu" sau patiems. O tokio Rojaus Šv. 
Raštas nepažįsta. 


BASRAH: RYTŲ VENECIJA 

Basrah yra Irako Klaipėda — išėjimas į jūrą. Mies- 
tas yra ant vakarinio Šatt Al-Arab upės pašonio. Šatt Al- 
Arab upė įdomi ir savita. Mai, ji gimsta Tigro ir Eufrato 
santakoje. Be to, lyg moka kvėpuoti, nes maitinasi potvy- 
niu ir atoslūgiu iš Persijos įlankos. Kanalai ir kanalėliai 

raižo miestą ir flirtuoja su gatvėmis. Aplink Basrah gau- 
su datulių palmių sodų. Gidas, matyt, amerikiečių po- 
mėgį skaičiams žinodamas, tvirtina, kad juose esą bent 
10,000,000 palmių. Tačiau jo teisingumu abejoti nedrįs- 
čiau. 

Basrah — Rytų Venecija yra arti dykumos. Naktį 
girdžiu ne tik laivų sirenas, bet ir kupranugarių dejones. 
Naktis karšta ir drėgna — miegoti per tvanku. 


Iš ROJAUS Į URA — ABRAOMO TĖVIšKĘ 


Šv. Raštas kalba apie Rojų teologine prasme. Kas 
kita su Abraomu — Protėvių sakme. Abraomas ir protė- 
viai nėra tik teologiniai, — jie turi šaknis ir paliko pėd- 
sakus istorijoje. 

Ur yra maždaug 100 km nuo Basrah. Grįžtame į Our- 
nah ir sukame Nasiriyah, miesto prie Eufrato, linkui. Ker- 
tame skersai pelkes — Rojų. 


URAS: ABRAOMO MIESTAS 


Dievo sandora su Abraomu yra vienas svarbiausių 
Senojo Testamento įvykių. Psalmė 104 (165) primena, 
kad: 

Dievas mums yra patsai Viešpats, 

visą pasaulį valdo jo galingasis žodis. 

Amžiais jis atmena sandorą savo, 

pažadą, duotą kartoms tūkstantinėms: 

sutartį su Abraomu sudarytą, 

priesaiką, duotą kilniam Izaokui. 

Jokūbui jis davė įstatymą tvirtą, 

amžiną sandorą — Izraeliui. 

Pradžios knyga rašo, kad “Tarė buvo Abraomo, Na- 
horo ir Arano tėvas. .. . Tarė pasiėmė savo sūnų Abraomą 
„ir savo marčią Sarą ir juos išvedė iš chaldėjiečių mies- 
to Ur Kanaano žemės linkui. Atėję į Haran, jie ten apsi- 

gyveno. ./* (Pr 11,27-31). Šv. Raštas sieja Dievo sando- 
rą su Abraomu, o Abraomą su Ur miestu. 

Ur miestas yra kur kas senesnis už Abraomą. Jan 
sumerai jame turėjo savo centrą su iškilia kultūra ir civi- 
lizacija. Ur likučiai buvo atrasti ir atpažinti XIX a. Ta- 
čiau tik mūsų amžiaus 20-ieji ir 30-ieji metai teatvėrė dul- 
kinas Ur senovės duris. Anglas archeologas Sir Leonard 
Woolley pašventė visą savo amžių jam tirti. Atpažinta, kad 
būta ir Tvano, ir Abraomo čia gyventa. Ur — iškilus ir 
istorinis Mesopotamijos miestas. 


PRADŽIOS KNYGOS PIRMIEJI SKYRIAI 

Pirmieji vienuolika Pradžios knygos skyrių religiniu 
požiūriu yra labai aiškūs. Rašoma apie pasaulio ir žmo- 
nijos pradžią, nuodėmės ir mirties kilmę, blogio ir van- 
dens tvaną, kalbų ir tautų atsiradimą. Tačiau istoriniu po- 
žvilgiu šie skyriai yra pilni mįslių. Aplamai paėmus, Se- 
nojo Testamento mokslinis tyrimas rodo, kad pirmieji vie- 
nuolika Pradžios knygos skyrių turi daug bendro su sume- 
rų ir akadų raštija. 


MESOPOTAMIJOS RAšŠTIJA: PR 1-11 FONAS 

Mesopotamijos raštijoje du mitai — dvi epinės poe- 
mos yra itin garsios: Enuma eliš — Kai aukštybėse (va- 
dinama pirmaisias poemos žodžiais) ir Gilgameš legenda. 
Enuma eliš aprašo pasaulio kūrimą per grumiynes kos- 
minės darnos su kosminiu chaosu, o Gilgameš legenda — 
žmogaus nerimą bei mirties baimę ir nemirtingumo ieš- 
kojimą. 

Enuma eliš poemą sudaro septynios kyliaraščiu ra- 
šytos molio plokštelės. Jų atplaišos ir skeveldros mus pa- 
siekė trim keliais: per Nineveh Ašurbanipalo biblioteką, 
per Ašur miesto griuvėsius ir per Kiš piliakalnio liku- 
čius. Ašurbanipalo biblioteką aikasė anglai archeologai 

(1901-1902), Ašur miestą — vokiečiai archeologai 
(1915), o Kiš piliakalnį——anglai ir amerikiečiai (1923). 
Mus pasiekę poemos tekstai palyginti jauni. Jie tik iš pir- 
mojo tūkstantmečio prieš Kristų. Tačiau savo turiniu ir 
išraiška jie priklauso senovės Babilonijai — Hamurabio 
laikotarpiui ir Sumerijai, t.y. antrajam ir trečiajam prieš- 
kristiniam tūkstantmečiui. 

GCilgameš legendą — epinę poemą sudaro dvylika 
kyliaraščio plokštelių. Vienuoliktoji yra visų sveikiausia, 
— mažiausiai amžių nudilinta. Ji — ir ilgiausia, turi 300 
su viršum eilučių. Vienuoliktoji plokštelė yra labai svarbi 
Senojo Testamento tyrimui. Mat, jos turinys yra Tvanas. 

Dauguma Gilgameš legendos kyliaraščio plokštelių 
mus pasiekė per Ašurbanipalo biblioteką Nineveh mies- 
te. Gilgameš legenda buvo žinoma ir Mesopotamijos kai- 
mynų. Tą liudija antrojo prieškristinio tūkstantmečio ver- 
timai. Bogazkoy, hetitų imperijos sostinės (nūdienėj Tur- 
kijoj), archyvai išsaugojo plokštelių atplaišas ne tik he- 
titų, bet ir huritų kalba. Atrodo, kad poema apie žmogaus 
mirties baimę ir nemirtingumo ieškojimą buvo vienu iš 
labiausiai mėgstamų rašinių Derlingojo pusmėnulio kraš- 
tuose. Gilgameš legenda buvo pažįstama ir Palestinoje. 
Tai liudija iš XII a. prieš Kristų molio plokštelės skeveld- 
ra, rasta Megiddo piliakalnyje. 


MITAS: VISUOMENINĖ ŽMOGAUS SAVIMONĖ 


Enuma eliš ir Gilgameš legenda yra svarbiausi Meso- 
potamijos mitai. Mums įprasta mitą laikyti netiesa. “Tai 
yra mitas“, dažnai sakome. Be to, mitą vadiname ir pasa- 
ka. Tačiau mitas yra spalvingas pasakojimas tiesai iš- 
reikšti. Mitu bandyta suprasti ir aptarti gamtą ir įžvalga 
į Žmogaus padėtį ir paskirtį. Aplamai paėmus, mitas — 
senovės žmogaus filosofija, o magija — jo mokslas. 

Žmogus išgyvena gamtą pajusdamas joje tąsą ir kai- 

tą: dienos ir nakties seką; savaitės, mėnesio ir metų laikų 
raidą. Jis su nuostaba seka gamtos atgimimą — pavasarį; 
su baime lydi gamtos mirtį — žiemą. Gamta liudija, kad 
tąsa ir kaita turi metinį ratą. Išgyvendamas metinį gamtos 
ratą, žmogus nuvokia ir jėgas gamtoje: saulę, mėnulį, 
dangaus skliautą, audrą, vandenį, žemę. .. Gamtos jėgos 
senovės žmogui buvo asmeniškos. Gamta jį kalbino asme- 
niškai. Neasmeniškų jėgų gamtoje jis nepažino. Mitas yra 
šio žmogaus pokalbio su gamta spalvinga išraiška. Taigi 
mitu išreiškiama visuomeninė, arba kolektyvinė, žmogaus 
savimonė. Jame ryšku ir poezija, ir protavimas, ir apeigi- 
nis elgesys. Mat, juo ir įsijaučiama, ir protaujama, ir pa- 
gal jį elgiamasi, — norima įgyvendinti tai, apie ką mitas 
spalvingai pasakoja. 

Per gamtos reiškinius žmogus susiduria ir su būti- 
niais klausimais: pradžia ir tikslu; nematoma, bei įsak- 
mia darna ir jos svarba matomai darnai pavienio asmens 
ar visuomenės gyvenime. Dienos ir nakties seka, metų lai- 
kų raida su pavasariu — gamtos atgimimu ir žiemą — 
gamtos mirtimi įsakmiai rikiavo žmogų dienos apyvokai 
ir metų laikų darbuotei. Senoji Mesopotamijos religija yra 
pati seniausia iš gamtos religijų su taip gausia mitologine 
raštija. Turėdama šaknis sumerų tikėjime, ji per tūkstani- 
mečius nesiliovė būti dvasios vadove ir aiškinti gyvenimo 
užduotį ir mirties paslaptį. Įsakymais ir mitu-pasakojimu 
ji dalinosi atsakymais į klausimus: “Kas esame? Kur esa- 
me? Kaip čia atsiradome?"" 


GYVENIMO UŽDUOTIES MITAS: ENUMĄ ELIš 

Mesopotamija yra tarp dviejų kaprizingų upių — Tigro ir 
Eufrato. Pavasario potvyniai gali paversti į sąnašyną jos 
derlingą žemę. Be to, gulėdama šalia beribės Arabijos dy- 
kumos, ji neišvengia smėlio audrų, simūm — sausra ir 
smėliu deginančio vėjo, skėrių antplūdžio ir beduinų pa- 

salų. Mesopotamiečio gyvenimo užduoties samprata yra 
labai dramatiška. Tai itin ryšku Enuma eliš poemoj apie 
pasaulio kūrimą. Pagal jos kolektyvinę savimonę, žmogus 
turi dalyvauti metiniame gamtos atkūrime. Naujųjų metų, 
arba pavasario, šventėje mesopotamietis įsijungdavo į dar- 
nos ir chaoso dramą. Apeigine magija jis išreikšdavo savo 
baimes ir lūkesčius, atnaujindavo metų ratą ir užsitikrin- 
davo sau vietą metiniame cikle. Pavasario šventės centre 
buvo įsitikinimas, kad kosminė darna yra žmogui svarbi 
ir įsakmi. Užtat žmogus turi save su ja suderinti. Lygiai 
svarbu buvo užtikrinti perėjimą iš mirties žiemos metu į 
gyvenimą pavasarį apeiginiu magijos elgesiu. Apeiginė 
magija buvo lytinė ir įvaizdi. 

Būdinga, kad pavasario dramos šventimas žėri tik 
metine viltimi. Ateities viltis pagal Enuma eliš nesiveržė 
į priekį, bet grįžo atgal į pradžią. Ateitis, pagal mesopo- 
tamietį, yra metinis grįžimas į pradžią. Ši savimonė Me- 
sopotamijoje ryški nuo pat Sumerijos laikų iki Kserkso, 
persų imperatoriaus, amžiaus. 484 metais prieš Kristų 
Kserksas Pavasario, Naujųjų metų, šventę panaikino. 


NEMIRTINGUMO IEšKOJIMAS: GILGAMEšO LEGENDA 

Žmogus gimsta gyventi, bet turi mirti. Gilgameš le- 
genda yra pasakojimas apie sukilimą prieš mirtį. Enuma 
eliš moko, kad žmogus yra sukurtas būti dievų vergu. Mir- 
tis, anot Enuma eliš, žmogų sunaikina, arba, geriausiu at- 
veju, nuveda į beprasmį buvojimą tamsiame Požemyje. 
Tuo iarpu dievai, būdami dievai, puotauja. 

Gilgameš legenda pasakoja apie žmogų, kuris ieško 
nemirtingumo. Gilgameš, legendos didvyris, buvo legen- 
dinis Erech (nūdienės Warka) karalius. Dviem trečda- 
liais dieviškas ir tik trečdaliu žmogus. Gilgameš legenda 
pradžioje aprašo Erech miesto didybę. Tuo primenama, 
kad Mesopotamijos kolektyvinė savimonė labiau teigė 

grupinius poreikius, negu pavienio asmens. Žmonių bend- 
rija — visuomenė jai buvo svarbesnė ir ilgaamžesnė už 
pavienį. Pavienis asmuo galėjo tik viltis, kad, savo garsių 
žygių ir darbų padedamas, jis liks gyvas ir garsus po 
mirties pagarbioje žmonių atmintyje. Gilgameš legendos 
didvyris tuo nepasitenkina, nes nori ir ieško kur kas dau- 
giau: asmeniško nemirtingumo. 

Legendoje aprašoma Gilgameš kelionė į anapus Sau- 
lėiekio, anapus “Mirties jūros“, kur gyvena Utnapištim, 
vienintelis žmogus, tapęs nemirtingu. Gilgameš kelionė — 
odisėja. Spalvinga ir pilna nuotykių. Siduri, smuklės mer- 
gina, jam pataria nesivarginti, nes 


Gyvenimo, kurio ieškai, nerasi. 

Dievai, kurdami žmoniją, 

mirtį žmonėms paskyrė, 

o gyvenimą sau pasilaikė. 

Tu, Gilgameš, būk nuolat sotus, 
linksminkis dieną ir naktį. 

Kiekvieną dieną 

paversk švente; 

kiekvieną naktį 

šok ir smaginkis! 

Tebūnie tavo rūbai švarutėliai, 

plaukai išplauti. Nusimaudyk vandeny. 
Rūpinkis mažąja rankute, kuri tavosios ieško, 
leisk savo mylimajai džiaugtis tavo glėbyje. 
Tokia yra žmogaus dalia! 


Gilgameš nesuvilioja Siduri žodžiai —nepabūgdamas 
jos įspėjimo, jis tęsia savo ieškojimą. Sekdamas saulę iki 
Mirties vandenyno, jis suranda valtininką Uršanabi. Šis 
po didelių pavojų perkelia Gilgameš į anapus Mirties van- 
denyno, kur gyvena nemirtingu tapęs Tvano didvyris Ut- 
napištim. 

Gilgameš paprašius nemirtingumo iš Uinapištim, šis 
atsako su klausimais, kurie mažai težada: 


Ar mes statome amžinus namus? 

Ar mes sudarome amžinas sutartis? 
Ar broliai dalinasi palikimu amžiams? 
Ar neapykanta krašte trunka amžinai? 
Ar upė amžinai apivindo? 


Nieko nėra amžino. 
Tik mirusiųjų ramybė... 


„.„.dievai renkasi, 
mirtį ir gyvenimą jie skirsto, 
bet mirties dienų neapreiškia ... 


Gilgameš nemirtingumo neranda. Svetingasis Utna- 
pištim siunčia jį namo į Erech. Norėdamas jį paguosti, 
pataria pasiimti erškėtrožės, kuri auga ant jūros dugno, 
šakelę. Beje, erškėtrožės vardas yra “žmogus tampa jau- 
nas senatvėje"', t.y. atjaunėjimo erškėtrožė. Tačiau ir šios 
šakelės Gilgameš į Erech neparsineša. Mat, grįždamas pa- 
siekia patrauklią kūdrą ir užsimano atsigaivinti. Besimau- 
dant žaltys pavagia jo erškėtrožės šakelę. Apie žaltį, nors 
ir skirtingu požiūriu, rašo ir Pradžios knyga (Pr 3,1-11). 

Gilgameš legenda į savo turinį įaudžia ir Tvano pa- 
sakojimą. Utnapištim, klausiamas, kokiu būdu jis tapo ne- 
mirtingas, atsako pasakojimu apie Tvaną. Apie Tvaną 
skaitome ir Pradžios knygoje (Pr 6-9). Tik Šv. Rašte 
Tvano didvyrio vardas yra Nojus. 


PRADŽIOS KNYGA IR MESOPOTAMIJOS MITAI 


Šv. Raštas yra Dievo Atsiminimai. Savo Knygoje, 
“pasinaudodamas žmonėmis,... Dievas kalba žmonių 
būdu". Pradžios knygos priešistorė (Pr 1-11) ir protėvių 

sakmė (Pr 12-50) atspindi antrojo prieškristinio iūkstant- 
mečio Mesopotamiją ir Egiptą. Nenuostabu, kad Enuma 
eliš ir Gilgameš legendos pasaulėjauta yra tokia artima 
Pradžios knygos pasaulėjautai. Sunkiau atsakyti į klausi- 
mą apie Šv. Rašto autorių ryšį su Mesopotamijos mitais. 
Koks jis buvo: tiesioginis ar netiesioginis? Viena man aiš- 
ku, kad mesopotamietis Abraomas paliko ne tik Ur mies- 
tą, kuriame gimė, užaugo ir gyveno, bet ir gamtos religiją 
— Mesopotamijos pasaulėžiūrą. 


ABRAOMO TĖVIšKĖJE — URO MIESTE 


Mitai, nors ir įdomiausi, vis vien lieka mitais. Kas 
kita buvoti vietoje, kur jais buvo gyvenama. Po bendro 
įvado į Ur praeitį ir archeologiją, pabyrame kiekvienas 
savo keliais. 


Ur yra senas sumerų miestas. Griuvėsių miestas. Šv. 
Raštas jį vadina ir Kaldėjos Ur. Sumerai buvo pietinės 
Mesopotamijos tauta, kuri nebuvo semitiška. Jų kilmė 
tebėra iki šiol paslaptis. Atrodo, kad jie atėjo iš Rytų — 
Irano ar Indijos ir įsikūrė tarp upių krašto žemupyje. 
Archeologija liudija, kad jau penktame prieškristiniame 
tūkstantmetyje sumerai gyveno kaimeliuose. 

Kaldėja buvo pati pietinė Tigro ir Eufrato upių slė- 
nio dalis. Kartkartėmis Šv. Raštas prie Kaldėjos prijun- 
gia ir Babiloniją (Pr 11,28; Jer 50,10). Kaldėjos gyven- 
tojai, kaldėjai, buvo semitai. Jie atsirado Mesopotamijoje 
asirų imperijos žlugimo metu (apie 1000-sius metus prieš 
Kristų). Asirų imperatoriui Ašurbanipalui mirus (626 m. 
pr. Kr.), kaldėjas Nabopolassar sukūrė imperiją — nau- 
jąją Babiloniją, arba Kaldėją. Nabukas buvo jo sūnus ir 
naujosios imperijos pažiba. Jį sutikome Babilono griu- 
vėsiuose. 

Mesopotamijos lygumos. 


"p iros 


D Riso 


Tvano sąnašynas Ur griuvėsiuose. 


Karaliaus kapas Ur mieste. 


Karaliaus Šulgi įrašas plytose. 


URO MIESTO PRAEITIS 
Tūno šventovių apdilę pamatai. 
Raizgosi siauros gatvelės. 
Ur piliakalnis — kupra dykumoje. 
Kur pradėti susitikimą su Ur praeitimi? Ji gili ir 


turininga — svarbi Vakarų žmogaus kryžkelė. Čia vienas 
sumerų kaimelis tapo miestu, o vienas miestų — miestu- 
valstybe. 


Sumerai buvo pirmieji Mesopotamijos gyventojai, 
kurie pradėjo rašyti. Ankstyviausios kyliaraščio plokšte- 
lės yra tik sumeriškos. Tai įvyko apie 3200 metų prieš 
Kristų. Istorijos aušra ir saulėtekis Krašte tarp upių yra 
sumeriško veido. 

Ur miestas tapo iškiliu pirmosios sumerų dinastijos 
laikotarpiu (2850-2350 m. pr. Kr.). Tuomet Sumerija 
sudarė laisvą miestų-valstybių sąjungą. 

Sumerai nebuvo vieninteliai Mesopotamijos gyven- 
tojai. Šiaurinėje jos dalyje gyveno semitai. Juos įprasta 
vadinti akadais. Beje, ir Abraomas buvo semitas. Akadai 
gausėjo ir buvo karingesni už sumerus. XXIV a. Sargon, 
akadas, sukūrė pirmąją imperiją Žemės istorijoje: nuo 
Elam rytuose iki Viduržemio jūros vakaruose, nuo Mažo- 
sios Azijos šiaurėje iki Arabijos pietuose. Kadangi impe- 
rijos sostinė buvo Akkad miestas, ir pati imperija vadina- 
ma Akkad vardu. 

Akkado karaliai davė sumerų kultūrai politinę 1š- 
raišką. Ur miestas pasidavė Sargon valdžiai 2340 metais 
ir tapo vienu iš svarbių imperijos centrų. Trečiojo prieš- 
kristinio tūkstantmečio pabaiga yra Izraelio istorijos pra- 
džia. Protėvių sakmė (Pr 12-50) rodo, kad Šventraščio 
kraštuose tuo metu buvo daug nerimo ir tautų bei genčių 
kraustymosi. Tą patį sako ir archeologija. Mesopotamijoje 
merdėjo sumerų kultūra, Egipte viešpatavo sąmyšis ir 
nuosmūkis, o Palestinoje buvo palaida bala. 

Akadų imperiją sunaikino barbarai Guti. Palengvėle 
įsibraudami į Mesopotamiją, jie ne tik uždusino akadų 
imperiją, bet ir padėjo sumerų kultūrai atgimti. Ir šiuo 
metu Ur miestas suvaidino didelį vaidmenį. Trečioji Ur 
dinastija ir jos pirmūnas Ur-nammu save laikė “sumerų 
ir akadų karaliais“' ir “keturių pasaulio šalių valdovais“ 
(2060-1950). 

Prieš mano akis apdilę trečiosios Ur dinastijos mies- 
to griuvėsiai. Abraomas turėjo būti jo pilietis. Pasaulis, 
kuriame jis gimė, augo ir gyveno, jau buvo senas, — pra- 
žilęs ir raukšlėtu veidu. Abraomo laikais Enuma eliš su 
savo apeigine magija ir kolektyvine savimone bei Gilga- 
meš legenda apie mirties baimę ir nemirtingumo ieškoji- 
mą buvo gerai pažįstami. 

URO MIESTAS ABRAOMO AMŽIUJE 

Abraomo tėviškė nūdien yra į vakarus nuo Eufrato 
upės ir tolokai nuo Persijos įlankos. Abraomo amžiuje 
Eufratas plovė Ur miestą, o įlanka buvo Ur uostas. Nėra 
abejonės, kad Ur miestas ir jo apylinkės buvo drėkinamos 
įmaniria kanalų sisiema. Dabar, ypač vasaros metu, ap- 
link matai tik dykumą. Oras drebėte dreba saulėje, o si- 
mūm — sausas ir deginąs vakaris iš dykumos — verčia 
užsidėti ant burnos drėgną nosinaitę. Pats Ur piliakalnis 
milžiniškas ir labai kuprotas. Planingi archeologų kvad- 
ratai daug kur tik apskritos duobės ir daubelės. 


DVIEJŲ METRŲ MOLIO SLUOKSNIS 

Tvano pėdsakai? Anglas archeologas Sir Leonard 
Woolley vadovavo Ur archeologiniam tyrimui šio amžiaus 
antrame ir trečiame dešimtmetyje. Jis ir aprašo Tvano 
pėdsakus savo trumpame, bet labai patraukliame veikale 
apie Ur senovę. 

Piliakalnio tyrimas yra archeologijos sritis. Piliakal- 
nį tirdama, archeologija jį sunaikina. Piliakalnius suku- 

ria amžiai — žmonės, statydami ir atstatydami savo mies- 
tus. Kiekvienas statymas ir atstatymas yra lyg torto sluoks- 
nis su kasdienės apyvokos reikmenimis, statinių likučiais, 
gatvių grindiniais, kiemais, puodų šukėms, pelenais. .. 

Archeologai, kasdamiesi vis gilyn ir gilyn į Ur pilia- 
kalnio sluoksnius, aptiko molio sluoksnį, kurį galėjo su- 
nešti tik vanduo. Iš karto jie pamanė, kad jau pasiektas 
pats piliakalnio dugnas su pirmykščių sąnašiniu sluoks- 
niu. Tačiau archeologas Woolley atsisakė šią išvadą pri- 
imti. Mat, jam atrodė, kad šis molio sluoksnis yra per arti 
prie piliakalnio paviršiaus ir jis negali būti žemės pavir- 
šius, ant kurio stovi piliakalnis. Užtat jis liepė kasti per 
molio sluoksnį. Molis buvo labai kietas. Jame neužtikta 
nei keramikos skeveldrų, nei namų apyvokos reikmenų. 
Tik kur ne kur rasta koks kauliukas ar sraigės kiautas. 
Pasikasus maždaug porą metrų, molis staiga baigėsi, ir 
prasidėjo naujas sluoksnis su ženklais, kad žmogaus gy- 
venta. Imta kasti tolėliau — 100 metrų į šiaurę. Tie patys 
rezultatai. Vandens sukurti molio sluoksniai rodė dvi skir- 
tingas kultūras: žemąją su rankų darbo keramika ir šukė- 
mis bei akmeniniais (titnago) įrankiais ir aukštąją su 
iškilia keramika, dirbta ant puodžiaus rato, bei metalo 
įrankiais. 

Archeologai darė išvadas. Anot jų, užtiktas molio 
sluoksnis liudija, kad Tvanas dalina Mesopotamijos kul- 
tūrą ir civilizaciją į du skirtingus periodus. Piršosi mintis, 
kad dėl to ir sumerų karalių sąrašai dalinami į dvi seri- 
jas: karaliai “prieš Tvaną“' ir karaliai “po Tvano“. Be to, 
ir užuomina apie Tvaną Gilgameš legendoje darosi su- 
prantama. Ką jau bekalbėti apie šventraštinį pasakojimą 
apie Nojų (Pr 6-9). 

Archeologų išvados sukėlė sensacijas. Anot paties 
Woolley: “Turint omenyje visus davinius, negali būti jo- 
kios abejonės, kad tvanas, kurio galimus pėdsakus užtiko- 

me, yra ne tik tas anas tvanas, apie kurį kalba istorija 
ir sumerų legenda, bet ir tas, kuriuo remiasi pasakojimas 
apie Nojų“. 


. 


PASLAUGUS SARGAS BALTAME SIJONE 


Šalia mirusio Ur miesto kauburėlių yra milžiniška 
duobė. Sargas šaukia “Švey, švey!“" (Palengva, paleng- 
va!). Tikrai duobės briaunos labai trapios. Griuvėsių sar- 
gas sakosi esąs Sir Leonard Woolley laikų sargo sūnus. Jo 
baltutis sijonas — galabijeh ir galvos gaubtuvas — kafi- 
jeh plevena dykumos vėjuje. Jo drabužių švarumas ant 
dulkino piliakalnio iuojau pat sustabdo akis. Prie kariš- 
ko diržo kabo sunkus revolveris, o abu pečius sverdama, 
kryžiuojasi atsarginių kulkų juosta. Savita, bet miklia 
anglų kalba jis sveikina Ur senolių vardu. 

Atsargiai leidžiuosi į duobę. Jos net šonai sutrūniję. 
Tikrai, reikia būti atsargiam. Tik repečkomis slenku 
žemyn. 

Duobės sienos liudija bent penketą tūkstantmečių. 
Įdomu krapštinėti sienas ir atpažinti sluoksnius, kurie at- 
spindi žmogaus istorijos raidą. Kur ne kur kyšo puodų 
šukės. Sveiką puodą sunku rasti. Ne tik šukės, bet ir kau- 
lai, ir apyvokos rakandų likučiai. Tikras šiukšlynas! Ima 
pagunda ką nors pasiimti atminimui. Tačiau tai būtų nu- 
sikaltimas ne tik prieš įstatymą, bet ir prieš archeologiją. 

Archeologams praeities šiukšlynai — knyga. Pa- 
slaugiojo sargo padedamas, atrandu storąjį molio sluoks- 
nį. Tikrai, jame nėra jokios šukelės. Lyg kirviu nukirsta. 
Šios molio sąnašos turi bent 6000 metų. 

Irako senienų departamento pastangomis bandoma 
duobę apsaugoti nuo didesnio sugriuvimo. Vargu ar pasi- 
seks. Tačiau pačios pastangos labai džiugina. Klausiu 
sargą, ar šis molio sluoksnis yra panašus po visu piliakal- 
niu. Atsakyti jis neskuba. Patylėjęs atsako: “Ne, ne vi- 

sux"*. Atsisveikinu su Tvano pėdsakais, klausdamas save 
apie jo apimij. 

Sumerų ir Sv. Rašio pasakojimai apie Tvaną turi ry- 
šį su tikru Tvanu. Tačiau archeologiniai duomenys nėra 
pakankami, kad patvirtintų visus Tvano pasakojimo bruo- 
žus. Aišku tik, kad archeologijos aipažintas tvanas nebuvo 
visuotinis, bet tik dalinis — vietinė katastrofa. Jis palietė 
Tigro ir Eufrato upių žemupį — 640 km ilgio ir 160 km 
pločio. Mesopotamijos gyventojams jis buvo ir liko at- 
mintyje Tvanu. 


URO ZIGGURAT: KALNAS DIEVUI SUTIKTI 


Gal geriau seksis su Ur Kalnu — ziggurat? Iškilus 
jis ir dabar. Amžiai ir tūkstantmečiai nespėjo jo sudilin- 
ti. Žemutinė pakyla tebestovi ant piliakalnio ir tebeliudi- 
ja, kad žmogus ir lygumoje kalnus pasiatys, Dievo ieško- 
damas. Žiggurai mano domesį iš karto patraukia. 

Visi mano matyti zigsgurat buvo panašiai pastatyti. 
Septynios mažėjančios pakylos viena ant kitos. Pakylos 
kvadratinės. Atrodo, kad mesopotamietis jau pažino sep- 
tynias planetas danguje. Septynios pakylos Kalne į dievy- 
bę — jo pasaulėjautos įvaizdis. Dievaičio kambarys bū- 
davo ant pačios aukščiausios pakylos. Patogiai nuožulnūs 
laiptai dar ir dabar veda nuo paviršiaus virš pirmos pa- 
kylos. Ur ziggurat yra geriausiai išsilaikęs pavyzdys viso- 
je Mesopotamijoje. 

Jaučiu, kad zigsurat — Kalnas į dievybę mane pra- 
šnekina. Lipdamas laiptais, bandau suprasti jausmą, kurį 
išgyvenu. Lyguma, ant kurios tūno piliakalnis su ziggurat, 
yra rami savo beribiu akiračiu. Beribė lyguma manyje ke- 
lia nerimą. Lipdamas jaučiu, kad ziggurat padeda žmogui 
pakilti, pasižvalgyti ir praplėsti savo horizontą. Žiggurat 
prašnekina kvietimu lipti ir padrąsina veržtis iš suskirdu- 
sios dykumos į aukščiau ir į daugiau, — iš savęs į dievy- 

bę — dieviškąjį Kitą. Jaučiu dėkingumą seniai mirusiems 
architektams už ziggurat — galimumą pakilti virš lygios 
aplinkos ir ribotumo. į 

Ur ziggurat prašnekina žmogų net savo griuvėsiais. 
Koks turėjo būti reginys, kada jo pakylos tviskėjo Eufrato 
upės ir Persijos įlankos fone! Nūdien tik pirmoji pakyla 
stabdo akis. Kadaise šiais laiptais Ur kunigai lipo dievai- 
čio statulos lankyti. Naujųjų metų — Pavasario šventės 
proga jie nunešdavo siatulą žemyn procesijai mieste. Pri- 
simenu Jokūbo sapną Pradžios knygoje apie kopėčias nuo 
dangaus ligi žemės (Pr 28,12). 

Plytos, iš kurių pastatytos pakylos sienos, degios. 
Pakylos sienose pastebiu eiles plyšių. Jie panašūs į sky- 
les patrankoms Viduramžių pilyse. Mane plyšiai stebina. 
Sargas sako, kad jie stebino ir pirmuosius Ur archeolo- 
gus. Plyšiai gilūs — kerta išorinę pakylos sieną iki pat 
ziggurat vidaus, kuris yra molinis. Sargas ima pasakoti, 
kad archeologai pradžioje manė, jog šie plyšiai padėjo 
pastatą nusausinti. Tačiau ši išvada pasirodė nepakanka- 
ma. Molis ziggurat viduje netruko išdžiūti. O retas lietus 
turėjo šonus nubėgti žemyn. Atsakymą į plyšių mįslę, sa- 
ko sargas, davė Nabonido, paskutinio Babilono karaliaus, 
įrašas. Įraše jis sakosi, kad, lankydamas Ur, ziggurai ra- 
dęs labai apgriuvusį. Atstatydamas ziggurat, rašo Naboni- 
das, “surinkau nuo jo šonų nulūžusias medžių šakas“. Pa- 
sirodo, kad ziggurat pakylos buvo šonuose apsodintos me- 
džiais, o plyšiai tarnavo jų laistymui. 

Palipu virš pakylos ant molio kauburio. Bent 30-40 
metrų nuo piliakalnio paviršiaus. Aplink ziggurat drie- 
kiasi miręs Ur miestas. Aptrupėję bestogiai molio namai 
spiečiasi apie milžinišką Kalną į dievybę. Įsidienojusi 
saulė krinta kone tiesiai ant mirusio miesto, lyg norėda- 
ma išryškinti rūmus, šventoves, namelius ir gatvių raizgy- 
ną. Akimis galiu atsekti aikastąsias gatves su jų sankryžo- 

mis į visas keturias puses, kol jos vėl pasineria archeologų 
dar nepajudintame smėlyje. 
Kiek tik akys neša, tęsiasi dykuma. Akis sustabdo 


horizontas — dykumos jungtis su dienovidžio dangumi. 
Rytuose raitosi siaura žalia siūlė rusvu paviršiumi. Tai 
Eufratas — upė, kuri, drėkindama datulių gojelius, teka 


į Persijos įlanką. 


GYVENIMAS SENOVĖS URO MIESTE 

Prieš akis Ur miesto griuvėsiai. Mintimis keliauju į 
Ur miesto senovę. Kadaise Persijos įlanka ir Eufrato upė 
buvo čia pat. Eufratas, kartu su Tigru, nesiliovė savo są- 
našomis platinu Mesopotamijos veidą. Pajūrį nustūmė 
bent 200 km į pietus. Mesopotamija yra šių dviejų upių 
nuosėdų dovana. 

Bagdadas, 420 km į šiaurę, tėra tik 85 metrai virš 
jūros paviršiaus. Ur — vos ne vos vienas metras, o Bas- 
rah, 200 km į pietus, — tik pusė metro. Abraomo am- 
žiuje Ur turėjo uostą laivam. Vietoje dykumos aplinkui 
žaliavo ir žydėjo spalvinga augmenija. 

Palmių gojai ir kviečių laukai supo miestą, nes gėlo 
vandens kanalai buvo stropiai prižiūrimi. Vietoje kandaus 
simūm, dykumos vėjo, pūtė gaivus vėjukas nuo pajūrio, 
o vietoje mįslingo dykumos dejavimo aidėjo gatvių triukš- 
mas. 

Kurioj gatvėj, kuriame name gyveno Terah, Abrao- 
mo tėvas? Kuriame kieme žaidė mažasis Abraomukas? 
Nulipu nuo ziggurat ir žingsniuoju per Abraomo miestą. 
Man atrodo, kad Bagdado namai daug kuo panašūs į se- 
novės Ur namus. Nuėmus nuo Bagdado namų stogus ir 
palikus juos stovėti porą metų saulėje — ir Bagdadas būtų 
panašus į Ur. Gaunu įspūdį, kad Abraomas ir jo kaimynai 
gyveno ištaigiau, negu dabartinio Bagdado priemiesčių 
gyventojai. Gatvelės, tiesa, siaurutės. Vos ne vos asilas su 

manta ant nugaros gali prašliaužti. Tačiau yra gatvelių 
šonuose namų, kurie turi net keturiolikos kambarių liku- 
čius. Ir dviaukščių namų būta. Namų sienos storulės, — 
bent pusantro metro pločio, o jų durys atsiveria ne į gatvę 
bet į kiemo pusę. Turėjo būti smagu gyventi senajame 
Ur mieste. 


KAPAI NAMŲ ASLOJE 


Vienas Ur miesto gyventojų paprotys nelimpa prie 
širdies. Archeologas Sir Leonard Woolley atpažino namų 
priestatus su molio karstais. Lyg svirnas — atskiras butas 
šeimos mirusiesiems. Vargingesnės šeimos, nepajėgdamos 
pastatyti priestato, savuosius laidodavo po namo asla. Mi- 
rusieji ir po mirties gyveno su gyvaisiais. 

Rūpestis mirusiųjų gerove yra būdingas visai žmoni- 
jai. Mesopotamijos šeima jautė stiprius, net mirties nesu- 
ardomus, tarpusavio ryšius. Šeimos ryšiai buvo glaudūs 
ir Abraomo gentyje. 


ABRAOMAS: MIESTIETIS TAMPA KLAJOKLIU 


Ur miesto archeologinis tyrimas liudija, kad Abrao- 
mas buvo iškilios ir raštingos visuomenės narys. Kaip su- 
prasti jo poslinkį iš sėslios miestiečio būsenos ir patogaus 
gyvenimo į klajoklio palapinę ir ieškojimą. Šv. Raštas tei- 
gia kad tikrasis Dievas — Dievas, kuris sukūrė žmogų, pra- 
šnekino Abraomą su kvietimu palikti Ur gimtinę ir keliau- 
ti į Žemę, kurią jis duos (Pr 12,1-4). “Tikėdamas Abrao- 
mas paklausė liepimo keliauti į šalį, kurią turėjo paveldė- 
ti, ir išvyko, nežinodamas, kur einąs... Mat, jis laukė 
miesto su tvirtais pamatais, kurio statytojas ir kūrėjas bū- 
tų Dievas" (Žyd 11,8-10). 

Tapdamas Dievo klajokliu, Abraomas paliko ne tik 
Ur uostą ir prekyvietes, bet ir Kalną į dievybę — gamtos 
religiją. Gimimo miestietis, bei pagal Dievo valią tikras 

Juo pasitikįs klajoklis. Žmogaus statomas miestas — gam- 
tos religija Abraomo nepatenkino. Jis su ryžtingų pasiti- 
kėjimu keliavo į Dievo statomą miestą — į ateitį, kuri ne- 
išsitenka gamtoje. Su Abraomo išėjimu iš Ur religija gavo 
naują kryptį — istorinę savimonę. 

Šv. Rašte Abraomas yra įvaizdis žmogaus, kuris, net 
“Nesant jokios vilties, .. . patikėjo viltimi" (Rom 4,18). 
Jis tapo žmogaus — amžino klajoklio, dypuko, disidento 
įvaizdis. 


URO KARALIAUS KAPE 


Vos vos kojas bepavelku. Saulė spigina. Neįprastas 
dykumos vėjas nejučiomis išdžiovina. Spėju, kad tempe- 
ratūra turi būti apie 45 laipsnių C. Tačiau būti Ur pilia- 
kalnyje ir neužsukti į karaliaus A-ba-gi ir karalienės Šub- 
ad kapą būtų apsileidimas. Karalius ir karalienė ilsėjosi 
kartu su aštuoniasdešimčia dvariškių — damomis ir ka- 
reiviais. Be to, jame buvo vietos ir karaliaus karietai su 
dviem asilais, karalienės karietai su trim jaučiais, ketver- 
tui muzikantų su arfomis, kanklėmis ir mediniais, brang- 
akmeniais išpuoštais, būgnais. Ir vergai blizgino ąsočius 
ir taurės. 

Nūdien kapas tuščias. Radiniai išvežti į muziejus — 
Bagdadą, Londoną, Berlyną, Stambulą. Tik kapo sienos 
— plytos dar sveikutėlės. Kartkartėmis pastebiu ant jų 
kyliaraščio įrašą: “Šul-gi, sumerų ir akadų karalius“. 

Archeologas Woolley aprašo kapų radinius savo kny- 
goje. Skeletai ir padargai — žmonės, gyvuliai ir vežimai 
buvo rasti suploti. Archeologams teko atkurti pirmykštį 
kapo vaizdą. Žmonių skeletai liudija, kad mirta ne iš 
prievartos, bet savo noru. Nerasta jokių ženklų, kurie ro- 
dytų sąmyšį ir mirties baimę. Archeologų nuomone, jie 
visi mirė narkotikų svaiguly. 

Archeologai pastebėjo, kad viena dvaro dama netu- 

rėjo karūnėlės ant galvos. Visos kitos mirė su auksine ar 
sidabrine karūnėle. Dama be karūnėlės ant galvos savąją 
laikė prie liemens. Archeologų nuomone, ši dama pavėla- 
vo atvykti į kapą mirčiai. Pavėlavusi atvykti, nė savo ka- 
rūnėlės nespėjo ant galvos užsidėti. Ji taip ir pasiliko si- 
jono kišenėje ar rankinuke, kuris kabėjo prie liemens. Tik 
4000 metų vėliau archeologai vargšiukę apkaltino pasi- 
vėlavimu. 

Karalius A-ba-gi mirė. Turėjo mirti ir karalienė Šub- 
ad. Turėjo mirti ir visas karaliaus dvaras. 


ABRAOMO PAšAUKIMAS: ISTORINĖ RELIGIJA 

Apreikštoji religija — istorinė religija prasidėjo Ur 
mieste. Apreikštoji religija yra Dievo slinktis žmogaus 
linkui per įvykius. Visas Senasis Testamentas žėri Dievo 
pažadu ir daliniu jo išsipildymu Abraomui. Naujasis Tes- 
tamentas mato Jėzuje “Abraomo sūnų“ (Mt 1,1). Per Jė- 
zų Kristų, savo palikuonį, Abraomas yra krikščionių “ti- 
kėjimo tėvas“. 

Abraomas, Dievo prašnekintas ateities viltimi, pali- 
ko gamtos religiją ir įmantrią aplinką Ur mieste ir tapo 
pakeleiviu į Žemę ir Dievo kuriamą Ateitį. Paulius, Tau- 
tų apaštalas, aiškindamas Abraomo tikėjimą Dievu, rašo: 
“ (jis) tapo tėvu visiems tikintiesiems. .., kurie vaikšto 


(jo) pėdomis“? (Rom 4,12). 


PER ILGAI UŽSIBUVOME IRAKE 


Viza į Iraką buvo duota tik savaitei. O jau ir antroji 
įpusėja. Ar nesuvarys į “rojų"? Išvykdami į Mesopota- 
mijos pietus, buvome padavę prašymą, kad leistų ilgiau 
Irake pabuvoti. 

Pasiekus Nasiriyah, apie 10-15 km nuo Ur piliakal- 
nio, valdiškasis gidas kreipiasi telefonu į Bagdadą. Laimė 
šypsosi tiems, kurie yra pasiruošę ją sutikti! Viza pratęs- 

ta. Į Bagdadą galime grįžti neskubėdami ir be baimės. 
Be to, duotas leidimas ir kelionei į Ktesiphon — partų 
sostinę. 

Iki Bagdado apie 400 km. Knessiye Faiima svečiai 
būsime apie vidurnaktį. 


MESOPOTAMIJA RAšĖ KYLIARAŠČIU 


Prieš akis keleto valandų kelionė. Akys ir kojos labai 
nuvargusios. Tik galva dar dirba. Puiki proga suburti į 
krūvą padrikas mintis apie Mesopotamijos raštą — kylia- 
raštį. 

Kyliarašųį sukūrė ir ištobulino sumerai apie 3200 m. 
prieš Kristų. Erech (nūdienis Warka), Gilgameš legen- 
dos miestas, savo griuvėsiuose išsaugojo vienus iš pirmų- 
jų bandymų rašyti. Rašmenys yra brūkšniai, panašūs į 
kylius. Aplamai, buvo rašoma ant minkšto molio lazdele, 
įspaudžiant kylius. 

Sumerai ėmė rašyti piešiniais. Pirmykštis jų rašymas 
piešiniais yra piktografija. Tačiau piktografinis rašymo 
būdas kone tuojau pat pasirodė per daug ribotas. Mat, 
lengva pavaizduoti daiktus piešiniu, bei sunki nupiešti 
veiksmažodį. Nupiešdamas galvą, mesopotamietis rašti- 
ninkas norėjo pasakyti, kad turi mintyje “ galvą". Tačiau 
veiksmažodžio “galvoti"" jis nemokėjo išreikšti, nes jis yra 
atsajus. Ilgainiui sumerai ėmė naudoti ideogramas — 
ženklus, kuriais buvo išreiškiami žodžių ir sąvokų jungi- 
niai. Imkime ideograminį junginį — rašmenį “burna". 
Rašmuo “burna" buvo naudojamas ir veiksmažodžiui 
“kalbėti"?. Ir čia dažnai įvyko nesusipratimų. Imkime pa- 
vyzdžiu ideogramą —rašmenį, kuriuo išreiškiama “ koja". 
Veiksmažodis “koja" gali išreikšti du veiksmus: “stovėti 
(ant kojų)" ir “eiti (kojomis)''. Be to, reikėjo daug ideo- 
gramų. Jų skaičius siekė šimtus. Babiloniečiai ir asirai 
jų priskaitė tarp 300-600. 

Tik ėmus rašmenis naudoti fonetiškai — sujungus 
rašmenį su garsu, garsinė kalba lazdele buvo perkelta ant 
molio plokštelės ar kaliuku anti akmens. Garsine rašyba 
buvo galima išreikšti ne tik garsus, bet ir jausmą, ir mintį. 
Duodami kiekvienam garsui rašmenį, mesopotamiečiai ga- 
lėjo pasakyti ar parašyti žodį paraidžiui. Tokiu būdu ky- 
liaraštis išsivystė į lankstų ir parankų būdą įamžinti min- 
čiai, žygdarbiams, sutartims. 

Kyliaraščiu naudojosi ne tik Mesopotamija, bet ir 
Elam bei hetitų imperija. Elam — nūdieniam Irane, arba 
Persijoj, o hetitų imperija — Turkijoj. Dar užtinkama ir 
neiššifruotų kyliaraščio įrašų. Ir jie priklauso Derlingojo 
pusmėnulio tautų raštijai. 

Persams užkariavus Babiloniją (VI a. pr. Kr.), ky- 
liaraštis pradėjo eiti iš mados. Dar trumpam laikui atsi- 
gavo III-I a. prieš Kristų. Po to visai išnyko. 


RAKTAS Į KYLIARAšTĮ: DARIJAUS I ĮRAŠAS 

Įspūdingiausias įrašas — raktas į kyliaraščio raštiją 
yra saugomas ne kur nors muziejuje, bet iškiliai prašosi 
skaitomas ant granitinės uolos veido prie Behistun kaimo, 
Irane. Persų karalius, Darijus Didysis jame įamžino savo 
žygdarbius. 

Behistun įrašas yra svarbus, nes jo pagalba XIX a. 
mokslininkai iššifravo kyliaraštį. Darijus I, norėdamas, 
kad visa imperija ir visi pavaldiniai jį deramai suprastų, 
savo žygdarbius kaltuku įkalė trim kalbom: persų — savo 
gimtąja kalba, elamitų ir akadų. Reljefas šalia įrašo vaiz- 
duoja Darijų I su dešimčia karalių, kuriuos jis paėmė į 
nelaisvę. 

KYLIARAšČIO VERTĖJAS: HENRY C. RAWLINSON 

Renesanso ir Apšvietos amžiuje Vakarų žmogaus do- 
mesį traukė klasikinė graikų ir romėnų raštija. Jis buvo 
ribotas. Aplamai paėmus, antikinio pasaulio pažinimas 

liko ribotas iki XIX a. archeologija atkasė Egiptą ir Me- 
sopotamiją. Hieroglifų ir kyliaraščio raštija rodė į nuos- 
tabiai iškilią Derlingojo pusmėnulio kraštų praeių. XIX a. 
buvo iššifruoti Egipto hieroglifai ir atspėta Mesopotami- 
jos kyliaraščio mįslė. Egipto ir Mesopotamijos raštai Va- 
karų žmogų supažindino su įmantria Artimųjų Rytų kul- 
tūra ir civilizacija. Mirusios tautos ir žilieji senovės tūks- 
tantmečiai vėl tapo istorijos pokalbio dalyviais. Lotyniški, 
graikiški ir Šv. Rašto tekstai pasirodė perdėm jaunučiai, 
palyginus su Egipto ir Mesopotamijos tekstais. Tačiau jie 
pasidarė svaresni Artimųjų Rytų kultūros fone. 

Kyliaraščio kodą įveikė jaunas karininkas, anglas 
Henry C. Rawlinson. 1835 metais, vos 25 metų amžiaus, 
Rawlinson buvo paskirtas Kurdistano gubernatoriaus Per- 
sijoje kariniu patarėju. Jis buvo ne tik kariškis, bet ir is- 
torikas, ir kalbų žinovas. Persijoje jį labai sudomino įra- 
šai su neįprasiais, kylio išvaizdos, rašmenimis ant granito 
uolų ir senovės paminklų. Vienas jų Rawlinsoną burte už- 
būrė. Tai buvo Behistun įrašas. 

Behistun įrašas buvo ilgas. Jis turėjo 1306 eilutes. 
Tačiau ne jo eilučių skaičius Rawlinsoną traukė. Įrašas 
yra ant plikos ir stačios uolos Zagros kalnyne, šiaurės va- 
karų Irane. Seni žmonės Uolą laikė šventa, — ją ir vadi- 
no Bagistana — dievų vieta. Rawlinson jautė, kad įrašas 
Uoloje yra svarbus. 

Pati Behistun Uola yra maždaug 540 metrų aukščio. 
O įrašas ir reljefai bent 90 metrų nuo žemės. Pro šali ei- 
na kelias — karavanų kelias nuo Babilono į Ekbataną (ar- 
ba Hamadan). Reljefe išsiskiria milžinas vyras su lanku 
rankoje ir koja ant nugalėto karaliaus, parpuolusio prieš 
Jį, kaklo. Dešimt kitų karalių stovi netoliese. 

Rawlinsonui knietėjo sužinoti, kas yra reljefo milži- 
nas, kas yra nugalėtasis karalius, kas yra anas dešimtukas. 
Tačiau niekas nežinojo milžino vardo, nei įrašo prasmės. 

LAŽYBOS SMUKLĖJE 


Pats Behistun įrašas labiausiai Rawlinsoną masino. 
Jis yra didžiulis: 15 metrų pločio ir 52 meirų aukščio. 
Praeityje daug kas buvo jį pastebėję. Bet kyliaraščio 
rašmenys vis liko mįsle. Kalbininkai, bandę juos iššifruo- 
ti, pasijusdavo bejėgiai. 

Anglas Rawlinson nebuvo pirmasis, kuris ėmė galy- 
nėtis su Behistun įrašo paslaptimi. Jau 1765 metais danas 
matematikas Carsten Niebuhr lankėsi Persepolio mieste. 
Lankymosi metu atpažino griuvėsius rūmų, kuriuos buvo 
pastatęs Darijus I. Niebuhr rūpestingai nusirašė nuo griu- 
vėsių keliolika trumpučių įrašų. Įrašuose atpažino tris 
skirtingas kyliaraščio formas, — spėjo, kad įrašai ant ak- 
mens paminklų yra trimis kalbomis. Vėliau šios trys kal- 
bos bus atpažintos tiksliau: senoji persų, elamitų ir akadų 
(asirų, arba babiloniečių). 

Dar svarbesnis žingsnis į mįslingą kyliaraščio prasmę 
buvo padarytas vienoje Vokietijos smuklėje lažybų dėka. 
1802 metais Georg Friedrich Grotenfend, 27 metų kalbi- 
ninkas ir graikų kalbos dėstytojas, susilažino su bokalo 
draugais, kad jis iššifruos kyliaraštį. Su jauno žmogaus 
užsidegimu ir pasitikėjimu jis ėmė spoksoti į Carsten Nie- 
buhr nuorašus. Ir jam nebuvo sunku daryti išvadą, kad 
įrašai yra trikalbiai, — tas pats įrašas skirtinga kyliaraš- 
čio forma. 

Grotefend manė padarysiąs pažangą, pradėdamas su 
viršutinėmis Persepolio įrašų dalimis. Mat, jos užėmė 
svarbiausią vietą. Jo manymu, šių įrašų dalių ir turinys 
turi būti svarbus. Be to, jos buvo trumpesnės už žemutinės. 
Nuojautos vedamas, spėjo, kad ši kyliaraščio forma yra 
persų kalba. 

Vienas kyliaraščio rašmuo savo padėtimi ir pasikar- 
tojimu patraukė Grotefendo dėmesį. Ir vėl, nuojautos ve- 
damas, spėjo, kad šis rašmuo reiškia “ karalių". Vargais 

negalais jis ėmė iššifruoti vieną kitą rašmenį. Galų gale jis 
atpažino dešimt kyliaraščio rašmenų ir tris karalių vardus 
(vienas jų buvo Darijus). Be to, jis patvirtino, kad pasi- 
kartojąs nuožulnusis rašmuo yra rašmenų jungtis į ŽO- 
džius ir kad kyliaraščiu buvo rašoma iš kairės į dešinę. 

Grotefend padarė įtaigią senosios persų kalbos iššif- 
ravimo pradžią. Rakto į kyliaraščio mįslę jis nepagamino, 
— lažybas prakišo. Nors ir įžvalgiai nagingas, jis atsimu- 
šė į sieną, nes turimi kyliaraščio įrašai buvo trumpučiai 
ir nepakankami. 


RAWLINSON NUSIRAšO BEHISTUNO ĮRAšA 

Trisdešimt metų po Grotenfend pasiangų Rawlinson 
susidūrė su ta pačia bėda. Tačiau jis buvo susipažinęs su 
Behistun Uola ir buvo arti jos. Įrašas, kaip matėme, buvo 
ilgas, — turėjo 1306 eilutes. Ir jame buvo trys skirtingos 
kyliaraščio formos. Vieną iššifravus, bus lengviau į kitų 
dviejų mįslę įsiveržti. Rawlinsonui buvo aišku, kad raktas 
į mįslingąjį kyliaraštį yra ant “nepasiekiamos? Uolos 
veido. 

Rawlinson ėmėsi darbo. Uolos įrašui nurašyti teko 
pašvęsii net dvylika metų (1835-1847). Pastangos daž- 
nai vedė į pavojų gyvybei. Mat, Uola buvo kone vertikali. 
Be to, pats Uolos veidas buvo Darijaus I raštininkų nušli- 
fuotas ir apdengtas lako glazūra. Atrodo, kad senieji 
meistrai naudojosi milžiniškais pastoliais, kurių Rawlin- 
sonui stigo. Jam teko naudotis Uolos briaunomis, kabėti 
ant virvės ir naudotis virvinėmis kopėčiomis. Daugiausia 
vargo turėjo su trečiuoju tekstu. Tik guvaus kurdo vaikėzo 
padedamas, vargais negalais Rawlinson nusirašė Behistun 
įrašą. 

EUREKA! Aš ATRADAU! 

Apie Grotenfend lažybas smuklėje ir pastangas bei 

rezultaius Rawlinson nebuvo nieko girdėjęs. Dirbdamas 

visiškai savarankiškai, jis ne tik priėjo tas pačias išvadas, 
kaip Grotenield, bet jį pralenkė. Behisiun įrašas: persų 
kalba buvo iššifruotas. Jame buvo tik 40 rašmenų, kurie 
išreiškia persų kalbos garsus. Kur kas sunkiau buvo su 
elamitų kalbos kyliaraščiu, nes jame buvo daugiau kaip 
100 rašmenų; akadiškasis, su keletu šimtu rašmenų, buvo 
sunkiausias. Akadų kyliaraštis dar nebuvo alfabetinis. 


DARIJUS, KARALIUS, ĮSAKO... 

Behistun įrašo turinys yra vieno iškilaus persų val- 
dovo pareiškimas. Jo vardas yra Darijus I (558?-486 m. 
prieš Kristų). Susitvarkęs su savo karalystės sukilusiais 
vasalais, jis panūdo įamžinti savo garbę, žygdarbius ir 
imperijos didybę. Kadangi imperijos tautos nebuvo viena- 
kalbės, Darijus I įsakė, kad jo pareiškimas būtų pakarto- 
tas trimis plačioj imperijoj naudojamomis kalbomis: savo 
gimtąja persų kalba, užkariautų vakarų — Persijos ela- 
mitų kalba ir akadiškai — senovės semitine kalba, kuria 
naudojosi asirai ir babiloniečiai. 

Darijaus I pareiškime yra ir įsakymas: 

Darijus, karalius, įsako: 

Tu, kuris bet kada žvelgsi į šį įrašą 

arba: į šiuos raižinius, nesunaikink jų, 

bet apsaugok juos, kol tik pajėgsi. .. 

Netrukus būsiu prie Behistun Uolos. Mūsų kelionė iš 
Irako veda mus į Iraną. 


VĖL ŽĖRI BAGDADO PAšVAISTĖ 


Autobuse tylu. Tik motoras lygiai dūzgia. Naktį ir 
motorui smagiau. Kelionės bendrai rymo, pro langus žiū- 
rėdami į vis didėjančią Bagdado pašvaistę. Kai kurie mie- 
ga. Diena buvo karšta ir ilga. Nuo Rojaus į Ur. .. Nuo Ur 
į Bagdadą. Šuoliavome ant Mesopotamijos — Vakarų 
žmogaus kryžkelių. 

VIEšNAGĖ HARUN AR-RAšID MIESTE BAIGIASI 


Ilgos dienos ir trumpos nakiys. Ilgos, bet greitakojės 
dienos. Įspūdžiai kraunasi ant įspūdžių, vieta seka vietą. 
Nuolatinis nėrimas iš dabarties į praeitį ir atgal į dabartį 
labai užima. Laiko skųstis nebelieka. 

Robert North, mūsų vadovas, anksti pasirodo Knessi- 
ye Fatima salės duryse. Ir dar su švilpuku burnoje. Net 
labiausiai įmigę ima akis rankomis trinti ir keltis. 

Stebiuosi mūsų vadovo gajumu. Smagu, kad mūsų 
rūpintojėlis spėjo atsigauti. Ligoninė jį keletą dienų pa- 
migdė, pailsino ir pavalgydino. 

Paskutinė diena Irake. Dvi įžymybės mus domina: 
Ktesiphon griuvėsiai ir Agar Out zigsurat. Be to, Irako 
Senienų departamentas nori atsisveikinti su mūsų grupe. 
Kviečiame departamento atstovą vakarienei į Al-Šemut 
restoraną naujajame Bagdade. Prieš akis turtinga diena. 


KTESIPHON: PERSŲ RŪMŲ ARKA 


Kelias į Ktesiphon neilgas. Tik 35 km. Važiuojame 
palei buvusį Al-Hikmah — Išminties universitetą. Prieš 
1969 metus jam vadovavo jėzuitai. Dabar jis valdžios nu- 
savintas. Tačiau Al-Hikmah vardas, nors kadaise kalkėmis 
uždažytas, vėl ima rodytis ant sienos prie vartų. Valdiš- 
kasis gidas apie Al-Hikmah universitetą vengia kalbėti. 
Tik pastebi, kad pravažiuojame pro vieną iš svarbesnių 
Irako aukštųjų mokyklų. 

Prieš pat Ktesiphon mūsų autobusą labai sulėtina 
miesčiukas, vardu Salman Pak. Gausu maldininkų. Man 
prisimena atlaidai Žemaitijoje. Vertelgos su būdelėmis ap- 
rūpina maldininkus maistu ir atminais. Pagrindinė Sal- 
man Pak aikštė lyg apsodinta arbatinėmis ir valgyklomis. 
Kreipiuosi į gidą klausdamas, kodėl čia tokia žmonių 
spūstis. Gidas mano domesį nukreipia į rytiniame aikštės 
šone esančią mečetę. “Joje", sako, “yra palaidotas pir- 

masis persas musulmonas, šeichas Salman el-Farsi,, šijitų 
šventasis." 

Gidas mane klausia, ar pažįstu islamo šventąją knygą 
— Koraną. Atsakymo nelaukdamas, ima pasakoti apie 
Korano šaltinius. Pranašas Mahometas buvo didelis poe- 
tas. Korano poetinės dalys yra jo paties kūryba. Be to, 
Korane gausu Mahometo amžiaus Arabijos padavimų ir 
legendų, žydijos Talmūdo išminties ir Senojo Testamento. 
Mahometas pažino ir Arabijos bei Sirijos krikščionių ti- 
kėjimo kraitį. Gidas pasižiūri į mane su domesiu. “ Pra- 
džioje“', sako, “ Mahometo kaimynai tyčiojosi iš jo moks- 
lo, nes jame atpažino margą rinkinį." Salman el-Farsi pa- 
dėjo Mahometui aprašyti dangų ir pragarą. Užtat Korano 
dangaus ir pragaro aprašymas ir yra panašus į persų 
dangaus ir pragaro aprašymą. 

Lėtai šliaužiame per Salman Pak aikštę palei pat 
mečetę. Sustoti nesaugu. Maldininkai nemėgsta kitatikių 
spoksotojų. Ir į mečetę įeiti gali tik musulmonas. 

Peršliaužus per Salman Pak, atsiduriame didžiulia- 
me palmių gojuje palei Tigrą. Palmės lieknos ir žmogaus 
rankų prižiūrimos. Palmių gojuje stiebiasi didinga Ktesi- 
phon griuvėsių pažiba Tag-i-Kesra, karaliaus Chos- 
roes arka, sasanidų, persų valdovų, rūmų likučiai. 


KTESIPHONO PRAEITYJE 


Kiesiphon griuvėsiai yra garsūs ne vien tik Chos- 
roes arka. Daugiasluoksnis kadaise gyvo Ktesiphon mies- 
to vaidmuo padaro Ktesiphon garsų Artimųjų Rytų isto- 
rijoje. 

Antrame prieškristiniame amžiuje Ktesiphon miestas 
buvo Azijos atsakas helenizmui — Graikijai. Mat, partai, 
nugalėję medus ir persus, ėmė veržtis ir į Babiloniją. O 
čia viešpatavo graikai. Anapus Tigro, vakariniame jo 
krante, ir dabar matau kauburius — graikų kultūros cent- 

ro Seleukijos griuvėsius. Partai, norėdami užgožti grai- 
kų įtaką, ėmė statyti savo miestą rytinėje Tigro pakrantė- 
je. Pradžioje čia tebuvo tik pilis — tvirtovė su rūmais, bet 
ilgainiui apie pilį išaugo ir miestas, kuris nustelbė graikų 
miestą. 

Romos imperija turėjo daug vargo su partų Ktesi- 
phonu. Ir Trajanas (116 m. po Kr.), ir Lucijus Verus 
(166 m. po Kr.), ir Septimius Severus (197 m. po Kr.) 
jį niokojo, bet Ktesiphon klestėjo. O sasanidams — persų 
dinastijai perėmus partų provincijas (224 m. po Kr.), jis 
tapo vienas iš Persijos sostinių. 


KTESIPHON IR KRIKŠČIONIJA 

Iš Ktesiphon persai vargino bizantų imperiją. Besi- 
baigiant VI a., persų karalius Chosroes nusiaubė Palesti- 
ną ir Egiptą, bizantų imperijos rytines dalis, ir pagrobė 
iš Jeruzalės Jėzaus Kryžių. Krikščionijai tai buvo didelis 
ir skaudus smūgis. Tik po keturiolikos metų Heraklis, bi- 
zantų imperatorius, tepajėgė persus išvaryti iš savo žemių 
ir taikos sutartimi atgauti Jėzaus Kryžių. 

Ktesiphon griuvėsiuose prisimenu legendą, kurią ka- 
daise tekdavo skaityti brevijoriuje — kunigų maldyne. Pa- 
sakojama, kad Heraklis suruošė šaunias iškilmes Jėzaus 
Kryžiui grąžinti į Jeruzalę. Apsirengęs iškiliausiais, auk- 
su ir brangakmeniais išpuoštais rūbais, jis pats ant savo 
pečių nešė Jėzaus Kryžių į Kalvariją, sekdamas Kančios 
kelią. Priėjęs Šv. Karsto bazilikos duris kurios veda į Kal- 
variją, buvo nematomos rankos sustabdytas. Juo tvirčiau 
stengėsi žengti per slenkstį, juo labiau jautėsi stabdomas. 
Heraklis ir palyda stebėjosi. Tuo tarpu Zacharijas, Jeru- 
zalės vyskupas, nekantriai laukė Jėzaus Kryžiaus prie 
Kalvarijos. Pagaliau jis ir sako: “Imperatoriau, tu negali 
panešti Jėzaus Kryžiaus, nes tu neseki Jėzumi". Impera- 
torius buvo visoje savo didybėje. 


135 


Heraklis nusivilko savo iškiliuosius rūbus ir apsivil- 
ko paprastą kaimiečio sermėgą. Be jokio vargo peržengė 
durų slenkstį ir padavė Jėzaus Kryžių Zacharijui, Jeru- 
zalės vyskupui. 


CHOSROES SOSTO SALĖJE 


Chosroes rūmų sosto salės pietinis kampas didingai 
mane sveikina. Šiaurinis sparnas, sako, buvo nuplautas 
šio amžiaus pradžioje Tigro potvynio metu. Net plytų ne- 
beliko, — jos panaudotos Bagdado namų statybai. 

Sosto salė turėjo būti milžiniška, nes jos likučiai mil- 
žiniški. Net galva ima suktis žiūrint į jos lubas. 

Arabai, 637 metais užkariavę Mesopotamiją, į Ktesi- 
phon įsiveržė, tik parsidavėlių padedami. Gidas primena 
pasakojimą apie kilimą, kuris dengė tuomet salės aslą. 
Kilimas buvęs persiškas ir nuostabiai vertingas. Pagal 
arabų karo nuostatus, visas grobis, ir nuostabusis kilimas, 
turėjo būti padalinti mūšyje dalyvavusiems kareiviams. 
Kadangi kilimas buvo labai vertingas, mūšio vadas neduį- 
so jo karpyti, bet nusprendė pasiųsti į Mediną, šventąjį 
Islamo miestą. Kalifas, pranašo Mahometo įpėdinis, kili- 
mą grąžino į Ktesiphon su įsakymu jį “ padalinti". Chos- 
roes sosto salės kilimas buvo sukarpytas į gabaliukus — 
tiek gabaliukų, kiek buvo kareivių. Ali, pranašo Maho- 
meto žento, gabaliukas jau anuomet buvęs parduotas už 
50,000 dinarų! Dinaras ir dabar tolygus trims doleriams. 


PRAEITIS DABARTYJE 


Ktesiphon griuvėsiai yra valstybiniame parke. Par- 
kas — oazė. Vakaruose yra Tigro kilpa. Vandens apstu. 
Žmogaus rankomis sodintos palmės sudaro paunksnę ai- 
gaivai. Parkas — ne tik oazė, bet ir muziejus. Be archeo- 
loginių įdomybių iš persų bei partų laikų, yra ir emnogra- 
finių dalykų. Itin patraukliai atrodo beduinų palapinė ir 

Ktesifono, buvusios partų sostinės, likučiai parke. 


Klajokiių beduinų palapinė Ktesifone. 

+ 1: 
Pelkių gyventojų nendrinis namas. 


pelkių gyventojų nendrinis namelis. Abu kruopščiai įreng- 
ti ir atspindi jų gyventojų gyvenimo būdą ir poreikius. 


KIRAS DIDYSIS GIRIASI 


Persų karalius Kiras nugalėjo Babilonijos kariuo- 
menę 539 metais prieš Kristų prie Opis miesto. Taip sako 
istorinai raštai. Pats Kiras giriasi: “ Babilonas atvėrė man 
savo vartus ir pasidavė be mūšio. . ** Dažnai ant žemėla- 
pio ieškodavau Opis vietovės. Veltui. Gidas rodo pirštu į 
vakarinę Tigro pakrantę su Seleukijos griuvėsiais. Archeo- 
logų spėjimu, Seleukija buvo pastatyta ant Opis griuvėsių. 

Opis mūšis iš esmės pakeitė tuometinį Artimųjų Ry- 
tų žemėlapį. Juo baigėsi ir žydų tautos tremtis Babiloni- 
joje. Izaijo 40-55 atspindi anuometinę nuotaiką ir nuos- 
tabą. 

TIEK DAUG DALYKŲ NEMATYTA... 

Viešnagė Mesopotamijoje — Krašte tarp upių — bai- 
giasi rytoj. Nežiūrint sunkumų ir slegiančio karščio, no- 
risi jame ilgiau pabuvoti. Tačiau judėti reikia, — ir da- 
bar žmogus yra judanti kryžkelė. 

Mesopotamija yra ir ziggurat žemė. Pasisvečiavus, 
ziggurat, Kalnas į Dievą, tampa įspūdingu Mesopotamijos 
įvaizdžiu. Smagu viešnagę baigti prie Agar Out, arba 
Agarguf, ziggurat. 


Į DUR KURIGALZU: Į KURIGALZU MIESTĄ 


Iš Ktesiphon rytiniame Tigro šone autobusu šliaužia- 
me į vakarinį. Vėl per Salman Pak ir per žmonių pilnas 
Bagdado gatves. Agar Ouf yra palei vieškelį į Damaską, 
apie 30 km nuo Bagdado. 

Į Bagdado gaives pro autobuso langą žiūrėti yra į- 
domu. Ko čia nematysi! Sunku atskirti šaligatvius nuo 
gatvės vidurio. Pėstieji ir važiuojantys juda kartu. Važiuo- 
jama ir dviračiais, ir dviejų ratų mulų traukiamais ve- 

žimais, ir iškiliais limuzinais. Kur ne kur sunkvežimis pil- 
nas jaunų kareivių. Jie važiuoja stačiomis. Gatvė tiesi, bet 
judėjimas daro vingių vingelius. Arabai prekiauja būde- 
lėse, iš lagaminėlių. .. Pirkėjų spiečiai. 

Kai kur gatvė panaši ir kvepia lyg valgykla. Mėsos 
kepsniai —šiš-kebab ir žuvies kvapas netelpa nosyje. Val- 
goma stoviniuojant. Vienur kitur per arbatinės duris vi- 
dun kviečia prakaituotu veidu riebulis arbatininkas. Pa- 
slaugiu kvietimu traukia praeivius iš kamšaties saulėkai- 
toje į prakaitu sklidiną atgaivą viduje. Be abejo, ten orą 
judina palubės elektrinės vėdyklės. 

Agar Ouf pasiekiame tik po poros valandų. Valdiš- 
kasis gidas mums jau kone namiškis. Mūsų gerove nuo- 
širdžiai rūpinasi. Turįs net raktus į plaukimo baseiną, 
kuris esąs visai netoli zigzurat. 


KURIGALZU MIESTO GRIUVĖSIUOSE 


Ziggurat — Kalnas į Dievą — stovi ant kasitų kara- 
liaus Kurigalzu sostinės griuvėsių. Kasitai Šventraštyje nė- 
ra minimi, bet yra gerai žinomi Mesopotamijos istorijai 
kaip įsibrovėliai į Babiloniją iš Luristano. 

Kasitai turėjo būti įdomi tauta. Ne semitinė, bet tur- 
būt indoeuropietinė. Jie gyveno Irano plokščiakalnyje. 
XVIII a. prieš Kristų, nežinomų veiksnių verčiami, jie 
pajudėjo į vakarus. Užkariaudami Babiloniją, jie tapo 
Mesopotamijos viešpačiais iki XII a. galo. Po to, viską 
palikę, grįžo į Irano plokščiakalnį, kur pamažėle dingo 
iš istorijos. Krikščioniškosios eros pradžioje apie juos 
nieko nebegirdime. 

Kasitų karalius Kurigalzu buvo iškilus Mesopotami- 
joje XV a. prieš Kristų pabaigoje. Jis buvo įsitikinęs, kad 
kasitų tauta yra sumerų-akadų kultūros paveldėtoja. Už- 
tat ir rūpinosi atstatyti senuosius ziggurat Ur mieste bei 
Babilone, kur pasistatė naują sostinę save įamžinti. Kuri- 

galzu aistringai garbino audros viešpatį, dievą Enlil. Jo 
sostinės ziggurat ir buvo skirtas Enlil garbei. Elamitai iš 
Persijos sugriovė kasitų sostinę XII a. Tačiau ziggurat ir 
rūmų pamatai tebeliudija, kad kasitų būta istorijoje. 

Agar Oui — Kurigalzu, Kalnas į Dievą, rište pririša 
mano akis. Ir dabar jis dar turi 57 metrus aukščio, ir jo 
tikslios kertės, lyg modernus kompasas, teberodo į ketu- 
rias pasaulio šalis. Treji laiptai, statyti iš degtų plytų, te- 
beveda į aukštesnes pakylas. Maiau, kad zigzurat nebuvo 
tuščiaviduris, bet jo šerdis buvo pripildyta moliu. Molio 
sluoksnius kas 20cm stiprina storulės nendrių virvės. 

Į zigzurat nebuvo įeinama, bet lipama. Žiggurat yra 
Mesopotamijos Kalnas į Dievą, kuris žmoguje pažadina 
būtinį jausmą: žmogus yra klausimas Dievui. 


NUSIVILIAME.... 


Paskutinė viešnagės diena Irake karštesnė negu pir- 
mosios. Su karščiu jau lyg apsiprasta. Tačiau proga atsi- 
gaivinti vandenyje zigzurat lankymą labai paspartina. Juk 
Mesopotamija yra vandeninga, — Kraštas tarp upių! Upes 
matėme, norisi jų vandenį pajusti. Skubiname gidą į plau- 
kimo baseiną. 

Dur Kurigalzu buvo didžiulis miestas. Pakeliui į ba- 
seiną praeiname šventyklų, rūmų ir buitinių pastatų pa- 
matus. Irako archeologai juose ir dabar rausiasi. 

Plaukimo baseinas yra prie Sakhawiyeh kanalo, pal- 
mių gojuje. Gojų supa mūro tvora. Stebiuosi tyla anapus 
tvoros. Gidas, atrakindamas vartus, lyg dvejoja. Palmių 
gojuje vėsiau. Po poros minučių išaiškėja, kodėl taip ty- 
lu. Plaukimo baseinas be vandens! Jo kampe voratinkliai, 
6 ant dugno veltui bando išlipti besparnis paukščiukas. 


DĖKOJAME Už PASLAUGA 
Švenčiame paskutinį vakarą Bagdade — Harūn ar- 
Rašid sostinėje. Valgome vakarienę restorane Al-Semūt. 

Norime padėkoti Knessiye Fatima kunigams ir gidui už 
paslaugą. Šveicarams karmelitams kvietimas vakarienės 
tikra atgaiva. Gidas didžiuojasi galėjęs mums tiek daug 
parodyti. Į vakarienę jis atvyksta kartu su mūsų kviestų 
Senienų departamenio atstovu. 

Al-Šemūt restoranas ištaigus. Valgiaraštis atspindi 
Artimuosius Rytus ir Europą. Grindys su kilimais, įmant- 
riai padengti stalai su spalvingomis šviesomis, viduje pa- 
togiai vėsu. Į Al-Šemūt patekti nėra lengva. Norint jame 
vakarieniauti, reikia kreiptis į Turizmo depariamentą. Iš 
gatvės į Al-Šemūt neužeisi. 


ARABAI IR MUSULMONAI 


Nuostabu! Nuotaika prie stalų jauki! O, rodos, ki- 
taip turėtų būti. Poros savaičių suvaržytoje kelionėje ma- 
tyta, girdėta, patirta tik gera. 

Gidas su Senienų departamento atstovu yra mano 
stalo bendrai. Abu, tiesa, iš Senienų departamento, bet 
jaučiasi namie ir dabarties voratinkliuose. Tačiau apie 
dabartį kalbėti iškiliame Bagdado restorane nūdien yra 
rizikinga. Tenka ieškoti pokalbiui bendros, — įdomios, 
bet ne pavojingos, — temos. 

Cidas, matyt, įsidėmėjo mano susidomėjimą islamu, 
nes ima savo kolegai apie mane pasakoti. Gido kolega — 
sunitas musulmonas. Islamas tampa mūsų pokalbio turi- 
niu. Klausiu, kaip jie atskiria arabą nuo musulmono? Ar 
iš viso galima arabą nuo musulmono skirti? Atsako, kad 
ne tik galima, bet ir reikia, nes “nors visi arabai ir yra 
musulmonai, tačiau ne visi musulmonai yra arabai“. Mat, 
esama dvejopo islamo: vakarietiško ir rytietiško. Vaka- 
rietiškajam islamui priklausančios trys tautos: arabai, tur- 
kai ir iraniečiai, arba persai; rytietiškajam — vidurinės 
ir rytinės Azijos tautos. Vakarietiškajam islamui būdinga 
gili pagarba ir prisirišimas prie Arabijos istorijos. “Isla- 

mas gimė tarp arabų: islamas sukūrė arabus. Būti arabu 
yra būti musulmonu"? teigia gido kolega. Tokia, atrodo, 
yra taisyklė. Man knieti pabrėžti išimtis: Libano gyvenito- 
jai yra arabai, tačiau jie ir musulmonai, ir krikščionys, ir 
drūzai. Pats gidas yra arabas, bet tikėjimu krikščionis. 
Laukiu, kad gidas atkreipių į tai dėmesį. Jis apie kažką 
tyliai galvoja ir įdėmiai žiūri į spalvingą stalo šviesą. 

Gido kolega apibrėžia rytietiškąjį islamą. Jam esąs 
būdingas pats islamo religinis pradas — atsidavimas Al- 
lah. Žinoma, Arabijos panorama su pranašu Mahometu ir 
čia nuolat svarbi. Ar gali islamas susitautinti? —klausiu. 
Taip! Šalia Arabijos islamas susitautina. Pakistanas, Af- 
ganistanas, Sovietų Sąjunga, Bengladeš, Indonezija, Fili- 
pinai, nors ir yra islamiški kraštai, gyvena pagal islamą, 
kuris nėra vien tik arabiškas. 


SUTAUTINTA RELIGIJA — RYŠYS SU DIEVU 

Trys didžiosios Vakarų žmogaus religinės kryžkelės 
— judaizmas, krikščionybė, islamas — tiki į vieną ir vie- 
nintelį Dievą. Visos trys tiki, kad Dievas yra žmogaus 
ieškotojas, kuris randa žmogų įstrigusį gyvenimo raizgy- 
nuose ir neša jį savo gerume. 

Judaizmui gyvenimo raizgynai yra “ Egiptas". “ Egip- 
tas“ ne tik istorine, bet ir teologine prasme. Vergija fa- 
raonų Egipte ir vergija dabarties “ Egipte". Pagal judaiz- 
mą, kiekvienas žmogus turi savo “Eziptą". “Atsimink, 
kad ir pats buvai vergas Egipte ir kad iš ten tave išvedė 
Viešpats, tavo Dievas..." (Įst 5,16). 

Krikščionybei gyvenimo raizgynai yra “nuodėmė ir 
mirtis". Užtat ji nesiliauja švęsti nuostabų įvykį Jėzuje 
Kristuje: 

Meilė — ne tai, jog mes pamilome Dievą, 

bet kad jis pamilo mus ir atsiuntė savo Sūnų. .. 

Mes pažinome ir įtikėjome meilę, 
kuria Dievas mus myli. 
Dievas yra meilė... (1 Jn 4,10.16) 


Islamui gyvenimo raizgynai yra “stabų garbinimas“. 
Jau pačioje pirmoje Korano suroje-skyriuje islamas iš- 
pažįsta: 

Vardan Allah, Užjaučiančio, Gailestingojo. ... 

Slovė Allah, pasaulių Viešpačiui! 

Užjaučiančiam, Gailestingajam! 

Karaliui Teismo dienoje! 

Tik Tave mes garbiname, 

Tik Tavo pagalbos šaukiamės. 

Vesk mus tikruoju (islamo) keliu, — 

keliu tų, 

kuriems Tu esi buvęs maloningas; 

aut kurių Tu nepyksti ir kurie nenuklysta. Amen. 


Visos trys Vakarų žmogaus religijos pajunta ir iš- 
gyvena Dievo, žmogaus ieškotojo, visuotinį gerumą. Joms 
visoms būdinga šį visuotinį Dievo gerumą sutautinti. 

Judaizmas visuotiniam Dievo gerumui duoda itin 
stiprų tautinį bruožą. Religiją nuo tautos, tautą nuo reli- 
gijos atskirti judaizme beveik neįmanoma. Dievo sutauti- 
nimo problema yra labai aitri mūsų amžiaus Izraelyje. 
Klausimas “Kas yra žydas?" vis neturi atsakymo. 

Islamas visuotinį Dievo gerumą suarabina. Tačiau, 
anot musulmono vakarienės bendro, “arabai yra musul- 
monai, bet ne visi musulmonai yra arabai“. Abu — juda- 
izmas ir islamas — remiasi religiniu teisynu-įstatymu. 
Įstatymas tvarko ir pavienio asmens gyvenimą, ir jo san- 
tykius su artimu, ir jo ryšį su Dievu. Tautiniai siekiai virs- 
ta religiniais siekiais. 

Krikščionybė nesiremia religiniu teisynu, bet Įvy- 
kiu — Jėzaus Kristaus mirtimi- Prisikėlimu. Jau pirmo- 


144 


jo kristinio amžiaus viduryje apaštalas Paulius krikš- 
čionis vadina “Kristaus laišk(u), kurį mes (apaštalai), 
patarnaudami jums (pagonims), surašėme ne rašalu, bet 
gyvojo Dievo Dvasia, ne akmens plokštėse (Įstatyme), bet 
gyvų širdžių plokštėse. ... (nes) raidė užmuša, o Dvasia 
teikia gyvybę“ (2 Kor3,3.6). Primenu savo pokalbio 
bendrams, kad apaštalas Paulius buvo žydas, gimęs ir au- 
gęs šalia Palestinos. Tokiu jis, sakau, ir liko. Tačiau vi- 
suotinį Dievo gerumą jis perkėlė iš vienos tautos — Izra- 
elio — į visas tautas — pagoniją. 

Pokalbis apie Dievo ir ryšio su juo sutautinimą ma- 
ne priverčia giliai susimąstyti. “Išganymas ateina iš žy- 
dų. Bet ateis valanda, — jau dabar ji yra, — kai tikrieji 
garbintojai šlovins Tėvą dvasia ir tiesa. Ir pats Tėvas to- 
kių garbintojų ieško“ (Jn4,22-23). Krikščionybė tiki 
Dievu, kuris “trokšta, kad visi žmonės būtų išganyti ir 
pasiektų tiesos pažinimą“ (1 Tim 2,4). Jai “Nebėra nei 
žydo, nei graiko; nebėra nei vergo, nei laisvojo; nebėra 
nei vyro, nei moters: visi... viena Kristuje!“? (Gal3,28). 

Iš tikrųjų, ateidamas į žmogaus istorinį raizgyną, 
Dievas ir krikščionybėje susitautina. Turime lietuvišką, 
amerikietišką, rusišką, lenkišką ir tt. krikščionybę. Ta- 
čiau krikščionybėje tautiniai siekiai nevirsta religiniais 
siekiais. 

Tikėjimas nėra plyta. Tikėjimas yra žmogus. Plytą 
galima mesti iš vietos į vietą. Tikėjimas Dievu, kuris at- 
eina į žmogaus istorinį lopelį, atspindi žmones ir tautas. 

Vakarienę baigėme vėlai. Bagdadas yra Tūkstančio 
tr vienos nakties pasakų vieta. Ką sakytų Harūn ar-Rašid 
apie šio vakaro pokalbį? 

Persų menas: reljefas Persepolio sienose. 


IRANAS: KIRO DIDŽIOJO 
IR ISLAMO KRASTAS 


Dar tik aušta. Penketas taksių jau mūsų laukia prie 
Knessiye Fatima vartų. Laikas vykti į Bagdado orauostį 
skridimui į Teheraną, Irano sostinę. 

Naktis trumpa, bet keltis smagu. Oras gaivus. Sau- 
lės, mat, dar nėra. Skubiai prisipildo pirmieji trys taksiai, 
ilgėliau trunka ketvirtasis, o penktojo vairuotojas ima ne- 
kantrauti. Turiu užduotį atžymėti sąraše kiekvieną išvyks- 
tantį ir priminti nieko neužmiršti. Išleidžiu ketvirtąjį tak- 
sį. Penktajame jau snūduriuoja du kelionės bendrai, bet 
pagal sąrašą hongkongiečio Joseph Au dar nėra. Atvykus 
į Iraką, Joe neteko savo lagamino. Išvykstant iš Irako, jo 
paties nėra. Nejaugi jį palikome Al Šemūt restorane va- 
kar naktį? Skubu į salę, kurioje miegojome. Uždegu visas 
šviesas. Mūsų Joe dar tebemiega! 

Orauostį ankstų rytą pasiekti lengviau negu vakare 
ar dienos metu. Judėjimo ant vieškelio maža. Žandarme- 
rijos užtvaros jau buvo tikrinusios pirmuosius keturis tak- 
sius. Mus praleidžia netikrindami. 

Pačiame orauostyje tenka susimesti. Mat, išskrenda- 
me visą valandą anksčiau, negu numatyta. O mes dar su- 
sivėlavome pakilii iš nakvynamio. Skubus perėjimas per 
muitinę ir pasų kontrolę. Bėgte bėgame į lėktuvą. Patar- 
nautojas moja, kad skubėtume. Uždusę krintame į kėdes 
ir rišamės diržus. “Ar visus atvežei?“" girdžiu Bob North 
balsą. “Ar yra Joseph Au?“ klausiu. North žvalgosi ka- 
binoje ir su kreivu šypsniu atsako: “OK! 

Kylame į saulėtekį. Mesopotamija — Kraštas tarp 
upių, saulės žadinamas, gaubiasi ryto nuostaba. Matau 
abi upes — Eufratą ir Tigrą. Lyg du vingiuoti žalčiai rus- 
voje lygumoje. 

Po pusvalandžio jau esame virš Zagros kalnų Irane. 


LĖKTUVU VIRš IRANO 


Iranas yra vardas, kurį šachas Reza Khan 1935 me- 
tais dave Persijai. Sanskrito kalboje Iranas reiškia arijų, 
arba kilniųjų, šalį. 

Istorija, geografine padėtimi ir dydžiu Iranas yra 
Artimųjų Rytų milžinas. Triskart didesnis už Prancūziją 
plotu (1,648,000 kvadratinių kilometrų ). 

Sėdžiu lėktuvo dešinėje prie lango. Vos perskridus 
Zagros kalnus su Kurdistanu ir Luristanu, pietuose pasi- 
rodo beribis Irano plokščiakalnis. Tuščios aukštumos su 
druska pasūdyto smėlio dykumomis. Susipažistu su kraš- 
tu, žemėlapio padedamas. Ką tik perskristi Zagros kalna- 
gūbriai skiria Iraną nuo Trako vakaruose. Atrodo labai 
laukiniai, — masyvi siena nuo Azerbaidžano šiaurėje iki 
Persijos įlankos pietuose, su keletu 4,000-5,000 metrų 
viršūnių. Rytuose, palei Afganistano pasienį, yra Khoras- 

san kalnai. Ir jų viršūnės siekia 3,500 metrų. Irano pie- 
tuose, Fars dalyje, stiebiasi 3,000 metrų kalnų keteros. 
Šiaurėje gi dunkso Elburso kalnai su išdidžiąja 5,671 me- 
tų aukščio Demavend viršūne. Irano plokščiakalnis — 
1,200 metrų aukštuma su Dašt-i-Kavir ir Dašt-i-Lut drus- 
kos dykumomis. Tik palei Kaspijos jūrą ir Persijos įlan- 
ką žemėlapis turi vietos žaliom spalvom. Dėmesį patrau- 
kia upės — jų tiek mažai tokiame milžiniškame krašte. 
Žemėlapyje surandu tik keturias: Karūn, kuri vingiuoja 
per Khuzistan pietuose į Persijos įlanką; Sefid, kuri per 
Kurdistaną veržiasi į Kaspijos jūrą; Haraz, kuri nuo De- 
mavend kalno skuba išsilieti į Kaspiją. Ketvirtoji man itin 
įdomi. Prasideda plokščiakalnio dykumoje ir pasibaigia 
dykumoje. Tai dykumos upė. Jos vardas Zayandeh Rud. 
Kraštas toks didelis, o upių mažai. 


Vanduo Irane turi būti labai brangus. Pastebiu, kad 
Zagros kalnų keteros dar tebesivėsina sniegynuose, nors 
liepos mėnuo jau įpusėjęs. Spėju, kad Zagros sniegynai 
yra svarbūs vandens šaltiniai Irane. 


Lėktuve, be mūsų grupės, keleivių tik keliolika. Ga- 
liu klajoti nuo lango prie lango ir stebėti Irano gamto- 
vaizdį iš viršaus. Plokščiakalnio paviršius patrauklus sa- 
vo spalvomis. Jame gausu Dievo duotų raukšlių. Kur ne 
kur matau ir žmogaus sukurtas oazes. Vieškeliai, lyg juo- 
di kaspinai, riša abu akiračio pakraščius. Domesį patrau- 
kia mažų kraterių linija, jungianti 0a2€ su 0aze ir oazės su 
jų apylinkėmis. Suku galvą, norėdamas atspėti jų paskir- 
tų. Aha, jau žinau! Kraterių linijos prasideda kalnų papė- 
dėse, kalnuose gi tirpsta sniegynai. Irano vandentakių 
tinklą sudaro požeminiai kanalai. Tuneliai apsaugo, kad 
dykumos karštis neišgarintų vandens. Paviršiuje matomi 
krateriai yra šachtos, kurias padarė vandentakių kasėjai. 
Irigacijos tinklas dykumoje turi būti brangus. Vėliau pa- 


149 


J 


tyriau, kad požeminis vandentakių tinklas Irane yra tokio 
senumo, kaip ir šacho sostas, — iš prieškristinių amžių. 

Pilotas primena, kad esame virš Oom, šventojo šijitų 
miesto. Rudi pastatai rudame plokščiakalnio fone. Gau- 
sūs minaretai ir kupolai spindi saulėje. Lėktuvas sukteli 
šiaurėn. Artėjame į baltas Elburso kalnų viršūnes. Jų pie- 
tinėje papėdėje driekiasi Teheranas, Irano sostinė. Rūkas 
— dūmų ir suodžių mišinys primena Europos ir Jungti- 
nių Amerikos Valstybių miestus. 

Esame virš paties miesto. Noriu atpažinti senamiestį 
ir naujamiestį. Veltui. Teheranas turi būti labai jaunas 
miestas, nes senamiesčio neturi. Jo gatvės — platūs bulva- 
rai, o namai daugiaaukščiai ir modernios statybos. Atro- 
do, lyg miestas būtų be praeities. Nesinori tikėti, kad esi 
virš vienos Artimųjų Rytų valstybių sostinės. Rodos, kad 
apačioje yra Kalifornijos Los Angeles su Western ir Ver- 
mont gatvėmis. O automobilių gausa gatvėse! Teheranui 
trūksta didžiųjų vieškelių. 


TEHERANO ORAUOSTYJE 


Nusileidžiame atokiau nuo orauosčio pastatų. Iš lėk- 
tuvo mus persodina į ilgą, lanksčiu viduriu, autobusą. 
Orauostis tarnauja ne tik civiliniams, bet ir kariniams po- 
reikiams. Lėktuvai su įvairių valstybių ženklais ir spal- 
vomis tupi eilėse ir yra ruošiami skridimui. Lufthansa, 
PanAm, Aeroflot, Sabena, Alitalia... 

Pasams tikrinti bent penkios būdelės, kiekviena su 
pasienio policijos tarnautoju. Pasą tikrina tik vienas tar- 
nautojas. Iš padilbų nežiūri. Pavario savo abėcėlinį “ne- 
pageidaujamų" svečių vardyną, deda antspaudą ant paso 
ir, jį grąžindamas, sako “merci"". Keleivių eilės trumpėja 
labai greitai. Eilėje stovi jauna motina su kūdikiu ant 
rankų. Policininkas ją nuveda prie pasų tikrinimo būdelės 
be eilės. Ana, senukas, sijonuotas arabas, iš Bagdado su 

keletu gabalų mantos. Policininkas ir jį nuveda be eilės 
prie pasų tikrinimo tarnautojo. 

Muitinėje nė vienam iš mūsų nereikia atidaryti i 
mino. Tik paklausia, ką turi apmuitinti. Viens, du... ir 
esame Irane. Smagu! 

Iranas nėra arabiškas kraštas. Irane tik rašoma ara- 
biškai, o kalbama persiškai. 


REBEKA SU AUTOBUSU 

Bagdade turėjome didelį rūpestį. Mat, užgaišę ilgiau 
negu buvo planuota, baiminomės, kad visi mūsų planai 
Irane nueis vėjais. Tik pasiuntėme savo kelionių biurui 
telegramą, kad atvažiuojame su pasivėlinimu. Ir dabar 
baiminamės. .. 

Tarp muitinės ir laukiamojo orauostyje aukštos sie- 
nos ligi lubų nėra. Poros metrų sienelė teskiria laukian- 
čiuosius nuo atvykstančiųjų. Koks džiaugsmas matyti iš- 
keltą įrašą “Archaeological Survey "767. Nemaiau nei 
rankų, nei asmens — tik užrašą. Esame laukiami! Tele- 
grama iš Bagdado nepaklydo. 

Skubame prie nemaiomų rankų — asmens, kuris lai- 
ko užrašą. Dėkinga širdimi ir pakilusia nuotaika apspin- 
tame viduramžę moterį su plačia šypsena. “I am Near 
East Tours“, ji sako. Ir, perduodama užrašą pirmajam iš 
mūsų, tiesia ranką su: “My name is Rebekah... Wel- 
come! Bienvenu!“' 

Rebeka teiraujasi apie kelionę. Pastebi, kad esame 
dulkini ir barzdoti. Juokaujame apie Hatra, Mosul, Dur 
Kurigalzu. .. Šypsosi, sakydama “Irane aisigausite. . ?* 
“Ar jau visi?" klausia. “Tik 22? Kur dar vienas?" Rebe- 
ka yra labai pastabi ir kruopščiai pasiruošusi būti mūsų 
gide. 

Lauke karšta. Sausas vidurvasario karštis. Prie ora- 
uosčio mūsų laukia autobusas — patogus ir vėsinamas. 

IRANAS REMIASI VAKARAIS 


Galvė iš orauosčio į miestą yra Dwight D. Eisen- 
hower bulvaras. Pirmoji gatvių sankryža veda į Elizabeth 
II bulvarą. Iš gatvių vardų matai, kad Irakas remiasi Ry- 
tais, o Iranas — Vakarais. 

Gatvių sankryža turi persišką vardą: Šahyad — Ša- 
cho paminklas. Persijos sostas yra 2,500 metų senumo. 
Dinastijos keitėsi, bet sostas liko tas pat. Paminklo vardas 
iškilus: Arya Mehr — Arijų saulė. Jį pastatė dabartinis 
šachas Muhammad Reza 1971 metais minėdamas 2,500 
metų sukakų. Nūdien Arya Mehr paminklas yra Tehera- 
no Eifelis. Tačiau jis tėra tik 45 metrų aukščio (Eifelis 
— 400 m.). Neatrodo, kad jis būtų žmonių lankomas. 
Tik automobilių upė teka abiem kryptim pro paminklo 
šalį. 

Ir viešbutis, kuriame sustojame, turi vakarietišką — 
Elizabeth II — vardą. Vieta patraukli. Kitoje gatvės pu- 
sėje milžiniškas imperatorės Farah parkas, o pašonėje 
Teherano universitetas. 

Esame laukiami ir viešbutyje. 


REBEKA LEIDŽIA TIK NUSIPRAUSTI 

Viešnagė Irane jau suplanuota. Likęs priešpiečio 
laikas skiriamas pokalbiui apie Iraną; popietė laisva. 
Rytoj — priešpiet į muziejų, o popiet skrendame į Isfa- 
han. “Tai tik gera pradžia“, sako Rebeka. “Pagal sutartį, 
parodysime ne tik Irano praeitį, bet ir dabartį. Širaz, Aba- 
dan, Ahwaz pasieksime lėktuvu, o Šuša, Kermanšah, Ha- 
madan, Oazvin, Rašt, Bandar-i-Pahlavi, Čalūs — auto- 
busu“, ji tęsia. Skubomis piešiuku žymiu vietas žemėla- 
pyje. Bandar-i-Pahlavi ir Čalūs yra Kaspijos pajūryje, 
o Širaz — pietuose, netoli Persijos įlankos. 

“Pokalbis apie Iraną už pusės valandos“, reikšmin- 
gai primena Rebeka. 

POKALBIS APIE IRANA: ARIJŲ ŠALIS 


Pokalbis vyksta baro kampe. Rebeka pataria nesi- 
varžyti ir naudotis baro paslauga. Arbata ir čia yra tau- 
tinis gėrimas. Be to, yra apstu alaus, sunkų, kavos... 
Pokalbis žada būti jaukus. 

Nustembu, kad Iranas — Kilniųjų valstybė — nėra 
vientautė šalis. Apie azerbaidžanus, kurdus ir turkomanus 
buvau kadaise girdėjęs geografijos pamokose. Dabar su- 
žinau, kad Irane yra ir baktiarų, ir lūrų, ir arabų, ir kaš- 
kų, ir balučų. Rebeka sako, kad tik 6574 Irano gyventojų 
yra persai. Mane labiausiai patraukia dvi mažumos — 
afšarai ir šasavanai. Jie tebėra klajokliai. Vasarą jie savo 
kaimenes gano Elburso šlaituose, o žiemą praleidžia plokš- 
čiakalnyje prie Širaz. 

Rebeka primena, kad Iranas yra konstitucinė monar- 
chija. Šah — šachas, geriau pasakius, Šahanšah — šachų 
šachas yra karalių karalius ir Aryamehr — Arijų saulė. 
Ir dabartinės Pahlavi dinastijos šachas savo sostą sieja su 
Kiru Didžiuoju, VI prieškristinio amžiaus achemenidų 
valdovu. 

Iranas yra būdingas ir tuo, kad valstybinė religija 
šijitinis islamas. Šija islamas gimė Irake, bet prigijo per 
sų tarpe. Šijitams būdinga nepripažinti renkamo islamo 
kalifo — Mahometo įpėdinio. Anot jų, dvasinė Mahometo 
galia yra perduodama kraujo giminyste per Mahometo 
žentą Ali, jo sūnus Hasan ir Hussein ir dar devynis jų 
įpėdinius. Rebeka teiraujasi, ar žinome skirtumą tarp ka- 
lifo ir imam. /mam sunitų musulmonų tarpe yra žmogus, 
kuris vadovauja bendrai maldai mečetėje. Tuo tarpu im- 
am. šijitų musulmonų tarpe yra kone kunigas. Kalifas su- 
nitų islame yra Mahometo įpėdinis. Ali, Hasan, Hussein 
ir devyni j jų įpėdiniai yra šijitų imam. Dvyliktasis — pas- 
kutinis imam šiuo metu turi slapstytis nuo paglemžėjų. 
Jis turi apsireikšti kaip paskutinis imam Mahdi paskuti- 

nę pasaulio dieną. Tuo tarpu ayatullah ir mullah atspindi 
Dievo — Allah valią. Ayaiullah reiškia Allah atspindys, 
o mullah — (Allah) mokytas. Jie liudija ir aiškina Allah 
apreiškimą, tikinčiuosius užtaria ir atperka savo mirtimi 
ir kančia. Rebeka pakartotinai palygina ayatullahs ir 
mullahs su kitų religijų kunigija, bet pabrėžia, kad jie 
nėra kunigai, nors savo vaidmeniu ir įtaka yra labai pa- 
našūs į kunigus. 


REBEKA KALBA APIE TEHERANA 


Rebeka mėgsta būti klausinėjama. O man liežuvis 
niežti, nes noriu žinoti, kodėl Teheranas atrodo lyg mies- 
tas be praeities. Mane stebina, kad krašto sostinė su 2,500 
metų senumo sostu nerodo jokių senatvės raukšlių. Lygi- 
nu Teheraną su Jeruzale, Atėnais ir Roma. 

Mano klausimas Rebekai patinka. Taip, sako, Tehe- 
rano pastatai modernūs, gatvės plačios ir medžiais apso- 
dintos. Parkų labai daug. Vanduo iš Elburso kalnų gaivi- 
na augmeniją parkuose ir žmones gatvėse. Matysite, sako, 
mieste įmantriai įruoštus ir prižiūrimus vandens kanaliu- 
kus, kurie skiria šaligatvius nuo gatvių. “Kodėl Tehera- 
nas atrodo jaunas?“ klausia pati save Rebeka. “Teheranas 
yra jaunas“, pati atsako. 

Teherano praeitis tesiekia tik XI a. po Kristaus. Ta- 
da čia buvo tik nežymi gyvenvietė Rages, seno Persijos 
miesto, paunksnėje. 

Man prisimena, kad “Rages Medijoje"' yra minimas 
Tobijo knygoje, Senajame Testamente. Ir persų šventoji 
raštija Avesta Rages pažįsta. 

Turkai — seldžiukų dinastija, tęsia Rebeka, padarė 
Rages miestą savo sostine. Tačiau XIII a. mongolai nu- 
niokojo seldžiukus ir jų sostinę. Rages gyventojai ieškojo 
saugesnių užuovėjų. Viena jų buvo Teheranas. Taigi Te- 
herano pradžia — XIII a. 


155 


Teheranas liko ir toliau kitų Persijos miestų paunks- 
nėje iki XVIII a. pabaigos. Aga Mohamed Oajar (Ka- 
džar) pradėjo naują dinastiją ant Persijos sosto. Reikėjo 
ir naujos sostinės. Laimingu sutapimu, Teheranas buvo 
Aga Mohammed klajoklių genties kaimynystėje. Naujoji 
dinastija ėmė tvirtintis Teherane. Pastatė pilį. Aga Mo- 
hammed Oajar norėjo, kad visa Persija pajustų, jog jis 
viešpatauja. Rebeka mums papasakoja apie jo žiaurumą: 
“Po pilies slenksčiu palaidojo savo pirmtako galvą“? 


Ilgainiui aplink pilį ėmė dygti gyvenamieji namai ir 
augti prekyvietės. Asa, Mohamedo įpėdinis, pastatydino 
pasakiškus Gulistan rūmus ir iškilias mečetes. Sostinė Te- 
heranas darėsi puošnesnis. Šacho Naser ed-Din valdymo 
metu (1548-1898), jis atrodė ir jautėsi Persijos sostine. 


Nūdienį ir modernų sostinės veidą Teheranui davė 
dabartinė Pahlavi dinastija. O pati Pahlavi dinastija pra- 
sidėjo tik XX a. su Reza Khan, Irano armijos karininku. 
1921 metais jis vadovavo perversmui. Po poros metų 
Reza Khan tapo Irano ministeriu pirmininku, o 1925 m. 
tautos atstovai jį paskelbė šachu. 


Rebeka prideda, kad šachas Reza Pahlavi mirė trem- 
tiniu Pietų Afrikoje. Mat, II pasauliniam karui prasidė- 
jus, jis įsivėlė į suokalbį su Vokietija. Sąjungininkai, to 
nepakęsdami, užėmė Iraną ir privertė šachą Reza Pah- 
lavi atsisakyti sosto sūnaus Muhammad Reza naudai. Sa- 
ko, trys didieji — Roosevelias, Churchillis ir Stalinas — 
1943 metais Teherane dalinosi pasaulį. 


Teheranas yra jaunas miestas. Pahlavi dinastija nu- 
griovė senąsias miesto sienas bei vartus ir užlygino pilies 
gynimo griovius. Norėdama pasivyti Europą, ji išvedė 
naujas gatves ir įvedė europietišką architektūrą. 

TEHERANO CENTRAS — POVO SOSTAS 


Šachas Nadir 1793 metais Povo sostą į Persiją par- 
gabeno iš Delhi miesto Indijoje. Jis kadaise stovėjo Jahan, 
mogulų imperatoriaus, audiencijų salėje. Sachas Nadir 
nuniokojo Indiją ir apiplėšė imperatoriaus rūmus. Ilgai- 
niui Povo sostas tapo Persijos šachų įvaizdžiu. Kur Povo 
sostas, ten yra Teherano — Irano centras. 

Povo sostas nūdien yra laikomas Gulistan rūmuose. 
Gulistan rūmai yra Teherano centras — Persijos karalių 
sosto vieta. 


POKAITIS TEHERANE 


Rebeka, mus apgyvendinusi ir supažindinusi su nau- 
ja aplinka, ragina pailsėti — eiti pokaičio. Mat, Teherane 
taip daroma. Judėjimas gatvėse aprimsta, krautuvės ir 
įstaigos užsidaro, net gaivusis vėjukas nuo Demavend kal- 
no apsnūsia. 

Nėra taisyklės be išimties. Pasitenkinti vien tik po- 
kalbiu apie Teheraną man ne prie širdies. Norisi pabuvoti 
gatvėse, pasidžiaugti Gulistan rūmais, užeiti į mečetes. 
Suvalgęs viešbučio užkandinėj daugiasluoksnį sumuštinį, 
imu žemėlapį į rankas, dedu kepurę ant galvos ir išeinu 
paklajoti po miesią be praeities. 


TEHERANO GATVĖSE 


Paklysti Teherane sunku. Tuojau pat išmokstu du 
persiškus žodžius: khiaban — gatvė ir meidan — aikštė. 
Noriu pasiekti Gulistan rūmus — prie Meidan Sepah. 

Kur ne kur šaligatvį nuo gatvės skiria vandens ka- 
naliukas. Ir medžių paunksnės daug. Eiti smagu. Man įdo- 
mu pasukti iš didžiųjų gatvių į mažesnes, nes norisi pa- 
matyti, kaip žmonės gyvena. 

Lengva pastebėti, kad mažesnės gatvės nuo didžiųjų 
skiriasi. Vietoje krautuvių su įmantriomis vitrinomis — 

spintos dydžio krautuvėlės; vietoj įmanirių prekių — duo- 
na, alyva, daržovės, žibalas... Tačiau švaru. Nebaugų 
eiti ir žvalgytis. Į svetimą žmogų niekas nekreipia dėme: 
sio. Stabteliu ties kilimų audyklos durimis. Pats karštis, 
bet pokaičio audėjos neturi. Dvi jaunos mergaitės triūsia 
prie kilimo staklių. Elektrinės vėduoklės ūžia audyklos 
kampuose. Audėjos ir prie darbo apsigaubusios su čador 
— juodu gaubtuvu. 


KILIMŲ AUDIMAS — MENAS 


Kilimų audimas Irane yra liaudies menas. Ir kai- 
muose, ir klajoklių palapinėse užtinki kilimų stakles su 
Jaunomis audėjomis. Kilimuose įaudžiama tautos siela — 
pasaulėjauta, kuri yra labai turtinga genčių savitumu. 
Audėjos yra liaudies poetės. 

Pomėgis įvaizdžiams yra labai ryškus. Įvaizdis kili- 
me apsaugo abu — audėją ir pirkėją — nuo nelaimių, ne- 
ša palaimą namams. Kupranugaris yra turto įvaizdis, gai- 
dys įvaizdina pergalę, šuns įvaizdis kilime saugo nuo ligų 
ir “blogos akies". Gyvybės medis, senasis Mesopota- 
mijos įvaizdis, užtikrina audėjai ir pirkėjui sielos nema- 
rumą. 

Kilimas yra labai senas žmogaus kūrinys. Sumerai 
jau V prieškristiniame tūkstantmetyje audė plaušinius ki- 
limus iš nendrių iškloti savo namus ir šventoves. Be to, 
jie naudojo plaušinius kilimus pertvaroms savo nendri- 
niuose nameliuose. Ilgainiui žmogus išmoko vertinti vil- 
nas. Iš vilnų audė ne tik sau drabužius, bet ir kilimus. 

Vilnoniai kilimai gimė Azijos plokščiakalnių klajok- 
lių tarpe. Jiems palapinė be kilimo, lyg namas be stogo. 
Kilimas — klajoklių lova, sauganti nuo žemės drėgmės ir 
smėlio; kilimas — svarbi balno dalis ir papuošalas; kili- 
mas — vieta ir altorius maldai. 

MEIDAN-1-SEPAH: SEPAH AIKŠšTĖ 


Bijau drumsti Teherano pokaitį. Eidamas gatvėmis, 
didelėmis ir mažomis, vis labiau įsidrąsinu. Mat, imu įsi- 
tikinti, kad pokaičiauja tik plačiosios gatvės, o siaurosios 
ir popietėje kruta ir pluša. 

Meidan-i-Sepah pasiekiu maždaug po valandos. Jos 
centre ant bronzinio arklio joja Pahlavi dinastijos tėvas, 
šachas Reza Khan. Kadaise šiaurinis Meidan-i-Sepah pa- 
kraštys buvo kadžarų miesto siena. Dabar ten stovi Tehe- 
rano miesto rotušė. Man reikia kirsti aikštę pietų krypti- 
mi, nes ten jau matau gaivų sodą su Gulistan rūmais. 


GULISTAN: ROŽIŲ SODO RŪMAI 


Gulistan persų kalboje reiškia Rožių sodas. Iš tik- 
rųjų reikėtų sakyti Rožių sodas soduose. Gulistan rūmai 
yra sodų gilumoje. 

Pereinu išorinį sodą. Vėsu. Daug žmonių, jaunų ir 
senų, ieško atgaivos. Išorinis sodas turi net keletą valdiš- 
kų pastatų. Vidinį sodą nuo išorinio skiria meniška pin- 
tos geležies tvora. Vos perėjus vartus, puošnūs dekoraty- 
viniai ežerėliai prašyte prašo, kad jais gėrėtumeis. Kitaip 
ir būti negali. Ir patys Gulistan rūmai gėrisi savo atspin- 
džiu ežerėliuose. Viename iš jų balta gulbė moko savo 
jauniklius išdidžiai plūduriuoti. Vaikai krykštaudami 
plukdo mažučius laivelius. 

Priekinėje Gulistan rūmų pusėje yra didžiulė, vienu 
aukštų nuo žemės pakelia, niša su iškiliu sostu. Kadaise 
čia šachai ieškodavo aigaivos, bendraudami su savo pa- 
valdiniais. Persų pomėgis naudoti stiklą puošmenoms pa- 
traukia akis ir užburia širdį. Jų rankose stiklas tampa dei- 
mantu. Šviesos ir šešėlių atspindžiai sukuria vaizdinę 
muziką, 

Gulistan rūmų sienos yra stiklinės. Didžiulė veidro- 
džių salė su kabančiais daugiakampiais, daugiašoniais 

stalaktitais. Pasijunti, kad esi kambaryje be sienų ir be 
lubų. 

Nūdien Gulistan rūmai naudojami tik iškilmėms ir 
muziejui. Šachas Muhammad Reza turi naujus rūmus šiau- 
riniame Teherano priemiestyje. 

Leidžiama lankyti tik priėmimų salę antrame Gulis- 
tan rūmų aukšte. Ji milžiniška. Iš veidrodžių prieškamba- 
rio į priėmimų salę kyla iškilūs laiptai. Pusiaukelėje jie 
pasidalina į dvejus laiptus. Lankytojų tik vienas kitas. Ga- 
liu žvalgytis iki soties. Kiek čia meno ir poezijos! Persai, 
nors ir tapo musulmonais, iačiau širdyje — mene ir poe- 
zijoje — liko persais. 


GULISTAN RŪMŲ PRIĖMIMŲ SALĖJE 


Priėmimų salė yra Povo sosto salė. Tikras muziejus. 
Dvylika baldais atskirtų nišų talpina XVIII a. meno ver- 
tybes — karalių dovanas kadžarų dinastijos šachams. Por- 
celanas, keramika, ginklai, laikrodžiai, gobelenai. Dova- 
nos iš Napoleono Bonaparte, caro Petro I, Katarinos II, 
Japonijos imperatoriaus. .. Ir čia sienos išpuoštos įmanti- 
riu stiklu. Be to, gausu aliejinių paveikslų. Nuo daugia- 
gaubčių puošmenomis apkrautų lubų leidžiasi daugiažva- 
kiai sietynai. Ne visi uždegti. Tačiau uždegtieji savo švie- 
sa blizgina ir kaimyninius sietynus. Priėmimų salės są- 
ranga žėri noru sukurti regimą laimės krašto atšvaistą. 


POVŲ SOSTAS 


Povo sostas yra Irano šacho įvaizdis. Jis stovi gali- 
nėje priėmimų salės nišoje. Prie sosto prieiti neleidžiama. 
Jį saugo du budrūs ir mažakalbiai sargai. 

Nustembu, kad Povo sostas yra labiau panašus į guo- 
lį negu į kėdę. Guolis turi kone metro aukštumo liūto ko- 
jas. Liūtu įvaizdinama Persijos valdovų galia. Kur tik 
bežiūrėtum, visur matai brangakmenius. 

Šacho sėdynė yra auksu ir sidabru išdabinta priegal- 
wė. Sėdėdamas šachas atsiremia nugara į puošnų guolio 
galą, kuris labai panašus į lovagalį. Lovagalis sudaro fo- 
ną šacho karūnai. 

Povo soste nėra vietos šacho žmonai — karalienei. 
Povo sosto kairėje stovi puošnus kėdės išvaizdos sostas. Jis 
skirtas karalienei. O Povo sosto dešinėje yra puošnus krės- 
las — Povo sosto paveldėtojui. 

Iranas-Persija ir karaliaus sostas yra lyg įsimylėju- 
sių, visam gyvenimui įsimylėjusių, pora. Istorijos lūžiuose 
ir pervartose valstybė nuo sosto kartkartėmis atsipalaiduo- 
davo, bet tauta grįždavo vis prie sosto. Pahlavi dinastija 
yra vėliausia Povo sosto įsimylėjimo išraiška. Povo sostą 
partempė šachas Nadir 1739 metais iš Delhi miesto Indi- 
joje. 

Iš Povo sosto salės patenku į kadžarų dinastijos ša- 
chų gyvenamuosius kambarius. Pro langus galiu stebėti 
sodų idiliją, o viduje gėrėtis įmantraus gyvenimo liku- 
čiais. Kadžarai turėjo gausų haremą. Ranka rašyti kora- 
nai atspindi tikėjimą Allah apreiškimu ir atsidavimą jam. 


NUO PREKYVIETĖS Į MEčETĘ 

Grupėje keliauti yra saugu ir patogu, bet ne taip įdo- 
mu. Vienam keliauti nėra taip paranku, bet įdomiau. Tu- 
rima daugiau progos įsijausti į pirmukart matomą aplin- 
ką. Nereikia būti skubančia antimi, galima pasijusti ne- 
skubančia gulbe. 

Kiekvienas Artimųjų Rytų miestas turi dengtą preky- 
vietę. Kai kur ji vadinama bazar, o kai kur — sūg. Tehe- 
rano bazaras yra bene spalvingiausias ir turtingiausias iš 
visų iki šiol matytų. Arbatinės, restoranai, krautuvės, kili- 
mų audyklos, auksakalių įmonėlės. .. Persijos “siela" at- 
sispindi Teherano bazare. 

Neturiu laiko jame pasinerti ir pabuvoti. Irte iriuos 
per gatveles, kurios sklidinos kvapų, garsų ir vaizdų, į 
Masjid-i-Šah — Šacho mečetę. 

Mečetės slenkstis aukštas. Tuo primenama, kad rei- 
kia nusimauti batus ir vidun eiti basam. Slenkstis yra gi- 
lus religinis įvaizdis. Mat, slenksčiu atskiriami du pasau- 
liai: kasdieniškasis — Šiapus ir šventasis — Anapus. Nu- 
siaunu batus ir kišu į krepšį prie foto aparatų. Nesinori 
basam likti... 

Tarpdurys yra lyg niša, atvira į abu šonus. Sienos, 
išklotos emalio plytelėmis, puošnios spalvomis ir raštavi- 
mu. Aplamai islamas draudžia piešti Allah, pranašą Ma- 
hometą, žmones, zyvulius, paukščius, pasitenkina spalvin- 
gu raštavimu. Persai yra nuolaidesni. 

Šacho mečetė yra didelė, bet kukli. Iš vidaus atrodo 
lyg aptvaras su salėmis maldai. Aptvaro viduryje yra van- 
dens bakas apsiplovimui prieš maldą. Keletas vyrų ir da- 
bar plaunasi kojas, rankas ir veidus. Plaunasi lėtai, apgal- 
votai. Atlieka apeiginį veiksmą, — nori pereiti iš kasdie- 
nos dulkių — Šiapus — į tyrumą — Anapus. Vyrai tik si- 
Jonuoti ir su turbanais. Sijonai juodi, arba pilki. Matau 
tik vienui vieną moterį su trim vaikučiais. Ji dengiasi su 
čador — juodu gaubtuvu. 

Jaučiu, kad mečetės užvaizdas-mullah nėra manimi 
patenkintas. Į mano sveikinimą neaisako. Matyt, jo many- 
mu, esu įsibrovėlis. O gal tik popietės nuotaika? 


Į MUSULMONŲ SEMINARIJA 

Masjid-i-Šah — Šacho mečetėje nesinori ilgai buvoti. 
O mečetę Teherane noriu iš arčiau pažinti. Žiūrių į žemė- 
lapį, ieškodamas kitos mečetės. Surasti nesunku, nes jų 
daug. Nusižiūriu į Masjid-i-Sepahsalar — Sepahsalar me- 
četę. Ji yra pakeliui į viešbutį. Be to, ten yra mullah teo- 
loginė mokykla. 

Ir Sepahsalar mečetė yra kadžarų dinastijos laikų. 
Ją pastatė šachas Naser ed-Din. Įeinama iš rytų pusės. 
Dėmesį patraukia tarpdurys su dviem minaretais. Tiesa, 
slenksčio čia nėra, ir galima eiti vidun su batais. Mat me- 
četė yra ir musulmonų dvasiškių-mullah seminarija. Čia 
ne tik meldžiamasi, bet ir gyvenama ir mokomasi. Tarp- 
durys išklotas emalio plytelėmis, kurios išgražintos links- 
momis, šviesiomis spalvomis ir simetriniu raštavimu. Gu- 
listan rūmuose stiklas — veidrodžiai, o Sepahsalar meče- 
tėje spalvos ir rašiavimas atspindi persų meniškus polė- 
kius ir įgūdžius. 

Mečetės kiemą iš visų keturių pusių supa dviaukštis 
pastatas. Kiemo viduryje yra vandens baseinas su augalo- 
tų medžių pavėsiu. Nuo tarpdurio per baseiną žvalgyda- 
masis, matau tiesiog anapus baseino atvirą maldos salę. 

Maldos salė turi kupolą — dangaus skliautą minia- 
tiūroje. Iš lauko kupolas žėri šviesiomis emalio plokštelių 
spalvomis. Maldos salę nuo kiemo skiria slenkstis. Išlipu 
iš batų ir žengiu vidun. Asla išklota kilimais, sienos iš- 
puoštos mozaika. Įmaniriai arabeskomis išdabinta maldos 
niša, mikrab, rodo krypų į Meccą. 

Sėduosi ant kilimų. Tylu. Tik triukšmas iš gatvės 
anapus aptvaro kartkartėmis primena, kad esu didmies- 
tyje. Sijonuotas vyras, parpuolęs ant abiejų kelių, kakta 
liečia aslą. Nejuda. Būrelis jaunų vaikinų sėdi palei mik- 
tab ir kartu skaito Koraną; tolėliau kitas būrelis su atida 
seka žilabarzdžio mullah kalbą. Nežinia iš kur prabėga 
keli vaikai. Jie žaidžia slapstynes. Apeiginio pamaldumo 
nematau. Islame prieš Allah nutylama. 

Mečetė yra šveninamis, kuriame musulmonai buvoja 
su Allah. Stebėtojui buvojimas tyloje atrodo mįslingas ir 
asmeniškas. Iš minareto skamba muezzin — maldos šauk- 
lio — balsas. Jau turi būti vėlyva popietė. Maldai į me- 
četę niekas neatskuba. 

GAUBLYS SU EMERALDŲ JŪROMIS 


Saulė dar kaitri, bet jau tolsta vakarop. Imu taksį į 
Bank Markazi — Centrinį Irano banką su Sosto turtais. 

Persijos Sosto turtai yra laikomi banko požeminiame 
rūsyje. Iš karto gaunu įspūdį, kad einu pamatyti didelių 
turtų. Krepšį su foto aparatūra turiu palikti požemio sar- 
gams virš požemio. Nusileidęs požemin, pereinu per dų- 
ris su rentgeno spinduliais ir elektroniniais prietaisais. 
Daug stipriai ginkluotų sargų. Į Sosto turtų salę įleidžia 
tik dešimt asmenų iš karto. 

Neseniai buvau matęs Anglijos karalių sosto turtus 
Londono Tower požemyje. Tada atrodė, kad matau turtin- 
giausią brangenybių rinkinį, tačiau Persijos Sosto turtai 
yra kelis kart įmantresni ir gausesni. 

Nustembu radęs dar vieną Povo sostą. Persijos Sosto 
turtų salėje stovįs sostas yra 2.17 metrų aukščio kėdė, iš- 
dabinta 27,000 brangakmenių. Skaitau įrašą: “Šachas Re- 
za Khan buvo vainikuotas Persijos karaliumi ant šio sosto 
1926 metais?" 

Lankytojus labiausiai stebina nešlifuotas 182 kara- 
tų deimantas, vardu Daria-i-Nur — Šviesų jūra, Pahlavi 
karūna su 3,380 deimantų bei 368 perlais, smaragdais, 
safirais, ir gaublys iš 52,000 brangakmenių su emeraldų 
vandenynais. Galva ima suktis! 

Įdomu, bet nejauku. Skubu iš Sosto turtų požemio į 
viršų — į gatvę. Manęs laukia tikrojo Teherano vėsus va- 
karas ir auksinis saulėlydis. 


KA VALGO PERSAI? 


Čai khaneh yra arbatos namai — arbatinė, kurioje 
galima atsigerti ir pavalgyti. Elizabeth II viešbučio resto- 
ranas perdėm europietiškas, noriu pasinaudoti proga pra- 
dėti savo viešnagę Irane su persiška vakariene. Arbatinę 

rasti labai lengva, — nosis yra geriausias gidas. Patiekalų 
pavyzdžiai yra ant stalo prie arbatinės durų. 


Einu į pirmąją. Arbatinė nedidukė — tik keletas sta- 
ly su daug krėslų. Paprastutė, bet švari. Šeimininkas at- 
skuba su “Salaam aleikūm!“ (Ramybė jums!). Nustem- 
bu, kad persas mane prašnekina arabiškai. “ Salaam!" 
atsakau. 

Persai, tapdami musulmonais, perėmė daug visuo- 
meninės ir religinės išraiškos bei žodyno iš islamo pirmū- 
nų — arabų. “ Ahval-i-šoma? (Kaip sekasi?) jau persiš- 
kai klausia. Atsakau su arabišku “Mabsūt! el Hamdu li- 
lah!'* (Gerai! Ačiū Dievui!). Šeimininkas lengvai supran- 
ta, kad aš nesu nei persas, nei arabas, tačiau bandymas 
kalbėti jam pažįstama kalba daro jį nuoširdžiai paslaugų. 


Šeimininkas padeda ant stalo šaldyto vandens butelį 
ir tempia prie išdėstytų valgių. Giriuosi, kad šiandien yra 
mano pirmoji diena Teherane ir noriu pasivaišinti persiš- 
ku valgiu. Šeimininkas garsiai sušunka iš virtuvės bežiū- 
rinčiam paaugliui. Tuojau pat ant stalo atsiranda dvi lėkš- 
tės, — vienoje sausoki virti ryžiai, o kitoje padažas su mė- 
sos gabaliukais. Čelo kebab, paaiškina šeimininkas. Čelo 
kebab yra ryžiai su avienos padažu. Valgis negaruoja, tik 
drungnas. Matyt, paruošiama iš ryto visai dienai. Paraga- 
vęs atpažįstu avienos padažą ir sviestą, svogūnus ir pipi- 
rus. .. Žiūriu, kad valgantieji naudoja tik šaukštus ir ša- 
kutes. Peilį naudoti jiems neįprasta. 

Po čelo kebab gaunu puoduką šalto mas: — rauginto 
avių pieno. Tirštas ir skoniui neįprastas, tačiau alkanam 
ir juoda duona gardi. Šeimininkas, tarpais kitus svečius 
palikdamas, prieina pasižiūrėti ir paklausti, ar gardu. 
Pagiriu čelo kebab. Atsako jis su prancūzišku “merci!"" 
(Ačiū!). 


Persiškas valgis be stiklo arbatos — lyg karšta diena 

be gaivaus vakaro. Valgis yra aitrus prieskoniais, arbata 
nuramina įkaitusį gomurį. 

Į Elizabeth II viešbutį grįžtu iaksiu. Kambarys sep- 
tintame aukšte ir vėsinamas. Iš balkonėlio matau Tehe- 
raną. Bandau atsekti gatves, kuriomis vaikščiota. Didžio- 
sios gatvės skendi šviesoje, mažosios tamsios. Iranas — 


daugiatautė imperija; Teheranas — daugiasluoksnė jos 
sostine. 
PERSIJOS PASLAUGA ŽMONIJAI 

Mesopotamija — geologinis ir istorinis sąnašynas. 


Irano plokščiakalnis niekuo neatsilieka nuo Mesopotami- 
jos. Geologinė kaita lėta, bet istorinė labai judri. Gentys, 
miestai-valstybės, tautos ir imperijos čia susijungė, susi- 
kryžiavo ir tapo istorijos kūrėjais. 

Tautos didžiuojasi savo praeitimi, — “iš praeities 
stiprybę semia“"'. Nūdienis Tranas didžiuojasi dviguba sa- 
vimone: persiškumu ir šijitiniu islamu. 

Rebeka jau 7 valandą ryto mūsų laukia viešbučio 
valgomajame. “Turime labai įdomią programą šiai die- 
nai“, nedelsdama šnekina. “Archeologinis Irano muzie- 
jus, Reyy (Rages) miestas ir išvykimas į Isfahan“, pa- 
aiškina. 

Išvykdami į Isfahan — Irano plokščiakalnio centrą, 
pradedame savo dešimties dienų klajoklę po Traną. Rebe- 
ka pataria sunkesnį bagažą palikti viešbučio apsaugoje. 
“Pasiimkite tik tai, be ko negalima apsieiti" Į Elizabeth 
II viešbutį dar grįšime prieš kelionę į Stambulą. 

Persijos praeitis ir paslauga žmonijai bus mūsų dė- 
mesio centre. 


ARCHEOLOGINIAME IRANO MUZIEJUJE 

Žmogus, judanti Irano plokščiakalnio kryžkelė, pali- 
ko gilius pėdsakus Vakarų kultūroje. Persų įnašas į Va- 
karų žmogaus pasaulėjautą ir pasaulėžiūrą yra ir senas, 

ir svarbus. Persijos paslauga yra Zaratustros dvilypė visa- 
tos samprata — dualizmas ir Kiro Didžiojo pakantumas 
— tolerancija. Du vardai ir dvi idėjos — abi iš Persijos. 


Irano archeologinis muziejus yra jaunas senis. Įkur- 
tas tik 1937 metais, bet jau apšepęs ir sustabarėjęs. Norė- 
ta sukurti archeologinę Persijos apybraižą — jos paslaugą 
žmonijai pailiustruoti, bet aptingta. Lankytojui nelengva. 
Reikia susimesti. 

Archeologiniai radiniai veda iš karto į V prieškris- 
tinį tūkstantmetį. Pirmasis muziejaus aukštas skiriamas 
Persijos priešistorei ir istorijai iki islamo laikotarpio 
(642 m. po Kristaus), o antrasis — islamiškajai Persijai 
(nuo 642 m. po Kristaus). 

Priešistorė gausiai pailiustruota puodų šukėmis — 
keramika, aptikta šiaurinėje ir vakarinėje Irano dalyje. 
Tepe Sialk — piliakalnio centriniame Irane radiniai liu- 
dija, kad ir čia žmogus ėmė rašyti maždaug tuo pačiu 
metu, kaip ir Mesopotamijoje (apie 3200 m. prieš Kris- 
tų). Priešistorę liudija vietovės Azerbaidžane, Kurdistane, 
Luristane. Kai kurias teks pamatyti kelionės metu: Češ- 
meh Ali, Reyy, Susa. Radiniai surikiuoti vitrinose, jų 
daugiau kaip 30. 

Einu iš priešistorės į istoriją. Aplamai priešistorė 
liudija beraštį žmogų, o istorija —žmogų raštingą. Ste- 
biuosi Persijos panašumu į Mesopotamiją. Plokščiakalnio 
ir lygumos gyventojų buitinė sąveika ryški. Garsusis Me- 
sopotamijos Gilgameš ir Persijos plokščiakalnyje buvo 
įraižomas ant žalvario diskų. 


LURISTANO “ŽALVARIAI!* 


Pirmasis muziejaus aukštas turi du sparnus. Tarp jų 
yra kambarys su Luristano “žalvariais"'. Iš Luristano kilo 
kasitai, Hamurabio Babilonijos nugalėtojai, kurių sostinę 

Dur Kurigalzu lankiau prieš keleią dienų. Dabar Lurista- 
ne gyvena lūrai ir baktiarai. 

“Žalvariai yra ginklai, kirviai, puodukai, veidro- 
džiai ir puošmenos, daryti iš žalvario I prieškristiniame 
tūkstantmetyje. Ir juose pastebiu Mesopotamijos ir Luris- 
tano gyventojų sąveiką: ant “žalvarių" vaizduojamas Gil- 
gameš, mesopotamietis. 


VIENO PASAULIO VIZIJA: ACHEMENIDAI 

Rytinis pirmojo aukšto sparnas muziejuje man arti 
širdies. Skaitau užrašą: “ Achemenidų laikotarpis 550:331 
m. prieš Kristų“. Jis arti širdies, nes turi daug bendro su 
Šv. Raštu ir Graikija. 

Achemenidai, sukūrę pirmusyk Persijos imperiją, pra- 
dėjo ir pirmuosius “išlaisvinimo" karus Žemės istorijoje. 
Archeologiniai radiniai iš Pasargadae, Persepolis, Sūsa, 
Ekbatana (Hamadan) prieš akis. Šiai bareljefas iš Perse- 
polio, achemenidų apeiginės sostinės. Jame Darijus I savo 
soste su įpėdiniu Kserksu I ir imperijos didikais. Ana, 
sarginis šuo iš juodo akmens iš Persepolio—iš Apadana, 
arba priėmimų salės; jautis su žmogaus galva iš Sūsa; 
paminklinės lentos su kyliaraščiu trim kalbom: persų, 
elamitų, babiloniečių. 

Nutylu. Archeologija sudabartina praeitį ir žmones, 
kurie gyveno ateities viltimi. Achemenidinė Persija matė 
ateitį gerume ir šviesoje, kūrė imperiją su gerumu ir švie- 
sa, prašnekino žydus ir graikus bendro gerumo ir šviesos 
vizija. 

PASLAPTINGIEJI PARTAI 

Muziejaus skyrius apie partus turtingas ir turiningas, 
tik labai mažai lankomas. Partai buvo šiaurės rytų Persi- 
jos gentys. Partijos karalystė smarkavo Irano plokščia- 
kalnyje kone penketą šimtmečių (nuo III prieškristinio 
amžiaus vidurio iki III kristinio amžiaus pradžios). 

Archeologiniai radiniai muziejuje rodo, kad partai 
pamėgdžiojo graikus. Tai liudija partų monetos. Didžiulė 
žalvario statula partiškuose drabužiuose iš I kristinio am- 
žiaus turi graikišką galvą. Užtinku ir archeologinę keis- 
tenybę — sugraikinią Buddha siaiulą. Partams buvo bū- 
dinga sąveika su centrine Azija. 

Įdomi muziejaus pažiūra į achemenidų ir partų są- 
veiką. Achemenidai kilo iš Pars dalies pietuose, o partai 
— iš šiaurės rytų Persijos. Achemenidai plėtė Persiją į 
rytus — į Indiją ir į vakarus — į Graikiją. Graikų ko- 
vos su persais V prieškristiniame amžiuje yra įamžintos 
Termopilų, Maratono ir Salamis mūšiuose. Ilgainiui grai- 
kai — Aleksandras Didysis užgožė persų ateities viziją — 
Persepolį padegė 331 metais. Tačiau graikų kultūra ne- 
pajėgė užburti ir prigyti nualintame Persijos krašte. Jau 
247 metais partai sukūrė savo dinastiją rytinėje Persijoje 
ir ją pasodino į Persijos sostą. Jie ilgainiui ėmė veržtis į 
vakarus — Mesopotamijos ir Romos imperijos sąskaiton. 


PERSIJA VĖL SUŽYDI 


Muziejus turi istorinę sąrangą: nuo partų, persams 
giminingos dinastijos, veda vėl prie persų, sasanidų di- 
nastijos (226-641 m. po Kristaus). 

Archeologiniai radiniai iš sasanidų laikotarpio gau- 
sūs, įmantrūs. Persiją vėl valdo karaliai iš Pars. Ardašir 
iš Sassan giminės pradėjo sasanidų dinastiją. 

Ardašir įpėdiniai, atrodo, nebuvo draugiški Vaka- 
rams — Romai ir Bizantijai. Dėl krikščionių persekiojimo 
įsivėlė į ilgus karus. Archeologiniai radiniai atspindi karo 
grobį. 

Archeologija atspindi ir Zaratustros religiją, kuri sa- 
sanidų valdymo metu tapo valstybine religija. Šapur I, 
Ardašir sūnus ir įpėdinis, III a. buvo ypatingas Ahura- 
mazdah garbintojas. 

Sasanidų amžiaus archeologija rodo, kad persai nau- 
dojosi romėnų belaisvių darbu rūmų ir tiltų statybai. Pa- 
imti belaisvėn Romos legionieriai buvo priversti vergauti 
persams. Likučiai iš sasanidų praeities sudabartina du 
priešiškus išgyvenimus: tautinio atgimimo svaigulį ir be- 
laisvių namų ilgesį. Persai džiaugėsi atgimimu, o romėnų 
belaisviai kentėjo namų ilgesį. 

Praeities piliakalniai, džiaugsmu ir ilgesiu palaistyti 
archeologiniai radiniai, mane verčia susimąstyti. Sio 
“jauno senio" muziejaus lankymas ima mane labiau do- 
minti. 

Sasanidai mokėjo puoštis ir lėbauti. Vitrinų vitrinos 
puošmenų moterims ir sidabrinių indų. Puošmenos iš 
brangių metalų ir perlamutro. Gausu monetų — numiz- 
matikui būtų smagu. Tik nuotaiką sugadina ženklas su 
įrašu: “Kopijos. Originalai buvo rasti pietinėje Rusijoje. 
Laikomi Leningrado Eremitažo muziejuje". 

Sasanidų dinastiją užgožė Mahometo kalifų-įpėdinių 
kareiviai iš Arabijos. Persiškumas susiliejo su islamu: 
Persijos savimonė, dualizmas ir tolerancija, buvo sulieti 
su Ali, Mahometo žento, aistra vienam Dievui — Allah, 


ISLAMIšKOJI PERSIJA 


Antrasis muziejaus aukštas sudabartina islamiškąją 
Persiją. Persiškasis skyrius kone tuščias — lankytojų jame 
labai mažai. Islamiškasis gi sklidinas būriu beplaukių mo- 
kyklinio amžiaus berniukų, mergaičių su gaubtuvais, si- 
jonuotų vyrų su turbanais ir dengtų moterų. Matyti ir šei- 
mų. Ana vyras europietiškai apsirengęs su žmona pilkame 
gaubtuve. Moteris neša ant rankų kūdikį. Gal trimetis ber- 
niukas, trumpakelnis ir su nykščiu burnoje, žiūri į mane, 
o su kaire kabinasi į mamos gaubtuvą. 

Gausu nišų-mikrab krypčiai į Mecca pažymėti, sa- 
kyklų-mimbar ir maldos kilimėlių, surinktų iš įvairių 

vietovių ir laikotarpių. Man įdomiausia vitražai. Persų 
rankose stiklas tampa perlu ir deimantu! 

Aliejinių paveikslų mažai. Krinta į akis paveikslas 
su šachu Faith Ali ir jo sūnumi Abbas Mirza. Jis vaiz- 
duoja 1826-1828 metų karą tarp Persijos ir Rusijos. Ša- 
chas siunčia savo karius į mūšį su rusais. 


MUZIEJAUS SKAITYKLA 


Islamiškasis muziejaus skyrius baigiasi biblioteka ir 
skaitykla studentams ir mokslininkams. Čia sunku surasti 
laisvą stalą. Studentai ir mokslininkai, iš drabužių spren- 
džiant, tik persai ir arabai. Saviti sijonai ir turbanai rodo, 
kad jie islamo dvasiškiai. Norisi pamatyti ayatullah at- 
spindį. Kol kas dar nemoku tokio dvasiškio atpažinti. Kal- 
bą užmegzti nedrąsu, nes visi labai rimti ir darbštūs. 


PERSIJA MAN YRA MĮSLĖ 
Vėl prie muziejaus durų. Sėsteliu ant laiptų. Ką tik 
perėjau per Persijos 7000 metų praeiti. Prieš mane gatvė 


su dabartimi. Istorija — Dievo staklės. Persijos istorinis 
gajumas — daugiatautės siaklės, ryškios ir muziejuje, ir 
gatvėje. 


Archeologija liudija, kad ir Irano plokščiakalnio 
žmogus nesitenkino medžiokle ir maisto rankiojimu, bet 
ėmė sėti javus ir juos piauti bei gyvulius auginti. Indo- 
arijai, arba indoeuropiečiai, paliko savo pėdsakus čia jau 
nuo II prieškristinio tūkstantmečio. Pagal Herodotą, grai- 
kų istoriką, dvi tautos ėmė išryškėti: medai ir persai. Me- 
dija Persijos šiaurėje IX a. prieš Kristų sukūrė savo ka- 
ralystę su sostine Ekbatana (nūdien Hamadan), o Persija 
ėmė reikštis pietuose VI prieškristiniame amžiuje. Medai 
nepaliko mums savo raštijos. Apie medus tik kiti — asi- 
rai ir graikai — daug rašo. Medai buvo kurį laiką patekę 
po Asirijos letena. Išsilaisvinę iš asirų, jie augo ir plėtėsi 

persų sąskaiton. Karalius Astyages susigiminiavo su Kiru 
Didžiuoju — Persijos žvaigžde VI a. Persija, Kiro Di- 
džiojo vedama, tapo vieno pasaulio vizijos pirmūne. 

Dualizmas — dvilypė pasaulio samprata — yra at- 
saji ir padeda suprasti pasaulį visuotinio gėrio ir blogio 
fone. Ir tolerancija padeda žmogui išeiti iš savęs, iš savo 
genties, iš savo tautos, iš savo rasės. Bendro gėrio ir blo- 
gio savimonė Persijos istorijoje sietina su Zaratustra, o 
pakanta kitiems — su Kiru Didžiuoju. Kas žmogų jungia? 
Gerumas ir šviesa. Kas žmones skaldo? Blogumas ir tam- 
sa. Šiame priešiškame dvilypume Zaratustra ir Kiras Di- 
dysis atpažino žmogaus didybę — nuosprendį būti geram 
ir gyventi šviesoje. Vertinti save ir ieškoti sau gerovės, 
bet ne kito asmens sąskaiton; vertinti savo tautą ir ieškoti 
jos gerovės, bet kitas tautas gerbiant. 

Zaratustros ir Kiro Didžiojo įžvalga tapo achemeni- 
dų svaja. Vieno pasaulio vizija užkrėtė graikus. Senojo 
Testamento Dievo Tauta — žydija, ilgai kentėjusi trem- 
ties nedalią Babilonijos imperijoje, susidūrė su persais ir 
jų vieno pasaulio svaja Kiro Didžiojo amžiuje. Susidūrė 
ir nustebo! Žydai, Apreiškimo tauta, mokėsi Kiro mokyk- 
loje branginti savo tautą ir vertinti kitas. 

Žydų tremties pranašas Kirą vadina Mesiju — Dievo 
Pateptuoju (Iz45,1), pašaukiu nešti išganymą — teisu- 
mo pergalę (Iz 41,1-5). 


NERIAMĖS Į PATĮ IRANĄ 

Šliaužiame autobusu per plačias, bet judėjimo skli- 
dinas Teherano gatves į Reyy — Tobijo knygoje minimą 
Rages (Tob 4,1; 9,2). 13 km į pietvakarius. Nūdien sun- 
ku Teheraną nuo Reyy atskirti. Abu jungia pramonės cent- 
ras. Per jį vos pašliaužiame. 

Reyy-Rages yra iškilus ne dydžiu, bet praeitimi ir 
mauzoliejais. Rebeka šiandien dar žvalesnė. Nesiliauja 

mums pasakoti apie Reyy svarbą Persijai ir šijitų islamui. 
Dvi vietos, tarp daugelio kitų, esančios ypatingai šventos: 
Abdul Azim kapas ir šacho Reza Khan Pahlavi, dabarti- 
nės Persijos dinastijos pradininko, mauzoliejus. 

Į Reyy artėjame šlaitu. Skirtingas vaizdas. Teherane 
griaunama ir naujai statoma, o čia taisoma ir lopoma tai, 
kas sena. Pats miestas tūno pačioje kalnų atšlaitės papė- 
dėje. Labai išradingai aprūpinamas vandeniu. Požeminių 
vandentakių šachtų angos atrodo lyg siūlių mazgai. Net ir 
pagrindinėje gatvėje maišosi ir klajokliai su avimis bei 
ožkomis, ir sunkvežimiai su plytų važtomis, ir taksiai bei 
autobusai su maldininkais. 


SODYBOS MIESTE 


* 


Salia pagrindinės gatvės, kuria šliaužia mūsų auto- 
busas, matau gatvių gatveles. Jos negrįstos ir turi sienas. 
Sienose langų nematau, tik kur ne kur duris. Atrodo, kad 
persai ir aplamai arabai savo namus ir miestuose apsupa 
mūru iš molio. Namas, kambarių virtinė, nugara remiasi 
į sieną aptvaro viduje. Kiekvienas kambarys turi savo sto- 
gelį — gaubtą, ne plokščią. Beje, gaubtas stogas, sako, 1a- 
biau saugo nuo karščio. Namo langai ir durys tik į kiemo 
pusę. Stoginė, tarsi gaubtuvas, saugo langus ir duris nuo 
saulės vasarą ir nuo liūčių žiemą. Kiemas, nors ir nedi- 
dutis, turi sodelį. Persai sodus labai mėgsta. 


šIJITŲ ŠVENTASIS ABDUL AZIM 

Abdul Azim, šijitų šventojo, mauzoliejų matome tik 
iš tolo. Mat, nemusulmonui į vidų eiti draudžiama. Rebe- 
ka teigia, kad kasmet šventąjį Abdul Azim aplanko bent 
1,000,000 žmonių. 

Abdul Azim mirė 860 metais, bet jo atminimas šijitų 
tarpe labai gyvas. Pats mauzoliejus tik iš XIX a. Persų 
pomėgis žaisti spalvomis ryškus mauzoliejaus kupole. 

Atrodo lyg kvapus spalvomis emalio plytelių svogūnas. 
Spalvų žaismas mene persams yra arti širdies. 


PAHLAVI DINASTIJOS KAPAS 

Autobusas suka į šalutinių gatvelių raizgyną. Rebe- 
ka užsimena, kad Pahlavi dinastija pasirinko Reyy miestą 
savo šeimos kapui. Šachas Reza Khan jau ilsisi savo pa- 
ties statytame iškiliame mauzoliejuje, o jo žmona, dabar- 
tinio šacho Muhammad Reza motina, nors dar gyva, jau 
statosi sau mauzoliejų. Sustojame prie abiejų. Šacho Re- 
za Khan mauzoliejų gausiai lanko kariškiai. Šacho moti- 
nos mauzoliejus dar užrakintas. Rebeka suranda durinin- 
ką su raktais. Atsiranda ir pora sargų. 

Architektūriniu požvilgiu mauzoliejus yra labai pa- 
trauklus, tačiau statyba pigi. Nebaigtas, o jau griūva. Gal- 
būt šacho motina, gyva būdama, nenori dėti širdies į mau- 
zoliejų ir jį užbaigti? 

KODĖL PAHLAVI DINASTIJA MĖGSTA REYY? 

Reyy, arba Rages pagal Šventraštį, mane traukia dėl 
savo ryšio su Tobijo knyga Senajame Testamente. “Ko- 
dėl Pahlavi dinastija čia mauzoliejus stato?" klausiu Re- 
beką. 

Rebeka atsako sudėtingai, bet įdomiai. Reyy yra ir 
labai persiškas, ir labai musulmoniškas miestas. Žiūriu, 
Rebeka ima iš savo krepšio užrašų knygutę. Jos padeda- 
ma, toliau aiškina. Kaip matote, sako, Reyy yra arti Te- 
herano. Be to, tai viena iš seniausių Persijos gyvenviečių. 
Jau V tūkstantmetyje prieš Kristų, neolitiniame (nauja- 
me akmens) amžiuje, žmogus čia paliko savo pėdsakus. 
Achemenidų — Kiro Didžiojo laikais čia buvo miestas; 
Rages pažino graikų istorikai ir geografai, o pats Alek- 
sandras Didysis čia ilsėjosi prieš vydamasis Darijų III į 
rytinę Persiją. Taigi Reyy yra Pahlavi dinastijai svarbus 
savo persiška praeitimi. 

Reyy: 
mečetės 
minaretai 

ir 

Pahlavi 
dinastijos 
mauzoliejus. 


Reyy yra svarbus mums, sako Rebeka, kaip musul- 
monams. Persams tapus musulmonais, Reyy buvo pava- 
dintas Mohammadiyeh vardu Mahometo garbei. Bet svar- 
biausia, kad jis kadaise buvo Mahometo įpėdinio kalifo 
Al Mansur, Bagdado įkūrėjo, miestas. Ir jo sūnus Harūn 
ar-Rašid čia gimė. 

Pahlavi dinastija puoselėja ryšius su Persijos ir is- 
lamo praeitimi. 


ŠERMENŲ BOKŠTAS 


Įdomiausia Reyy lankyti būtų pėsčiom. Autobusas 
vos vos prasimuša pro judėjimo sustingdytas gatves. Re- 
beka panūsta parodyti Tylos bokštą ir Češmeh Ali šaltinį. 

Sukinėjamės iš gatvės į gatves, ieškodami laisvesnio 
kelio. Sankryžoje vaikų būrys spardo futbolą. Šoferis, 
nekreipdamas dėmesio, važiuoja per jų žaidimą. Ūmai 
girdime pokšt! — užvažiavome ant vaikų futbolo! Žaidė- 
jai apspinta autobuso priekį ir toliau važiuoti nebeleidžia. 
Piktai grūmoja. Policininkas turi mums kelią praskinti. 

Tylos bokštas kadaise buvo persų Zaratustros religi- 
jos šermeninė. Pagal Zaratustrą, gerumas ir tiesa turi sa- 
vo šaltinį viename Dieve, kurio vardas yra Ahuramazdah 
— Viešpats, Išmintingasis. Ahuramazdah, tiesa, yra aukš- 
Čiausias, tačiau gamtoje yra jam priešingų jėgų: šviesai 
priešinasi tamsa, tiesai — melas; gerumui priešinasi blo- 
gumas; gyvenimui — mirtis. Gamtoje ir žmoguje yra spra- 
ga tarp to, kas gera, ir to, kas bloga; tarp to, kas teisinga, 
ir tarp to, kas klaidinga. Ši spraga prasidėjo kartu su pa- 
saulio kūrimu ir verčia žmogų rinktis ir apsispręsti už 
tai, kas gera, ar tai, kas bloga; už tai, kas teisinga, ar tai, 
kas klaidinga. 

Mirtis neigia gyvenimą, atima šviesą ir veda į tamsą. 
Mirtis yra blogis, kuris sutepa ir užteršia. Paliesti lavoną 
reiškia susitepti ir būti užterštam. Lavono negalima nei 

žemėje pakasti, nei vandeny nuskandinti, nei ugnimi sude- 
ginti. Žemė, vanduo, ugnis būtų mirties užteršti. Tylos 
bokštas yra apvalus, bestogis pastatas, kuriame būdavo pa- 
liekami mirusiųjų lavonai plėšriesiems sparnuočiams. 

Tylos bokštas prie Reyy yra iš kristinių laikų. Dabar 
jis kone mieste, bet kadaise jo būta ant kalvos, atokiau nuo 
miesto. Atšlaičių grifai rinkdavosi padėti laidoti miru- 
siuosius, nesutepant nei žemės, nei vandens, nei ugnies. 

Prašome Rebeką, kad ji mus nuvestų į patį Tylos 
bokštą. Šiek tiek pagalvojusi, sutinka. 

Tylos bokšio asla akmeninė, o apvali siena iš plytų. 
Aslos vidury būta įdubimo su trim padalom šonuose. Anot 
Rebekos, mirę vyrai, moterys ir vaikai buvo išstatomi gri- 
fams atskirai. 

Rebeka jau neprašoma pasakoja apie persų laidotu- 
ves. Įprasta kūną atnešti baltoje drobulėje. Neša šeši lai- 
dotuvių dalyviai, apsirengę baltais drabužiais. Artimie- 
siems atsisveikinus su mirusiuoju, kūnas įnešamas į Tylos 
bokšto vidų, padedamas į deramą aslos padalą, drobulė 
prakerpama. 

Nūdien apie šį Tylos bokštą grifai neskraido. Tačiau 
galiu įsivaizduoti, kad čia kadaise, vos kūno nešikams pa- 
sitraukus, jie klykdami sugūžėdavo šermenims. Netrukus 
likdavo tik kaulai saulėje. 

Rebeka, jausdama mūsų susidomėjimą parsų šerme- 
nimis, prideda, kad paprastai po keleto dienų kūno nešė- 
jai grįždavo į Tylos bokšią ir sumesdavo kaulus į alsos 
įdubimą. 

Reyy Tylos bokštas jau seniai nenaudojamas. Tik 
muziejinė įdomybė. Ir vaikai slapstynes jame žaidžia. 


ANUOMET PERSAI, NŪDIEN PARSAI 


Islamas Zaratustros religijos labai nekentė. Jos sekė- 
jai turėjo slapstytis arba bėgti. Irane jų dabar tik apie 

20,000. Jie save vadina zarduštijais, Zaratustros, ir bah- 
dinais, gerosios religijos, sekėjais. 

Bėgliai pasiekė Indiją — Bombėjų ir jo apylinkes. 
Indai juos vadina parsais. Jų skaičius siekia daugiau ne- 


gu 100,000. 


ČEšMEH ALI 

Tarp Tylos bokšto ir kalnų papėdės čiauška šaltinis, 
vardu Češmeh Ali. Češmeh reiškia šaltinį. Kartoju minti- 
mi “čiauška šaltinis“ ir “češmeh"'. Ar ne panašiai skam- 
ba? Persų ir lietuvių kalbos abi turi šaknis sanskrito 
kalboje. Vardas Ali — musulmoniškas ir šijitams labai 
brangus. 

Į Češmeh Ali užsukame tik dėl to, kad jis čia pat. 
Rebeka dar atkreipia dėmesį į Tepe Češmeh Ali — kalvą, 
ant kurios rasta neolitinio amžiaus gyventojų pėdsakų. 

Češmeh Ali labai spalvingas. Nuogi vaikai ir paaug- 
liai su drabužiais braido po kūdrą, kurią maitina šaltinio 
vanduo. Smagi atgaiva popiečio karštyje. Suaugusieji — 
moterys ir vyrai skalauja naujutėlius kilimus ir skleidžia 
juos ant uolų džiovinti. Pats šaltinis šiek tiek aukštėliau, 
aptvertas geležine tvora. Iš ten moterys vandenį semia. 
Senukas laukia savo eilės — išdžiūvęs, kone pajuodusiu 
veidu. Vieni semia su molio puodais, o kiti ir su kibirais. 
Puodus moterys grakščiai ir vikriai neša ant savo galvų, 
o kibirus su naščiais tempia vyrai. 


KUR TOBIJO PĖDSAKAI? 


Reyy miestą Tobijo knyga vadina Rages vardu (Tob 
4, 1-5.21; 9,3.6). Tobijo knyga yra istorinė novelė, kuri 
pasakoja apie pamaldų ir ištikimą žydą tremtyje VIII a. 
prieš Kristų. Tobijas, jausdamas, kad ateina mirtis, siun- 
čia savo sūnų, irgi vardu Tobijas, į “Medijos Rages“' at- 
siimti iš tautiečio Gabaelio skolą (apie $20,000). “Kur 

gyveno Gabaelis??' tyčiomis užklausiu Rebeką. “Gabae- 
lis? Kas jis?“ 

Tobijo knygos pasakojimas nėra istorija, bet pamo- 
kymas. Norima pasidalinti įsitikinimu, kad Dievas rūpi- 
nasi tais, kurie yra jam ištikimi ir daro gera artimui. Pa- 
sakojimo fonas yra prieškristinė Mesopotamija — Nine- 
veh, taip pat ir Persija — Ekbatana ir Rages miestai. 


SKRENDAME Į “PUSĘ PASAULIO“ 


Dar tik antra diena, o jau jaučiuosi, kad stoviu abiem 
kojom Irane. Teheranas ir muziejus. Reyy miesto persiš- 
kos ir islamiškos šaknys. 

Nuo Reyy iki orauosčio Mehrabad trunkame tik pus- 
valandį. Atsikreipiame visu veidu į Iraną — skrendame į 
Isfahan — “Pusę Pasaulio“. 

Šoferis sako “Au revoir!'* (iki pasimatymo!). Diena 
jam turėjo būti sunki. Mažai kilometrų, bet daug įtampos. 
“Pasimatysime po trejeto dienų Ahwaz mieste!" — moja. 
Nustembu. Ir Rebeka sako “Au revoir!“*? Tuojau paaiški- 
na. Tsfahan ir Širaz miestai, į kuriuos dabar važiuojame, 
turi Near East Tours skyrius. “Esate laukiami. O aš jus 
pasitiksiu Ahwaz mieste. Važiuosime kartu per Kurdis- 
taną, Azerbaidžaną į Kaspijos pajūrį.“ 

Iranair yra Irano valstybinė lėktuvų linija. Kiekvie- 
nas jos lėktuvas papuoštas šauniu jūrų arkliuku. Mat Ira- 
nas save laiko ne tik plokščiakalnio, bet ir dviejų jūrų — 
Kaspijos ir Omano — šalimi. Skridimas į Isfahan yra 
IA 211. Turime pakilti 17:45. 

Orauostyje skridimas jau ruošiamas. Nors laiko dar 
visa valanda, bet jau laukia ilga keleivių eilė. Du tarnau- 
tojai tikrina bilietus ir pasus. Be paso Irane niekur neke- 
liausi. Perėjus pirmąją tarnautojų liniją, patenki į bagažo 
tikrinimo kambarį. Ne muitinė, bet saugumas. Dabar su- 
prantu, kodėl Rebeka patarė vežtis tik tai, kas reikalinga. 

Du saugumiečiai iškrauna visą mantą ani sialo. Foto apa- 
ratus tikrindami, išsuka linzes. Klausia, ar yra viduje fil- 
mas. “ Taip", aisakau. Liepia nuspausti. Labai kruopštūs 
ir priekabingi. 

Keliauju su lengvu bagažu. Rodos nieko neturiu, kas 
būtų saugumui įtartina. Ūmai vienas iš saugumiečių ran- 
da mažą nagams pjaustyti peiliuką. Pavarto, pasižiūri iš 
visų pusių į jį ir paprašo paso. Peiliuką įdeda į stipresnio 
popieriaus voką ir užrašo mano pavardę. “Atiduos Isfa- 
han!“* Ko bijo Iranas? 

Jau ore, virš vakaro gaivos laukiančio Irano plokš- 
čiakalnio. Lėktuvas pilnas. Ir ne tik žmonių. Ant mano 
kaimyno skreito su dideliu išgąsčiu į mane žiūri pora jau- 
nų gaidukų. O lėktuvo gale, įlipdamas, mačiau gurbe ėriu- 
ką. Kad tik nebūtų ožys! 

Rodos, kad kabame virš Dašt-i-Kavir — Druskos dy- 
kumos. Apačioje balta ir lygu. Mojave dykuma atrodo lyg 
sodas, palyginus su Dašt-i-Kavir. 

Skridimas trumpas — iš Teherano į Isfahan tik 425 
km. Akiraty pradeda augti gražus sodas — dykumos oazė, 
laistoma Zayandeh upės. 


VIEšBUTIS ANT KETURIŲ SODŲ ALĖJOS 


Esame laukiami. Jahan (Džahan) viešbučio autobu- 
siukas paima mus kelionei ir orauosčio į Chahar Bagh — 
Keturių sodų alėją. 

Orauostis yra apie 2 km nuo miesto. Kelias veda per 
tiltą, kuris yra ir užtvankos nugara. Isfahan miestas ke- 
liose vietose pažaboja Zayandeh upę. 

Ketvirtadienio vakaras. Ką tik nusileido saulė už 
Zagros kalnų. Dykuma ir kalnai nudažo vakaro žarą auk- 
so spalvomis. Rytoj penktadienis — musulmonų maldos 
ir poilsio diena. Atrodo, kad visas Isfahan ant tilto... 
Nejaugi išėjo mūsų pasitikti?... Tiltas dviaukštis ir su 

balkonėliu. Per autobusiuko langą jaučiu gaiviai kvapų 
vakaro vėjuką. Jauni ir seni džiaugiasi vakaru. 

Jahan viešbutis perdėm persiškas. Svečiai tik iranie- 
čiai. Jie mus pasitinka su maloniu nustebimu. Mat, užsie- 
niečiai retai teišdrįsta pasinerti jų gyvenime. 

Gaunu kambarį antrame aukšte su balkonu į Chahar 
Bagh alėją. Skersai alėjos mečetė. Alėja kunkuliuoja va- 
karo gyvenimu. Mečetėje tylu, bet vidus tviska šviesomis. 


MUEZZIN šAUKIMAS MALDAI 


Dvejopi balsai prikelia mane su aušra: muezzin — 
šauklio maldai ir gaidžių. Laimė, kad tik muezzin teturi 
garsiakalbį. Šaukimas maldai iš mečetės skersai alėjos 
įsakmus ir įtikinąs. 


La ilaha illa Allah; 
Muhammad rasul Allah. 
Tik Allah yra Dievas; 
Muhammad yra pranašas. 


Į mečetę niekas neatskuba. Muezzin liaujasi šaukęs. 
Tačiau jo liūdno, dykuma padažyto, balso negaliu užmirš- 
ti. Savo akimis daug kartų mačiau, kad musulmonai, mu- 
ezzin šaukimą išgirdę, puola veidu į žemę šventojo Mecca 
miesto pusėn ir meldžiasi. Palei namus, pakelėse, ora- 
uostyje, autobusų ir traukinių stotyse. Isfahan yra lopelis 
— oazė dykumoje. Malda oazės gyventojai sujungia savo 
lopelį su Allah — Kūrėju. Nusiemba, pasiguodžia, pasi- 
drąsina. .. 

Muezzin ir gaidžiai nutyla. Miegoti nebesinori. Einu 
į balkoną pabuvoti su miestu dykumoje, oaze, kuri aibun- 
da naujai dienai. 

Ką girdi musulmonas muezzin šaukime maldai? Kaip 
gimsta tikėjimas? Kas išvilioja žmogų iš tikrovės lopelio 
į visumą? Iš oazės dykumoje? 

ISFAHAN: SAFAVIDŲ MIESTAS 

Pusryčiai Jahan viešbutyje karališki: kepti kiauši- 
niai, šviežios duonos plokštainiai, kava. Jeigu mėgsti, gerk 
arbatą. 

Isfahan ir Šv. Raštas neturi nieko bendro. Tačiau Is- 
fahan miestas yra vertas dėmesio, nes yra safavidų dinas- 
tijos sostinė ir išraiška. Safavidai valdė Persiją nuo XVI 
iki XVIII a. Isfahan praeitis yra dar žilesnė. Pirmusyk 
ši dykumos oazė tapo Persijos sostine seldžiukų-turkų val- 
dymo metu (XI-XII a.) 

Safavidų amžių galima vadinti naująja Persijos ka- 
ralyste. Šijizmas tapo valstybine religija. Dinastijos 
žvaigžde buvo šachas Abbas Didysis (1588-1629). Jam 
Istahan buvo “nešt-i-džahan"" — Pusė pasaulio. Anuomet 
statyti rūmai ir mečetės dar ir dabar tebetraukia tūkstan- 
čius lankytojų. 

Isfahan lankyti malonu. Klimatas malonesnis negu 
Teherane. Esu 1570 metrų aukštumoje nuo jūros lygio. 


ISFAHANO GATVĖSE 

Penktadienis. Musulmonai ilsisi ir meldžiasi. Chahar 
Bagh — Keturių sodų alėja turi tris kelius: du šoninius 
— važiuoti, o vidurinį — pėsčiom eiti. Keturios eilės me- 
džių: palei šaligatvį kairėj ir dešinėj, ir abipus pėsčiųjų 
kelio. Teka dirbtinis upelis. Ne visur jį galiu matyti. Kai 
kur pasislepia po alėjos grindiniu. Gatvių sankryžose upe- 
lis tampa vandens baseinu su švirkštais. Lapuočiai me- 
džiai saugo nuo saulėkaitos. 

Turiu visą dieną sau. Dauguma kelionės bendrų 
bando atsigauti po kelionės Irake. Judresnieji judame į 
miestą, norėdami jį pažinti iš arčiau. 

CHAHAR BAGH MEčČETĖJE 

Mečetė yra skersai Keturių sodų alėjos nuo mano 

viešbučio. Liekni minaretai stebiasi virš medžių viršūnių, 

o kupolas tviska linksmomis emalio plytelių spalvomis. 
Girdžiu, kad ją vadina Madresseh-i-Madar-i-Šah — Šacho 
motinos teologinė mokykla. Šacho Hussein motina ją pa- 
statė savo lėšomis. Sužinau, kad šachas Hussein, pasku- 
tinis safavidas, buvo čia iš pasalų nužudytas. 

Noriu eiti vidun per iškilias duris. Durų sargas — 
mullah moja ranka, kad dabar negalima. Maldos metas. 

Šalia mečetės yra senas Khan — užeigos namai, irgi 
Hussein motinos pastatyti. Užeizos namai savo įplaukomis 
turėjo padėti išlaikyti mokyklą. Nūdien Khan-i-Madar-i- 
Šah yra iškilus Irano viešbutis. Dabartinis šachas jį nau- 
doja svarbiems imperijos svečiams priimti. Vidun patekti 
negaliu, bet per kiemą pereiti niekas nedraudžia. 

Jaučiu įdomią nuotaiką, stebėdamas pastatus ir so- 
dus. Dykumos oazė. Aplinka alsuoja trapiu džiaugsmu. 
Pastatai iš plytų, saulėje džiovintų; sodai laistomi vande- 
niu iš upės, kuri išteka iš dykumos ir įteka į dykumą; 
gležni lapuočiai kaitrioje aukštumų saulėje. 


Į 40-TIES KOLONŲ PAVILJONĄ 


Judėjimas Chahar Bagh alėjoje tirštėja. Atsidaro vis 
daugiau krautuvių, auksakalių dirbtuvėlių ir kioskų su 
atminais. Kai kurie auksakaliai, šalia iškabos persų kal- 
ba, turi ir iškabą hebraiškai. 

Alėjoje kertasi du pasauliai. Tai pastebiu drabužiuo- 
se: sijonai ir kelnės. Sijonas — Azija, o kelnės — Euro- 
pa. Senimas — vyrai ir moterys — sijonuoti, o jaunimas 
— vaikinai ir mergaitės — kelnėti. Sijonuotieji saviti 
alėjoje ir arbatinėje. Kelnėtas jaunimas niekuo nesiskiria 
nuo europiečių. Garsiakalbiai, mėgsta erzeliuoti ir džiaug- 
tis triukšminga muzika. Jaunimo tarpe yra ir turistų su 
gitaromis ir miegmaišiais. Iš ženklų atpažįsiu prancūzus, 
vokiečius, skandinavus. . . 

Alėja prieinu sankryžą į Čehel Sotun — Keturias- 

dešimties kolonų paviljoną. Ji platesnė už kitas ir itin į- 
mantri. Viduryje vandens baseinas su auksinėmis žuvimis 
ir fontanų žiedu. Iškiliausiame sankryžos šone tūno mies- 
to rotušė. Šiandien ji uždara. Tik vėliavos tingiai drykso, 
popietinio vėjuko laukia. 

Ant rotušės laiptų ir sankryžoje patruliuoja kareiviai 
su automatiniais ginklais ant peties. Vakar orauosiyje sau- 
gumiečiai atėmė peiliuką. Ko bijomasi Isfahane, kad mies- 
to rotušė taip saugoma? 

40-ties kolonų paviljoną pastatė šachas Abbas I, ar- 
ba Didysis. Tik trejetas šimimečių amžiaus. Paviljono por- 
talas mane domina. Skaitau kolonas: tik 20 aštuonšonių 
kolonų! Kur kitos dvidešimt? Prieš portalą yra ramus 
stačiakampio formos tvenkinys. Jo paviršiuje matau kitą 
dvidešimtį aštuonšonių kolonų. Kolonos medinės ir puoš- 
nios. Persų vaizduotė labai išradinga! 

Paviljono viduje įdomi sosto salė. Jos veidrodžiai ir 
freskos turi istorinės vertės. Vienoje jų šachas Abbas I 
kovoja prieš uzbekus. Šachas juos jau vejasi su lenktu kar- 
du rankoje. Kita freska rodo šachą Nadir užimant Indi- 
jos miestą Delhi. Labai sodri puotos freska su muzikantais 
ir haremo šokėjomis. 


VAIKAS YRA JUNGTIS 


Paeinu atokiau nuo tvenkinio. Ganau akis ant Čehel 
Sotun. Netoliese sėdi persų šeima. Jis yra be sijono — 
kelnėse, ji su čador — baltu gaubtuvu. Dvi mergaitės ma- 
dingais drabužėliais sėdi prie motinos kojų. Tėvas akimis 
seka keturmetį sūnų, kuris vis bando šokdinti plokščius 
akmenėlius ant vandens paviršiaus. Plokščių akmenukų 
nėra daug. Prie savo kojų pastebiu keletą. Paimu vieną ir 
rodau vaikui. Pribėga, pasiima, ir vėl prie tvenkinio. 
Krykštauja. Akmenukas pasineria ir iššoka, pasineria ir 
iššoka, pasineria ir iššoka... “Madar, madar, sey.. 

(Mama, mama, triskart. ..), girdžiu. Vėl atbėga prie ma- 
nęs kito akmenuko ieškoti. Tėvas šypsosi visu veidu. Mo- 
tina tyli. Klausiu tėvą, ar galiu jo sūnų fotografuoti. “S'il 
vous plait'' (Prašau). 

KUO TOLIAU, TUO ĮDOMIAU 

Persų pomėgis statyti rūmus ir kurti sodus palengvi- 
na ir mano, keleivio, dalią. Dengia nuo karštos saulės ir 
gaivina. Su valgiu irgi nėra bėdos. Užtenka duoti valią 
nosiai. Pasistiprinu su džiudžė-kebab — ant iešmo keptu 
viščiuku su ryžiais. Ryžiai — Irano bulvės. Be jų čia ne- 
apsieisi. 

Valgau prie vartų į Meidan-i-Šah — Šacho aikštę. 
Isfahaniečiai ją ir dabar vadina nagš-i-džahan — pasau- 
lio paveikslu. Safavidų dinastijos dvaras anuomet rungty- 
niavo su Elzbietos I Londonu ir Liudviko XIV, Saulės ka- 
raliaus, Paryžiumi. Šacho aikštė buvo naudojama polo 
žaidimui, prekybai, pramogoms, šventėms. 

Žodis šachas yra naudojamas i ir mūsų kalboje. Šach- 
matai — Šach-mat reiškia “karalius mirė“. Šachmatų 
žaidimo vardas yra persiškas, tačiau žaidimo pradžia sie- 
tina su Indija. 


MEIDAN-I-šŠAH — ŠACHO AIKŠTĖ 

Šacho aikštę aprašyti sunku, nes aprašymas ima skęs- 
ti būdvardžių jūroje. Nagš-i-džahan — Pasaulio paveiks- 
las! Ilgumo pusės kilometro su viršum — 512 metrų, o 
pločio — 164 metrų. Stačiakampė. Šiauriniame gale deng- 
tos prekyvietės — bazar, pietiniame Šacho mečetė — Mas- 
jid-i-Šah, o rytiniame Lutfullah mečetė. Visus pastatus 
dengia arkada. Net karščiausią dieną eini aplinkui gaivia- 
me pavėsyje. Pati aikštė dabar yra sodas su vandens tven- 
kiniais ir fontanais. Tai Pahlavi dinastijos dovana. 

Vidurdienis. Iš arkados žvalgausi po Šacho aikštę. 
Kas yra grožis? “ Ouod visum placet“', sako filosofai. Tai, 

kas patinka akims ir prašnekina širdį malonumu, džiaugs- 
mu, nuostaba. Sacho aikštė patinka akims ir pakutena 
širdį. 


ALI GAPU RŪMUOSE — “ALI VARTAN* 

Šacho aikštėje sunku pajudėti. Mat, visuma lyg pri- 
rišusi laiko. Įpratęs sukti dešinėn, ir dabar einu į dešinę 
— į Ali Oapu. 

Rūmai statyti safavidų šacho Abbas I valdymo metu. 
Abbas buvo didelis Ali, Mahometo žento, gerbėjas. Nega- 
lėdamas gyventi Karbala — Ali mieste, nusavino “Ali 
vartus“ iš mečetės Irake ir perkėlė juos į savo rūmus Is- 
fahane. 

Nūdien Ali Oapu yra muziejus. Iš priekio, rodos, tik 
pora aukštų teturi, bet, įėjus, be Ariadnos siūlo sunku 
apsieiti. 

Smagiausia ant Ali GOapu terasos. Randu krėslą. Iš 
čia, kaip ant delno, matau visą Šacho aikštę. Sako, kad 
šachas Abbas I mėgdavo čia sėdėti ir stebėti gyvenimą 
žemai aikštėje. Polo žaidimas, jaučių ir liūtų kovos buvo 
jo mėgstama pramoga. Arkados, kaip ir dabar, vos pajėgė 
apsaugoti nuo saulės gausius pirklius ir mullahs. Puiki 
vieta priimti ambasadorius ir viešai pasmerkti nusikaltė- 
lius. Skaitau paaiškinimą, kad Abbas I iš tikrųjų iš šios 
terasos duodavo įsakymus akmenimis užmušti svetimau- 
tojus, nukirsti rankas vagims ir išdeginti akis plėšikams. 

Ali Oapu lanko mokyklinio amžiaus vaikų būrelis. 
Svetimšalių nematau. Norėtųsi pajusti, ką vaikai galvoja 
apie savo krašto praeitį. Kas jiems arčiau širdies — per- 
siškumas ar islamas? Vaikai su svetimu žmogumi kalba 
nenoriai. Tik iš padilbų pasižiūri, o į bandymą prašnekin- 
ti atsako pasitraukimu. O jų gidas neturi laiko leistis į 


kalbą. 


Koridorius nuo terasos veda į sosto salę. Persijai bū- 

dinga sostas. Sostas svarbus ir musulmoniškajai Persijai. 
Koridorius ir pati salė išpuošti freskomis. Sosto salę supa 
maži kambarėliai. Jų lubos išdailintos miniatūriniais dro- 
žiniais iš medžio. Persų menui būdinga aistra detalei. 
Sausas Isfahan oras padeda išsaugoti praeities turtus. 


MEčETĖ APVALI IR BE MINARETO 


Nuo Ali Oapu terasos gėrėjausi šeicho Lut-fullah me- 
čete. Artėju prie jos. Ji irgi trišimimetinė. Asmeniška Ab- 
bas I mečetė. Stebiuosi, kad jai trūksta minareto. Aplamai 
minaretas mečetei yra kaip bokštas dievnamiui. 

Labai patraukli savo kupolu. Dengta šviesaus emalio 
plytelėmis, kurios išraštuotos žaliomis ir mėlynomis spal- 
vomis. Kokia aistra detalei! Aistra apsireiškia meile arba 
kančia. Mečetės Lut-fullah kupolas turi būti meilės kūri- 
nys. Nors pasiimk ant delno ir parsinešk į Vilnių, kaip 
Napoleonas Bonaparte norėjo Šv. Onos dievnamį parsi- 
nešti į Paryžių. 

Lut-iullah mečetė turi apvalų maldos kambarį. Įėji- 
mas į jį tiesiai prieš mikrab — ženklą krypties į Mecca. 
Sienos išklotos mozaika, o grindys — kilimais. Mozaikoje 
ir kilimuose lyg atrandu raštavimą, kuris man, lietuviui, 
artimas. 

Sunku skirtis su mečete be minareto. Ji iškalbi savo 
menininkų aistra grožiui. 


AISTRA SPALVŲ ŽAISMUI 


Užsibuvau! 

Žiūriu su nerimu į laikrodį. Jau penkta popiet! O 
skridimas į Širaz po trejeto valandų. 

Pietiniame Meidan-i-Šah gale yra vienas iškiliausių 
safavidų Persijos islamo meno paminklų. Tai Šacho me- 
četė —Masjid-i-Šah. Ji yra paminklas aistrai, kuri žaidžia 
spalvomis. 

Durys į mečetę yra lyg iškili stoginė su dviem mina- 
retais. Aplamai architektūra apvaldo erdvę, sukurdama 
vietą gyventi, dirbti, melstis. Šacho mečetė nepasitenkina 
erdvės apvaldymu — vietos sukūrimu maldai, bet išsilieja 
į žaismą spalvomis. 

Tarpdurys iš lauko pusės išpuoštas emalio plokšte- 
lėmis su spalvingų raštavimu, o iš vidaus — mozaika. Pa- 
junti, kad žengi per slenkstį iš šiapus į Anapus. Norisi ne 
tik batus nusiauti, bet ir širdį nudulkinti, nes jauti, kad 
žmonės eina į Allah — Dievo artumą. Šis jausmas, matyt, 
manyje buvo toks stiprus, kad užgožė kitą jausmą — bai- 
mę dėl batų. Užmiršau juos įsidėti į krepšį. 

Mečetės kiemas kvadratinis, su tvenkiniu viduryje. Į 
visas keturias puses atsiveria portalai į maldos sales. Por- 
talai yra be sienų iš kiemo pusės. Pietinis portalas — iš- 
kiliausias. Čia yra pagrindinė mikrab — niša, nurodanti 
kryptį į Mecca. Be to, ir jos šonus puošia du minaretai. 
Maldos salės vidus išklotas kilimais. 

Isfahane mane lydi jausmas, kad ši oazė labai trapi. 
Ir Šacho mečetės maldos salė man atrodo lyg milžinas, 
kuris jaučia savo trapumą. Per angą pačioje kupolo vir- 
šūnėje veržiasi šviesos spindulys. Atrodo, kad kviečia iš- 
eiti iš šio trapaus milžino į Anapus — Allah. Spindulys 
jau labai nuožulnus. Saulė skuba į vakarus. 

Batai tebestovi tarpduryje prie slenksčio Tik dabar 
atsimenu, kad buvau užmiršęs baimę juos palikti. 


PAS KRIKŠČIONIS Į JULFĄ 


Isfahan turi armėnų krikščionių bendruomenę. Ji ga- 
na gausi. Gyvena būryje — miesto dalyje, kuri vadinama 
Julia (Džiulfa). 

Noriu per Julią bent pervažiuoti ir bent aki užmesti. 
Laiko nedaug, bet laimė šypsosi. Be vargo pasigaunu taksį. 

Ryšiai tarp persų ir krikščionijos turi gilias šaknis. 

Jau partai, antroji čiabuvė Persijos dinastija, vargino Ro- 
mos imperiją ir Palestiną dar prieš Jėzaus gimimą Bet- 
liejuje. “Išminčiai iš Rytų šalies“ (Mt 2,1) buvo žydams 
pažįstami. 

Chosroes, sasanidų dinastijos karalius, nuniokojo ry- 
tines Bizantijos imperijos dalis ir Palestiną. Tiesa, jis pa- 
siėmė iš Jeruzalės Jėzaus Kryžių, bet nieko nelietė Bet- 
liejaus Gimimo bazilikoje, nes jos ireskos vaizdavo išmin- 
čius persų drabužiais. Kašan mieste, apie du šimtus kilo- 
metrų pakeliui į Isfahan, yra legenda apie išminčius, ku- 
rie iškeliavo ieškoti naujai gimusio žydų karaliaus. 

9855 Irano gyventojų yra musulmonai. Dauguma jų 
šijitai. Krikščionių — armėnų, asirų, arba nestorijonų — 
mažas nuošimtis, o katalikų tik saujelė. Julfa yra armėnų 
krikščionių nausėdija Isfahan mieste. 

Armėnų nausėdija užsimezgė XVII a. pradžioje. Ša- 
chas Abbas I baiminosi, kad armėnai — nagingi mūrinin- 
kai, architektai, pirkliai iš Julfa miesto Azerbaidžane — 
nepatektų į turkų įtaką. Užtat armėnus iš Julfa Azerbai- 
džane persodino į naują Julfą Isfahane. Iš karto armėnų 
nausėdija buvo gausi — apie 60,000; naudojosi ypatingo- 
mis lengvatomis ir turėjo teisę statyti sau dievnamius. Is- 
Žahan turtėjo su turtėjančiais armėnais, tačiau ilgainiui 
krikščionys armėnai neteko jiems anksčiau duotų lengva- 
tų. Prasidėjo Julfa nuosmūkis. Smuko ir Isfahan miestas. 

Nūdien Pahlavi dinastija gina sąžinės laisvę. Įstaty- 
mai draudžia musulmonams skriausti kitatikius. Tačiau 
Julfa nebėra gausi gyventojais — vos 10,000. Armėnai 
buvo ir yra nagingi žmonės. 


KATALIKAI ISFAHANE 


Isfahan mieste yra ir saujelė katalikų. Šv. Vincento 
Pauliečio seserys vadovauja mokyklai, kurioje mokosi 
daugiau negu 200 mokinių. Tačiau jų tik maža dalis yra 

iš krikščioniškų šeimų. Pasiiurį musulmonai nori, kad jų 
vaikai būtų paruošti studijoms Vakaruose. Vincentietės 
turi ir ligoninę. 


RISČIA PER JULFĄ 


Taksis mane risčia perveža per Zayandeh tiltą į Jul- 
fa. Risčia važiuojame ir per pačią Julfą. Net nežinoda- 
mas, kad čia armėnų nausėdija, pastebi, jog čia ne persai 
gyvena. Paprašau sustoti prie Išganytojo katedros. Malo- 
nu vėl matyti varpinę vietoj minareto. Savo stiliumi ka- 
tedra yra Persijos ir Vakarų architektūros mišinys. Ma- 
tyti, kad daug kur lopyta ir lopoma. Kone visos sienos nuo 
lubų iki grindų išpuoštos aliejiniais paveikslais. Juose 
ryški XVII a. itališka ir olandiška įtaka. 

Armėnai verti pagarbos dėl savo pajėgumo organi- 
zuotis. Šalia katedros yra pastatas su muziejumi. Jame 
pajunti ne tik Persijos armėnų, bet ir aplamai Armėnijos 
praeitį, laimėjimus, nelaimes ir kultūrinį kraitį. Su armė- 
nais pabuvoti jauku. Atsigauni. 

Sutikti armėnai prie katedros sako, kad Julfa prie- 
miestyje yra ir daugiau šventovių, kurios yra jiems bran- 
gios. Taksis praveža pro Betliejaus šventovę. Šventoriuje 
Jaunimas ruošiasi savo savaitgaliui — tautinių šokių pra- 
mogai. Juodbruviai berniukai ir mergaitės domisi svečiu, 
kuris domisi jų dieynamiu, tikėjimu ir praeitimi. Jaučiu, 
kad patekau į salelę, kur Geroji Naujiena tokia patraukli. 
Ir tai dykumos mieste! 


SKUBOTAS IšVYKIMAS Į šIRAZ 

Į viešbutį grįžtu pačiu laiku. Kelionės bendrai jau 
krūvoje ir laukia autobusiuko į orauostį. Viešbučio šei- 
mininkas, jo sūnūs ir patarnautojai padeda pasiruošti iš- 
vykimui. Šeimininkas primena, kad esame visuomet lau- 
kiami svečiai, ir prideda, kad raktą paliktume ir nieko 

kambary neužmiršiume. Arbaipinigių nelaukia. Jie pride- 
dami prie sąskaitos. 

Autobusiuko sėdynė labai smagi. Nenuostabu! Gat- 
vėse jau temsta. Penktadienio vakaras. Chahar Bagh — 
Keturių sodų alėja pilna žmonių. Isfahan palengvėle tam- 
pa sodu dykumoje nakčiai. 

Iranair skridimas 231 laiku. Iki Širaz 480 km. Lėk- 
tuvo sėdynė dar geresnė negu autobusiuko. Žemai tik Isfa- 
han — nakties sodas tamsoje. Mano peiliukas šį kartą į 
bėdą nepateko. 


PERSIJA IR SENASIS TESTAMENTAS 


Persiją, modernųjį Iraną, mažai kas telaiko Švent- 
raščio kraštu. Tačiau net šešios Senojo Testamento kny- 
gos turi glaudžius ryšius su Persija: Ezdro, Danieliaus, 
Makabiejų, Tobijo, Esteros ir Antrojo Izaijo (Iz 40-55). 
Antrasis Izaijas savo puslapiuose Kirą Didįjį pakelia į 
šventuosius (Iz 44,28; 45,1). Tobijo ir Esteros knygų fo- 
nas yra Persija, o Persijos pietvakarių kampas, kultūriniu 
požvilgiu, priklauso Tigro ir Eufrato slėnio kultūrai, ku- 
rioje gimė ir gyveno Abraomas. 

Susa, arba Šuša, lyguma kadaise buvo vadinama 
Elam. Čia Persija išmoko rašyti. Kasitai iš šiaurinės Per- 
sijos viešpatavo Mesopotamijoje (apie XIV a.), o atgimu- 
si elamitų karalystė vėl uždėjo savo leteną ant Babilono 
XII a. prieš Kristų. Asirų valdoma šiaurinė ir centrinė 
Persija buvo Tobijo knygos fonas. 

Persijos priešistorė turi tris liudininkus: Češmeh Ali, 
Sialk ir Susa. Apie kasitus, elamitus ir asirus Persijoje 
teliudija tik Susa piliakalnio radiniai. O apie Šv. Raštą 
liudija Persepolis, Susa, Hamadan (Ekbatana) ir Rages 
(Reyy). 

Isfahan šviesos dingo. Už lėktuvo langų naktis labai 
tamsi. Esu pakeliui į Širaz — Persepolį ir Pasargadae, iš- 

kiliausius persų istorijos ir religijos liudininkus. Net žy- 
dai mokėsi iš persų. 


šIRAZ ORAUOSTIS 

Oro erdvė apie Širaz tuščia. Pilotas tyčiom mus per- 
veža ir pasikraipo virš miesto. Iš apačios blykčioja links- 
mų šviesų takai. Spalvų ryškumas neįprastas. Ore jokios 
drėgmės. Į pietryčius nuo Širaz matom ir daugiau šviesų 
telkinių. Pars provincija tirštesnė gyventojais. 

Nusileidžiame lyg ant maldos kilimėlio. Oro kelias 
be duobių. Orauostis mažutis, bet ištaigus. Visa nauja. 
Lėktuvas priveža kone prie pastatų durų. Matau ženklą 
“Archaeological Survey 76". Near East Tours kelionių 
biuras mūsų laukia. 


Keliaujame į Širaz Inn viešbutį. 


< 


VIEšKELIS — ALĖJA ŠIRAZ 


1971 metais šachas Muhammad Reza ir imperatorė 
Farah iškilmingai minėjo 2,500 metų Persijos Sosto su- 
kaktį. Iškilmės vyko Persepolio ir Pasargadae griuvėsiuo- 
se. Tačiau į iškilmes keliauti reikėjo per Širaz. Užtat vieš- 
kelis nuo orauosčio į miestą puošnus. Abiejuose šonuose 
ir vidury žydi oleandrai. Ir naktį jos spalvingos dirbtinė- 
je šviesoje. Skoningi stulpai su įrašais lentose įvairiomis 
kalbomis sveikina Persijos svečius. Šacho ir imperatorės 
paveikslai primena tūkstantmetinį Persijos Sostą. 

Near East Tours gidas negaišta. Vos susėdus auto- 
buse, ima garsiakalbį, pristato save ir supažindina su 
programa. 

Mūsų gidas, Muhammad Ašraf, yra Širaz universi- 
teto archeologijos studentas. Rytoj, sako, turėsime 400 km 
kelionę į Persijos senovę, aplankysime Pasargadae, Per- 
sepolį, Nagš-i-Rustam, o poryt bus progos susipažinti su 
pačiu Širaz. Čia, sako, irgi daug matytina. 

ŠIRAZ MIESTAS 

Gidas pasakoja apie Širaz. Primena, kad jis yra 
Pars, arba Fars, didžiosios pietinės Persijos provincijos, 
sostinė. Miestas yra slėnyje. Tačiau slėnis yra 1,600 metrų 
aukštumoje nuo jūros lygio. Užtat, jis pastebi, klimatas 
malonus. Gamta čia žaliuoja visais metų laikais. Anot jo, 
Širaz yra Persijos poetų Mecca. 

Klausia, ar pažįstame Firdausi, Kayyam, Hafiz ir 
Saadi — Persijos poetus. Širaz didžiuojasi vienu iš se- 
niausių universitetų islamo pasaulyje. X a. jis turėjęs dau- 
giau studentų nesu Bagdado universitetas. Universiteto 
pastatas turėjęs 360 kambarių. Be to, jau tada buvusi di- 
džiulė biblioteka. O XI a. Širaz universitetas įkūręs me- 
dicinos fakultetą su ligonine. 

Aišku, kad mūsų gidas Ašraf yra iš Širaz ir savo 
miestą myli. Tarp kitko primena, kad Isfahan yra safa- 
vidų dinastijos miestas, o Širaz — zandų. Mat, aiganams 
sunaikinus Isfahan, Persija atgimusi per zandų dinastiją 
Širaz mieste. XVIII a. jis trumpą laiką buvo Persijos 
sostinė. 

Apie Širaz gyvena kaškai — turkams gimininga tau- 
telė. Vandens gausa Pars provincijoje patraukia klajok- 
lius afšarus ir šasarvanus iš Elburso aišlaičių Azerbai- 
džane. Klausiu, ar daug yra klajoklių. Gidas negalvoda- 
mas atsako: “Žmonių bent pusė milijono, o gyvulių kelis- 
kart daugiau“. 

Juokaudamas klausiu: “Kokius gyvulius laikote kla- 
jokliais?" “Ogi ožkas, avis, asilus, mulus, arklius, kupra- 
nugarius. . * “Kiek gyventojų Širaz miesie?" “ Apie pusę 
milijono". 

Pusvalandžio kelionė autobusu į viešbutį prabėga ir 
greitai, ir smagiai. Viešbutis patogus. Būrelis kelionės 
bendrų, radę vėsų barą, susiburia ataušti ir pasidalyti 
įspūdžiais. 

Į PASARGADAE 


Pasargadae reiškia Persų stovykla —kareivinės. Nuo 
Širaz iki Pasargadae yra apie 130 km. Pakylame anksti. 
Važiuojame šiaurėn — Isfahan link. 

Širaz pervažiuoti lengva: čia gatvės naujai ištiesin- 
tos, praplatinios ir išgrįstos. Judėjimo mažiau negu Tehe- 
rane ir Isfahane. Tik kur ne kur spalvingi klajokliai savo 
kaimenę pervaro į kitą miesto pusę. Miestiečiai su jais 
apsipratę. Ir vieni, ir kiti yra musulmonai. Jų sveikini- 
mas “Salaam aleikūm!"' tai liudija. 

Khošk upė dalina miestą į dvi dalis. Ji yra vasaros 
metu tik upės vaga be vandens. Tokių upių Irane daug. 

Gidas primena, kad Širaz buvo įkurtas tik arabams 
užėmus Persiją VII amžiuje. Iš tikrųjų miesto sienų liku- 
čiai yra arabiški. Kaip tik pravažiuojame senus miesto 
vartus. Tai Korano vartai, paaiškina gidas. 

Už miesto vartų — kauburys. Persiritus per jį, atsi- 
veria plaiėjąs slėnis. Gamtovaizdis įdomus savo toliais. 
Kur ne kur kaimas su molinėmis trobomis. Atokiau nuo 
kaimų sėdi juodos klajoklių palapinės. Aplinkui pabiru- 
sios kaimenės. Laukai ką tik po pjūties. Ožkos ir avys 
sukinėjasi po ražienas. 

“Ar klajokliai nepasivėlins į šiaurę?" užklausiu gi- 
dą. Gidas ima aiškinti, kad dabartinė Irano “baltoji revo- 
liucija"" stipriai palietusi krašto klajoklius. Palengvėle jie 
yra pririšami prie žemės. Tik tokiu būdu jaunoji karta 
galinti išmokti skaityti ir rašyti. “Esu tikras“, tęsia gidas, 
“kad šiomis kaimenėmis rūpinasi moterys ir vaikai, nes 
šeimos vyrai jau yra įsijungę į žemės ūkį ir net pramonę"? 

Kažkur slėnyje turi būti upė — nuo kelio jos nema- 
tau, tik užtvankėles ir ežerėlius. Žiemos liūtys čia esti 
gausios. Gyventojai pasigauna vandenį vasarai. Palei už- 
tvankas yra ir stovyklautojų. Be to, ir motociklininkai 
daužosi dulkinomis slėnio atkalnėmis. 

Ilgainiui gamtovaizdis pasidaro nuobodus. Tik kalnu 
atšlaitės dunkso tolumoje. 


PARS: LIŪTO IR SAULĖS KRAŠTAS 


Riedu vieškeliu per Pars, arba Fars. Priklauso kas 
šį vardą taria. Teherane girdėjau Fars, Širaz girdžiu Pars. 
Iš čia ir vardas Persija. 

Pars provincija yra Persijos širdis. Čia 550 metais 
prieš Kristų Kiras Didysis pradėjo svajoti apie vieną pa- 
saulį. Liūtas ir Saulė yra Persijos įvaizdžiai. Liūtas — 
istorinis Kiro sostas; Saulė — Zaratusiros religija. 

Nūdien Persija save vadina Tranu. Iranas gi yra Ar- 
timųjų Rytų keistuolis. Visur krinta į akis įtampa tarp jo 
senovės ir dabarties. Iš vienos pusės, Iranas yra 2500 
metų senumo imperija su pagarba imperijos kraičiui ir 
šacho sostui. Iš kitos pusės, Iranas nori būti pažangiu ir 
demokratiškų XX a. kraštu. Ir tai “baltosios? — bekrau- 
jės pervartos, kuriai vadovauja pats šachas Muhammad 
Reza, pagalba. 


PERSIšKUMAS IR ISLAMAS 


Archeologinė apžvalginė kelionė yra patraukli, nes 
nuveda į istorijai svarbias vietas ir supažindina su jų 
vaidmeniu dabartyje. Mūsų gidas yra ne tik paslaugus, 
bet ir žiningas. Kelionė Irano vieškeliu tampa paskaita 
apie Persiją. 

Tautine kilme Iranas skiriasi nuo savo kaimynų. Per- 
sai nėra nei semitai, nei priklauso turku šeimos tautoms. 
Jie, kaip sako ir krašto vardas “ Iranas", savo kilmė yra 
arijai — priklauso tai pačiai tautų šeimai, kaip ir dau- 
guma Europos tautų. 

Persų kalba yra skirtinga nuo jų kaimynų kalbų. 
Nūdien žodis “arijai" yra naudojamas ne tiek tautų šei- 
mai, kiek kalbų šeimai paženklinti. Persų kalba su savo 


196 


tarmėmis, kaip in indų bei bengalų kalbos, turi šaknis 
sanskrito kalboje. Tuo tarpu kitos Artimųjų Rytų kalbos 
— arabų ir turkų — priklauso visai skirtingai kalbų 
šeimai. 

Iranas yra musulmonų religijos. Ir čia jis yra keis- 
tuolis. Mat, dauguma Irano gyventojų priklauso šijitų is- 
lamui, o ne sunitų, sudarydami didžiausią šijitų vienetą 
islamo pasaulyje. Skirtumas tarp šijitų ir sunitų esąs, 
anot gido, ryškesnis negu tarp katalikų ir protestantų 
krikščionijoje. 

Sekanti gido pažiūra mane nustebina. Persų tautai 
islamas, teigia jis, nešė ne laisvę, bet vergiją. Arabai, sve- 
tima tauta, užgožė persus. Užkariautojų religija pakeitė 
persų Zaratusiros religiją. Turėjome tapti, pabrėžia gidas, 
musulmonais. Tačiau tapdami šijitais, persai galėjo pa- 
naudoti savo naująją religiją kaip ginklą prieš arabus. 

Islamas nepajėgė išrauti iš persų patirties jų pomė- 
gio ir pagarbos Persijai — imperijos sostui. Ilgainiui Per- 
sijoje kalifai, Mahometo įpėdiniai, tapo šachais — Per- 
sijos sosto paveldėtojais. Užkariautojų kalba, tiesa, pakei- 
tė pahlavi — persų kalbą, tapdama valstybine, kultūrine 
ir moksline kalba. Per penkerius amžius Persijos teolo- 
gija, Tilosofija, medicina, astronomija, filologija, matema- 
tika ir istorija galvojo ir rašė arabiškai. Turėjome būti 
praktiški, pasiaiškina gidas. Persija priklausė islamiška- 
jai imperijai, kuri nuo Ispanijos ir Maroko iki pietryčių 
Azijos galvojo ir rašė arabiškai. Su šypsniu gidas užsime- 
na, kad persų poezija buvo pirmoji tautos išraiška, ėmusi 
atsipalaiduoti nuo arabų kalbos. Ir šiai esame Širaz 
mieste. .. 

Klausiu gidą, kokiu būdu pajėgė Persija išlikti savi- 
ta, svetimųjų — arabų, turkų, mongolų — valdoma? Gau- 
nu trumpą atsakymą. Persija didžiuojasi savo istoriniu ir 
kultūriniu kraičiu. Be to, persų tauta yra gajai lanksti ir 

nesiduoda laužoma. Sako, matysi mūsų senovę Persepolio 
ir Pasargadae griuvėsiuose, o mūsų gajų lankstumą jau 
matei Teherane ir Isfahane. 


PASARGADAE: PERSŲ STOVYKLA — KAREIVINĖS 


Klausausi ir žvalgausi. Žiningo žmogaus įdomu klau- 
sytis. Ant vieškelio daugiau vežimų negu automobilių. 
Vežimus traukia arkliai. Asilai ir mulai, apkrauti našto- 
mis, žingsniuoja pakele. 

Kaimų mažai. Pervažiuodamas per kaimą, autobu- 
sas vos juda. Trobos molinės. Vištos maudosi dulkėse, o 
žasys gagena, prašydamos vandens. Vienas kitas namas 
yra mūrinis: policijos būstinė, pašto įstaiga, mokykla ir 
kiti valdiški pastatai. Kaimai tūno arba prie šaltinio, ar- 
ba prie upeliuko. Gluosniai ir tuopos žymi vietą su van- 
deniu. Žemė daug kur dirbama. Jau daug ražienų, bet 
pakelėje dar tebebanguoja ir nepjautos avižos bei ilga- 
ūsiai miežiai. 

Per dvi valandas nuvažiavome 130 km. Iš vieškelio 
sukame į žvyruotą laukų kelią. Panūstame domėtis, kur 
esame. Dešinėje per dulkes palei upelį įžiūriu kaimą. Iš 
kaimo kelio link bėga vaikai. Skuba ir mosikuoja. Pasie- 
kę kelią, susėda ant griovio nuo vėjo pusės. Laukia mūsų. 

Pasargadae yra 4 km nuo vieškelio. Laukų kelias ve- 
da į šalutinį slėnį, kurį supa plikos kalvos. Slėnis — 3-4. 
km lyguma. Rodos, kad čia nė gyvos dvasios. Tuopos ski- 
ria kaimą nuo slėnio. Autobusas sustoja palei medžius. 
Vaikai pakyla nuo griovio briaunos ir atbėga pas mus. 
Akys spindi žingeidumu. Basi, sijonuoti, irumpais plau- 
kais. Mergaitės jau su gaubtuvais. 


KIRO DIDŽIOJO KAPAS 


Už poros šimtų metrų nuo tuopų gojelio stovi kalk- 
akmeninis pastatas. Stačiakampis, su šešeiu siaurėjančių 

pakylą, 5545 metrų aukščio. Atrodo lyg stačiakampė pi- 
ramidė — pjedestalas akmeniniam karstui. Kalkakmenio 
gabalai milžiniški, vienas su kitu sujungti nagingu tašymu, 
o ne kalkėmis. Karstas — lyg namukas su lietuvišku, nuo- 
žulniu į abu šonus, stogu. Durų nebėra. 

Senovės istorikai mini įrašą: “Žmogau, kas tu bebū- 
tum, ir iš kur tu beateitum, — nes aš žinau, kad ateisi, — 
„..Aš esu Kiras, aš sukūriau persams jų imperiją. Todėl 
nepavydėk man šio žemės kampelio, kuris saugo mano 
kūną“. 

Aleksandras Didysis, grįždamas iš žygio į Indiją, 
skaitė šį įrašą ir verkė, nes Kiro kapą rado apiplėštą. Pir- 
masis Kiro ramybę sudrumstė persas, vardu Orxines. 
Aleksandras Didysis jį nubaudė mirtimi. 


PASARGADAE SAUGO GANDRŲ PORA 


Aplink Kiro kapą tylu. Ir mus atsekę vaikai tyli. Iš 
kaimo atlinguoja trys vyrai: vienas kariškis, o du sijonuo- 
t. Gidas kalbasi su jais. Plačiai šypsodamiesi, jie eina 
prie kiekvieno mūsų, spaudžia dešinę ir liečia kakią, lū- 
pas, krūtinę. Sveikina nuoširdžiai — mintimi, žodžiu, 
širdimi. .. 

Nuo kalvų lygumą ima dengti bevandeniai debesys. 
Oras pilnas drėgmės. Tvanku. Kartkartėmis pakyla šel- 
miškas vėjukas ir ima sukaliotis smėlio debesiuku. 

I Pasargadae, Kiro sostinės rūmus, einame pėsčiom. 
Apie vieną kilometrą slėnio keliuku. 

Kiro sostinės rūmai yra amžių sudilinti. Tik pama- 
tai, kolonų galai ir aslos liudija, kad čia būta puošnių 
rūmų su portalais, salėmis ir buitiniais kambariais. Rū- 
mai turėjo tris paviljonus. 

Archeologai atstatė pamatus ir vėl sulipdė vieną ki- 
tą koloną. Vienoje kolonoje skaitau nuolankų Kiro įrašą: 
“Praeivi, nors aš ir buvau iškilus karalius, aš likau tei- 

singu žmogumi. ..* Paviljonai surikiuoti simetriškai. 
Prieangis, didžiulė salė ir šoniniai kambariai. Kolonų 
bazės ir kapiteliai iš juodo akmens, o pačios kolonos bal- 
tos. Tebestovį sienų likučiai kur ne kur išpuošti reljefais. 
Paviljonai aptverti nelygiu, iš žemių supiltu, mūru. 

Trikalbis įrašas dažnas. Jame Kiras, persų, elamitų 
ir babiloniečių kalbomis, save vadina “iškiliuoju karaliu- 
mi“, ne vien tik “karaliumi" ir “achemenidu"?. Archeolo- 
gai mano, kad šis įrašas padeda nustatyti Pasargadae į- 
kūrimo datą. Kiras buvo medų karaliaus Astyages vasa- 
las, o 553 metais prieš Kristų, laimėjęs mūšį, tapo “iški- 
liuoju karaliumi“. 

Vienas paviljonų yra šiek tiek atokiau nuo kitų dvie- 
jų. Dangun stiebiasi archeologų atstatyta persiška kolona. 
O jos viršūnėje matau gandro lizdą. Jame vienas gandras 
tupi. Gyvas Pasargadae sargas! Matyt, būrys archeologų 
nugąsdino jo draugą. Grįžta, šauniai nutupia ant kolo- 
nos viršūnės. Abu, vienas kitą drąsindami, kalena. Kur 
kadaise svečius džiugino rūmų muzikantai, dabar kalena 
gandrai. 

Vaikai vis dar su mumis. Nedrąsūs. Tik spokso. Tarp 
savęs kartkartėmis gyvai kalbasi. Spėju, kad jie nesupran- 
ta, dėl ko mes čia. 

Saulė prasiveržia pro bevandenius debesis. Prasiver- 
žia ir vėl pasislepia. Saulė virš Pasargadae, achemenidų 
Sosto griuvėsių. 


KIRAS IR ŠV. RAšTAS 

Kiras yra labiausiai išgirtas pagonis valdovas visame 
Šventraštyje. Izaijo knyga rašo: “Aš (Dievas) sakau Ki- 
rui: “Tu esi mano skerdžius! Tu įsyvendinsi mano užmo- 
jį!" (Iz 44,38). Kiras pranašui yra Mesijas — Dievo Pa- 
teptasis: 

Šiai ką sako Jahvė savo Mesijui, Kirui, 

kuriam jis padavė savo dešinę ranką, 

kad suvaldytų jo vardu tautas ir 

nuginkluotų karalius; ... 

kad aivertų jam. miestų vartus ir 

jie liktų nuolat atviri: 

“Aš eisiu pirm tavęs sulygindamas kelius. 

Aš sutrupinsiu varinius miestų vartus, 

sutrinsiu jų geležines skląstis. ..., 

kad žinotum, jog AŠ ESU — JAHVĖ, 

Izraelio Dievas, kuris tave pasišaukia vardu“. 
(Iz 45, 1-2; žr. 41,25-29) 


Ezdro knyga iš dalies pakartoja Kiro cilindro žodžius: 

“Pirmaisiais Persijos karaliaus Kiro metais (538 m. 
prieš Kristų) kad įvyktų Jahvės žodis, pasakytas per Je- 
remiją (Jer 25, 11-12; 29,10), Jahvė išjudino Kirą, Per- 
sijos karalių, duoti įsakymą ir jį išgarsinti visoje karalys- 
tėje: “Štai ką sako Kiras, Persijos karalius: “Jahvė, dan- 
gaus Dievas, man davė visas karalystes; jis įsakė man pas- 
tatyti jam Šventyklą Jeruzalėje, kuri yra Judėjoje. Kas 
tik bebūtų jūsų tarpe iš jo Tautos, tebūnie jo Dievas su 
juo! Tekyla jis kelionei į Jeruzalę, kuri yra Judėjoje, ir 
teatstato Jahvės, Izraelio Dievo, Šventyklą; jis yra Dievas, 
kuris buvoja Jeruzalėje. Tegul kiekvienas, kuris tik yra 
išlikęs [po Tremties], kur tik jis begyventų, būna aprū- 
pintas vietos žmonių sidabru ir auksu, manta ir galvijais 
bei laisvomis aukomis šventyklai, kuri yra Jeruzalėje?" 
(Ezd1,1-4). 

Nenuostabu, kad pranašas džiūgauja: 

Guoskit mano Tautą, guoskit juos! 

Sako jūsų Dievas. 

Kalbėki: švelniai Jeruzalei 

ir paskelbkit jai 


201 


„..Taisykii dykumoje Jahvei vieškelį. 
Ištiesinkit dykynėje mūsų Dievui kelią. 
Kiekvienas slėnys tebūna užpiltas, 
Kiekvienas kalnas ir kalnelis — nulygintas. 
Kiekviena kalva tebūna lyguma, 

kiekvienas gūbūrys — slėnys. 

Tada Jahvės šlovė bus apreikšta — 

ir visa žmonija ją matys. 


Žmonija yra lyg žolynas. .. 
Dievo žodis pastovus amžinai. .. (Iz 40,1-8). 


KIRAS DIDYSIS APIE SAVE 


Britų muziejus Londone turi Kiro cilindrą — paties 
Kiro paminklinį įrašą. Nugalėjęs medų karalių Astyages, 
Kiras užėmė Ekbataną, medų sostinę, ir ėmė kurti savo 
pasaulinę imperiją. Jam rūpėjo užkariauti Viduržemio 
jūros kraštus, įsitvirtinti Mažojoj Azijoj ir nešti vieno pa- 
saulio mintį ir šviesą į Rytų kraštus. Lydijos Krizas, Ba- 
bilonijos Nabonidas ir Egipto Amasis II veliui bandė bū- 
riuotis bendrai gynybai. Kiro vieno pasaulio idėja buvo 
lyg ugnis sausame krūme. Kiras nugalėjo ir paėmė ne- 
laisvėn Krizą (546 m. prieš Kristų), o Lydija tapo satra- 
pija — Persijos imperijos provincija. 539 metais Babilo- 
nas pasidavė Kirui be mūšio. Egipto Kiras, tiesa, neuž- 
kariavo, bet paruošė Persiją žygiui į Egiptą. 

Kiro cilindras atspindi Kiro pergales ir savimonę. 
Įrašas prasideda su Nabonido, Babilono karaliaus, pa- 
smerkimu. Kaltas jis, nes nesirūpina Marduko, Babilo- 
nijos dievo, šventove ir laiko žmones vergais. Dėl to, ra- 
šoma cilindre, “dievų viešpats LMarduk) baisiai įširdo"" 
ir, dievų lydimas, pasitraukė iš Babilono. Tačiau, maty- 
damas vargą krašte, Mardukas užuot pykęs, ima Babi- 
lono gailėtis: 

Jis perbėgo akimis ir atidžiai pasižiūrėjo į visus kraš- 
tus, ieškodamas teisaus valdovo, kuris neštų LMardu- 
ko statulą Naujųjų Metų apeigosel. 

„. „Jis tarė Kiro, Anšan Lmiestol karaliaus, vardą ir 

paskelbė jį viso pasaulio karaliumi.' 

Toliau įrašas cilindre sako, kad Mardukas liepė Ki- 
rui žygiuoti prieš Babiloną į mūšį, pats “eidamas kartu 
su juo, lyg tikras draugas“, nes 

Mardukas, iškilusis viešpats, savo garbintojų gynėjas, 

su malonumu stebėjo jo LKirol gerus darbus ir dorą 

širdį. Llr todėll įsakė jam eiti į karą prieš savo Babi- 

Ilono miestą. 

Izaijo knyga vadina Kirą Jahvės Mesiju ir laiko jį 
Jahvės užmojo vykdytoju. Paties Kiro paminklinis įrašas 
tvirtina, kad Marduk, Babilono dievas, pasirinko Kirą 
būti “pasaulio valdovu“ ir ėjo kartu su Kiru, “lyg tikras 
draugas“. 

Šv. Raštas atspindi ne tik įvykius, bet ir istorinius 
šaltinius. /zaijo knygai Marduk nėra dievas, bet stabas. Ką 
Kiro cilindras laiko Marduko darbu, iai Izaijo ir Ezdro 
knygos laiko Jahvės, Izraelio Dievo, užmoju. Pagal Šv. 
Raštą, Jahvė, Izraelio Dievas ir Istorijos Viešpats, daly- 
vauja įvykiuose ir veikia per įvykius. Istorija — įvykiai yra 
Dievo staklės, kurios audžia Istorijos Viešpaties užmojį. 


KIRO “GERI DARBAI IR DORA ŠIRDIS“ 


Sakome “Sudiev!* Pasargadės lygumai. Kaimo at- 
stovai dar vaišina vandeniu. Ir vaikai įsidrąsina. Vandens 
puoduką paduodami, pasižiūri plačiomis ir tamsiomis 
akimis. Šypsosi nuo ausies lig ausies. Tačiau kalbinami, 
tik juokiasi ir atsakyti nesiryžta. 

Vėl autobuse. “Salaam aleikūm!“ arabiškai atsisvei- 
kina svetingieji Pasargadės saugotojai. Grįžtame link Ši- 
raz — važiuojame į Nagš-i-Rustam ir Persepolį. 

Kiras mane stebina. Jo “geri darbai ir dora širdis“ 
įliejo pakantą į tautų santykius. Žydai buvo Kiro pakantos 
— Persijos vieno pasaulio mokykloje net du šimtus metų. 


KIRO MOKYTOJAS — ZARATUSTRA 

VI prieškristinis amžius davė žmonijai ne vieną, bet 
keletą nuostabių pirmūnų. Indijoje Siddhartha Gautama 
tapo Buddha — Apšviestuoju (563-483 m. pr. Kr.), Kini- 
joje K'ung Fu-Tzu (Konfucijus) kūrė darną visuomenėje 
(551-479 m. pr. Kr.), o Lao-Tzu rodė kelią (604?-? m. 
pr. Kr.), Persijoje Zaratustra kvietė į atsają pasaulio sam- 
pratą (628-551 m. pr. Kr.), Izraelyje pranašas Jeremijas 
šaukė istorinėje pervartoje (628-586 m. pr. Kr. į asme- 
nišką atliepimą Dievui. 

Buddha — Apšviestasis pasiekė Nirvaną — ušgesino 
savyje norą būti ir turėti; Konfucijus ėmėsi kurti visuome- 
nę su asmenišku “noru rūpintis artimo gerove“'; Lao-Tzu 
vedė į “gamtos Kelią", kuris tampa darna visatoje ir žmo- 
gaus gyvenime; Zaratustra skelbė asmenišką nuosprendį 
už šviesą 1r gerumą; Jeremijas ragino sekti save istorinėje 
audroje, kuri žmones išrauna ir persodina. 

Visi šie žmonijos milžinai-pirmūnai gyveno VI a. 
prieš Kristų! Labai įdomus sutapimas. Zaratustra ir Kiras 
— mokytojas ir mokinys, idėja ir jos įgyvendinimas. Kiro 
“geri darbai ir dora širdis“ turi šaknis Zaratustros moks- 
le apie šviesą ir gerumą. Šie du persai tapo Vakarų žmo- 
gui kryžkele į naują pasaulėjautą ir pasaulėžiūrą. 

Pasaulyje, anot Zaratustros, yra dvi jėgos: šviesa - 
gerumas ir tamsa-blogumas, arba Ahuramazda ir Ahri- 
man. Žmogus turi laisvę apsispręsti būti geras ar blogas, 
kam padėti — Ahuramazda ar Ahriman. 

Įdomu, kad Zaratustra tikėjo dangų ir pragarą. Po 
mirties, jis mokė, kiekvienas žmogus turi pereiti Skirtuvo 
tiltą — tiltą virš pragaro. Blogam žmogui Skirtuvo tiltas 

beeinant tiek susiaurėja, kad jis turi pulti į pražūtį, o ge- 
ras žmogus vis platėjančiu tiltu pereina į šviesos pasaulį. 

Pasargadae kolonse mačiau Ahuramazdah įvaizdį: 
sparnuotą saulę. Ahuramazda gali būti pavaizduota ir 
ugnimi, ir vandeniu, ir žeme. Zaratustros sekėjai rodo ypa- 
tingą pagarbą ugniai ir ją naudojo apeigose. Karkartėmis 
jų pagarba ugniai sudaro įspūdį, kad jie ugnį ir garbina. 

Zaratustros religija buvo achemenidų imperijos reli- 
gija. Aleksandro Didžiojo — graikų pergalė užgožė ache- 
menidų dinastiją ir Žaratustros religiją. Bet tik laikinai, 
nes sasanidų valdymo metu ji atgimė. Be to, jos įžvalga į 
gėrio ir blogio, arba šviesos ir tamsos, visuotinumą — dvi- 
lypę pasaulio sąrangą įtaigavo graikus, žydus, krikščionis. 

Įprasta Žaratustros mokslą vadinti dualizmu. Bet jis 
nėra visiškai dualistinis, tik kone dualistinis. Dualizmas 
pripažįsta pasaulio pagrindu du, vienas nuo kito nepri- 
klausomus, pradus — gerumą ir blogumą, šviesą ir tam- 
są. O Zaratustra moko, kad Ahuramazdah — gerumas ir 
šviesa galų gale laimės prieš Ahriman—blogumą ir tamsą. 


IDĖJOS IR GINKLAI 

Jau vidurdienis. Vėl sparčiai riedame geruoju vieš- 
keliu. Tik dabar iš platybių į vis siaurėjantį slėnį. Važiuo- 
jant į Pasargadae, slėnio šonai tolo, o dabar artėja. Grįž- 
tame tuo pačiu vieškeliu. 

Zaratustros įžvalga į gerumo-šviesos ir blogumo-tam- 
sos visuotinumą tapo žmonijos kraičiu. Kiro dinastija, 
tiesa, buvo graikų užgožia. Tačiau Kiro sostas, nors ir su 
dinastine kaita, lieka persų tautinis stuburkaulis. Sosto 
idėja — persiškumas galingesnis už ginklus. 

Mesopotamijoje akadai ginklu nugalėjo sumerus. O 
sumerai akadams “atsikeršijo" savo kultūra. Roma gink- 
lu užkariavo Graikiją, bet Graikija užkariavo Romą savo 
kultūra: Roma net ėmė kalbėti graikiškai! 

Idėjos — ne plytos, bet asmenys ir tautos. Idėja — 
žmogus su vizija. Žaratustros ir Kiro sąjūdis — karas iš- 
laisvinti žmones iš priespaudos ir tamsos, igalinant apsi- 
spręsti už gerumą ir šviesą. 

Kadaise šiuo slėniu ėjo — išėjo ir grįžo — Kiro ar- 
mijos už gerumą ir šviesą. Lėta armija, bet su sparnuota 
idėja: mylėti savo tautą, kitų tautų nepaniekinant. 


PRIE NAOš-I-RUSTAM 


Teherane ir Isfahane buvo lengva su maistu. Valgyk- 
lų — restoranų ir arbatinių daug. Daužantis po Pars — 
po tūkstantmetinius piliakalnius, su valgiu striuka. Lai- 
mei, duona yra gera. Bent jos galima kaimuose gauti. 

Nagš-1-Rusiam — Rustam paveikslai yra Uola apie 
63 km nuo Pasargadae. Rustam yra Persijos Herkulas, 
arba Šventraščio Dovydas, — legendinis Persijos kara- 
lius. O paveikslai — stačiame Uolos veide iškalti karalių 
kapai. Kapus čia sau išsikalė achemenidų dinastija. Iški- 
liausias kapas priklauso Darijui I (521-485 m. pr. Kr.). 
Anga į jo kapą yra aukštai, kone statmenoje uoloje. Jon 
įšliaužti beveik neįmanoma. Pasakojama, kad Darijus I, 
sau kapą įsirengęs, pasikvietė tėvus juo pasigėrėti. Belip- 
dami į sūnaus kapą, jie galą gavo. Kapo priekį puošia 
Ahuramazdah, karaliaus, ir provincijų atstovų reljefai. 

Žemiau Darijaus I kapo angos maiau reljefą, kuria- 
me sasanidų karalius Šapūr sėdi ant arklio, o Romos im- 
peratorius Valerijonas, galvą nuleidęs, klūpo prieš jį. 260 
m. Šapūr nugalėjo Romos legijonus prie Edessa miesio. 

Kartu su Darijumi I Nagš-i-Rustam Uoloje ilsisi ir 
Darijus II (424-405 m. pr. Kr.), ir Kserksas I (485-465 
m. pr. Kr.) ir Artakserksas I (465-424 m. pr. Kr.). Da- 
rijus II Darijaus I dešinėje, o Kserksas ir Artakserksas 
kairėje. Visi jie man pažįstami iš istorijos. Nustembu, kad 
jie ne vien tik vardai. Nors esu tik prie jų kapų, bet jų 

žygiai ir sąveika su graikais ir žydais man yra apčiuo- 
piami. 

Prieš Uolą yra siauras slėnis. Kitoje jo pusėje, prieš 
Artakserkso I kapą, matau stačiakampį bokštą iš tašytų 
akmenų. Tempiu prie jo gidą — noriu apie jį daugiau su- 
žinoti. Gaila, jis mažai apie jį težino. Sako, tai Kaba'a-i- 
Zardušt — Zaratustros Ugnies šventovė. Achemenidai bus 
ją pastatę. Ugnies šventovė turi tris aukštus. 


ŽARNA ŽARNA RYJA 


Iki Persepolio dar 7 km. Ilgos valandos autobuse, 
drėgmė Pasargadae slėnyje ir saulės kaitra prie Nagš-i- 
Rustam mus labai išvargino. Daug kam jau žarna žarną 
ryja. Man labai norisi atsigerti. Gidas yra rytietis. Jis 
sako: “Spauskit nykštį!" 

Valgyklų apie Persepolį reta. Viena esanti kažkur 
netoli griuvėsių. Tačiau šiandien šeštadienis — musulmo- 
nų pirmadienis. Po savaitgalio reikia apsipirkti, apsiva- 
lyti, atsigauti. “Spauskit nykštį!" 

Laimė mums šypsosi. Valgykla veikia. Labai įdomi. 
Mat, itaisyta senoje persų sodyboje — aptvare su sodu ir 
kambariais į sodo pusę. Sodyba — valgykla ne sena, bet 
seno persiškumo. Turizmo įstaigos nori padėti svečiams 
įsijausti į Persiją. 

Valgiaraščio nėra. Dienos patiekalų pavyzdžiai iš- 
dėlioti ant stalo palei duris. Iš dalies jau žinomi: čelo ke- 


bab — ryžiai su aviena kepta ant iešmo, šašlik — aviena 
su pamidorais, kepti ant iešmo, džiudžė kebab — vištiena 
su ryžiais... Gėrimų gausu: vaisių sunkos ir “gėlių van- 


duo". Labai smagu. Leduotas “rožių vanduo" ne tik gai- 
vina, bet ir stebina. 


TAKHT-I-JAMŠID — KARALIAUS SOSTAS 
Gidas valgykloje gaišti ilgai neleidžia. Jam rūpi, kad 
užtektų laiko pabuvoti iškiliausioje šventraštinės Azijos 

archeologinėje vietoje. Skubame į Persepolį. 

Persepolis atima žadą. Vieškelis tarp Nagš-1-Rustam 
ir Persepolio naujutėlis, baigtas 2,500-i0ms Sosto meti- 
nėms švęsti. Sukame į rytinę Pulvar upės slėnio pusę. 
Persepolio griuvėsiai savo nugara remiasi į akmenines 
slėnio atšlaites. Lyguma derlinga. Laukai jau su ražieno- 
mis. Vienur kitur tuopų gojeliai su kaimais ir klajoklių 
palapinėmis. 

Persai Persepolio griuvėsius vadina Takht-i-Jamšid 
— Karaliaus sostu. Jamšid (Džamšid) yra legendinis 
Persijos pirmūnas — karalius. Graikai jį savaip pavadi- 
no. Žaisdami su dviem panašiai skambančiais žodžiais — 
Pars, persų kraštas, ir persis — nuniokiojimas, jie sudarė 
naują vardą. Persepolis yra Nuniokojimo miestas. 

Gidas mus surenka ant laiptų į griuvėsius. Šmaikš- 
čiai ir glausia kalba supažindina su Persepoliu. Man 
knietėjo trys klausimai: kas pastatė Persepolį? kas drįso 
jį sunaikinti? kas dabar pamatytina? 


PERSEPOLIS — ACHEMENIDŲ APEIGINĖ SOSTINĖ 


Persepolis buvo pradėtas statyti Darijaus I (521- 
485 m. pr. Kr.) rūpesčiu. Darijų I gerai pažinau iš Švent- 
raščio ir Herodoto knygos — Persų karų. Kiras Didysis 
liepė žydams grįžti iš Babilonijos tremties į savo kraštą 
Judėją ir atstatyti Jeruzalės Šventyklą. Darijaus I valdy- 
mo metu Šventykla buvo atstatyta (515 m. pr. Kristų). 
O Maratono mūšis, kuriame Darijus I buvo gerokai grai- 
kų apdaužytas (490 m. pr. Kr.,), ir dabar yra prisimena- 
mas Maratono lenktynėse. 

Persepolio statymo metu žmonijos civilizacija jau 
buvo buvusi ilgaamžė — Egiptas ir Mesopotamija jau tu- 
rėjo kone tris tūkstantmečius. 

Persepolio statymą tęsė Darijaus 1 įpėdiniai. Ypa- 
tingai daug prisidėjo jo sūnus Kserksas I (485-465 m. 

Darijaus II kapas netoli Persepolio. Kserkso “Visų Tautų“! vartai. 


Persepolis: bendras vaizdas. 


Persepolio detalė: milžiniškas kolonos kapitelis. 


E 


Persepolis: priėmimų salė ir iždo rūmai. 


Persepolio detalė: persų imperijos tautos neša duoklę. 


pr. Kr.), pažįstamas iš Termopilų mūšio (480 m. pr. Kr.). 
Achemenidai norėjo turėti sostinę, kuria galėtų didžiuo- 
tis. Mat Pasargadae — pirmoji jų sostinė, buvo per kukli. 
Persų aistra menui neturėjo kur pasireikšti. Be io, ir žai- 
biškas Persijos išsiplėtimas reikalavo iškilesnės sostinės. 

Persepolis didžiavosi ne vien tik achemenidų galybe 
ir laimėjimais, bet ir Ahuramazdah — gerumo ir šviesos 
pergale. Iš tikrųjų Persepolis buvo Persijos tautinis alto- 
rius. Čia persų karaliai negyveno, iš čia nevaldė savo pla- 
čiosios imperijos. Į čia persų karaliai atvykdavo švęsti 
Persijos Sosto. Šventė yra apeiginis išgyvenimas to, kuo 
tikima, ko viliamasi, — įsiminimas į prasmę. Būdamas 
tautiniu altoriumi, Persepolis neturėjo administracinės, 
prekybinės ir politinės svarbos. 

Persepolis buvo ilgą laiką užmirštas. XV a. imta juo 
domėtis. Matau graffiti — raižinius kalkakmenyje su ang- 
lų, prancūzų ir vokiečių pavardėmis. Kažkoks “Stanley, 
New York Herald Tribune“ korespondentas, irgi save į- 
amžino. Džiaugiuosi, kad nerandu lietuviškų vardų. Bū- 
dinga, kad apie Persepolį nerašo senoji persų raštija. Jai 
gerai pažįstamos kitos achemenidų sostinės — Susa, Ek- 
batana (Hamadan), Babilonas. Graikai susipažino su 
Persepoliu per Aleksandrą Didįjį. 


PERSEPOLIO GALAS 


Aleksandras Didysis įsiveržė į Irano plokščiakalnį 
331 metais. Lyg ugnis sausame krūme greitai pasiekė 
Persepolį. Istorija liudija, kad Aleksandro kareiviai pa- 
degė patį miestą, išžudė vyrus, o moteris padarė savo ver- 
gėmis. Apeiginių Persepolio pastatų Aleksandras neleido 
sunaikinti. Reikėjo skubėti Pasargadae linkui, kur persai 
buvo sutelkę savo karines jėgas. Mūšiai prie Pasargadae 
Aleksandrą įpykdė, nes buvo labai nuostolingi. Įtūžęs 
parskubėjo į Persepolį ir padegė persų tautinę šventovę. 

Vokiečių archeologas E. Herzfeld pradėjo raustis po 
Persepolį 1931 metais. Besirausdamas Šimto kolonų sa- 
lėje, atrado ant jos grindų pėdos storumo pelenų sluoksnį. 
Pati salė buvo iš nedegamos medžiagos — akmens, plytų 
ir moliu dengto medžio. Ugnis, kuri sunaikino salę, buvo 
kūrenama atneštu kuru. E. Herzfeld padarė išvadą, kad 
Persepolis buvo tyčia sudegintas. 

Gidas įdėmiai pasižiūri į mus. Matyt, mus laiko 
Aleksandro gerbėjais. O gal, sako, gaisras kilo netyčia? 
Aleksandras Didysis mėgdavo naktines orgijas. Vienos to- 
kios orgijos metu užsidegė kareivių suvilkti rakandai. La- 
bai galima. 

Istorikai Persepolio gaisre mato graikų kerštą per- 
sams. Kadaise, Kserkso vedami, persai sudegino Atėnus 
— net ir Akropoli. Dabar Aleksandras, norėdamas įtikti 
atėniečiams, sudegino persų Takht-i-Jamšid. Taigi, anot 
istorikų, Persepolio sunaikinimas turėjo politinę priežastį. 
Persepolis, kartą sunaikintas, iš savo pelenų nebeatsigavo. 


KAS PAMATYTINA? 

Griuvėsiai yra tylus liudininkas — liudija žmones, 
jų pasaulėjautą ir pasaulėžiūrą. 

Persepolio griuvėsiai užima apie 12 ha. Atrodo, kad 
Jie yra surikiuoti ant dirbtinės pakylos. Pakyla rytiniu 
šonu, lyg nugara, remiasi į akmeninę Kuh-i-Rahmai — 
Gailestingumo kalvų atšlaitę. Vakarų šone pakyla yra be- 
veik 20 metrų aukščio. Ir dabar ši pakylos siena įspūdin- 
ga tašytais kalkakmenio milžinais, sujungtais ne kalkėmis, 
bet nagingu apiašymu. 

Į griuvėsius lipu per šiaurvakarių paminklinius laip- 
tus. Platūs ir patogūs. Septynetos metrų platumo ir nuo- 
žulnūs. Dešimt raitelių gali jais joti žvalioje lygiuotėje į 
šventąjį aptvarą ant pakylos. Šie laipiai yra vienintelis 
įėjimas. 

Ant pakylos mane sustabdo milžiniški Visų tautų var- 
tai. Dvi persiškų stinksų poros juos saugo. Viena pora žiū- 
ri į vakarus, o kita į rytus. Abi žėri mįslinga jėga. 
Persų stinksams būdinga jaučio kūnas su sparnais ir žmo- 
gaus galva. Viršum kiekvieno sfinkso yra iškaltas trikal- 
bis — persų, elamitų ir babiloniečių kalbomis įrašas. “ Aš, 
Kserksas, karalių karalius, arijų šviesa. . ., įruošiau Visų 
tautų vartus..." 

Ant pakylos matau tik pamatus, aslas ir kolonas. Mu- 
ziejus tolimame Irano slėnyje. Turizmo departamento pa- 
ruošti griuvėsių planai padeda su jais susipažinti. 

Kairėje, kalvos atšlaitėje, akmenų skaldykla. Vos 
pradėti tašyti kalkakmenio kapiteliai tebelikę. Teherano 
muziejuje mačiau ir baigtų kapitelių pavyzdžius. Koks 
skirtumas! Tolėliau nuo akmens skaldyklos būta karalių 
archyvo. Čia rasta apie 30,000 kyliaraščiu rašytų plokšte- 
lių. Daugumas jų elamitų kalba. Tačiau jų tarpe yra ir 
daugiau negu 500 plokštelių aramajų kalba. Viena plokš- 
telė yra frigų kalba. 

Laikas negailestingas. Skubėte skubame pirmyn. Jau- 
čiu, kad turiu rinktis tai, kas svarbiausia pamatyti. Pasi- 
žymiu ant plano Šimto kolonų salę, Darijaus I Apadaną -— 
iškilmių salę, jo rūmus — Tačarą, Kserkso I ir Artakserk- 
so II rūmus ir Iždo griuvėsius. 


ŠIMTO KOLONŲ SALĖJE 


Skubu į Šimto kolonų salę. Jos portalą kadaise su- 
darė dvieilė aštuonių kolonų sargyba. Dabar stovi tik ko- 
lonų pjedestalai. Portalo kampe tūno ir vienas kapitelio 
fragmentas — žmogaus ūgio akmeninė jaučio galva. 

Šimto kolonų salė yra kvadratinės formos su dešimt 
kolonų eilių, po dešimt kolonų kiekvienoje eilėje. Būta ko- 
lonų iš keleto gabalų, sudėtų iš akmens, ir iš medžio — 
Libano kedro ir Indijos tiko. Kolonų bazės ir kapiteliai 

išpuošti. Bazės atrodo lyg lotoso žiedai, o kapiteliai lyg 
jaučiai ir slibinai. Siena, kuri skiria salę nuo jos portalo 
ir stoginės rodo, kad būta dvejų plačių durų ir septynių 
langų. Tuo tarpu likusiose sienose langų nėra. Kiekviena 
jų turėjo po dvejas duris. Tarpduriai iš portalo į salę iš- 
puošti reljefais. Kserksas I sėdi ant sosto, kurį saugo 
Ahuramazdah — sparnuota Saulė. Po karaliaus sostu žy- 
giuoja, lyg sostą palaikydami, Persijos imperijos provin- 
cijų atstovai. 


APADANA — ĮSPŪDINGIAUSIAS PASTATAS 


Apadaną — iškilmių salę statė du achemenidų dinas- 
tijos milžinai: Darijus I ir jo sūnus Kserksas I. Teherano 
muziejuje gėrėjausi įrašais auksinėse ir sidabrinėse len- 
tose, kurios buvo rastos po Apadana kertiniu akmeniu. Jie 
užtikrina, kad iškilmių salę pastatė Darijus I ir Kserksas I. 

Ir Apadana yra kvadratinės formos pastatas. Tačiau 
ji skiriasi nuo Šimto kolonų salės 2.6 metrų pakyla. Ka- 
daise tris jos šonus dengė stoginės. Kai kur dar aipažįstu 
dvi eiles kolonų bazių, — pačių stoginių nėra nė ženklo. 
Ir Apadana asloje maiau kyšančias kolonų bazes. Kelios 
kolonos dar tebestovi. Aišku, kad būta 36 kolonų miške- 
lio. Salė buvo naudojama pokyliams. 

Dvi poros laiptų — viena iš šiaurės, o kita iš rytų 
veda į Apadaną. Sienos akmeninės. Šiaurinės laiptų sie- 
nas puošia labai įdomūs ir įmantrūs reljefai — medai ir 
persai šventiškais drabužiais. Rytinių laiptų siena išpuoš- 
ta prašmatnia 25 Persijai duoklę mokančių tautų procesi- 
ja. Plačiakelniai medai ir klostėtais sijonais persai veda 
tautas į Apadaną Naujųjų Metų šventei. Medų kepurės 
atrodo lyg svogūnai, o persų — apvalūs gaubiuvai lyg su- 
ploti viršuje. Šalmuoti filistinai ir kumpanosiai sirai seka 
medus ir persus. Žydų atstovų reljefuose niekur nerandu. 
Matyt, Judėja buvo laikoma Finikijos padala. 

Reljefai ir laiptų sienų raižiniai lyg vakar padaryti. 
Jaučiuosi, kad skaitau knygą — gausiai iliustruotą knygą 
apie achemenidų Persiją. Daugiatautis ir spalvingas Sos- 
to šventimas. Sostas — imperijos jungtis. Nešamos dova- 
nos — duoklė Sostui padeda susipažinti su tuometiniu 
Persijos žemės ūkiu, pramone ir buitimi. 


DARIJAUS I RŪMAI — TAČARA 


Darijaus I rūmai mano domesį patraukia įėjimu iš 
pietų pusės. Tr jie išpuošti reljefais. Be duoklę nešančių 
imperijos atstovų, matau ir reljefus su sargybiniais. Daž- 
niausiai jie tarpduryse stovi prilipę prie sienos su ietimi 
rankoje. Persų menas dar nepajėgė statulų atkabinti nuo 
sienos. 

Abiejuose portalo stoginės šonuose tebestovi du mil- 
žiniški vientiso akmens stulpai su trikalbiu įrašu. Keturi 
langai ir plačios durys kviečia vidun. Ir koridoriaus sie- 
nos pilnos reljefų. Vienas jų man ypač įdomus. Karalių 
lydi du tarnai. Vienas jų skėčiu saugo karalių nuo saulės. 
Kalkakmeninės rūmų sienos šlifuotos ir blizga. Užtat Da- 
rijaus I rūmai yra Tačara — Veidrodžių salė. 

Tačara yra geriausiai išsilaikęs Persepolio statinys. 
Kserksas, Artakserksas I ir Artakserksas III jį naujino ir 
juo rūpinosi. Atrodo, kad Tačara buvo itin svarbus ache- 
menidų dinastijos pastatas. Jis stovi ant pačios aukščiau- 
sios Persepolio pakylos vietos. Įėjimas iš pietų, o nuo jo 
balkono vakariniame šone galima gėrėtis ne tik Marv-i- 
Dašt — Dykumos piktžolės slėniu, bet ir saulėlydžių. 

Sienų reljefai dažniausiai vaizduoja Darijų I. Įdo- 
mu, kad visuomet jis išeina iš rūmų. Kserkso vardas yra 
įrėžias viename reljefe Darijaus I drabužių skverne. 


DAR Į IŽDA UŽBĖGU 
Darijaus I Iždas mane traukia, nes jame archeologai 
atrado “Persepolio Iždo plokšteles“ elamitų kalba. Iždo 

pamatai, aslos ir kolonų bazės rodo, kad būta keliolikos 
statinių. Ant rytinės Iždo sienos likučių užtinku reljefą su 
Dariju I, priimančių Medijos didiką. Didikas jam reiškia 
pagarbą. Kserksas, sosto įpėdinis, ginkluotas su lanku, 
kirvuku ir įmantriu kardu, stovi šalia tėvo ir stebi didiką. 
Kitas reljefas su įrašu verčia šypsotis. Mat Darijus I pra- 
šo Ahuramazdah apsaugoti Persiją nuo trijų didžiųjų ne- 
laimių: karo, maro ir melagių. 

Diodorus, prieškristinis istorikas, rašo, kad Alek- 
sandras įsakė atsiųsti iš Susa 5,000 kupranugarių ir aibę 
mulų (20,000) turtams iš Persepolio į Graikiją per- 
gabenti. Daug turtų buvo sukrauta Ižde. 


NETRUKUS LEISIS SAULĖ 

Griuvėsiai ir reljefai yra tylūs liudininkai. Persepo- 
lis — Takht-i-Jamšid buvo Persijos tautinis altorius. Čia 
persų imperija, karalių vedama, ieškodavo jungties su 
Ahuramazdah. Darijus I sakosi: 

Aš esu. žmogus, kuris myli dorumą ir nekenčia blo- 

gumo ir vergijos. Aš trokštu, kad galingieji ne- 


skriaustų silpnųjų... Dievas Ahuramazdah sukūrė 
šią žemę ne maišačiai, bet taikai, gerovei ir gerai 
valdžiai. .. 


Lydimas minčių apie achemenidų milžinus, velku 
kojas link Kuh-i-Rahmat — Gailestingumo kalno atšlaitės. 
Mat, iš ten, saulei leidžiantis, galima pasižmonėti su Per- 
sepolio visuma. Be to, ten yra dviejų achemenidų kapai — 
du Artakserksai — I ir II ten yra palaidoti. 

Kuh-i-Rahmat kapai jau seniai išplėšti — plėšikų 
aplankyti. Be to, arabai juos buvo pavertę arklidėmis. Jų 
sienos išpuoštos reljefais: karaliais su saule, ugnimi, Ahu- 
ramazdah -—- sparnuota Saule. 

Spėju palydėti saulę už vakarų akiračio. Ji nusilei- 
džia Persijai, bet pateka anapus jos ribų. 

ŠV. RAŠTAS IR ACHEMENIDAI 


Keleto Senojo Testamento knygų istorinis fonas yra 
achemenidų Persija: Izaijo 40-55, 2 Kronikų, Ezdro, Ne- 
hemijo ir Esteros. 

Kiras Didysis leido žydams grįžti iš Babilonijos 
tremties į Judėją su įsakymu atstatyti Jeruzalės Sventyk- 
14. Atstatymas buvo baigtas Darijaus I valdymo metu (515 
m. pr. Kr.). Kserksas I yra Esteros knygos Ahasuerus (Est 
1,1); Artakserksas I leido Ezrai ir Nehemijui rūpintis 
žydų reikalais Judėjos provincijoje. 

Persepolio reljefai padeda suprasti Danieliaus kny- 
gos kalbą ir įvaizdžius. Danieliaus Dievo regėjimas turi 
savo foną Persepolio mene: 

Sostai buvo pastatyti, 

ir Ilgaamžis atsisėdo. 

Jo drabužiai buvo balti kaip sniegas, 

jo galvos plaukai — kaip tyra vilna. 

Jo sostas buvo ugnies liepsnos, 

jo tekiniai liepsnojanti ugnis. 

Ugnies upės pylėsi iš jo artumo. 

Tūkstančių tūkstančiai tarnavo įam, 

o šimtai tūkstančių buvo pasiruošę tarnauti. 

Karaliaus dvariškiai godžiai laukė jo sprendimo; 

knygos buvo atskleistos (Dan 7,9-10). 

Danieliaus knyga kalba apie ryšius su Persijos karaliaus 
dvaru (Dan 8,1.20; 10,1; 11,1). 


VAKARAS šIRAZO SODE 


Pakeliui į Širaz — viešbutį nakvynei, vakaruose už- 
gęsta žara. Su vienu kelionės bendru sutariu dar negrįžti 
į viešbutį, bet išlipti prie Bagh-i-Melli — Liaudies sodo. 
Širaz yra garsus puošnių sodų gausa. 

Sodus persai labai mėgsta. Senoji persų kalba turi 
sodui ypatingą žodį: pairi-daeza. Jis reiškia aptvertą ma- 

lonumų sodą. Graikai iš jo sau pasidarė paradeisos, lo- 
tynai paradisus, o angliškai kalbaniieji — paradise. So- 
dai duoda atgaivą pakeleiviui prie šaltinio ir medžių pa- 
unksnėje. Ką reiškia atgaiva, šįvakar puikiai suprantu — 
visa diena Persijos aukštumų saulėje! 

Bagh-i-Melli — Liaudies sode mane gaivina vanduo 
ir gėlės bei medžiai. Čiurlenąs vanduo pripildo ausis, o 
vakaro vėjuke judantys platanai, kiparisai ir pušelės kvie- 
čia prisėsti ir nutilti. Medžiai ir gėlių lysvės puošia tiesias 
sodo alėjas. Šalia jų kanalai sklidi vandeniu. Persų meilė 
medžiams ir gėlėms yra panaši į lietuvaičių meilę rūtai. 

Sėdame prie staliuko sodo kavinėje. Staliukas — sia- 
las, prie kurio sėda pažįstami ir nepažįstami. Geriama 
arbaia, sunkos, maišalai: dugh — raugintas pienas, at- 
skiestas su mineraliniu vandeniu ir pilnas aitrių priesko- 
nių, paludeh — rožėmis kvepiąs vanduo, citrinų sunka ant 
ledų... Persai, tiesa, yra musulmonai, bet Širaz mieste 
svaiginamųjų gėralų nebijo. Kavinės svečiai labai svetin- 
gi. Už minutės kitos jau šnekučiuojamės lyg seni pažįsta- 
mi. O šnekos netrūksta. Mane traukia dugh — rūgštus pie- 
nas su prieskoniais. 

Stalo bendrai jauni — studentai iš Širaz universiteto. 
Anot jų, būti Širaz mieste ir nepasigerti — nusikaltimas 
kultūrai! Mat pasigėrimas esąs tolygus ekstazei ir poezi- 
jai. Taigi alkoholis veda į ekstazę ir poeziją. Labai pa- 
trauklus svaigalų vertinimas. Užklausia, ar jau lankiau 
Saadi ir Haliz šventoves. Kas jie? Mūsų iškiliausi poetai! 
Vienas su kitu lenktyniaudami, ima deklamuoti savo poe- 
tų eiles persiškai. Įsismaginam. Vieni kitus vaišiname. 
Mūsų stalas jau apsėstas ir triukšmingas. 

Studentams smagu pasakoti apie Persiją. Pasakoja 
apie sodą, apie Širaz ir savo ateities viltis. Ima ginčytis 
dėl šacho “baltosios revoliucijos??. Vieniems ji per lėta, 
kitiems per pavojinga. 

Mane domina dideli ir platūs platanų lapai. Jie man 
primena Žemaitijos klevus. Vienas studentų pasakoja, kaip 
karalius Kserksas, keliaudamas į Lidijos Sardis miestą, 
nuvargo. Radęs platano medį, sustojo poilsio. Dėkingas už 
atgaivą pakabino ant platano šakų savo auksines grandi- 
nėles ir apyrankes. O Kiras, sako kitas studentas, pats 
savo rankomis medžius sode sodindavo. Įdomu klausytis. 
Ima didžiuotis. Sako, mes ne sykį palaistome gatvių me- 
džius, nors jie mums ir nepriklauso. 


ROŽĖ — PERSŲ GĖLĖ 

Persų mėgiamiausia gėlė yra rožė. Poetai ir mistikai- 
sufi apie ją daug kalba. Graži, bet su dygliais. Patraukia, 
bet atbaido. Dygliuota Mylimoji — Mylimoji, kuri verčia 
Mylintįjį atokiau laikytis. 

Gėlės nėra būtinos persų sodui. Užtenka, kad jame 
yra medžių ir vandens. Vandens čiurlenimas ir medžių 
ošimas padaro persą poetu. 


PRAEITIES IR DABARTIES SAVEIKA 
Grįžtame į viešbutį taksiu. Naktis jau įpusėjusi, bet 
Širaz gatvės dar judrios. Nakties gaiva ir proga pabend- 
rauti vilioja iš saulės įkaitintų namų. 
Rytas su Kiru Didžiuoju — persų pirmūnu, o vaka- 
ras su Širaz studentais — dabarties persais. Kaip suprasti 


Iraną? Jis labai dvilypis — persiškas ir islamiškas. 


PAS ŠIRAZO POETUS 


Pusryčių metu nutariame likusį pusdienį praleisti 
kaip kam patinka. Mat vieni yra pavargę — nori atsi- 
kvėpti po gilaus žingsnio į Persijos praeitį, o kiti — sa- 
vaip pabuvoti Širaz mieste. Mane domina Širaz poetai — 
Saadi ir Hafiz. Autobusas į orauostį išvažiuoja 2 valandą 


po pietų. 

Saadi šventovė — sodas su mauzoliejumi yra atokiau 
nuo miesto. Drąsos daužytis miesto autobusais turiu pa- 
kankamai. Be to, daug padeda pakeleivių paslaugumas. 


Į autobusą kartu įlipa kariškis — seržantas. Darbine 
uniforma. Tik kareiviški batai kruopščiai nublizginti. Pa- 
stebėjęs, kad nuolat žiūriu pro langą ir seku žemėlapį, 
kreipiasi į mane anglišku “Į kur?“ — “Saadi kapo ieš- 
kau“, paaiškinu. Tuojau mane užtikrina, kad dar nepra- 
važiavome ir žada parodyti. Jis irgi į tą pusę važiuojąs. 

Seržantas buvęs Jungtinėse Amerikos Valstybėse. Ten 
išėjęs karišką apmokymą. Sako: “Aš ..., man septyni 
vaikai. ./? ir klausia: “O kiek tau. .., kiek vaikų turi?“ 
Kelias į Saadi šventovę neilgas. Išlipus, kviečia į arbatinę. 
Seržantas labai svetingas. 

Saadi šventovė — iškilus sodas su kiparisais ir gėlių 
lysvėmis. Gaivus vandens šaltinis maitina tvenkinius su 
žuvimis. Dar ankstoka. Lankytojų nedaug. Saadi mauzo- 
liejus vienišas. Tačiau sode lėtai juda jaunos poros. 


Saadi — XIII a. persų poetas. Gimęs Širaz mieste, 
bet mokslus ėjęs Bagdade ir daug keliavęs. Net kelis kar- 
tus atlikęs šventąją kelionę —hadž į Mecca. Vakar vakare 
Bagh-i-Melli sode studentai jį vadino Persijos mistikų — 
sufi poetu. 

Du Saadi poezijos rinkiniai yra žinomi Europoje: 
Bustan — Vaisių sodas ir Gulistan — Rožių sodas. Pirma- 
sis yra ilga pamokanti poema, o antrasis — sufi poezijos 
šedevras. Saadi — persas. Rašė persiškai. Įdomu, kad ne- 
vengė apdainuoti Širaz vyną, vyro ir moters meilę bei at- 
sidavimą vienas kitam. Saadi — musulmonas. Jis buvo 
sufi — mistikas. Užtat nepasitenkino sausa religija, bet 
visa širdimi veržėsi į jausminį artumą su Allah. Persijos 
dvilypumas viename ir tame pačiame asmenyje. 

HAFIZ — TAS, KURIS ATMINTINAI ŽINO KORANA 


Saadį žmonės vadina “Širaz lakštingala“. O Hafiz 
yra XIV a. poeto — Šams ad-Din Muhammad pravardė. 
Ji reiškia: “Tas, kuris žino Koraną atmintinai“. Aistra 
Koranui — Allah apreiškimui padarė į jį Hafiz. 

Hatiz šventovė-kapas yra pačiame Širaz mieste. Susi- 
randu sau reikalingą autobusą prie Saadi mauzoliejaus. 
Žmonių jame tik keletas. Vėl akimis matuoju gatvę ir 
seku žemėlapį, norėdamas įsidėmėti gatvės vingius. “ Kur 
važiuojate??? girdžiu klausimą prancūzų kalba. “Į Hafi- 
ziyeh“', atsakau. Plikagalvis, smulkus senukas skuba pri- 
dėti “Aš irgi ten važiuoju". Atsisėdu šalia jo. 

Senukas ne tik paslaugus, bet tikrai nuoširdus savo 
miesto svečiams. Susipažįstame. Jis — Dr. Amin Mirhadi, 
universiteto geologijos profesorius. 

Ir Hafiz mauzoliejus iškiliame sode. Tik jo kapas yra 
ant pjedestalo su stogu, sodo viduryje. Dr. Mirhadi iš- 
verčia į prancūzų kalbą kapo įrašą — Hafiz ketureilį apie 
žmogaus Anapus ilgesį. Gaila, kad nebegaliu vertimo pa- 
kartoti. O jis buvo labai patrauklus. Sakau, kad Hafiz 
sode sutikau du poetus — Hafiz ir Dr. Mirhadi. Senukas 
kone ašaroja. Sako “Eiva!"* Mane nutempia į Hafiz mau- 
zoliejaus biblioteką. Pasirodo, kad visi čia jį pažįsta; ma- 
ne supažindina su tarnautojais ir paprašo, kad atneštų jo 
veikalą apie Hafiz. Veikalas tritomis ir persų kalba. 

Dr. Mirhadi meilė ir pagarba Hafizui ryški jo pasa- 
kojime apie garsųjį poetą. Ir Hafiz buvo sufi — ne tik 
įstatymo, bet širdies Dievo — Allah ieškotojas, pašventęs 
visą savo gyvenimą Korano mokymui ir dervišų sąjūdžiui. 
Dervišas buvo klajoklis musulmonas — šventasis elgeta. 
Žodis darviš yra persiškas ir reiškia asmenį, “kuris ateina 
prie durų" elgetauti. Dervišai Hafiz amžiuje sukėlė didelį 
domesį šijitiniam islamui. Jie gyveno tam, kad švęstų Al- 
lah gerumą, — dėkodami, paklusdami, tarnaudami. Jų sa- 

vimonė ir gyvenimo būdas stengėsi žėrėti gerumu ir pasi- 
tenkinimu, atsidavimu ir kantrumu. Dr. Mirhadi primena 
su kreivu šypsniu, kad ne visi dervišai buvo tikri dervi- 
šai. Ir Hafiz tokius ne sykį per dantį traukęs. 

Hafiz poezija skiria daug vietos tarpusavei vyro ir 
moters meilei bei vynui. Lytinės meilės išgyvenimas ir vy- 
nas jam buvo Allah išgyvenimo įvaizdžiai. 


TURIU DRAUGA ŠIRAZO MIESTE 


Dr. Mirhadi mane pakviečia būti jo svečiu. Iš karto 
manau, kad tai tik rytietiškas mandagumas. Be to, man ir 
laiko mažai beliko. Dėkoju Dr. Mirhadi, paaiškindamas 
apie savo padėtį. O jis, modamas taksiui, sako: “ Autobu- 
su nespėtume, bet taksiu daug ką pamatysime“. 

Esu svečias Širaz mieste. Turiu mielą pažįstamą. 


ŠIRAZAS — ZANDŲ DINASTIJOS SOSTINĖ 


Dr. Mirhadi man primena, kad Širaz savo laiku bu- 
vo Persijos sostinė. Sako, Isfahan garsų padarė safavidai, 
Teheraną — kadžarai ir Pahlavi dinastija, o Širaz — zan- 
dai (XVIII a.). 

Širaz centrinis paštas ir dabar tebesinaudoja Karim 
Khan Zand rūmais. Nuo čia ir pradedame kelionę po Ši- 
raz. Rūmai išpuošti reljefais, kurie įvaizdina Firdausi, X 
a. persų poezijos pirmūno, Šah Nameh — Karalių knygą. 
Prie zandų rūmų yra Pars muziejus su islamo laikotarpio 
senienomis: Korano knygos, keramika, rakandai iš meče- 
čių. Perveda per dengtą Bazar-i-Vakil — Valdytojo pre- 
kyvietę ir keletą mečečių. Aiškina su persiškai islamiškų 
užsidegimu. Man jis atrodo tikras šiuolaikinis sufi — jaut- 
rus Dievo-Allah ieškotojas. 

Masjid-i-Vakil — Valdytojo mečetėje Dr. Mirhadi už- 
tinka penketą savo siudentų iš universiteto. Jie yra jauni 
aviacijos karininkai. Jau pats laikas pietums. Palei pat 

dengtąją prekyvietę surandame persišką arbatinę — Sa- 
radžė—Mošir. Senovinė persų namo architektūra ir puoš- 
menos tuojau pat perkelia į priešislaminę Persiją. Valgis 
ir gėrimai mažai kuo teprimena islamo valstybinės reli- 
gijos kraštą. 

Pokalbis pietų metu vyksta angliškai. Galbūt iš man- 
dagumo svečiui, o galbūt dėl to, kad ne visi gali mus su- 
prasti. Jaunieji karininkai atviri šacho Muhammad Reza 
politikai. Dauguma jį gina ir džiaugiasi “baltąja revoliu- 
cija“. Vienas kitas šacho reformas laiko tik priedanga 
tautai išnaudoti. Dr. Mirhadi vengia sakyti žodį, nenorė- 
damas nei vienų nei kitų nuomonei pritarti. 


PASIVYK MUS ORAUOSTYJE 

Jau pietų metu mane ima nerimas, kad nespėsiu grįž- 
ti į viešbutį kelionei autobusu į orauostį. Mano baimė pa- 
siteisina. Pasiekęs viešbutį, autobuso jau neberandu. Ran- 
du tik raštelį: “Pasivyk mus orauostyje". 

Dr. Mirhadi man nuoširdžiai primena, kad esu jo 
svečias. Tuo pačiu taksiu, kuriuo jis mane parvežė į vieš- 
butį, važiuojame į orauostį. 

Iran Air skridimas 218 pakils 15:15 valandą. Laiko 
dar pusvalandis. Vyksta jau įprasta nuodugni pasų ir 
mantos kontrolė. Mat, skrendame į Irako pasienį — Aba- 
dan ir Ahwaz. Atsisveikinu su Dr. Mirhadi visu glėbiu ir 
bučiniu į kairį ūsą. Tikrai žemaitiškai. Ir leidžiamės į 
Khuzistaną. 

PER KHUZISTANA: ARABAI IRANE 

Keliauta tik trumputė valanda. Tačiau atkeliauta į 
jau Irake paliktą aplinką. Vėl esu arabų tarpe. Abadan 
yra rytinėje Tigro upės pašonėje, arabiškoje Irano pro- 
vincijoje, vardu Khuzistan. 

Lėktuvas suka antrąkart virš Šatt al-Arab — Eufrato 
ir Tigro santakos. Pro langą matau Persijos įlanką. Plati 

ir pelkėta Šatt al-Arab prasideda šiaurėje prie Basrah. 
Čia, prie Persijos įlankos, ji baigiasi. Nuo Abadan iki 
Basrah apie 120 km. Pereiti iš Irako į Iraną tiesiog per 
Šatt al-Arab beveik neįmanoma. Mat, Iranas bijo, kad Ira- 
kas nesuvedžiotų Khuzistano arabų. 

Smagu vėl būti Enuma Eliš krašte — pietinėje Meso- 
potamijoje. Murzinas Eufrato ir Tigro vanduo — Enuma 
Eliš dievas Enki susitinka su žaliai melsvu Persijos įlan- 
kos vandeniu — Enuma Eliš dieve Tiamat. Susiliedami 
jiedu tampa viena ir nesiliauja kurti vis augantį paplūdi- 
mį. Šatt al-Arab pakrantėse žaliuoja palmės, o pavande- 
niui plaukia tanklaiviai ir plūduriuoja vilkikų traukia- 
mos baržos. 

Abadan orauostyje lėktuvas nusileidžia tik trumpam. 
Neiškenčiu — išlipu kartu su išlipančiais keleiviais. Lėk- 
tuve vėsu, o lauke baisiai karšta. Po sauso karščio Irano 
plokščiakalnyje sunku pakelti šutrą. Net kvėpuoti sunku. 
Oras alsuoja nafta. Mat Abadan yra Irano naftos perdir- 
bimo centras. Iš čia net Sov. Sąjunga gauna gamtines du- 
jas. Nedelsdamas smunku į lėktuvą, nes lauke imu dusti. 

Po pusvalandžio vėl ore. Už penkiolikos minučių bū- 
sime Ahwaz mieste. Keleivių mažai beliko. Dauguma iš- 
lipo Abadan orauostyje. Randu dešinėje lėktuvo pusėje 
prie lango laisvą sėdynę. Įdomu stebėti Khuzistaną iš oro. 
Kelionė trumpa — skrendama žemai. 

Nalftotiekių ir dujotiekių laukai, tiesūs ir vingiuoti 
vamzdžiai sudaro erdvės naujasėdijos vaizdą ant Mėnulio. 
Tik avių ir ožkų bandos su skerdžium ant asilo grąžina Že- 
mėn — į Artimuosius Rytus. Ir klajoklių palapinės išmė- 
tytos palei naftotiekius. Priešingybių šalis! 


KHUZISTANAS — ELAM KRAŠTAS 


Khuz — kuzai buvo gentis, kuri gyveno šioje Meso- 
potamijos dalyje achemenidų ir sasanidų amžiuje. Prieš 

kuzus čia gyveno elamitai. Iki šiol elamitai man buvo tik 
vardas, kurį pirmąsyk užtikau Apaštalų darbuose: Pirmų- 
jų Sekminių dieną “Jeruzalėje gyveno maldingų žmonių 
iš įvairių tautų. .. Partai, medai, elamiečiai. . J? (Apd 2, 
5.9). Dabar esu virš Elamo ir matau šiuolaikinį gyveni- 
mą jų krašte. 


PRANAŠAS JEREMIJAS KALBA APIE ELAMA 


Elamo krašto praeitis yra labai gili — siekia penktą 
tūkstantmetį pr. Kristų. Elam ir dabar teigia, kad elamitai 
savo senomis gyvenvietėmis, — zigsurat — Kalnu į Die- 
vą, įmantriu piktografiniu raštu, dalyvavo kultūriniame 
Mesopotamijos žmogaus veržlume. Elamo imperijos jėgą 
savo kailiu išgyveno babiloniečiai — Hamurabis XVIII a. 
ir Nabukas VI a. prieš Kristų. Elam buvo kryžkelė dau- 
geliui Artimųjų Rytų tautų: kasitams, asirams, medams; 
persai čia taip pat paliko savo pėdsakus. 

Atsiverčiu Šventraštį. Jeremijas, VI prieškristinio 
amžiaus pranašas, smerkia Elamą: 

Galybių Jahvė kalba:.. 

“Aš sulaužysiu Elamo lanką, 

jo jėgos šaltinį. 

Aš atsiųsiu į Elamą keturis vėjus 

iš keturių pasaulio kraštų; 

aš atiduosiu elamitus vėjams: 

nebus tautos, kurioje elamitai neieškotų saugios 

užuovėjos. 

Aš priversiu elamitus drebėti prieš jų priešus, 

pasiruošusius juos išžudyti. 

Aš siųsiu jiems nelaimę, 

savo nemalonų pyktį. 

Aš eisiu įkandin jų su. kardu, 

iki juos visus sunaikinsiu. 

Aš pastatysiu savo sostą Elame 

ir nušluosiu nuo jo karalius ir didikus“' 

Jahvė kalba! 

“Tačiau ateis laikas, kada aš atstatysiu Elamą“. 
Jahvė kalba! (Jer 49, 34-39). 


Jau VIII a. prieš Kristų pranašas Izaijas pažįsta ela- 
mitus ir žino juos esant garsiais šauliais. Jis savo knygo- 
je rašo, kad “Elamas ima strėlinę“' (Iz 22,6) ir ruošiasi 
žygiui prieš Jeruzalę (žr. Iz 22). 

Elam pradėjo trupėti 640 metais prieš Kristų. Asi- 
rai, Ašurbanipalo vedami, sugriovė jo sostinę Susą. Ilgai- 
niui elamitai buvo medų užgožti; o medus ir elamitus už- 
gožė persai. 


KODĖL JEREMIJAS GRASINA ELAMUI 


Tiesioginiai šiuo klausimu Šv. Rašias nieko nerašo. 
Tačiau yra įdomių užuominų archeologiniuose šaltiniuo- 
se. Atrodo, kad 597 metais Elamo karalius įsiveržė į pie- 
tinę Babiloniją — Izraelio priešo Nabuko imperiją. Juda 
karalystė Palestinoje ėmė džiūgauti: babiloniečius sudirbs 
elamitai, — mes išliksime babiloniečių nepaliesti! Čia 
Jeremijo žodžiai tampa įspėjimu Juda karaliui ir tau- 
tai: Nedėkit vilties i Elamą! Elamas nieko nepadės, nes 
ir jis pats bus pavergias. 


ABADANE BAISIAI KARŠTA, 0 AHWAZE DAR KARŠšČIAU 


Iš lėktuvo Ahwaz miestas atrodo lyg Irano moteris, 
slypinti po čador — rusvu gaubtuvu. Naftos perdirbimo 
įmonių kaminai spiauna ugnį ir dūmus. Dūmai palengvė- 
le driekiasi į visas puses ir lieka kaboti drėgnam karštyje. 

Karūn upė dalina Ahwaz miestą į dvi dalis. Miestas 
nedidelis — apie ketvirtis milijono gyveniojų. Leidžiamės 
nedelsdami. Lėktuvas privažiuoja prie pat orauosčio pas- 
tatų. Palei duris matau Rebeką su “ Archaeological Survey 
"76" ženklu. Rituosi laukan ir vos žado netenku: baisiai 

drėgnas karštis. Buvo baisiai karšta Abadane, bet Ahwaz 
mieste dar karščiau! 

“Ar dar gyvi?" — šaukia Rebeka. Už keletos minu- 
čių jau autobuse. Šoferis irgi pažįstamas — iš Teherano. 
Tik autobusas kitas. Mažesnis ir nevėsinamas. Sukrintu 
ant sėdynės. Soferis įjungia oro judinamą vėduoklę. 


VAKARAS KARšTAME ELAME 


Pajudėjus iš orauosčio, Rebeka nuotaikingai prime- 
na, kad Irane visko esama — šalto ir karšto. Sako, šį va- 
karą karšta, bet rytoj vakare bus šalta. Rebeka yra gudri 
moteris, — kalba, tik reikalui esant. 

Ahwaz yra senas, prieškristinių laikų, miestas. Nu- 
stembu, kad jis neturi senų pastatų. Naftos pramonė, at- 
rodo, senovei vietos neturi. 

Rebeka nori mums parodyti abi Karūno upės skal- 
domo Ahwaz dalis. Širaz ir Isfahan gatvės buvo spalvin- 
gos, o Ahwaz gatvės dar spalvingesnės. Persai, arabai, 
kurdai, lūrai, baktiarai — vyrai, moterys ir paaugliai di- 
džiuojasi savo savitumu. Vakaro nuotaika sutraukia žmo- 
nes į gatves ir aikštes. Neoninės šviesos jau užsidega, dar 
labiau išryškindamos žmonių savitumą. Rebeka su pasi- 
didžiavimu kalba apie daugiatautį Traną. Skirtingos ir sa- 
vitos tautos, bet vienas Iranas — Persija. Irano visuomenę 
bando lyginti su Jungtinių Amerikos Valstijų daugiaiaute 
visuomene. 

Autobusu per daugiaiautį miestą važiuoti įdomu. Į 
mus niekas nekreipia dėmesio. Visi kuša kaip skruzdė- 
lyne. Tik eismo policininkas išbara mūsų šoferį, kad jis, 
baimingai važiuodamas, nevietoje sustoja. 

Tiltas per Karūn upę naujas. Autobusas sustoja ant 
tilto ties upės viduriu. Girdisi krintančio vandens ošimas. 
Rebeka aiškina, kad netoliese už posūkio yra vandens 

krioklys. Pasroviui plaukia baltos putos. Kadaise toje pat 
vietoje Kiras Didysis buvo pastatęs pontoninį tiltą. 

Iš Trano plokščiakalnio į Irano žemumas lėktuvas 
perkelia siaigiai, net dusindamas. Žemumos šutra lydi vi- 
są naktį net ir vėsinamame viešbutyje. 


Į ŠIAURE 

Pakylame 4 val. ryto. Ta pati šutra. Tik saulės dar 
nėra. Net po vandens Čiurkšliu šilta. Pusryčiai apstūs: 
dvejopa duona — arabiškas plokštainis ir europietiškas 
kepalas, sviestas, uogienė, sūris, kava. Įpratusieji prie 
apelsinų sunkos ir keptų kiaušinių veltui žvalgosi. Rebeka 
eina nuo stalo prie stalo ir ragina valgyti. Diena, sako, bus 
ilga. Pataria pasiimti duonos plokštainį kelionei. 

Ahwaz dar tebemiega. Mūsų autobusas gana triukš- 
mingai rieda tuščiomis gatvėmis į šiaurinės miesto pusės 
vieškelį. Netrukus jį pasiekiame. 

Iš pradžių važiuojame tarp Karūn upės iš dešinės ir 
geležinkelio bėgių iš kairės. Upė per krioklius putuoja į 
pietus, o mes vieškeliu — į šiaurę. 

Nyki dykynė, įmantriai laistoma, virsta derlingais 
laukais. Cukrašvendrės ir cukriniai runkeliai stiebte stie- 
biasi aukštyn. Ankstyvi žemdirbiai ant mažiukų traktorių 
jau miklinasi dienos darbams. Nematau nei asilų, nei mu- 
lų, nei arklių. Vieškeliu eismas tirštas. Sunkvežimių vo- 
ros su priekabomis. 


Į ELAMO PRAFITĮ LAUKŲ KELIAIS 

Už 40 km nuo Ahwaz autobusas suka į dešinę ir 
persirita per geležinkelio liniją. Atsiduriame ant laukų 
keliuko. Kelrodis sako “Į Čoga Zambil 11 km“. Važiuo- 
jame per lygius cukrašvendrių laukus. 

Saulėtekio miglose ima ryškėti Zagros kalnų keteros. 
Sukaliojamės laukų keliuku. Jau kur kas gaiviau negu 
Ahwaz. Imu atsigauti. 

Už 7 km baigiasi dirbami laukai. Esame dykynėje — 
stepėje. Keliukas senokai ratus matęs. Kelionė autobusu 
darosi nuotykinga. Vaikinas ant dviračio mus pralenkia. 
Mat, keliukas griovių neturi, o žemė žiemos liūčių labai 
suplakta. Pralenkia, pamojuoja ir nuvažiuoja sau. Ūmai 
autobusas sustoja. Pirmieji ratai jau žiemos liūčių iš- 
graužtoje išplovoje. Ji sausa — vandens pavojaus nėra. 
Bėda, kad autobusas ima visu pilvu remtis ant išplovos 
šono. Šoferis įjungia atbulinį bėgį ir, žiūrėdamas į išplo- 
vą, krapšto pakaušį. 

Rebeka pirmoji išlipa iš autobuso. Išplova nėra per 
daug gili. Bet reikia jos žemumą grumstais pripildyti, o 
kraštus žulsniai nuspardyti. Rebeka pirmoji imasi darbo. 
Jos pavyzdžio paskatinti, lipame iš autobuso jai padėti. 
Vieni tempiame grumstus bei akmenis, kiti su šoferio kas- 
tuvu žulnina išplovos kraštus. Neužilgo tuščias autobusas 
lėtai perrėplioja per išplovą. Smagu nugalėti kliūtis! 


Čoga Zambil vis dar nesimato. Priešais vis dar plyna 
stepė. Tolėliau rodosi kalvos. Kur tik žiūri — nėra žmo- 
gaus gyvenvietės. Nutolome ir nuo laukų su cukrašvend- 
rėmis. 

Iš mūsų keliuko atsiskiria kitas laukų keliukas. La- 
bai kukli kryžkelė. Akimis bėgu keliuku iki kaimelio su 
molinėmis trobomis. Molinė mečetė turi žydrią emalio 
plytelių kupolą. Kur ne kur matau ir žolės lopus bei krū- 
mus, kurie atrodo lyg stagarai. Kelios paauglės skubiai 
pervaro avių ir ožkų kaimenę per keliuką. Basos ir su 
gaubiuvais. Su kaire laiko gaubtuvą prie kaklo, o dešine 
šmaikščiai valdo botagą. Į kaimą mes nevažiuojame. Pie- 
menės liaujasi kaimenę skubinii, sustoja ir akimis seka 
autobusą. Moja. Matyt, kas nors mūsiškių mojimu jas 
prašnekino. 

ČO0GA ZAMBIL — ELAMO ZIGGURATAS 
Kelrodis rodė, kad iki Čoga Zambil yra tik 11 km. 


O jau važiuota daugiau negu valandą laiko. Kur yra tas 
Elamo ziggurat — Kalnas į Dievą? 

Pravažiuojame vieną siaurą daubą, pravažiuojame 
ir kitą. Dešinėje plika kalvų virtinė. Ūmai kairėje atsive- 
ria kita stepės dalis su Čoga Zambil. 

Elamo ziggurat likučiai yra labai vieniši. Jie styro 
Ab-i-Dez — kuklaus Karūno upės intako pakrantėje. Ir 
akis trinu, ir pakaušį krapštau, sunku tikėti, kad čia XIII 
prieškristiniame amžiuje buvo žydįs Elamo imperijos 
miestas. Dabar aplinkui tik saulėje supleišėjusi stepė. Ei- 
nu pėsčiomis link ziggurai — kalno į Dievą. Po kojomis 
mirusis Elamo miestas. Žemas pylimas tebežymi jo sienas. 

Čogą Zambil pastatė elamitų karalius Untaš-Huban 
XIII prieškristiniame amžiuje. Užtat jį ir vadino Dur 
Untaš miesiu. Dur Untaš sugriovė Ašurbanipal 640 me- 
tais; jį iš dalies atkasė prancūzų archeologai, R. Ghirsh- 
man vadovaujami. Buitiniai Dur Uniaš pastatai buvo lai- 
ko sutrupinti, liko tik jo šventovė — Čoga Zambil — Kal- 
nas į Dievą. 

Čoga Zambil — Dur Untaš Kalnas į Dievą yra di- 
džiausias iš visų matytų Mesopotamijoje. Penkiaaukštis su 
kone 100 metrų viršūne. Kiekvienas aukštas yra siaurė- 
janti kvadratinė pakyla. Ant penktosios pakylos kadaise 
buvo kambarys — šventovėlė. 

Čoga Zambil statyba skiriasi nuo kitų Mesopotamijos 
zigguratų. Čia kiekvienas aukštas turi po kelioliką kam- 
barių aukoms ir šventovių dievams. Elamitai ne tik lip- 
davo pas Dievą, bet ir būdavo su dievais. Pirmasis aukš- 
tas buvo prieinamas visiems maldininkams, o kiti keturi 
—tik kunigijos diduomenei. 

Čoga Zambil buvo pašvęstas vyriausiojo dievo Inšu- 
šinak garbei. Lankau Elamo imperijos religinį centrą. 

Čoga Zambil: elamitų ziggurato griuvėsiai. 


Hamadan: kyliaraščio įrašai (iždo knyga) uoloje. 


ARABAS VĖTO KVIEČIUS 

Einu aplink Kalną į Dievą. Lipu laipiais į pakylas. 
Laiptai ne šalia primūryti, bet įmūryti į pačias pakylas. 
Aukštas nuo aukšto buvo kadaise atskirti durimis. Dabar 
dar yra iškilūs slenksčiai ir tarpduriai. Susidaro įspūdis, 
kad einu pakiemiais, nes elamitų šventovė tai ne vien tik 
laiptai dievų linkui, bet šventovių raizgynas. 

Eidamas iš kiemo į kiemą, įžioplinu į pašiūrę su 
Čoga Zambil sargu — vienišu arabu. Jis mūsų atvykimu 
nesidomi. Pasinaudodamas ryto vėjuku, iškiliojo pastato 
pašonėje vėto kviečius. Pasveikinu su “ Marhaba!"? (Svei- 
kas!). Atsako “Salaam aleikūm!“" (Ramybė jums!) ir tę- 
sia savo darbą. Iš kalbos ir drabužių jis Khuzistano 
arabas. 

Sargą vėl sutinku, prieš lipdamas į autobusą. Jis at- 
eina kartu su Rebeka, krepšiu nešinas. Siūlo pirkti tikrų 
elamitų senienų. 


SUSA: ELAMO SOSTINĖ 


Rebeka turi švilpuką ant kaklo. Švilpia, priminda- 
ma, kad Čoga Zambil reikia palikti. Mūsų laukia tolimas 
kelias — Hamadan yra beveik už 600 km. Sekantis stab- 
telėjimas už 50 km — Susa, Elamo sostinė, ir Esteros, 
Senojo Testamento knygos, vieta. 

Į vieškelį grįžtame tuo pačiu keliuku per stepę ir 
laukus. Bandau apsiprasti su elamitais. Jie mįslingi. Nei 
semitai, nei sumerai, bet panašūs į sumerus. Savo archi- 
tektūra jie perdėm artimi Mesopotamijai, o kyliaraščio 
rašybą jie pasiskolino iš sumerų. Politine sąranga ir re- 
ligine išraiška elamitai giminiuojasi su sumerais. Tačiau 
elamitai pasirodo ir labai saviti. Čoga Zambil — elamitų 
Kalnas į Dievą kviečia žmogų ne tik lipti į dievybę, bet ir 
buvoti su dievais. Būdamas po Mesopotamijos kultūriniu 
skėčiu, Elamas liko politiškai nepriklausomas ir kultūri- 

nių požiūriu savitas nuo III tūksiantmečio iki VII a. prieš 
Kristų. Asirai, sunaikindami Elamo sostinę Susą, užgesi- 
no šią imlią Artimųjų Rytų kultūrinę liepsnelę. 


SUSA IR ESTEROS KNYGA 


Susa buvo ne tik Elamo sostinė. Ją labai mėgo ir 
persai — achemenidai. Susa atgijo jų valdymo amžiuje 
ir tapo viena iš Persijos imperijos sostinių. Esteros knygos 
istorinis fonas yra persų amžiaus Susa. 

Autobusas vėl rieda patogiu vieškeliu per Elamą — 
modernųjį Khuzistaną. Vieškelis vis dar neatsiskiria nuo 
geležinkelio bėgių. Karūn upė nutolo kažkur į šiaurės ry- 
tus. Ant vieškelio nebematau nei elamitų, nei persų, —- 
tik arabai juo naudojasi. Įdienojus tarp sunkvežimių vorų 
maišosi ir vietos gyventojų dviračiai vežimai. 

Skaitau Esteros knygą. Dievas pasinaudoja moteri- 
mi, kad išgelbėtų savo Tautą nuo piktų persų karaliaus 
ministro pirmininko užmačių. Pasakojimas gyvas ir dra- 
matiškas. Jauna ir graži Estera tampa Ahasuero — Kserk- 
so I žmona ir Persijos karaliene. Haman, ministras pirmi- 
ninkas, nekenčia žydų dėl jų tikėjimo ir nori žūt būt juos 
sunaikinti. Jis burtų keliu nustato sunaikinimo dieną ir 
prikalbina karalių duoti įsakymą. Karaliaus vardu para- 
šytas nuosprendis išsiuntinėjamas į visas imperijos provin- 
cijas. Mordekai, Esteros dėdė, duoda žinią karalienei Es- 
terai: “.. „jei dabar tylėsi, žydai bus išgelbėti kitu būdu, 
o tu ir tavo šeima žus. Ir kas žino, ar ne tam pasiekei ka- 
rališką garbę, kad būtumei prirengta šiai užduočiai" (Est 
4,13-14). Estera atskleidžia Ahasuerui — Kserksui I Ha- 
mano užmačias. Žūva ne žydai, bet Haman ir jo bendrai. 

Apvaizda paruošė Esterą išgelbėti savo Tautą nuo 
sunaikinimo. Estera žydams yra brangi. Estera yra bran- 
gi ir krikščionims, nes ji rizikuoja savo gyvybe už tikėji- 
mo laisvę ir priverčia blogį duoti ataskaitą. 

DANIELIAUS MEčČETĖ SUSA MIESTE 

Susą prie Ša'ūr upelio pasiekiame tik įdienojus. Susa 
gyventojai savo miestą Šūš vadina. Dabar tas miestas yra 
labiau panašus į kaimą, negu į iškilią persų sostinę. Su- 
stojame prie Danieliaus mečetės, kurioje esąs pranašo Da- 
nieliaus kapas. Į mečetės vidų nemusulmonui eiti drau- 
džiama, bet po šventorių leidžiama sukinėtis. Maldininkų 
kaip per atlaidus. Ir Šūš vaikai drąsūs. Maldininkų tarpe 
daugelis klajoklių šventiškais drabužiais. 

Danieliaus kapas Šūš mečetėje mane stebina. Juk 
pranašas Danielius, anot Danieliaus knygos, buvo Elame 
ir Persijoje tik regėjimu (Dan 8,1-2). Danielius yra le- 
gendinis asmuo ir nešventraštinėje raštijoje. Juozapas Fla- 
vijus Žydų senovės knygoje rašo, kad Danielius pastatė 
pilį Ekbatana mieste (nūdien Hamadan), Medijoje. Pi- 
lyje žydų kunigai saugoję Medijos, Persijos ir Partijos 
karalių karstus. 


SUSOS PRAEITIS SVARBI 


Susa yra sena Artimųjų Rytų žmogaus gyvenvietė — 
kultūrinė kryžkelė. Būdama sena gyvenvietė, ji yra svar- 
bi istorijai ir Šv. Raštui. Nenuostabu, kad archeologai ėmė 
raustis po Susą jau 1854 metais. Prancūzai archeologai 
čia išsikovojo sau monopolį. Pietinėje Susa griuvėsių da- 
lyje tebestovi keliaaukšiė mūrinė pilaitė. Ją pastatė 1897 
m. prancūzas archeologas Jacgues de Morgan: mat, gy- 
venti palapinėse buvo labai nesaugu dėl plėšikų. Nūdien 
R. Girshman tęsia jo darbą. 

Kadaise iškilus Susa miestas — Elamo ir Persijos 
sostinė, nūdien tik milžiniškas piliakalnis, palaidotas po 
žemių ir smėlio kupstais su liūčių išplovomis. Senovės li- 
kučiai būriuojasi ant keturių piliakalnio kauburių: Apa- 
dana — iškilmių salė šiaurėje, Akropolis — aukštamiestis 
pietuose, karaliaus rūmai rytuose, o dar tolėliau į rytus — 

amatininkų kvartalas. Šiuolaikinis Šūš yra į vakarus nuo 
Akropolio — aukštamiesčio kauburio papėdėje, palei Sa- 
'ūr upelį. 

Archeologija liudija, kad Susa yra priešistorinė IV 
prieškristinio tūkstantmečio gyvenvietė. Gyventojai nebu- 
vo vietiniai, bet atėjūnai. Ateidami iš Irano plokščiakal- 
nio, jie atsinešė ir savitą — daug turtingesnį gyvenimo 
būdą. Klajojimu ir medžiojimu jau nebepasitenkino, bet 
jau buvo sėslios kaimo kultūros. III prieškristini tūkstant- 
metį Susa nukentėjo nuo Vakarinėje Azijoje besikuriančių 
akadų. Akadų imperijai Susa politinės jiakos neturėjo. 
Ji pasidarė prekybiniu centru. 

Akadų imperija pradėjo griūti su Sargon I mirtimi 
(XXIII a. pr. Kr.). Susa tuo tarpu jau buvo tapusi Ela- 
mo centru. XVIII prieškristinio amžiaus pradžioje elami- 
tų karaliukas Ebarti, pasinaudodamas Babilonijoje amo- 
ritų sukelta suirute, pasiskelbė Susa karaliumi. Tačiau 
kasitai, įsikūrę Babilonijoje, nustelbė Susą. 

Naujoji Elamo imperija sužydo XIII - XII a. prieš 
Kristų. Puldinėdami Babilonijos kasitus, jie tempė į Su- 
są, ką tik ten rasdavo vertingesnio. Tokiu būdu jie parsi- 
tempė ir paminklinį Hamurabio Teisyną iš Sippar miesto 
Mesopotamijoje. (Archeologai jį užtiko Susa griuvėsiuose 
1899 metais. Nūdien galima jį matyti Louvre muziejuje, 
Paryžiuje). Kasitams žlugus, Elamo Susa pradėjo rungtis 
su asirais, kurie darėsi vis galingesni. Viename įraše Ašur- 
banipal, Asirijos karalius, giriasi: “Per 55 dienas aš šla- 
viau po visą Elamo kraštą. Aš nutildžiau jo laukuose žmo- 
nių balsus, sunaikinau avis ir galvijus. Aš nutildžiau Ela- 
mo muziką. Užleidau Elamo kraštą laukiniais gyvuliais, 
gyvatėmis, dykumos žvėrimis ir gazelėmis“. 

Kiro Didžiojo valdymo metu Susa vėl atgavo iškilaus 
miesto vardą. Būdama achemenidų Persijos centre, ji tapo 
administracine imperijos sostine. Trys vieškeliai jungė 

Susą su svarbiausiais imperijos miestais: pirmasis — di- 
dysis, karališkasis kelias į Sardis, Mažojoje Azijoje, su 11 
stočių; antrasis kirto Luristano kalnus į Ekbaianą — va- 
saros sostinę; tretysis vedė į Persepolį — imperijos lopšį 
ir apeiginę sostinę. 


VAKARAI TUOKIASI SU RYTAIS 

Aleksandras Didysis, grįždamas iš žygio į Indiją, 
327 metais Susa mieste šventė Vakarų su Rytais vedybas. 
Istorikai primena, kad Aleksandrui nerūpėjo moterys. 
Plutarchas rašo, kad Aleksandras mėgęs sakyti, jog “mie- 
gas ir moteris primena jam, kad jis yra mirtingas; nuo- 
vargis ir lytinis malonumas turi šaknis žmogaus trapume 
ir kvailume““. 

Prieš trejetą metų Aleksandras jau buvo vedęs Sog- 
dianos princesę Roxaną. Susoj jis vedė vyriausiąją Dari- 
jaus III dukrą. Aleksandras Graikijos — Vakarų atstovas 
ir Darijaus III dukra — Rytų atstovė. Taigi Susa vedy- 
bos turėjo įvaizdinti Vakarų ir Rytų jungtį. Įdomu, kad 
buvo bandyta duoti įvaizdžiui ir bendruomeninį foną. 
Aleksandro isakymu, 80 graikų karininkų turėjo vesti 80 
persų didikų dukras. 

Aleksandras didžiavosi Kiro Didžiojo vieno pasau- 
lio vizija. Iš tikrųjų graikai šią viziją praturtins. 


SUSOS GRIUVĖSIUS LANKYTI LENGVA 


Susa statiniai buvo iš saulėje džiovintų plytų. Arche- 
ologams aikasus miesto likučius, likusios plytos sutižo. 
Pradedu lankyti nuo Apadana kauburio šiaurinėje pilia- 
kalnio dalyje. Nesunkiai atpažįstu dviejų statinių pama- 
tus: Apadaną — iškilmių salės ir Darijaus I rūmus. Po 
rūmų kertiniu akmeniu buvo rastas achemenidams įpras- 
tas įrašas: Aš, Darijus, pastačiau Susa rūmus. . ."* Įraše 
smulkmeniškai aprašoma pats statymas ir tautos, kurios 

darbu ir medžiagomis dalyvavo rūmų staiyme. Medai ir 
egiptiečiai buvo auksakaliai, sardai ir egiptiečiai apdir- 
bo dramblio kaulus, babiloniečiai ir Ionijos gyventojai pa- 
dirbo plytas sienoms. Medai ir egiptiečiai padarė rūmų 
aptvarą. .. Įrašo pabaigoje Darijus I vėl iškiliai primena: 
“Visa, ką tik pastačiau Susa mieste su įmaniriu nagingu- 
mu, pastačiau Ahuramazdah įsakymu. Teapsaugo Ahura- 
mazdah mane, mano krašto žmones, mano tėvą ir mano 
kraštą nuo visų priešų“. 

Parankiui teturiu tik įrašo nuorašą. Pats įrašas ir 
rūmų puošmenos yra Louvre muziejuje, Paryžiuje. 

Prancūzų archeologai, norėdami statinių pamatus ap- 
saugoti, atkastuosius likučius apdengė cementu, saulėje 
džiovintomis plytomis ir degutu. Kerša apsauga rėžia akis. 
Archeologija sunaikina praeities likučius! 

Smalsumo vedamas, spėlioju, kur gyveno Ahasuerus 
— Kserksas I, kur gražioji Estera turėjo savo kambarius, 
kur Mordekai, Esteros dėdė, sėdėjo rūmų vartuose. .. 


SUSA NUO KAUBURIO 


Matau tik aptrūnijusius rūmų pamatus ir archeologų 
pasistatytąją pilį. Akimis klajoju nuo kolonos bazės prie 
kitos Apadana salėje. Kadaise kolonų būta 72. Dabar tik 
jų bazės arba duobutės asloje. 

Akimis nematau amžių procesijos, kuri čia vyko 
6000 metų sklaidoje. Siaurų gatvelių grindinys ir XIII 
prieškristinio amžiaus statiniai rytiniame piliakalnio šone 
dar liudija auksinį Elamo amžių. 

Artimųjų Rytų piliakalniai yra lyg daugiasluoksnis 
tortas. Archeologai sakosi, kad, Susą atkasdami, jie atpa- 
žino net 14 skirtingų žmogaus sukurtų buitinių poreikių 
sluoksnių. Turtinga gyvenvietė — tortas! 

Susa apylinkės lygios. Akis sustabdo tik akiratis. 
Rytuose vos vos įžiūriu kalnus, o vakaruose matau tik su- 

pleišėjusią stepę. Žemė įdirbta tik kur ne kur. Kauburiai 
ir grioviai lygumoje sakosi, kad ir jie yra žmogaus rankų 
supilti ar iškasti. Kauburiai galbūt slepia gyvenvietę ar 
kapą, o grioviai kadaise buvo reikalingi žemei laistyti. 


Iš ELAMO-—KHUZISTANO Į MEDIJA--KURDISTANA 


Susa yra Elamo sostinė griuvėsiuose. Ekbatana — 
Medijos sostinė yra nūdienis Hamadan miestas. Jau po- 
pietė. Iki Hamadan dar 500 km. Ten yra mūsų nakvynės 
vieta šįvakar. 

Rebeka atidaro krepšius su sumuštiniais. Duonos 
plokštainis su sūriu. Vandens, sako, rasime pakeliui. 

Vieškelis nuo Susa vis dar tiesus ir lygus. Važiuoja- 
me kone tiesiog šiaurėn. Prie Andimešk miesto paliekame 
patogų kelią kalnų link į rytus. Jis veda į šacho Muham- 
mad Reza užtvanką. Kairėje atsiranda upė. Putuodama 
skuba į pietus. Mūsų vieškelis sparčiai lipa, nors ir atro- 
do, kad dar važiuojame lyguma. 

Prie Babazeyd didžiulė vieškelių sankryža. Pagrin- 
dinis vieškelis suka rytų link — tiesiai į Zagros kalnus. 
Sukame į apytuštį vieškelį. Nauju vieškeliu važiuojame 
į šiaurvakarius — link Kermanšah Kurdistane. Ir gele- 
žinkelis nuo vieškelio atsiskiria. 

Lyguma, bet jau esame aukštokai. Jaučiu, kad oras 
sausesnis. Šoferis įsismagina. Naktis Ahwaz šutroje, jud- 
rus rytas ir turtingi įspūdžiai daro mane nerangų. Rodos, 
žiūriu pro autobuso langą į vis labiau žalėjančią lygumą, 
tačiau mažai ką maiau. Užmiegu — pokaitis pakeliui iš 
Elamo į Mediją. 


PER IRANO KURDISTANA 


Pabundu, nes vėsu — autobuso langas atviras. Va- 
žiuojame plačiu ir ilgu kalnų slėniu. Palei vieškelį žalios 
lankos ir dirvos su trumpais kviečiais. Kai kur ražienose 

pastatytos klajoklių palapinės. Aplinkui didelės avių ir 
ožkų bandos. Piemenys raiti ant arklių. Pora jų prie pat 
vieškelio šnekučiuojasi. Ginkluoti šautuvais. Be barzdų, 
tik su ūsais. 

Kalnai nėra nei uolėti, nei miškingi. Augmenija jau 
sutrupino stačiąsias uolas ir pavertė jas derlingų juod- 
žemiu. Aukštumose geros ganyklos. 

Zagros kalnai yra lyg 200 km platumo tvora, kuri 
skiria Mesopotamiją nuo Irano plokščiakalnio. Jų ilgis — 
bent 900 kilomeirų — nuo Pars pietuose iki Azerbaidžano 
šiaurėje. 

Kurdai čia yra medų palikuonys. Nūdien jie suskilę 
į gentis ir gimines su genties seniūnu ar giminės galva. 
Kone visi kurdai yra sunitai musulmonai, tačiau kurdės 
nesidangsto gaubtuvais. Jų galvas puošia spalvingos ska- 
relės. Vyrai saugo bandas. Paauglės dukros jiems padeda. 
Moterys triūsiasi — apeina namų apyvoką kaimuose ar 
prie palapinių slėnyje. Sūnūs joms padeda. 

Kurdai yra ir sėslūs, ir klajokliai. Vyrai, nors ir 
musulmonai, nesinaudoja Korano leidimu turėti keturias 
žmonas. Rebeka sako, kad reikia su žiburiu ieškoti kurdo 
su dviem ar trim žmonom. Mergaitės išteka jaunutės — 
12 metų. Vedybos yra šeimos reikalas, o ne jaunųjų. 

Prieš pat Kermanšah mus sustabdo kelių policijos 
užtvara. Domisi tik šoferiu ir Rebeka. Irane eismo poli- 
cija nevažinėja vieškeliais, baugindama vairuotojus. Pa- 
grindiniai vieškeliai turi nuolatines policijos užtvaras. Čia 
eismo policija tikrina vairuotojo leidimą ir keliaraštį, ku- 
riame pažymėta, iš kur pradėta važiuoti ir kada išvažiuo- 
ta. Mūsų šoferis ėmė vairuoti 4 val. ryto, o dabar jau 4 
val. popiet. Važiuota 12 valandų. Pagal eismo įstatymus, 
šoferis tegali būti prie vairo tik 8 valandas. Policininkas 
tuojau pat klausia: “Kur yra antrasis šoferis?" Rebeka 
ima karininkui už rankovės ir tempia į netolimą arbatinę. 

Grįžta po keliolikos minučių, grąžina šoferiui keliaraščio 
knygutę ir linki laimingai pasiekti Hamadan. 


KERMANŠAH — KURDŲ MIESTAS 

Mūsų vieškelis prie Šahabad-i-gharb miestelio susi- 
lieja su labai judriu Bagdado-Teherano vieškeliu. Ir mums 
juo reikia važiuoti į Hamadan. 

Saulė jau svyra į vakarus. Gaivi vėsuma ir nuostabūs 
vaizdai pažadina mano budrumą. Kermanšah tik už 26 
km. Kalnų viršūnės jau uolėtos. Spygliuočiai kur ne kur 
auga tarp uolų. Rytų pusėj dangus taip žydras kaip nie- 
kur. Uolos vis aukštesnės, o vieniši medžiai ir siauras kal- 
nų vieškelis sudaro vis naujus reginius. 

Kertame kalnų virtinę, palipdami kone 500 metrų. 
Vėl naujas slėnis. Jis platesnis negu anksčiau pravažiuo- 
tieji. Už penketos kilometrų, lyg ant delno, slėnio vingyje 
nugara į kalnus remiasi Kermanšah. Mečečių kupolai, 
naftos apdirbimo įmonių ugnimi alsuoją kaminai ir nafto- 
tiekiai patraukia akis. 

Kermanšah yra kurdiškas miestas. Čia daug naftos 
pramonės. Ja rūpinasi Irano valdžia. Tačiau patys kurdai 
vis didžiuojasi arklių auginimu. Įdomu matyti arklių ban- 
dą. Laiko stoka neleidžia mums ilgiau sustoti. Tik iš auto- 
buso stebiu miestą ir jo gyventojus — kurdus. 

Gatvėse ir automobilių, ir traktorių, ir arklių. Dar te- 
beprekiaujama turgaus aikštėje. Ana, vyrų būrys arklius 
bando. O ten daugiasluoksniuose sijonuose, su skaromis 
ant galvų, moterys lygstasi su medžiagų vertelgomis. Me- 
džiagos tamsios, bet gėlėtos. Prekiaujama ir maisto gami- 
niais, daržovėmis, vaisiais, uogomis. 

Pervažiavus Kermanšah, dar ilgai žiūriu pro užpa- 
kalinį autobuso langą. Kurdų miestas palengva tolsta. 
Pavakario saulė, kalnų virtinės padedama, kuria šešėlius 
apie miestą. 

BISITUN ARBA BEHISTUN — TRIKALBIS DARIJAUS I ĮRAŠAS 


Dar 30 km iki Uolos su įrašu, kuris tapo raktu į ky- 
liaraščio mįslę. Slėnis kai kur garuoja. Spėju, kad ten te- 
ka upeliukas, veržiasi šaltinis, yra vandens kūdra. Eismo 
ant vieškelio labai daug. Voros sunkvežimių su ženklu /n 
Transit mus pristabdo. Tačiau Rebeka vis dar žada paro- 
dyti mums Uolą prieš saulėlydį. 

Slėnis šį kartą nesibaigia nauja kalnų virtine. Pa- 
čiame slėnyje dažnėja ir didėja uolėti kauburiai. Vieške- 
lis ima sukiotis palei įspūdingas uolas. Ir miško daugiau. 

Bisitun Uola yra prie to paties vardo kurdų kaime- 
lio. Rebeka savo pažadą išpildo. Saulė dar tebeskęsta 
anapus kalnų virtinės vakaruose, regimai augdama slėnio 
garuose. 

Darijus I ir jo garsusis trikalbis uolos įrašas vos į- 
žiūrimas. Čia Henry C. Rawlinson ritosi su kyliaraščia. 
Bandau atpažinti achemenidų galiūną po laimėto Kundu- 
ruš mūšio prie Bisitun. Įamžindamas savo pergalę, Dari- 
jus I paliko raktą į kyliaraštį mūsų laikams. 

Turime 15 minučių trumpai aigaivai. Saulė jau ana- 
pus kalnų virtinės. Keteros dabar tokios ryškios ir gra- 
sios, Atsuku nugarą į Uolą ir vieškelį. Už pusės kilometro 
kurdų kaimelyje jau blykčioja žibalinės lempos, mekena 
ožkos ir avys. Netolimoje kūdroje kvarkia varlės. 


VOs GYVI 
Iki Hamadan — nakvynės dar 100 km. Vėl ta pati 


bėda: žarna žarną ryja. Autobuso šoferis prie vairo nuo 
ankstyvo ryto. Rebeka ragina sėsti ir tęsti kelionę į Ha- 
madaną. O mūsų vedėjas Robert North rodo į šoferį ir 
į mus. 

Bėda bėdą veja! Pakilę nuo Bisitun, patekome į mai- 
šatį, — taisomas kelias. Lauke jau tamsu. Šalta. Vos 
šliaužiame sunkvežimių voroje. Ūmai šoferis išsuka iš 

kelio. Sužiūrome kodėl. Drebulyne stovi aivira arbatinė. 
Esame prie Sahneh miestelio Kurdisiane. 


GARDŽIAUSIA VAKARIENĖ IRANE 

Irane, užėjus į arbatinę, klausi: “Ką turite?“ Sah- 
neh arbatinėje atsakymas labai greitas: “Turime tik čelo 
kebab“'. Šeimininkui smagu tokį didelį būrį pavalgydinti. 

Arbatinės šeimininko sūnus mokosi Jungtinėse Ame- 
rikos Valstijose. Vasaros metu jis yra namie ir talkina 
tėvui. Ne tik valgome, bet pietaujame. Kviečia neskubėti, 
nes nori pagaminti tikrai kurdišką avieną su ryžiais. 

Rebeka susisiekia telefonu su Hamadan viešbučiu. 
Nori užtikrinti, kad tikrai atkeliaujame. 


NAKVYNEI PAS BŪ ALI — AVICENNA 

Hamadan pasiekiame tik apie vidurnaktį. Keliauta 
20 valandų. Ahwaz buvo šutra, o čia labai vėsu. Esame 
Zagros kalnuose — 2000 metrų aukštumoje. 

Bū Ali viešbutis — pats geriausias Hamadan mieste. 
Nakvoju mieste, kurį kadaise vadino Ekbatana, Medijos 
sostine. 0 Bū Ali yra persiškas filosofų princo Avicenna 
(980-1037) vardas. Persai jį ir Abū Ibn Sina vardu va- 
dina. Jo dėka šv. Tomas Akvinietis susipažino su graikų 
filosofo Aristotelio raštais. Graikijos šviesa pasiekė Vi- 
duramžių Europą per Persiją! Naktis Abū Ali viešnagėje 
be sapnų — sapnuoti nėra laiko. 


SMAGIAUSIA IRANO VIETA 

Pabundu tik žadinamas. Jau šešta ryto. Mano kam- 
barys turi langą ir balkonėlį į sodo pusę. Norisi pamaty- 
ti, kaip atrodo Hamadan dienos šviesoje. 

Namai dviaukščiai ir triaukščiai. Seni, bet kruopš- 
čiai lopomi. Tarp namų kyšo lapuočių medžių viršūnės. 
Siaurėje — snieguotos kalnų viršūnės. Ten yra Elvend 
kalnas (3,540 m). Oras tyras ir gaivus. 

Naujasis Hamadan patogiai išstatytas an senojo Ek- 
batan — medų ir persų miesto. Nėra vilties, kad archeo- 
logams bus kada nors leista kasinėtis rūpestingai šluoja- 
mose gatvėse. Iš istorinių ir archeologinių įžymybių tik 
trejetas yra priešislamiškos: Esteros kapas, Ganj-i-Nameh 
— Iždo knyga ir Akmens liūtas. Kitos Hamadan įžymybės 
yra jau islamo laikotarpio. 


LANKAU AVICENOS KAPA 

Avicenna buvo labai įdomus asmuo. Persų kilmės, bet 
gimė Bukhara mieste, nūdieniniame Uzbekistane (980). 
Iškilus islamo filosofas, pasaulinio garso gydytojas ir gi- 


lus poetas. Jo enciklopedija — Medicinos mokslas buvo 
godžiai naudojama net keletą šimtmečių (XI-XV a.) ir 
Europoje. 


Avicenna aiškino Aristotelį, graikų filosofą, islamo 
pasauliui. Šis Aristotelio aiškinimas per Ispanijos maurus 
pasiekė Europą ir stipriai paveikė katalikų filosofiją ir 
teologiją. Avicenna buvo ir persų poetas pirmūnas, — jo 
ketureiliai — rubajatai persų kalba gaivino Persijos savi- 
tumą arabų jūroje. Hamadan buvo jo miestas. Čia jis gy- 
veno ir mirė (1037). 

Avicenna mauzoliejus — kapas ir biblioteka statytas 
šacho Muhammad Reza įsakymu. Mauzoliejaus bokštas 
su kūgio išvaizdos stogu remiasi ant dvylikos cementinių 
kolonų. Kapo kambaryje yra ne vienas, bet du karstai. 
Vienas jų saugo Avicenna ramybę, o kitas yra šeicho Abu 
Said Dokduh — Avicenna globėjo karstas. Ir šeichas buvo 
poetas. 

Muziejus - biblioteka dar uždarytas. — Per anksti. 
Palipu ant mauzoliejaus stogo. Puikus visumos vaizdas. 
Hamadan yra žalias miestas, aplink miestą žalios pievos, 
miškai, o už žalių atšlaičių baltuoja snieguotos kalnų vir- 
šūnės. 

Į PRIEšISLAMINĮ HAMADANA 


Legenda sako, kad Hamadan pastatė mitinis karalius 
Jamšid. Miesto vardas tada buvo Ekbatana — Vieta susi- 
rinkti. Medija padarė Ekbataną savo sostine. Asirų rašti- 
ja piktai mini Ekbataną jau IX a. Mat jo karalius stengėsi 
suburti medų gentis kovai prieš asirus. Asirų imperijai — 
Nineveh žlugus (612 m. pr. Kr.), Medijos Ekbatana var- 
žėsi su Nabuko Babilonu dėl pirmos vietos Art. Rytuose. 

Herodotas, graikų istorikas, užsimena, kad Ekbata- 
na turėjusi net septynis mūrus, kurių dantyti gynimosi 
bokštai buvę nudažyti skirtingom spalvom: balta, raudo- 
na, mėlyna, geltona, sidabrine ir auksine. 

VI prieškristiniame amžiuje Kiras Didysis, acheme- 
nidų dinastijos įkūrėjas, pasisavino Medijos karaliaus As- 
tyages karūną ir sostinę. Vėlesnieji achemenidai turėjo 


net tris sostines Persijoje: apeiginę — Persepolis, admi- 
nistracinę — Susą ir Babiloną ir vasaros sostinę — Ek- 
bataną. 


Aleksandras Didysis sugriovė Ekbatana miestą 331 
metais. Tačiau Ekbatana nemirė. Graikus sekė partai, o 
partus — persų sasanidai. Sasanidų valdymo metu (226- 
642 m. po Kr.) Ekbatana vėl sužydo. Karaliaus Yezde- 
gerd I (399-421 m. po Kr.) žmona buvo žydė, vardu Es- 
tera. Jos padedami, žydai taip pat rado saugią prieglaudą 
ir savo tautos tremtyje susikūrė naujasėdiją. 

Arabai, 642 metais užėmę Ekbataną, pakeitė miesto 
vardą į Hamadan. Aplamai paėmus, islamas nerodė dė- 
mesio nei miestui, nei jo praeičiai. Nūdien Hamadan turi 
vos 150,000 gyventojų. Tik savo maloniu klimatu ir vieš- 
kelių sankryža pajėgia sutraukti daug svečių iš Irano. 


ESTEROS IR MORDEKAI MAUZOLIEJUS 


Estera, Kserkso I žmona ir Persijos karalienė, ir Mor- 
dekai, Esteros dėdė, yra Senojo Testamento Esteros kny- 

gos veikėjai. Mauzoliejus su jų karstais sieja Hamadan su 
Šv. Raštu. Jis yra pačiame miesto centre. Atrodo lyg ma- 
ža pilaitė su plytų kupolu. Nuo gatvės mūrinė tvora su 
grotiniais varteliais. Šalia jų sėdi elgeta. Elgetos musul- 
monų kraštuose esti puolūs, o šis tik sėdi su skardiniu 
puoduku rankoje. Senukas. Veidas saulės ir vėjo suraukš- 
lėtas. Išmaldos mažai kas teduoda. Varpelio prie vartų 
nėra. Bandome ir šiaip ir taip belstis. Elgeta ranka rodo, 
kad įėjimas į mauzoliejų pro šonines duris. 

Šoninės durys labai žemos. Vidun reikia Ijste įlisti. 
Laiptai veda žemyn į prieškambarį su hebraišku įrašų 
sienoje. Iš prieškambario reikia lįsti į karstų kambarį. 
Palikęs batus prie slenksčio, lendu lyg pelė olon. Karstų 
kambarys yra ir sinagoga ir mečetė. Du juodmedžio kars- 
tai, apdengti aksomo skraistėmis, užima kone visą kam- 
bario aslą. Karstai — tušti: Esteros ir Mordekai palaikai 
esą palaidoti po asla. Prižiūrėtojas su jermulka. Sveikina 
su hebraišku “Šalom!"? (Ramybė!). Nudžiunga, išgirdęs 
hebraišką atsakymą. Nūdiene hebrajų kalba negali laisvai 
kalbėti. Aprodo Torą — Mozės Įstatymo ranka rašytą ant 
gazelės odos ritinį ir atkreipia dėmesį į mikrab — nuoro- 
dą krypties į Mecca. Čia, sako, meldžiasi ir persai. 


ARCHEOLOGIJA IR ESTEROS - MORDEKAI KAPAS 


Susa yra vietovė, kurioje vyko Esteros knygos dra- 
ma. O Ekbatana-Hamadan miestas turi Esteros ir Mor- 
dekai palaikus. Archeologai Hamadan mauzoliejų laiko 
tik tariamu Esteros-Mordekai kapu. Jų manymu, čia ilsisi 
kape tariama Estera — žydė, vardu Šušan Dokht, sasani- 
dų karaliaus Yezdegerd I (399-421 m.) žmona ir kara- 
lienė. Mat, achemenidų laikotarpio pėdsakų Hamadan 
mieste kaip ir nėra, — jis daug nukentėjo nuo graikų ir 
partų. Tikroji Sv. Rašto Estera zyveno ir buvo palaidota 
Susa mieste. 

AKMENINIS LIŪTAS 


Gaiviame mieste smagu buvoti. Tik akims Hamadan 
gatvėse nėra kur užkliūti. Žmonės perdėm europietiškai 
atrodo. Po Isfahan, Širaz ir Ahwaz gatvių margumo, Ha- 
madan gatvės neįdomios. Pravažiuojame anglų karių ka- 
pus, Amerikiečių ligoninę ir vilų vilas. 

Sang-i-Šir — Akmeninis liūtas yra pietiniame mies- 
to pakraštyje. Milžiniškas paminklinis liūtas tupi ant kal- 
vos mažame parke. Parkas naujutėlis. Medeliai dar tik 
pasodinti. Gėlių lysvės primena šveicarų pomėgį savo 
miestus puošti gėlėmis. Ir pati Rebeka gėrisi ir nesiliauja 
priminti, kad Hamadan yra kurortinis Irano miestas. 

Granitinis žvėrių karalius man labiau panašus į ruo- 
nį, negu į liūtą. Jis guli ant cementinio pjedestalo su ap- 
daužyta galva, be kojų ir be uodegos. Rebeka aiškina, kad 
Sang-i-Šir — Akmeninį liūtą Hamadan miesto gyventojai 
kilnojo nuo vienų varių prie kitų. Bekilnodami net akmenį 
nudilino. 

Akmeninį liūtą iškalė Aleksandro Didžiojo skulpto- 
riai, norėdami įamžinti mūšyje kritusį graikų generolą. 

Nejučiomis aplink susirenka berniukų būrys. Čia jie 
labai drąsūs. Kiekvienas nori išbandyti savo anglų, pran- 
cūzų, vokiečių kalbos žinojimą. Auga jaunoji persų karta. 
Erzeliuodami kartu einame prie autobuso. Atsisveikina 
bėgdami ir mosuodami. 


SODŲ IR DARŽELIŲ SLĖNIU 


Nuo Akmeninio liūto kalvos vėl kertame Hamadan 
įstrižai. Judame link slėnio, į Elvend kalno papėdę. Mies- 
tas jau įsismaginęs dienos poreikiams. Aikštėse turgus. 
Miestiečiai perka maisto gaminius, o kaimiečiai lygstasi 
su krautuvininkais, glostydami medžiagas, ragaudami ra- 
zinas, uostydami pipirus bei kvapius lauro lapus ir tar- 
damiesi su žmonomis, ką daugiau pirkti. Kelionės į mies- 

tą Kurdistano kalniečiui turi būti didelė šventė. Keliauja 
kartu — vyras, žmona ir vienas kitas vaikas. Vaikui ten- 
ka sekti tėvus su vadelėmis rankose. Jis rūpinasi mulu. 
Arklių kažkodėl Hamadan mieste nematau. Tėvas lygstasi 
dėl kainos, motina kartkartėmis kužda vyrui, o krautuvi- 
ninkas domisi jais abiem. Lygtis čia yra svarbu. Tas, ku- 
ris moka išmaningai lygtis, yra vertas pagarbos. 

Autobuse tylu. Kelionės bendrai prikibę prie langų 
lyg musės. Visiems įdomu stebėti turgų Zagros kalnų 
mieste. Pastebiu, kad Rebeka mus stebi ir šypsosi. Tur- 
būt jai įdomu žinoti, kuo mes domimės. 

Darželių slėnis siauras. Užtat sodai ir darželiai arti 
siauro ir vingiuoto kelio. Pasak musulmonų legendos, šia- 
me slėnyje buvo Rojus. Ta pati legenda tvirtina, kad ir 
Nojaus arka, Tvanui ėmus sekti, rado sausą properšą ant 
neiolimo Elvend kalno slėnio galo. Sodai ir darželiai pri- 
klauso turtingiesiems Hamadan gyventojams ir vasaroto- 
jams iš kitų Irano vietovių. Elvend kalnas baltuoja nuo 
sniegynų. Upė garsiai skuba slėnio dugnu žemyn. Kelias 
raitosi palei jos vagą. 

Pusiaukelėje į Iždo knygą — Ganj-i-Nameh kelias 
pakyla virš įmantriai pastatytos užtvankos ir elekiros jė- 
gainės. Užtvanka nedidelė, tačiau aukštai sutelktas van- 
duo smagiai dūzgina turbinas. 


IŽDO KNYGA — GANJ-I-NAMEH 

Sodų ir darželių slėnis baigiasi kalnų papėdėje par- 
ku. Nustembu, kad darbo dieną — antradienį jame atgai- 
vos ieškoma. Artimuosiuose Rytuose žmonės neturi daug 
laisvalaikio, nes rūpestis pragyvenimu pareikalauja labai 
daug laiko. O laisvalaikis žmogaus pokalbiui su savimi, 
su kaimynu žaidimu, šokiu, daina juk gimdo ir ugdo kul- 
tūrą. Parko lankytojai, atrodo, yra atostogautojai iš mies- 
to ir mokyklinio amžiaus jaunimas. Suaugusieji kloja ant 

parko vejos kilimėlius, ruošdamiesi aigaivai su saviškiais, 
o jaunimas, mokytojų vedamas, bando palypėti iki įrašų 
statmenoje uoloje. Berniukai ir mergaitės kartu. Unifor- 
muoti. Palei parko tvarą arbatinės su plačiais langais ir 
atviromis durimis. 


Iždo knygos vardas yra tik uolos įrašo pravardė. Mat 
prieš kyliaraščio mįslės atspėjimą buvo manyta, kad įra- 
šas yra nuoroda į paslėptą lobį. Iš tikrųjų įrašas yra iš 
Darijaus I ir Kserkso I amžiaus (V a. pr. Kr.). Archeolo- 
gai, kyliaraštį perskaitę, laiko jį paminkliniu įrašu dievo 
Ahuramazdah garbei. Įraše abu karaliai dėkoja savo dic- 
vui, jį aukštindami už pergales priešų. Įrašas ir čia tri- 
kalbis: persų, elamitų, ir babiloniečių kalba. 


PLYšYS Į PRAEITĮ 

Mokytojas aiškina savo mokiniams apie įrašą persų 
kalba. Vaikai ryte ryja jo žodžius, nedrįsdami nei akim 
sumirkčioti. Persiškai nesuprantu. Einu pas Rebeką, kuri 
tariasi su arbatinės šeimininku dėl pusryčių. Prašau, kad 
ji padėtų man suprasti mokytoją, kurio žodžius mokiniai 
ryte ryja. 

Mokytojas Iždo knygos įrašą vadina plyšiu į tautos 
praeitį, kuris ne tik supažindina su Persijos valdovais, bei 
ir sužadina norą pažinti visą garbingą savo tautos pra- 
eilį. “Aistra tiesai ir įžvalga į tiesos visumą“, Rebeka iš- 
verčia paskutinius mokytojo žodžius, “yra ir Persijos 
kraitis, ir dovana kitoms tautoms". 


Mokinukai apspinia mokytoją. Klausimų, atrodo, yra 
begalė. Rebeka nebeturi laiko man padėti suprasti tolesnį 
pokalbį. Iš mokinių veidų matau, kad jie didžiuojasi esą 
persiukai. Didžiuojasi turtinga savo tautos pracitimi ir 
noriai žiūri pro plyšį į visumą. 

HAMADANAS — PLYŠYS Į ŠV. RAšTAĄ 


Plyšio į visumą įvaizdis mane suįdomina. Autobuse 
sėdėdamas, imu šį įvaizdį taikyti Šventraščiui pažinti. Ha- 
madan yra arabiškas Ekbatana — medų miesto vardas. 
O Ekbatana Šv. Rašte minima poroje knygų: Ezdro 6,1-2 
ir Tobijo 3,7-10,13. 


Ezdro knygoje užsimenama, kad Darijus I (521-485 
m. pr. Kr.) “davė įsakymą ieškoti [leidimą atstatyti Šven- 
tyklą Jeruzalėje] archyvuose, kur buvo padėti apsaugai 
Babilonijos [Persijos] aktai; Ekbatanoje, Medijos krašto 
tvirtovėje, buvo rastas ritinys su šiuo įrašu: “Atžyma. Pir- 
maisiais karaliaus Kiro metais karalius Kiras išleido po- 
tvarkį apie Dievo Šventyklą Jeruzalėje. Šventykla turi bū- 
ti atstatyta“. . * (Ezd 6,1-3). 


Teiraujuosi Rebekos, kur galėjo būti achemenidų — 
Kiro Didžiojo rūmai. Ji bejėgė į mano klausimą atsakyti. 
Šiuolaikinis Hamadan auga virš anuometinio Ekbatana 
miesto. Tik Iždo knyga — Ganj-i-Nameh slėnio uoloje 
liudija, kad achemenidai vasaros metu iš čia valdė savo 


plačiąją imperiją. 
“DVIEJŲ SAVAIČIŲ VESTUVĖS* (TOB 8,23) 


Tobijo knyga Senajame Testamente yra pamokomas 
pasakojimas, kuris atspindi VIII prieškristinį amžių. Ni- 
neveh mieste, Asirijos sostinėje, gyvena Tobijas, tremtinys 
iš Naftalio giminės. Jis yra religingas, dosnus artimui ir 
gerbia valdžią. Nors ir retas žmonių tarpe savo paslaugiu 
gerumu, tačiau yra aklas. Ekbatana mieste gyvena jo gi- 
minaitis, vardu Raguelis. Jo dukra Sarah neteko net sep- 
tynių jaunikių iš eilės, — vedybų naktį juos nužudė de- 
monas Asmodėjus. Tobijas siunčia savo sūnų, irgi Tobijo 
vardu, į “Medijos miestą Rages“ (nūdienį Reyy prie Te- 
herano) pas kitą savo giminaitį — Gabaelį jam patikėto 

indėlio parnešti. Ekbatana yra maždaug pusiaukelėje tarp 
Nineveh, Asirijoje, ir Rages, Medijoje. 

Senasis Tobijas ir jo giminaitė Sarah, Raguelio duk- 
ra, yra bėdoje: Tobijas kenčia, nes jau aklas; Sarah save 
kaltina, kad septyni jos jaunikiai buvo Asmodėjaus nužu- 
dyti vestuvinėje lovoje. Abu maldauja Dievą, kad leistų 
mirti. Dievas į jų maldą atsako savaip. 

Angelas Rapolas, Dievo siunčiamas, saugiai ir lai- 
mingai nuveda jaunąjį Tobiją į Ekbataną pas Raguelį, 
prikalbina jį paimti Sarą už žmoną ir pamoko, kaip išva- 
ryti demoną iš jaunavedžių miegamojo. Jaunikis lieka ne 
tik gyvas, bet yra laimingas, nes Sarah — puiki žmona. 
Jaunosios tėvas Raguelis liepia žmonai Ednai prikepti 
daug gabalų duonos, o pats, paskerdęs du jaučius ir ke- 
turis avinus, sukviečia kaimynus ir pažįstamus dviejų sa- 
vaičių vestuvėms (Tob 8,23). Tuo tarpu angelas Rapolas 
keliauja į Rages pas Gabaeli Tobijo indėlio parnešti. To- 
bijo knygos pasakojimas baigiasi jaunųjų grįžimu į Ni- 
neveh. 

Tobijo knygos pasakojimas moko, kad išmalda — 
gerumas artimui varge ir pagarba mirusiesiems teikia Die- 
vo palaimą. Be to, iškelia šeimos svarbą tautos tremtyje. 
Tremtinių šeima, su šaknimis tautos tikėjimo kraityje, iš- 
lieka ištikima savo tautai ir žėri viltimi ateičiai. Tobijo 
knygos šeimos idealas yra krikščioniškos šeimos nuojauta. 

Pasakojimui būdinga Dievo gerumas. Juo sklidi pa- 
slaptingasis angelas Rapolas. Dievo Apvaizda pasakojime 
pasireiškia kasdiene globa. Tokiu būdu Tobijo knyga iš- 
ryškina tikėjimo svarbą tremtyje — Dievas savųjų nepa- 
lieka varge. 


NUO HAMADANO Į KASPIJOS PAJŪRĮ 


Skirtis su Hamadan yra sunku. Diena jau pažengusi. 
Iki Badar-i-Pahlavi Kaspijos pajūryje yra 552 km. Rebe- 

ka teiraujasi, kas kam patiko Hamadan mieste. Ji nuolat 

nuotaikinga. Ir ši diena, sako ji, mums daug žada. 
Vieškelis raitosi per kalnus palei Azerbaidžaną link 

Oazvin. Miškingi kalnai, slėniai su pievomis ir skurdūs 


kaimai praskuba pro akis. Soferis — puikus vairuotojas. 
Važiuoja ir greitai, ir saugiai. Nejučiomis žinai, kad juo 
pasitiki. 


Po valandos spariaus važiavimo imame leistis žemyn 
rytine Zagros kalnų atšlaite. Oras darosi šiltesnis. Slė- 
niai eina platyn, be žolės. Kalnuose dingsta medžiai. Tik 
avių bandos ir moterų būreliai palei vandens kūdras. 

Prie Takestan eismas ant vieškelio labai tirštas. Mat, 
mūsiškis vieškelis, einantis nuo Trako pasienio, susilieja 
su vieškeliu, kuris leidžiasi nuo Turkijos sienos per Azer- 
baidžaną. Autobusas vos pakruta pirmyn. Šoferis šluosto 
prakaitą. Matyt, eismo nelaimė bus kur nors priekyje pa- 
dariusi užtvarą. Rebeka siūlo šoferiui pasukti į šoną ir 
atsikvėpti. 

Takestan persų kalba reiškia “vynuogyną"". Tačiau 
pakelėje vynuogynų nematau. Vyno nėra nei arbatinėje. 


OAZVIN — SASANIDŲ KARALIAUS DŽIAUGSMAS 


Rebeka su šoferiu rado kitą, mažiau naudojamą, ke- 
lią į Oazvin miestą. Dabar pakelėje matau ne tik vynuo- 
gynus, bet ir laukus su kviečiais ir miežiais bei sodus. 
Oazvin atrodo lyg didžiulė oazė. 

Oazvin mieste nesustojame. Tik pravažiuojame Pah- 
lavi gatve. Rebeka mus praturtina žiniomis apie miesto 
praeitį. Legenda teigia, kad pranašas Mahometas Oazvin 
įkūrė. Tačiau Mahometas čia niekuomet nėra svečiavęsis. 
Oazvin yra senesnis už islamą — sasanidų karalius Šah- 
pūr (241-272 m. po Kr.) jį sau pasistatė ir pavadino Šah- 
pūr džiaugsmu. 

Oazvin mieste kadaise svečiavosi Bagdado pažiba — 

kalifas Harūn ar-Rašid, pasakoja Rebeka. Ir hašašin — 
asasinai, musulmonai fanatikai, XI a. jo pašonėje buvo 
pastoviai įsikūrę, o mongolai XIV a. jį buvo su žeme su- 
maišę. Safavidų dinastija, kuri paliko gilius pėdsakus Iš- 
fahan mieste, Oazvin atstatė, padarydama jį turtingą ir 
svarbų Persijos miestą. 

Dienos kelionės tikslas — Badar-i-Pahlavi dar toli. 
Dar bent 250 km. Rebeka ragina šoferį nedelsti. Iš auto- 
buso matau, kad Oazvin daug kuo panašus į Isfahan. Me- 
čečių minaretai ir kupolai lenktyniauja vienas su kitu sa- 
vo įmantriu raštavimu. Nusiembu, kad daug kur šalutinės 
gatvės yra griuvėsių krūvos. Pasirodo, kad Oazvin 1962 
metais buvo supurtytas stipraus žemės drebėjimo. Šiauri- 
nis Iranas — Azerbaidžanas dažnai nukenčia nuo žemės 
drebėjimo. Rebeka pastebi, kad tas pat žemės drebėjimas 
sugriovė 108 kaimus. Drebėjime žuvę tūkstančiai žmonių. 


ATRODO LYG BAVARIJA 

Kelias šiaurėn į Kaspijos pajūrį asfaltuotas ir kone 
tuščias. Aplinka panaši į Bavarijos Alpių papėdes. Tik 
kaimai, miesteliai ir žmonės ne bavariški. O klajokliai su 
mišriomis bandomis primena, kad dar tebesu Persijoje. 

Riedame vieškeliu, kuris vingiuoja palei Šahrud — 
Šacho upę. Upė maža, bet slėnis platus. Žvalgytis po jį 
smagu. Vynuogynai, alyvmedžių ir vaismedžių sodai daro 
slėnį puošnų. Perėjimas iš kalnų į plokščiakalnį Irano 
šiaurėje skirtingas nuo Kurdistano, Khuzistano ir, apskri- 
ai, pietinio gamtovaizdžio. Už valandos spartaus važiavi- 
vo pasiekiame Rudbar miestelį. Rebeka paprašo šoferį 
sustoti. 


IMPERATORĖS FARAH PAHLAVI UŽTVANKA 

Akys mato ir nosis primena, kad esi Vakarinėje Azi- 
joje. Šiaurės Iranas yra mažiau persiškas, o daugiau kur- 
diškas ir azerbaidžaniškas. 

Rebekos tempiami, miestelio pakraštyje lipame ant 
kalvos. Skubam — laiko mažai, bet ji norinti mums pa- 
rodyti, ką daro “baltoji"" Pahlavi dinastijos revoliucija. 

Ant kalvos aisiveria nuostabus užtvankos vaizdas. 
Imperatorė Farah, aiškina Rebeka, davė Pahlavi dinastijai 
įpėdinį — sūnų. Šachas Muhammad Pahlavi ir visa persų 
tauta, norėdami jai padėkoti, įamžino jos vardą šiuo nuos- 
tabiu “baltosios" revoliucijos statiniu. Milžiniško aukščio 
ir išgaubia nugara užtvaros siena sustabdo kalnų upes, 
pajungia jas žmogaus tarnybai. Imperatorė Farah buvo 
įtakinga — laisvino Irano moterį. 


LANKOS SU RYŽIAIS IR ATŠLAITĖS SU DŽIUNGLĖMIS 

Viešnagė Rudbar miestelyje trumpa. Tik paspoksoję 
i Farah užtvanką, grįžtame prie autobuso. Tingesnieji — 
Rebekos nesekusieji į kalvą užtvankos pamatyti girkšnoja 
arbatą ir skaninasi jogurtu — klajoklių rūgščiu pienu. 
Kur uolieji neprakiša! 

Farah užtvanką maitina Oizil Uzun ir Šah upės. Oi- 
zil Uzun atskuba iš Kurdistano kalnų Irano šiaurės vaka- 
ruose. Persai ją Sefid — Baliąja upe vadina. Dabar va- 
žiuojame jos slėniu. Kadaise ji pūškote pūškuodavo Kas- 
pijos jūron. Nūdien Sefid yra rami upė, nes žmogus jos 
aukštupį suvaldė. Paupyje driekiasi plačios, sodriai ža- 
lios ryžių lankos. O slėnio atšlaitėse garuoja džiunglės. 
Kartkartėmis Sefid slėnis praplatėja į kilometrinę lygumą 
su skardžiais. Upė kilpą daro. Vieškelis kyla vienos kil- 
pos vakariniu skardžiu, o ant rytinio matau iš gyvatvorių 
ir spalvingų gėlių sukurtą Persijos — Pahlavi dinastijos 
herbą: Saulė ir Liūtas su kardu. 

ŽEMAITIJOS GAMTOVAIZDIS IRANE 

Tolstame nuo Kurdistano ir Azerbaidžano. Taip tei- 
gia Rebeka. Važiuojame per Gilan - Džilan, savičiausią 
Irano gamtos provinciją. 

Klimatas labai drėgnas, bei švelnus. Sefid upė jau 
kur ne kur ima slėptis migloje. Rebeka atkreipia dėmesį 
į arbatkrūmių miškelius. Dar prieš Pirmąjį pasaulinį ka- 
rą, ji pasakoja, arbaikrūmių čia nebuvo. O dabar turime 
arbatkrūmių miškus. Iranui pakanka arbatos! Šalia arbat- 
krūmių miškelių auga ir apelsinų bei citrinų sodai ir dir- 
vos su cukrašvendrėmis. Rebeka rodo ir šilkaverpių so- 
dus, norėdama pagirti Persijos šilką. Šilkaverpių sodai 
atrodo labai apšepę. 

Gilan vienkiemiai mano akis rište pririša. Mat, jų 
trobesiai man tokie pažįstami. Lipte prilimpu prie jų. 
Kaimų palei vieškelį nėra, tik vienkiemiai. Vienkiemiai 
su trobomis, jaujomis, klėtimis, tvartais. .. Trobesiai to- 
kie žemaitiški! Siatyti iš netašytų rąstų ir dengti dvišlai- 
Čiu stogu iš šiaudų. Dvi kartys žargdina stogagalį — sau- 
go stogą nuo vėjų. Ant stogo galo lizdas gandrams. Apie 
sodybą žardis gyvuliams. Tik vietoje dirvų su bulvėmis 
žaliuoja šlapios lankos su ryžiais. 

Ūmai Sefid upės slėnis tampa plačia lyguma. Esa- 
me sąnašiniame Kaspijos pajūryje. Žemė nuostabiai der- 
linga. Maži upeliukai drėkina laukus su ryžiais ir vais- 
medžių sodus. Augmenija, tolstant nuo kalnų, tirštėja ir 
darosi spalvingesnė. 


NAKČIAI PRIE KASPIJOS 


Rašt miestą, Gilan provincijos sostinę, paliekame 
vieškelio pašonėje. Sparčiai riedame link Bandar-i-Pah- 
lavi — Kaspijos pajūrio uosto. 

Nakvynami pasiekiame jau pavakare. Neonų lempų 
šviesomis išpuošias motelio vardas jau švyti. Trinu akis. 
Motelis Kaspijos pajūryje?! Nuostabu — motelis Irane. 
Tikrai: ženklas “Motel Pahlavi“ švyti lotyniškomis rai- 
dėmis. 

Motelis pačiame Kaspijos pajūryje. Saulė padeda 

pavakariuko vėjukui smagintis po mažutes bangelės. Jos 
ne tiek į krantą skuba, kiek įsirižai kažin kur, saulėje rai- 
buliuodamos, rytų linkui banguoja. Bangų lūžio su triukš- 
mu nėra. Girdžiu tik vandens šnaresį. Pajūrio smėlis kic- 
tas ir nešvarus. Vanduo seklus. Norint plaukti, reikia toli 
bristi. 

KASPIJOS JŪRA — DRUSKOS EŽERAS 

Prie Kaspijos jūros susitinka du žemynai: Azija ir 
Europa. Ji yra didžiausias pasaulyje uždaras sūraus van- 
dens ežeras (372,000 km?). Sovietų Sąjunga ir Tranas da- 
linasi Kaspijos jūra. Jos paviršius yra 28 metrai žemiau 
jūros lygio; Irano pakraštyje ji yra labai gili — 980 met- 
rų; šiaurinėje pusėje, kuri priklauso Sovietų Sąjungai, 
kur kas seklesnė — vidutiniškai tik 5 metrų gylio. 

Stiebiuosi ant pirštų galų, norėdamas pamatyti šiau- 
rės vakaruose Kaukazo kalnus. Veliui. Jie dar per daug 
toli. Nuo Bandar-i-Pahlavi iki Sovietų Sąjungos sienos 
dar yra 150 km. Elburso kalnai dunkso miglelėje palei 
pajūri, pietryčiuose. 

Kaspijos jūrą maitina dvi upės iš pietų — Irano pu- 
sės: Sefid ir Haraz, o iš šiaurės — Sovietų Sąjungos pusės 
— net penkios: Ural, Emba, Kura, Terek ir galingoji Vol- 
ga. Volga ipila į Kaspijos jūrą daugiau negu 7576 jos 
vandens. Rebeka pastebi, kad Irano šiaurinis kaimynas 
yra labai savanaudiškas. Sovietų Sąjunga, kurdama Vol- 
gos ežerus ir statydama užtvankas, naikina Kaspijos jūrą. 
Be to, Sovietų Sąjunga, didindama rytinėje jūros pusėje — 
Kara-Bogaz-Gol įlankoje druskos pramonę, pagreitina van- 
dens išgaravimą. Nėra ko kalbėti, skundžiasi Rebeka, apie 
juodųjų ikrų pramonę. Sako, mums Kaspijos pajūris yra 
pramogos vieta, o tuo tarpų mūsų kaimynams — naftos 
pramonės įmonės. Sovietų Sąjunga beatodairiškai teršia 
Kaspijos jūrą. Net ikrus valgiui naudoti darosi pavojinga 
dėl taršos. 

SVEIKINU RYTO SAULĘ KASPIJOS BANGOSE 

Kelionėje per kraštą, kuriame tiek daug senų ir nau- 
jų įžymybių, su didesne grupe trūksta vieno dalyko — 
laiko. Norisi sustoti, pabuvoti, pasisvečiuoti. Tačiau šel- 
miškasis dabar neleidžia spoksoti. Tik atskuba ir nusku- 
ba, neleisdamas sustoti. 

Pakylu iš lovos su aušra. Šviesos kambaryje nėra — 
išjungta nakčiai. Tačiau jau pakankamai šviesu. Apgrai- 
bomis pasiruošiu pabuvoti Kaspijos vandenyse. Pajūris 
tuščias. Šiaurvakariuose ryto žaros dar nebijo tolimų 
miestelių pašvaistės, o Bandar-i-Pahlavi žvejai išskuba 
žvejonei. 

Bėginėju kietu pajūriu. Pirma proga pabėginėti ke- 
lionės metu. Palengvėle aušra išryškina Elburso kalnus 
pietryčiuose. Aušros žaroje jie nuogi ir be miglos skare- 
lės. Jokio vėjuko. Tik Kaspija nesiliauja šnarėjusi. Ryto 
metą ji lyg seklesnė — paplūdimys platesnis. Bangelės 
atšnara tiesiai iš šiaurės ir suburba ant paplūdimio. Mo- 
telio link grižiu plaukdamas. Saulė nudažo Kaspiją tam- 
siu melsvumu. 

Paplūdimy gausu mažučių kriauklių. Kriauklė, sako 
graikai, pridėta prie ausies, padeda išgirsti jūros šnaresio 
prasmę. Pasiimu vieną Kaspijos jūrai prisiminti. 


ATGAL Į TEHERANA 

Rebeka šį rytą neskuba nei mūsų neskubina. Po 
pusryčių, eidama su keptais kiaušiniais ir bulvių skil- 
timis nuo stalo prie stalo, primena, kad šiandien grįžtame 
į Teheraną. Keliausime, sako, palei Kaspiją iki Čalūs 
miestelio, o po to lipsime per Elburso kalnus. Kelionė 
turi tik 500 km! 


PALEI KASPIJA 
Važiuojame pačiu pajūriu. Jis yra turtingas kurortų 
ir žemės ūkių. Pajūrio lyguma į rytus nuo Bandar-i-Pah- 

lavi iki Rud-i-Sar — 50 km pločio. Pravažiavus Rud-i-Sar, 
ji ima siaurėti. Dešinėje staiga išdygsta Elburso kalnų ke- 
teros. 

Rebeka buvo pažadėjusi sustoti ant paplūdimio prie 
Ramsar kurorto. Mat, ten esanti viena iš gražiausių vietų 
su patogiu paplūdimiu. Pats šachas Muhammad Reza čia 
turįs iškilią vasarvietę. Privažiavus prie Ramsar, eismo 
policija nukreipia mūsų autobusą į kelią, aplenkiantį 
miestą. “ Kodėl?" šaukiame Rebekai. Ir ji nežino. Sustab- 
džiusi autobusą, grįžta prie policijos užtvaros pasiteirauti. 
Pasirodo, kad šachas atostogauja savo vasarvietėje ir ruo- 
šiasi šiandien vykti į paplūdimį. 


STAIGMENA čALŪS MIESTE 

Čalūs yra paskutinis miestelis Kaspijos pajūryje pa- 
keliui į Teheraną. Nuvažiuota daugiau negu pusė kelio. 
Iš čia mums reikia sukti pietų linkui ir kirsti Elburso 
kalnus. 

Autobusui artėjant į Čalūs, Rebeka gyvai kalbasi su 
vienu iš kelionės bendrų. Pokalbis neįprastai gyvas. Grį- 
žusi į savo — gidės sėdynę, paima mikrofoną ir praneša, 
kad Čalūs mieste sustosime pas Harry F., vieno kelionės 
bendro, pažįstamus. Jų vila esanti prie pat jūros. Be to, ir 
arbatinės netoli. 

Harry F. studentė yra ištekėjusi už turtingo iranie- 
čio, kuris turi iškilią vietą Irano naftos pramonėje. Re- 
beka be didelio vargo suranda kelią į pajūrio sode sly- 
pinčią vilą. Prie vartų pasitinka ginkluotas kareivis. Pla- 
čiai atvertomis akimis žiūri į autobusą. Rodos, kad nori 
šaukti, jog kelias į pajūrį, ana, už kitos gatvės kampo. .. 
Rebeka aiškinasi su juo persiškai. O po to sako mums 
šelmiškai: “ Atvežiau šeimininkės gimines!“'? Prie karei- 
vio plačių akių prisijungia šypsnys. Tačiau vidun vis 
vien neleidžia. Grįžta savo būdelėn ir susiriša su vila. Už 

minutės eina prie varių ir atkelia barjerą. Tuo tarpu sode 
ima loti šunys, ir pasigirsta linksmi moters ir vaikų balsai. 

Harry F. iš autobuso išskuba pirmasis. Smagu būti 
liudininku, kai susitinka seniai vienas kitą matę asmenys. 
Moteris jau pusamžė, vaikai paūgėję. Jų trys su dviem ne- 
matytos veislės šunimis. Harry F. sveikinasi su sena pa- 
žįstama. Vaikai staiga nebetenka drąsos, ramina šunis, 
juos prie savęs laikydami. Susipažįstame. Esame kviečia- 
mi į vilą ir naudotis pajūriu. Šeimininkė apgailestauja, 
kad vyras ne namie — šiuo metu turįs būti vasaros rūmuo- 
se audiencijoje pas šachą Ramsare. 


IRANIETIS VEJASI PIETUMS PAKVIESTI 

Vila paprasta — neištaigi, bet smagi. Šeimininkė pa- 
prašo vaikus — du berniukus, vesti norinčius maudytis į 
pajūrį. Tarnaitės verandos stalus apkrauna vaisiais. 

Susisiekusi su vyru, šeimininkė perduoda mums jo 
kvietimą svečiuotis su jo šeima ir laukti jo. Mat, norįs 
pasidalinti su mumis duonos kąsniu. Grįšiąs tuoj po au- 
diencijos pas šachą. 

Labai įdomus išgyvenimas. Netikėtai esu svečias sve- 
timame krašte, nepažįstamoje šeimoje. Ir pati šeimininkė 
spindi džiaugsmu. Gimusi ir augusi šiaurinėje Kaliforni- 
joje, gyvena ir šeimą augina Kaspijos pajūryje. Sode šna- 
ra vėjukas, paukščiukai garsiai savo mažiukus bara, ant 
paplūdimio klegesys, — krykštauja įsidrąsinę berniukai, 
loja po vandenį tampomi šunys, gaivinasi svečiai. 

Šeimininkė pasakoja apie savo vyrą ir save. Vyras — 
arabų kilmės iranietis. Susipažinę studijų metu. Šelmiškai 
prisimena savo pamilto arabo gražbylystę: “Moters grožį 
atspindi jos veidas, o vyro — iškalbus liežuvis. .. Išmintis 
nutūpė ant prancūzo" (Vakarų žmogaus) galvos, ant ki- 
niečio rankų ir ant arabo liežuvio. .. !“ 

Pora valandų prabėga nepastebimai. Rebeka ima ne- 

kantrauti. Neteksime nakvynės Elizabeth II viešbutyje, ji 
primena. O šeimininko vis dar nėra. 

Atsisveikiname, šeimininko nesulaukę. Šeimininkė su 
ašaromis, o mes su dėkingumu už nuoširdžią progą atsi- 
gaivinti Kaspijos pajūryje. 

Autobusas jau lipa į Elburso kalnų puse. Žvalgausi 
po didėjančias daubas, siaurėjančius slėnius, ir artėjan- 
čias kalnų keteras. Ūmai autobusas sustoja. Kas gi čia? 
Prieš autobusą įstrižai stovi Mercedes-Benz, o šalia jo 
juodbruvis, vakarietiškai apsirengęs vyras mums mojuoja. 
Harry F. mums apgarsina, kad Čalūs vilos šeimininkas 
mus pasivijo. Nejaugi būsim apsivogę... Įlipęs vidun, 
sveikina linksmu “Salaam aleikūm!“ ir atsiprašo už pasi- 
vėlinimą. Su iškiliu arabišku mandagumu kviečia grįžti 
į jo kuklius namus pietų. Aišku, Harry F. tuojau jam pri- 
taria. Tik Rebeka lieka nenumaldoma. Robert North jai 
pritaria. Šis pokalbis man nuolat liks atmintyje. Nuošir- 
dus arabas iškiliai kviečia pas save pietauti, o mandagus 
pakeleivis atsiprašo, kad negalįs, nes jam reikia skubėti. 
Po pakartoto kvietimo ir atsisakymo arabas šeimininkas 
sako mums “Ma'salami", liesdamas krūtinę, lūpas, ir 


kaktą. 


ELBURSO KALNYNE 

Gimnazijoje būdamas, geografijos pamokoje vis mai- 
šydavau du vietovardžius: Elbursą ir Elbrusą. Dabar gi, 
kildamas į Elburso kalnagūbrius, aiškiai prisimenu, kad 
Elburso kalnynas yra Irane. 

Elbrusas yra Sovietų Sąjungoje aukščiausias Kauka- 
zo kalnas (5,633 m) tarp Kaspijos ir Juodosios jūros. O 
Elbursas yra kalnynas šiaurės Irane, palei Kaspijos jūrą. 
Elbursas — 900 km ilgio, o jo plotis yra apie 120 km. 
Kalnyne yra keletas lygiagrečių kalnagūbrių su aukščiau- 
sia viršūne—užgesusiu ugniakalniu Demavend (5,771 m). 

Šiaurės šlaituose Elburso kalnai turtingi plačialapių 
miškų. Drėgmės labai daug. Kalnuose tirpsią sniegynai 
maitina sraunius upelius. Vasaros metu čia būna lietaus. 
Lyja būriais. Plačialapiai miškai ir ūmus lietaus būrys 
mane suartina su Elburso kalnynu. Čia ne Irano plokščia- 
kalnis! Besižvalgydamas pastebiu ir varnų, ir šarkų... O 
ką jau bekalbėti apie žvirblius! Klajoklių gyventojų šiau- 
riniuose Elburso šlaituose nematau. 

Įvažiuoti į Kaspijos pajūrį Sefid upės slėniu buvo 
labai lengva, tačiau išvažiuoti per pačią kalnų nugarą yra 
labai sunku. Autobusas, atsidusdamas ir čiaudėdamas, 
lipa staigiu ir siauru vieškeliu per gilius tarpeklius. Šo- 
feris yra nagingas ir miklus. 

Važiuojame per debesį. Kur ne kur properšos. Debe- 
sų properšoje pasirodo sniegynai, tarpekliai, smailūs kal- 
nagūbriai. Kelias slidus. Kelionė sulietėja. Kalnų šoferiai 
— eismo menininkai, ypač vienas kitam padėdami. Prie 
Kadvan, kone 3,000 m aukštyje, pasiekiame tunelį. Dau- 
giau lipti nereikės. Žmogus čia sau išsirausė saugią per- 
ėją per kalnus. Už poros kilometrų išneriame į visiškai 
skirtingą pasaulį — plikus pietinio Elburso šlaitus. 

Šiaurės šlaituose lijo, o čia jokio debesėlio — sausa 
ir saulėta. Elburso kalnagūbriai — pertvara. 


VĖL TEHERANE 


Elizabeth II viešbutį pasiekiame pačiu Teherano va- 
karinio eismo įkarščio metu. Išneriame iš Persijos gelmių 
į triukšmingą Irano dabartį. 

Rebeka jau kuris laikas nebesinaudoja mikrofonu. 
Atrodo, susimasčiusi. Ji buvo ir žininga, ir paslaugi ke- 
lionės metu. Prisimenu jos žodžius “ Norime, kad pama- 
tytumėte ne tik senutę Persiją, bet ir naująjį Iraną". Šo- 
feris mane labai domina. Jis kalba tik persų kalba, su- 
pranta arabiškai ir šiek tiek angliškai. Tai žmogus, kuris, 

mažai kalbėdamas, daug pasako. Vežasi maldos kilimėlį 
— savo kilnojamą mečetę. Maldos laikui atėjus, melstis 
jam lyg valgyti — savaime supraniama. 


PASKUTINIS PRIEšPIETIS IRANE 


Nakvynė Elizabeth II viešbutyje jauki. Mat čia jau 
antrąkart. Priešpietis laisvas. Išvykimas į Mehrabad ora- 
uostį skrydžiui į Stambulą, Turkijoje, pirmą valandą po- 
piet. 

Pabuvojęs Irane, vėl pradedu domėtis Teherano ar- 
cheologiniu muziejumi. Kartu su vienu kelionės bendrų 
imame taksį kelionei į muziejų. Dabar jame kur kas dau- 
giau matau. 


SKRYDIS Iš MEHRABADO ORAUOSČIO 


Keliauti po Iraną vidaus lėktuvų linijomis nesmagu. 
Kas kita keliauti iš Irano su tarptautine lėktuvų linija. 
Pasų patikrinimas mandagus ir greitas, bagažo peržiūra 
tik paviršutiniška. Nesijaučia baimės ir įtarinėjimo. 

Rebeka mus palydi iki pat lėktuvo. “Au revoir!“ 
šaukia. 


NORIU PAMATYTI ARARATO KALNA 


Į Stambulą išskrendame Iran Air skrydžiu 753. Ke- 
leivių daug, bet spėju užsiimti vietą prie lango, dešinėje 
lėktuvo pusėje. Man tai svarbu. Mat, noriu pamatyti bent 
iš oro Ararato kalną. 

Ararato kalnas yra garsus dėl užuominos Pradžios 
knygoje apie Nojaus arką. Hebraiškasis teksias rašo: “Ir 
septintą mėnesi, septynioliktą to mėnesio dieną, arka su- 
stojo ant Ararato kalnų“ (Pr 8,4). 

Ararato kalnai dabar yra Turkijoje — šiaurės rytų 
pasienio kampe, kuriame susitinka trys kraštai: Turkija, 
Tranas ir Sovietų Sąjunga. 

KARTU SU MUSULMONU TURKU 

Tik pakilus iš orauosčio, uoliai seku žemėlapį — no- 
riu atpažinti Rezaiyeh ežerą, esantį į pietus nuo Ararato 
kalnų. 

Mano kairėje sėdi apvalaus veido keleivis su “rūpes- 
čio rožiniu“ rankoje. Jaučiu, kad jis su domesiu seka 
mano pastangas. Neiškentęs klausia angliškai, ko ieškau. 
Sako: “ Nesirūpink, parodysiu !'? 

Turiu po ranka hebraiškąjį Senąjį Testamentą. Mano 
pakeleivis juo domisi. “Ar tai tavo Knyga?" klausia. Pa- 
rodau jam vietą Pradžios knygoje su užuomina apie No- 
jaus arką. Jis susidomi. 

Vartydamas mano Šventraštį, turkas ima garsiai gal- 
voti. Krikščionija, anot jo, daug dėmesio skiria Asmeniui 
— Jėzui Kristui. Tuo tarpu islamas didžiuojasi Knyga — 
Koranu. Kas jums — Jėzus, tas mums — Knyga, palygina. 

Iš tikrųjų krikščionybė tiki, kad Dievo Žodis tapo 
Žmogumi (Jn 1,14), o islamas tiki, kad Allah (Dievo) 
žodis tapo Knyga. Musulmonai savo Knygą vadina Kora- 
nu — Our'an. Korano žodis reiškia “Skaitymą", pagal 
musulmonų tikėjimą — tai įsikūnijęs Allah žodis. Kora- 
nas islamui yra amžinas ir nesukurtas. Nuorašas, kurį nū- 
dien musulmonas skaito, yra tikslus Dangiškojo Korano 
nuorašas, nes Allah jį padiktavo pažodžiui per angelą 
Gabrielį Mahometui. 

Mano kaimynas musulmonas stebisi, kad aš savo 
Knygą vežuosi tame pačiame krepšyje su foto aparatūra 
ir kasdienos reikmenimis. Sako, kad jis, prieš liesdamas 
Koraną, nusiplaunąs rankas, jo niekuomet nededąs po jo- 
kia kita knyga ir jį skaitąs tik pakeltu bei pagarbiu balsu. 
Knygyne pas mus, sako, Korano už pinigus nepirksi. Par- 
davėjas “padovanoja"? Koraną pirkėjui, o pirkėjas, iš sa- 
vo pusės, “padovanoja" pardavėjui deramą pinigų sumą. 
Tokiu būdu musulmonai išvengia švento dalyko prekybi- 

nio sandėrio. Linguodamas galvą, musulmonas tęsia: “Jū- 
sų Biblija yra įkvėpta, o mūsų Koranas yra padiktuotas“. 


VIRš ARARATO KALNŲ 


Besikalbėdamas apie Knygą, kone užmiršau apie 
Ararato kalnus. Ūmai mano naujasis pažįstamas rodo 
ranka į snieguotas kalnų viršūnes. “ Ten", sako, “yra Bū- 
yūk Agri Dagi — Didysis Agri Dagi, arba Ararato kal- 
nas, ant kurio nūdien ieškoma Nojaus arka“. Viršūnė įs- 
pūdinga ir iš lėktuvo — 5,165 m aukščio. 


AR YRA NOJAUS ARKA ANT BŪYŪK AGRI DAGI? 

Arkos ieškotojai — ne tik senovėje, bet ir šiais lai- 
kais — rizikuoja gyvybe, lipdami į snieguotą kalną Arkos 
ieškoti. Kas buvo rasta ant kalno iki šiol? Ar buvo užtikta 
ant kalno arka — Nojaus arka? 

Įsitikinimas, kad didelis laivas, kuriame išsigelbėjo 
viena šeima visuotinio Tvano metu, tebėra ant Ararato vir- 
šūnės, yra gyvas vėlyvą prieškristinį laikotarpį Artimuo- 
siuose Rytuose. Gandai apie medinio laivo gabalus, rastus 
ant Ararato kalno, kyla Viduramžiuose ir tampa itin gyvi 
pereitą šimtmetį. Paskutinių poros dešimtmečių sklaidoje 
pasirodė keletas knygų apie Nojaus arką ant rytinės Tur- 
kijos kalno. Anot jų, arka beveik sveika. Be to, minimi ir 
medžio gabalai parnešti nuo to kalno ir rodomi kažkur 
Prancūzijos muziejuje. Laikraščiai, žurnalai ir religiniai 
leidiniai spausdina straipsnius apie Nojaus arką. Neatsi- 
lieka ir filmų pramonė. Daug dėmesio sukėlė filmas apie 
Nojaus arkos ieškojimą — “In Search of Noah's Ark“. 

Nūdien Arkos ieškotojai yra archeologų net per dan- 
tų traukiami — jų veikla vadinama arkeologija. Vis tiek 
mūsų laikais Nojaus arkos klausimas patraukia kai kurių 
mėgėjų domesį. Tikri Šv. Rašto tyrinėtojai, galimą saky- 
ti, nekreipia į tai dėmesio. 

KUR YRA ARARATO KALNAS? 


Arkivysk. J. Skvireckas Pradžios knygos sakinį apie 
Nojaus arką verčia iš šv. Jeronimo lotyniškojo vertimo -— 
Vulgatos: “Septintame mėnesyje, dvidešimt septintą mė- 
nesio dieną, arka sustojo Armenijos kalnuose“ (Pr 8,4). 
Paaiškinime rašo: “Armenijos kalnuose. EbrLajiškasis1 
tekstas]: Ararato kalnuose. Senovėje Araratu buvo vadi- 
namas visas kraštas; jis buvęs, anot šv. JierLonimoJliudi- 
jimo, Armenijos viduryje, abiejose Arakso Lupės1 pusėse. 
Kadangi tame krašte yra labai daug kalnų, tai negalima 
pasakyti, kuriame iš jų buvo sustojusi Noės arka“. Šiuo 
aiškinimu daug pasakoma. Pradžios knygoje hebraiškasis 
tekstas nekalba apie “ Ararato kalną“ vienaskaita, bet apie 
“Ararato kalnus" daugiskaita. Iš tikrųjų Nojaus arkos su- 
stojimo vieta senovės šaltiniuose yra įvairi. Nūdienis Ara- 
rato kalno tapatinimas su Būyūk Agri Dagi yra vienas iš 
keleto spėliojimų. Pradžios knygos autorius kalba ne apie 
vietovę, bet plačią geografinę sritį — Araratą, senovės 
Urartu kraštą. 


MEDŽIO LIKUčIAI Iš NOJAUS ARKOS? 


Senovės šaltiniams yra būdinga ne tik teigti, kad Ar- 
ka išlikusi ant kalno iki mūsų laikų, bet ir užsiminti, kad 
arkeologai parsinešė nuo kalno medžio gabalų. 

Senovės šaltiniai remiasi ne užlipusiųjų ir medžio 
gabalą parsitempusiųjų pasakojimu, bet gandais: “Sako- 
ma, kad Arkos likučiai yra matomi ant Ararato kalno iki 
šiai dienai". Taigi šaltiniai tėra tik iš antrųjų, arba tre- 
čiųjų rankų. Be to, gandai skiriasi vieni nuo kitų iš esmės, 
o ne vien smulkmenomis. Sunku remtis vien girdėtu liu- 
dijimu. Net prileidus, kad ant kalno ir yra užtiktas medi- 
nis statinys, tai dar nereiškia, jog tas statinys yra Nojaus 
arka. 

Bene įdomiausias statinio iš medžio radinys ant Bū- 

yūk Agri Dagi yra iš 1955 metų. Prancūzas arkeologas 
Fernand Navarra aptiko ant šio kalno 4,500 m aukšiyje 
statinį iš tašytų rąstų. Statinys kyšojo iš po ledyno. F. Na- 
varra atsipjovė nuo vieno rąsto metro su viršum dydžio 
gabalą. Parnešiasis medžio gabalas buvo paduotas moks- 
liniam tyrimui. Madrido Miškininkystės institutas teigė, 
kad jis yra maždaug 5,000 metų senumo. Tačiau Radio- 
carbon 14 analizė Madrido instituto išvadų nepatvirtino. 
1969 metais F. Navarra vėl lipo į Būyūk Agri Dagi ir par- 
nešė daugiau rąstų gabalų. Radiocarbon 14 analizė, da- 
ryta Pennsylvania universiteto ir Geochron laboratorijos, 
medį datavo tarp 640-620 m. po Kristaus. 


“ARARATO KALNO“ PASLAPTIS 


Medžio radiniai nuo kalno yra svarbus liudininkas. 
Kaip atsirado F. Navarra aptiktasis statinys ant Būyūk 
Agri Dagi? Po 1969 metų bandyta vėl lipti į kalną ir ra- 
dinį tirti vietoje. Tačiau Turkijos valdžia iki šiol draudžia 
bet kokį statinio tyrimą vietoje. 

Medžio radinys ant kalno yra Ararato kalno paslap- 
tis. Būyūk Agri Dagi yra vienas iš nesvetingiausių Žemės 
rutulio vietų. Žemumose viešpatauja meškos, vilkai, lau- 
kiniai šunys, gyvatės; o aukštumose trūksta deguonies. 
Ledynai ir sniegas slepia pavojingus tarpeklius. Užlipimą 
sunkina speigai, pūgos, ir žmogaus balso iššauktos snie- 
go bei uolų griūtys. Nenuostabu, kad senovės šaltiniai tei- 
gia, jog į kalną įlipti yra be galo sunku. Kartkartėmis, at- 
rodo, kalno nesvetingumas lyg atlyžia. 1955 m. vienuo- 
likmetis F. Navarra sūnus kariu su tėvu laimingai pasie- 
kė Ararato kalno sniegynus. O kitas arkeologas giriasi pa- 
siekęs 4,000 m aukštumą su manta apkrautais arkliais ir 
jaučiais. 

Būyūk Agri Dagi kalnas yra plikas. Medžio statinys 
galėjo būti pastatytas tik iš rąstų, kurie buvo atnešti iš ki- 

tur. F. Navarra aptiktasis statinys negali būti iš Nojaus 
arkos, nes jis yra per jaunas. To statinio aiškinimai — 
datos, skaičiai ir turinys mane domina: 

1. Šventovėlė — dievnamis, kuriuo jau kristiniais 
amžiais norėta paminėti Nojaus arkos sustojimo vietą. To- 
kių šventovėlių yra bent pora užtikta Būyūk Agri Dagi 
šlaituose: šv. Jokūbo vienuolynas maždaug 2,000 m aukš- 
tumoje ir šv. Grigaliaus šventovėlė maždaug 2,800 m aukš- 
tumoje. Abu statiniai iš IX-XI pokristinio amžiaus ir 1840 
metais žemės drebėjimo sugriauti. F. Navarra 4,000 m 
aukštumoje užtikta šventovėlės rąstų krūva gali būti vie- 
na iš panašių dievnamių. 

2. Nojaus arkos kopija, kurią pastatė vietos gyvento- 
jai po potvynių žemumose. Vėlesni vietos gyventojai ėmė 
ją laikyti Nojaus arka. Amerikietis archeologas G. Ernest 
Wright rašo: “Darbštūs vienuoliai, norėdami patraukti 
maldininkus, sumanė įruošti statinį, kuris vaizdavo Arką.?? 

3. Trobelė atsiskyrėliams ar lipikams į Būyūk Agri 
Dagi kalną. 


MAČIAU ARARATO KALNA 


Mano bendrakeleivis musulmonas kantriai klauso 
mano išvedžiojimų apie Nojaus arką. Pagaliau neiškenčia 
ir prideda savo trigrašį. Sako, aš grįžtu iš Persijos-Irano, 
kur sutikau mokytų vyrų. Mes, musulmonai, turime dar 
dvi galimas vietas su Nojaus arka: ant Kuh-i-Nuh — No- 
jaus, arba Elvend kalno, Zagros kalnyne prie Hamadan 
ar ant Jabal Judi — Džudi kalno Arabijos pusiasalio dy- 
kumoje. Dar priduria: “Taip rašo ir Koranas!" 

Ararato kalną — Būyūk Agri Dagi mačiau. Jis gar- 
sus arkeologams. Tačiau archeologams Ararato kalno pa- 
slaptis vis lieka paslaptimi. 

TURKIJA: SIŪLĖ TARP DVIEJŲ ŽEMYNŲ 


AZIJOS IR EUROPOS SIŪLĖ 

Trejetos valandų skrydis grąžina iš Vidurinės Azijos 
į Europą. Pilotas primena, kad Stambulo Yešilkoy ora- 
uostyje diena yra visa valanda jaunesnė negu Teherane. 
Be to, prideda, kad lyja. Dar tebesame virš debesų, kurie 
mus skiria nuo dviejų žemynų — Azijos ir Europos. Bos- 
foro sąsiauris yra siūlė. 

Turkija yra dviejų žemynų kraštas. Stambulo ora- 
uostis glaudžiasi palei vakarinį Bostorą Europos žemyne. 
Lėktuvas lyg pasineria į pūkinius debesis. Skrendame per 
šviesiai pilką žemės antklodę. Langai iš lauko pusės apsi- 
pila vandeniu. Keista leistis per sklidinus lietaus debesis. 
Umai išneriame iš žemės antklodės. Tolėliau akiratyje 
stiebiasi Stambulo mečetės, o tiesiai po lėktuvu yra tiltas 
tarp Azijos ir Europos. Tiltu juda tirštas eismas. Į abu 
žemynus. Du pilonai laiko kabantį tiltą tarp Azijos ir Eu- 
ropos. Mano pakeleivis man rodo Hagia Sofiją — šv. Iš- 
minties mečetę. 

ŽMOGUS — NE SALA, BET DALIS ŽEMYNO 

Mesopotamija — Artimieji Rytai savo archeologinė- 
mis įžymybėmis pasakoja apie Vakarų žmogų — judančią 
kryžkelę. Lėktuvui leidžiantis ant siūlės tarp Azijos ir 
Europos, kryžkelės įvaizdis man atrodo per ankštas. Žmo- 
gus yra ne tik judanti kryžkelė, bet ir sala, ieškanti že- 
myno — visumos. Kryžkelės įvaizdis primena įsakmų bū- 
tinumą apsispręsti, kuria kryptimi judėti. Jaučiu, kad 
žmogus ne tik apsisprendė, kuria kryptimi eiti į ateitį, bet 
ir buvojo — kūrė buities salelę. Mesopotamijos archeolo- 
gija liudija, kad žmogaus būta ir judančia kryžkele ir sa- 
la. Kurdamas buities salą, žmogus statė aplink save sie- 
nas — kaimą, miestą-valstybę, tautą, imperiją. Būdamas 
judanti kryžkelė, žmogus nesiliovė veržtis iš kaimo, mies- 
to-valstybės, tautos, imperijos į savitą ateitį. Jokia sistema 
jo nepatenkino, nes sistemos nuolat liko trapios ir laikinos. 


Dvi ateities vizijos ryškios Artimuosiuose Rytuose: 
viena su šaknimis gamtoje — metų laikuose, o kita su 
šaknimis įvykiuose — linijinė. Gamtinė, suaugusi su metų 
laikais ateities vizija, yra labai ribota, nes yra tik metinė. 
Čia žmogus gali tik grįžti į pavasarį ir užsukti išėjusį me- 
tų laiką naujam metiniam ciklui. Grįždamas niekur nenu- 
eisi. Tiesa, ir čia esti daug rūpesčio ir nerimo dėl metinio 
derliaus. Gamtinė ateities vizija žmogų įkalina metinėje 
saloje ir verčia apsitverti sienomis. 


Linijinė ateities vizija yra istorinė — su šaknimis 
įvykiuose. Užtat ji viršija metų laikus ir prasiskverbia pro 
žiemos- -pavasario — mirties-atgimimo ratą į į daugiametę 


ir amžiną ateitį. Daugiametė ir amžina ateities vizija drą- 
sina žmogų statyti tiltus į visumą — pilnatvę. 

Tiltas per Bostorą — jungtis tarp dviejų žemynų 
man išryškina archeologijos liudijimą apie žmogų kryž- 
kelę ir salą. Tiltui svarbu du pilonai. Daugiametei ir am- 

žinai ateities vizijai svarbu du veiksniai: žmogus ir Die- 
vas. Savo slinktimi Dievo linkui žmogus viršija metų lai- 
kų varžtus, nes nujaučia, kad, grįždamas į pavasarį, nie- 
kur nenueina. Dievas, savo slinktimi žmogaus linkui, pa- 
kviečia žmogų dalyvauti daugiametės ir amžinos ateities 
kūrime. Žmogus — religija; Dievas — Apreiškimas. 

Religija rodo, kad žmogus yra klausimas sau pačiam 
ir kitiems — klausimas Dievui. Atsakydamas sau pačiam 
ir kitiems, žmogus atpažįsta savyje mylimą ir nuostabų 
kūrinį, paties Dievo ieškomą gyvenimo raizgyne. 

Mintimis grįžtu į Ur, Abraomo gimtinę. Abraomas 
yra Pradžios knygos judanti kryžkelė. Protėvių sakmė (Pr 
12-50) rašo apie žmogų — klausimą ir Dievą — Apreiš- 
kimą, du istorinius religijos tilto pilonus. 


YEšILKOY — STAMBULO ORAUOSTIS 


“Gunduz selami!"?—“ Ramios dienos? linki Turkijos 
pasų kontrolės tarnautojas. Uždėjęs ant paso antspaudą: 
“Atvyko. Liepos 26, 1976“, grąžina jį su “Tešekiur!" 
(Ačiū!). Turizmas yra svarbus Turkijos įplaukų šaltinis. 
Tuojau pat pajunti, kad turistas yra priimamas su nuošir- 
džiu išskaičiavimu. Prie pasų kontrolės būdelės jau mūsų 
laukia Pekin kelionių biūro atstovas. 

Nuo orauosčio iki Stambulo yra dar 21 km. Vieš- 
kelis priartėja prie Marmara jūros. Lietus drėkina soduo- 
se skendintį pajūrį. Azijos pusėje properšos. Artėjame prie 
Bosforo sąsiaurio. Iš jo, lyg iš butelio kaklo, plaukia lai- 
vas po laivo. Bosforo sąsiauris yra labai judrus, nes jun- 
gia Juodąją jūrą — Sovietų Sąjungą per Marmarą ir Dar- 
danelus su Viduržemio jūra. 

Autobuso langas šlapias ir murzinas. Žemi lietaus 
debesys padeda vakarui apgaubti artėjančias Stambulo 
miesto kalvas tamsia skara. 

VYšNIŲ SUNKA IR ARBŪZAS LIETUVIšKAI 


Ipek Palas Oteli — Šilko rūmų viešbutis yra Stam- 
bulo senamiestyje prie Sirkeci geležinkelio stoties. Kve- 
pia senove. Sienos nudilusios ir raukšlėtos. Pigu. Be to, iš 
čia arti į senamiesčio įžymybes — Hagia Sofiją, muzie- 
jus, Topkapi rūmus. 

Vėl Europoje. Europinėje Turkijos dalyje. Stambu- 
las — daugiaaukštis miestas. Dabartinis Stambulas yra 
perdėm turkiškas. Stambulu jį pavadino Kemal Ataturk, 
šiuolaikinės Turkijos pradininkas, 1930 metais. Prieš tai 
jo vardas buvo Konstantinopolis, o prieš 330 metus jis bu- 
vo pažįstamas kaip Bizantijas. Esu triaukščiame mieste 
prie Bosforo sąsiaurio, Marmara jūros: Stambulas, Kons- 
tantinopolis, Bizantijas. 

Bizantiją įkūrė VII prieškristiniame amžiuje graikai 
iš Megara miesto prie Korinto. Kadangi jų vadas buvo 
Byzas, tai įkurtas miestas buvo pavadintas Bizantiju. Kons- 
tantinas, 330 metais įsakė Bizantiją padaryti Konstanti- 
nopoliu — antrąja Roma. Taip Konstantinopolis tapo 
Romos imperijos, o vėliau ir Bizantijos, sostine. Būdamas 
didžiausias ir iškiliausias miestas Viduramžių sklaidoje, 
Konstantinopolis švitėjo galybe, prabanga ir menu. Tik 
musulmonai — arabai ir turkai nesiliovė jo varginti. Ta- 
čiau, sėdėdamas palei Bosforą ant septynių kalvų su trim 
storom sienom ir įmantriais gynimosi vartais, Konstanti- 
nopolis jautėsi neprieinama tvirtove. Tik 1453 metais oto- 
manų sultonas Mahometas II įsiveržė pro vakarinius Edir- 
ne vartus. 

Pirmasis vakaras daugiaaukščiame mieste. Pėsčiomis 
klajoju po Sirkeci kvartalą. Siaurutės gatvės vingiuojasi 
Bosforo krantų atšlaitėje. Čia pat uostas ir Galata tiltas 
per Auksinį ragą — įlanką su prieplauka mažesniems lai- 
vams. Žmonių visur pilna. Lietus stabteli. Tik kartkartė- 
mis tarpais belašnoja. Renkuosi valgyklą vakarienei. Tarp- 

durio vitrinose išdėstyti valgių pavyzdžiai su valgiaraščiu. 
Trinu akis, nes nesinori tikėti. Mat, matau sunkos butelį su. 
užrašu “vysne". Turkai “s" su nosine taria kaip “š"?. Ma. 
tau ir supjaustytą arbūzą su “arbuz"? pavadinimu. Nelauk- 
damas einu vidun ir lietuviškai paprašau vyšne ir arbūz. 
Tikrai, neužilgo padavėjas atneša vyšnių sunkos butelį ir 
dailiai supjaustytą arbūzą. 

Kartagina: punų miesto likučiai. 


Vilos grindų mozaika iš punų laikų. 


TUNISIJA: FINIKIEČIŲ NAUSĖDIJA 


Šiaurės Afrika. Tunisija. Rodos taip gerai žinomi 
vardai. Tačiau, vos įlipęs Romos Fiumicino orauostyje į 
Tunis Air Boeing 727, pajunti, kad keliauji į kraštą su dar 
nematytu veidu. Patarnautojai tamsesni, negu įprasta Eu- 
ropoj, jų tarpe daugiau vyrų negu moterų. Moterų, atrodo, 
tik dėl kvapo. Jų, tiesa, maža patarnautojų tarpe, bet tų 
kvapų, kvapų... Ir garsai, iš lėktuve girdimos muzikos 
sprendžiant, saviti. Mįslingi, pilni ilgesio bei skundo. 

Skridimas lėktuvu iš Romos į Tunis trunka tik trum- 
pa valandą. Viduržemio jūra tviska popiečio saulėj. Kur 
ne kur matai laivus. Kam jie priklauso? Amerikos V-jam 
laivynui, italam, prancūzam, rusam?. .. Kairėj — Italijos 
bato galas, dešinėj — Sardinijos sala. Tuoj pat būsim virš 
Sicilijos. Stromboli ugniakalnis, salelė, pypkiuoja. Lėk- 
tuvui negrasus. Etna šią vasarą rami. Net nespėjus pasi- 
žmonėti su melsva Viduržemio jūra, jau girdi ženklą, kad 
metas diržu prie sėdynės prisirišti. Kartu pasigirsta ir 
patarnautojo įsakymas užgesinti cigaretes. Jau leidžiamės 
į Tunis-Carthage orauostį, kuris savo takais, lyg pilkais 
kaspinais, puošia Tunis įlanką. Pats Tunis miestas, iš vir- 
šaus žiūrint, atrodo padrikas; įlanka judri, o jos pakrantės 

apsodintos fabrikais ir suraižiotos vieškeliais, kanalais ir 
geležinkeliu. 

Orauostyje dar Afrikos nejauti. “ Welcome to Tunis“, 
angliškai prašnekina pasų kontrolės valdininkas. Pasveiki- 
nimą palydi šypsniu. Šypsnys nuoširdus. Kartu parodo ir 
keletą auksu žibančių dantų. “Kur apsistosit?"? paklausia. 
“Amilcar hotely"", atsakau. 

“Ar turit ką apmuitinti?" jau prancūziškai kreipiasi 
muitinės tarnautojas. “ Nieko" — “Merci!"' atsako. Ir dar 
“Ma'salami! (Sudiev!)“ arabiškai prideda. Sekantis ke- 
leivis savo bagažą jau stumia prieš jį. 

Keliauju kartu su prelatu Paulium Jatuliu. Pastoviai 
jis gyvena Romoj ir rausiasi po Vatikano archyvus, rink- 
damas medžiagą apie Lietuvos istoriją. Prel. Jatulis — 
retų gabumų ir polinkių žmogus. Ne tik kunigas teologas, 
bet ir skriptūristas ir istorikas, ir šiaip sau žmogus, su ku- 
riuo smagu pabuvoti. Be to, ir Karl May, vokiečių kelio- 
nių nuotykių rašytojo, didelis žinovas. Jis ir sako: “Kaip 
gaila, kad nepaėmiau May knygų apie Tunisiją!“* Man iš- 
sižiojus, kad Karl May yra parašęs net 65 romanus, jis 
tuojau patikslino, kad 72 yra kur kas tikslesnis skaičius. 

Juokas juoku, bet Karl May yra nuostabus knygų 
apie kelionių nuotykius rašytojas. Įdomiausia, kad pats 
niekur nekeliavo iš savo gimtinio Leipcigo. Mai, jis buvo 
vokietis! Pasakojama, kad Sorbonos universitetas Pary- 
žiuj paskelbė konkursą knygai apie dramblius. Atsiliepė 
trys garsūs mokslininkai: anglas, lenkas ir vokietis. Ang- 
las, nieko nelaukdamas, nusipirko sau ir žmonai kelionės 
bilietus, pasikrovė lagaminą ir išvyko Indijon. Jo knyga 
apie dramblius alsavo asmeniška patirtim ir domino me- 
džioklės nuotykiais. Lenkas, nė kiek negaišdamas, sėdo ir 
parašė išsamų veikalą “ Drambliai ir Lenkija“. O vokietis 
užsidarė bibliotekon, susikrovė kalną knygų apie dramb- 
lius ir ėmėsi darbo. .. Taip buvo ir su Karl May. Per Tu- 

nisiją niekad nekeliavo, bet parašė net keletą knygų apie 
nuotykingas keliones. Prel. Jatulis, su kreivu šypsniu, ži- 
nias iš gidų papildydavo nuotykiais iš Karl May. Klau- 
santis net ausys linko. Žinoma, pats prel. Jatulis yra iški- 
lus pasakotojas. 

Amilcar viešbutis yra pačiame pajūry, tarp Tunis 
miesto ir Sidi Abou Said miestuko. Tunis yra krašto sosti- 
nė, o Sidi Abou Said — vasarvietė ir musulmonų švento- 
vėlė. Kadaise kone visas šis pajūrio lopas buvo Kartagina. 
Taksiai Tunis tik retai kur turi kilometražo skaitiklį. Pra- 
vartu iš anksto dėl kainos susitarti. Kitaip, kelio galą pa- 
siekus, tenka brangiai mokėti. Susitariame su taksistu. 
Tunis-Carthage orauostis yra jautrus turistam. Pilna įstai- 
gų, kurios tik jiem patarnauja. Valstybinėj turizmo įstai- 
goj galima telefonu susisiekti su norimu viešbučiu ir už- 
sisakyti sau kambarį. Ir dėl kainos galima susitarti. Amil- 
car viešbutis patogus ir palyginti nebrangus. Turistų jame 
iš daugelio kraštų, o ypač iš Prancūzijos. Mat, prancūzai 
Tunisijoj lyg namie. Kadaise jie čia šeimininkavo. Tik po 
II-ojo pasaulinio karo Tunisija tapo nepriklausoma res- 
publika. 

Maloniai priimti orauostyje, dar maloniau buvom 
priimti viešbutyje. Dar besiregistruojant, atsirado stiklas 
vaisių sunkos. Tapę viešbučio svečiais, galėjom iš savo 
kambario balkonėlio akis ganyti po Tunis įlanką. Gyve- 
nom septintame aukšte. 


KARTAGINA PO KVIEčČIŲ LAUKU... 

Žemėlapyje Tunisija atrodo lyg liežuvis, kurį Afrika 
iškišusi rodo Europai. Čia pasijunti lyg ant kryžkelės, kur 
susiraizgo Afrika, Rytai ir Vakarai. 

Finikiečiai, punais vadinami, iš nūdienio Libano šia 
kryžkele susidomėjo. Imė steigti kolonijas. Viena jų buvo 
įsteigta 814 m. prieš Kristų ir tapo labai svarbiu preky- 

bos židiniu, punų centru. Jai davė Kirjai Hadaša, arba 
Naujamiesčio vardą. Vėliau ją graikai vadino Kartago, o 
romėnai Carthagina; lietuviškai — Kartagina. Ši kolonija 
tapo nepriklausoma nuo Finikijos ir užėmė iškilią vietą 
vidurinėje Viduržemio jūros dalyje. Savo našaus žemės 
ūkio dėka tapo aruodu kaimynam. Netrukus Kartagina 
buvo galinga respublika ir ėmė kurti savo kolonijas. 

Krikščionybė jau persekiojimų laikais čia stipriai 
pastatė kryžių. Musulmonai VII a. kryžių pakeitė mėnu- 
liu. Be istorinių vėjų ant šios kryžkelės neišvengiamai pa- 
junti ir Saharą: akinančią saulę, dykumos augmenijos kva- 
pus ir užkrečiantį tingumą. Tačiau tik Tunisijos kojos tė- 
ra Saharoj. Jos galva yra Viduržemio jūroj, o pilvas — 
platūs pajūrio laukai ir sodai. 1200 km pakrantė Tunisi- 
ją atveria visiems Viduržemio jūros vėjams: asmeniniam, 
kultūriniam, politiniam, ekonominiam. Žinoma, šie vėjai 
savitai įtakoja prekybininkus, žvejus, ūkininkus, bedui- 
nus, arba berberus. 

Tunisija — liežuvis, rodomas Europai yra ir kryž- 
kelė, kur Europa sutinka Afriką. Norint ją pažinti, teko 
įvardinti tai, kas svarbiau. Apsisprendėm pradėti Karta- 
gina. 

Amilcar viešbutis kaip tik ir yra šalia ir ant senojo 
Kartaginos miesto. Ėmėm domėtis jo senove pėsčiomis. 
Pakilę nuo pajūrio pakrantės į pirmąją gatvę, — geriau 
pasakius, į vieškelį, kuris palengva tampa gatve, — leido- 
mės ieškoti griuvėsių. Nelaukta staigmena! Vos ketvirtį 
kilometro paėję, randam ženklą: “Šv. Kiprijono bazilika". 
Romėniškoji, arba krikščioniškoji, senovė čia pat prieš 
akis. Bazilikos likę tik pamatai. Lengva atspėti, kur buvo 
kadaise ir altorius. Ir šventorius dar tebeginamas nuo plū- 
gų ir statybos rangovų užmačių. Prel. Jatuliui šis mūsų 
atradimas buvo daugiau negu staigmena. Mat, jo diserta- 
cija teologijos doktoratui gauti kaip tik buvo apie šv. Kip- 

rijoną, kankinį Kartaginos vyskupą, nukankintą imperato- 
riaus Valerijono valdymo meiu (258 m. rugsėjo 14). Ne- 
tikėtai atradę Šiaurės Afrikoje krikščionybės likučius, tu- 
rėjom progos prisiminti, kad pirmaisiais krikščionybės 
amžiais Kartagina buvo labai svarbus krikščionių centras: 
ten Vakarų Bendrijos pirmūnas teologas Tertulijonas, kan- 
kinės Felicita ir Perpetua, didysis nusidėjėlis šv. Augus- 
tinas... Juk Kartaginoj IV-V a. Bendrija po ilgų ginčų 
apsprendė ir savo Šventraščio kanoną. Vėliau šį kanoną 
jau dogmatiškai patvirtino Tridento Susirinkimas (1545- 
1563). Pats Kiprijonas tapo krikščioniu, jau būdamas su- 
augęs, — turtingas ir išauklėtas. “ Antrukart gimiau“, ra- 
šo jis, “nauju žmogum Dvasios jėga, kuri atėjo iš dan- 
gaus.'' Visa širdim pasišventė bepatystei, neturtui ir Švent- 
raščio studijom. Po poros metų prieš savo paties norą bu- 
vo išrinktas Kartaginos vyskupu. 250 metais, Decijui ėmus 
persekioti krikščionis, Kiprijonas pasitraukė iš miesto į 
saugią vietą. Tuo tarpu kiti Bendrijos šulai smerkė bėg- 
lius nuo persekiojimo. Kiprijonas, jų akyse, tik savo kai- 
lį saugojo. Kartaginos Bendrijoj susidarė dvi grupės: iš- 
tikimieji ir puolusieji. Ką daryti su puolusiaisiais? Vys- 
kupas Kiprijonas puolusiuosius gynė. 

Punų Kartaginos griuvėsius pasiekėm tik kitą dieną. 
Važiavom traukiniu, kuris kursuoja tarp Sidi Abou Said 
ir Tunis. Stotelių labai daug. Jų vardai mums daug sakė: 
Carthage-Amilcar, Carthage-Hannibal, Carthage-President 
ir pan. Traukinys labiau panašus į užmiestinį tramvajų. 
Vagonai turi dvi klases. Pirmoji vėsinama. Keleivių joje 
beveik nėra. Konduktoriaus prie durų nėra. Jų keletas su- 
kinėjasi po vagoną su bilietais. Kitaip ir būti negali. Mat, 
kiekvienas vagonas turi keletą durų. Iki mūsų Kartaginos 
tebuvo tik pora stotelių. Kol konduktorius mus pasiekė, 
jau mes buvom vietoje. Kelionė Tunisijos traukiniu “zui- 
kiais“! 

Kartaginos griuvėsiai yra gausūs ir išmėtyti tarp mo- 
dernių miestelių. Tarp jau atkastų vietų nuotolis nema- 
žas: nuo Sidi Abou Said iki La Goulette — apie 20 km. 
Tikriausiai ir ten, kur dabar auga nauji miesteliai kadaise 
buvo Kartagina. 

Vos mum išlipus iš traukinio, vežikas su poros ark- 
lių traukiamu ir iškiliu vežimu pasisiūlo mum parodyti 
visus griuvėsius. Kiek kainuos? Tokiam klausimui jis ge- 
rai pasiruošęs. Tuojau pat ištraukia medinę lentelę su kai- 
noraščiu. Du dinarai arba $7.00. Nieko nelaukdami, li- 
pam į iškilųjį vežimą. Arkliai žvalūs ir vežiko mylimi. 
Beveik nepastebimai vežiman įsėda ir sumitęs tunisietis. 
Vyras su lazdele, keleto dienų šepečiu ant smakro bei žan- 
dų ir fezu, raudona kepure, ant galvos. Žinomų kalbų mi- 
šiniu pareiškia, kad jis esąs mūsų gidas. Ar geriau berasi! 
Iškilus vežimas su gidu! Visą priešpietę domėjomės Kar- 
taginos griuvėsiais. Stebėjomės žmonėmis, kurie kadaise 
čia gyveno: vilos, maudyklės, teatrai. Čia likutis punų 
sandėlių ir vandens talpyklų (cisternų), ten gatvės grin- 
dinys su Hanibalo pėdsakais, ten romėnų pastatai kasdie- 
nai ir pramogom. Biblioteka, kapinės, amfiteatras. .. 
Zmogus statytojas —kūrėjėlis. Jauti, kad griuvėsiai kal- 
ba apie žmogaus pastangas statyti sau miestą ir kurti sau- 
gų, su sienomis, pasaulį. 

Kartagina yra IX prieškristinio a. vaikas. Nuo VI 
a. ji buvo tapusi Viduržemio jūros valdove, užimdama 
Tyro, Finikijos sostinės, vietą. Ji viešpatavo Sicilijoje, 
Sardinijoje, Balearų salose ir net pietų Ispanijoj. Karta- 
gina, finikiečių pavyzdžiu, ėmė steigti savo prekybines 
kolonijas. Tačiau IV prieškristiniam amžiuj Kartagina 
susidūrė su Roma, pavojinga varžove. Pradžioj Kartagina 
ir Roma savo varžybas tvardė tarpusavio bendravimo su- 
tartimis. Mat, Roma dar nepasitikėjo savo legionais ir 
vengė suerzinti kartaginiečius. Tačiau tykote tykojo pro- 

gos su savo varžove susidoroti. Aleksandro Didžiojo mirtis 
(323 m. pr. Kristų) romėnus padrąsino Viduržemio jūrą 
padaryti Romos ežeru. Kartagina, tiesą pasakius, buvo 
linkusi dalintis įtakos zonomis ir gyventi šaltoj taikoj su 
Roma. O Roma negalėjo nusėdėti vietoj ir įkėlė kojas į 
Šiaurės Afriką. Santykiai tempėsi. Karas kilo 264 metais. 
Mus pasiekusi romėnų ir graikų raštija pasakoja apie tris 
karus tarp Romos ir Kartaginos, — punų karus. Garsusis 
Hanibalas, Kartaginos karvedys, su Kartaginos legionais 
persikėlė per Gibraltaro sąsiaurį, perlipo per aukštąsias 
Alpes ir ėmė daužytis prie Romos vartų. Romos išgąsčio 
riksmas “ Hannibal ad portas!" (Hanibalas prie vartų!) 
liko iki šiai dienai išraiška įspėjimo, kad pavojus čia pat. 
Punų pasaulio sostinė Kartagina buvo pasmerkta mirčiai 
Romos senate su “ Carthago delenda est!'? (Kartagina turi 
būti sunaikinta!). Trečiasis punų karas ir baigėsi Karta- 
ginos sunaikinimu. Mirties sprendimą įvykdė Skipijonas 
su savo legionais 146 metais. Punų krašias — nūdienė 
Tunisija, buvo prijungta prie Romos respublikos ir tapo 
viena iš jos provincijų. 

Romos imperijos laikais cezaris Augustas susirūpino 
Kartaginos atstatymu. Jo dėka Kartagina ne tik atgijo, 
bet ir tapo Romos provincijos sostine, kurią valdė impera- 
toriaus prokonsulas. Nors ir Romos šešėlyje, bet Karta- 
gina ėmė vėl žydėti. Pramonė ir prekyba nešė turtus. Daug 
padėjo gajus žemės ūkis. Kartaginos provincija tapo Ro- 
mos imperijos aruodu: ji davė vilną, javus, medžiagą sta- 
tybai. 

Tunisietis užsigauna, kai nustebęs pasakai: “Išėjo 
panašiai, kaip amerikiečiam su vokiečiais ir japonais po 
II pasaulinio karo. Romėnai savo buvusį priešą vėl ant 
kojų pastatė!“ “Tai nebuvo romėnų nuopelnas, o pačių 
kartaginiečių darbas!“ atšauna tunisietis. 

Ką sako griuvėsiai ir muziejai? Senosios Kartaginos 

likučiai liudija, kad ji buvo iškili daugelio kultūrų sam- 
pyna. Čia viena kultūra kitą praturtina su ja suaugdama. 
Kadangi Kartaginos miestas tarnavo sostine ir punams, ir 
romėnams, ji atspindi jų abiejų didybę. Puniškoji Karta- 
gina ir dabar netyli, bet kalba apie save per smėliu už- 
neštus uostus, kapinynus, apie Tofetą, garsiąją šventovę, 
kurioje buvo aukojami deivei Tanitai ne tik gyvuliai, bet 
ir žmonės, ypač jauni vaikai. Ir raštija labai turtinga. Jos 
dėka galima apčiuopti punų buitį, tikėjimą, politinę są- 
rangą, meną, amatus. Romėniškoji Kartagina didžiuojasi 
savo patogiomis ir milžiniškomis maudyklėmis, kurias pa- 
statė imperatorius Antoninus. Pajunti, kad romėnai norė- 
jo sukurti patogų gyvenimą Afrikoje. Masyvūs kolonų ir 
statulų likučiai puošia dabartinių gatvių sankryžas. 

Dieną pradėjom su senove Kartaginoj, o baigėme su 
dabartimi Tunise, dabartinėje Tunisijos sostinėje. Tunisas 
yra balių namų miestas. Nors ir vargingiausia lūšna, bet 
ji balta. Tunisą vadina Pranašo (Mahometo) apsiaustu. 
Mat, baltas ir vėsus dykumoje. Žmonės čia gyvena sausa- 
kimšai. Miesto plano turbūt visai nėra. Jis yra padrikas 
ant trijų kalvų. Gyventojų kone milijonas. Jis — prekybos 
centras, kultūros židinys, krašto sostinė. 

Norėdami į padrikusį Tunisą pasižiūrėti iš toliau, 
nusikraustėm ant vienos iš kalvų. Tai kalva su Belvederio 
parku. Kadaise čia Tuniso bėjus pasistatė vasarnamį, ku- 
ris ir dabar sustabdo akis ir suvirpina širdį. Arabų ar- 
chitektūra ir menas yra mįslingi ir sklidini aistros. 

Iš bėjaus vasarnamio gali matyti visą miestą ir susi- 
pažinti su jo istorija. Centre matai mediną, arba senamies- 
tų. Mūrinės medinos sienos vos vos beatpažįstamos, nes iš- 
tirpsta namų sienose ir siaurų gatvelių džiunglėje. Į pie- 
tų rytus nuo medinos stiebiasi daugiaaukščiai valdiški 
pastatai ir kasbah likučiai. Virš padrikusio miesto kyšo 
bent tuzinas minaretų su žalių čerpių stogais. Mečetė su 

minaretu kaip ir mūsų maldos namų bokštas, įsakmiai 
veda akis aukštyn ir rodo į Anapus. Televizijos antenų 
miškas, nors ir tankus, bet nepajėgia nustelbti šių, popie- 
čio saulėje tviskančių, rodyklių į dangų. Modernusis Tu- 
nisas, su alėjomis ir tiesiais bulvarais, bando augti tarp 
medinos ir jūros įlankos į šiaurės vakarus. Visą šimtmetį 
čia prancūzų statyta praktiški pastatai. Tačiau jie neturi 
nei sielos, nei veido. Ši miesto dalis yra akim nuobodi ir 
atrodo lyg šašai ant šachmatų lentelės. 

Tiek mieste, tiek šalia miesto ir dabar daug statoma. 
Į šiaurę ir į pietus vingiuoja nauja autostrada. Dobilo 
mazgai įvažiuoti ir išvažiuoti knibžda eismu. Šalia auto- 
strados dygsta visai nauji priemiesčiai. Tunisiečiai su pa- 
sididžiavimu kalba apie savo dabartį. Laisvi nuo svetimų- 
jų, laisvi statyti miestus, kurti ir auklėtis laisvėj. 

Pačiame Tuniso mieste mus sudomino du dalykai: 
Bab el Bahar, arba Vartai į jūrą, ir Kasbah su kasdieniu 
turgum. 

Senovėj Viduržemio jūra plovė medinos sienas. Bab 
el-Bahar tada buvo ne tik Vartai į jūrą, bet ir pagrindinis 
įėjimas iš jūros į miestą. Vartai į jūrą tebestovi ir dabar, 
o jūrą žmogus nustūmė. Pro Vartus į jūrą eidamas pa- 
junti, kad kadaise visi gyventojai, saulei leidžiantis, ieš- 
kodavo saugumo nakties metu medinoj. 

Kasbah yra gatvelių rezginys su dengtais souks. Souk 
reiškia turgavietę. Kasbah yra vertelgų ir amatininkų ka- 
ralystė. Stogas apsaugo nuo vėjų ir karščio. Viduj — siau- 
rų ir įmantriais nameliukais apsodintų gatvelių labirintas. 
Be Ariadnos siūlo sunku jame saugiai jaustis. Rodos, pa- 
simesi, ir tiek. Galima čia domėtis krautuvėlių vitrinomis, 
stebėtis amatininkų apsukrumu, graužti bandelę su riešu- 
tais ar datulėmis ir atsigerti šviežios morkų sunkos. Vis- 
kas čia pat, kartu, — čia pat už kampo. Kasbak gatvelėse 
įdomu pabuvoti. Nejučiomis prarandi net laiko bėgį. 

Kasbah — Tuniso širdis. Namukų architektūra dau- 
giaamžė. Nuo jų stipriai apšviestų slenksčių vertelgos visa 
gerkle kviečia klijenius, girdami savo prekes ir pirkėjus. 
Prekės vos vos išsitenka krautuvėlėj. Pirkėjai nesileidžia 
lengvai įkviečiami vidun. Ir mudu su prelatu mieliau 
ėjom nuo lango prie lango, nuo durų prie durų, pasilyg- 
dami su vienu kitu vertelga, paspoksodami į vieno kito 
amatininko darbą. Neregėtas skanėstas sumasina. Arba- 
tos stiklas ar sunka, skanėstą suvalgius, padeda jį už- 
miršti. 

Kasbah išgyvena tikrą prekymetį nuo aušros iki 
pietų. Popietėj čia snūduriuojama. Penktadienį, musul- 
monų šventą dieną, krautuvėlės atrodo lyg didžiulės spin- 
tos, su storomis, melsvai dažytomis durimis, užrakintomis 
dviguba spyna ir grandine. Nakties meiu souks tampa iš- 
mestų kačių karalyste. Tiesa, ir vienas kitas turistas, no- 
rėdamas viską pamatyti, išdrįsta paklajoti po vienišas gat- 
veles ir drumsti kačių karalystės ramybę. 

Beklajodamas po kasbah, imi save klausti: kaip ilgai 
gali išsilaikyti šie spalvingi vertelgos ir amatininkai? Juk 
nūdienis gyvenimas ir pramonė juos padaro atgyvenomis! 
Tas pats klausimas kyla ir Teherane, Stambule, Damaske, 
Kaire, Jeruzalėj... Tačiau souk nesirengia mirti, prie- 
šingai, žydi. Vertelgos ir amatininkai mokyklų nebai- 
gia, tačiau jie patraukia turistus. Mat, jie įjamžina krašto 
sielą. Jų rankdarbis yra tikras suvenyras, krašto sielos 
aiminas, o ne gramozdas, kurį pagamino Japonija, Ko- 
rėja, Taivanas. 

Kasbah pirkliai primena, kad seniau net aklieji čia 
galėjo jaustis lyg namie. Mat, gatvelę nuo gatvelės galėjo 
atskirti iš jos savito kvapo: vilna, oda, prieskoniai, kvepa- 
lai, vaškas, mėsa, arbata. .. Nosis atstoja akis. Dabar ak- 
lųjų souk labirinte nematysi. Be abejo, ir kvapų skaičius 
yra sumažėjęs. 

Tuniso senovė įdomi, o dabartis marga. Senove do- 
misi archeologai. Grupė iš American Schools of Oriental 
Research jau kelinta vasara rausiasi po kviečių laukus ir 
nūdienės Carthage sodus. Margoji Tuniso dabartis yra 
arabiška ir musulmoniška. 


PAJŪRIU Į SOUSSA IR MONASTIR 


Dar saulė, didžiulė ir raudona, vos tesiprausia ryto 
migloje ant Viduržemio jūros, o jau autobusas laukia. Ir 
žmonių jame jau daug. Vyrauja prancūzų kalba. Jaunų 
veidų maža. Netrukus patiri, kad tai prancūzų pensininkai. 
Juos kelionėm suburia valstybinės įstaigos. 

Autobusas patogus, su dangum lubose ir plačiais lan- 
gais šonuose. Važiuojam pietryčių link per Carthage, La 
Goulette, Bac. Keliuvas perveža per kanalą, kuris jungia 
jūrą su Tuniso uostu. 

Tunisas lieka dešinėj. Nuo jo tolstant, kraštas ima 
rodyti daugiau savitumo. Kaimeliai arba miesteliai ski- 
riasi vieni nuo kitų savitomis trobelėmis, skirtingų spalvų 
moterų drabužiais. Balti, mėlyni, raudoni. .. arba įvairia- 
spalviai. Ilgi, lyg vienuoliški, moterų nuometai žymi jų 
ištekėjimą. Mat, musulmonų pasauly moteris vis dar te- 
bėra vyro nuosavybe. Tik savas vyras tegali į ją iš arčiau 
pasižiūrėti, gėrėtis jos veidu bei akimis ir pasiganyti jos 
grožiu. Nuometas dažnai iš grubios, namie austos, medžia- 
gos. Vėjui jį pajudinus, galima matyti auskarus ir kaklo 
puošmenis. Jie skirti tik savo vyro akim. Galima pajusti 
ir matyti, kad nauji vėjai ir naujos mados verčia tai, kas 
sena, Tlirtuoti su tuo, kas nauja. 

Soussa yra apie 150 km nuo Tuniso. Pusiaukelėje 
praskubėjom pro Hammamet miestą su šilių vandenų mau- 
dyklėmis. Hamman reiškia turkišką pirtį. Antrojo pasau- 
linio karo metu generolas Rommel čia turėjo savo Afrika 
Korps štabą. Soussa yra trečias savo didumu miesias Tu- 

nisijoje. Gyventojų 100,000 su viršum. Punai jam davė 
pradžią visu šimtmečiu auksčiau, negu Kartaginai. Jo 
strateginę svarbą pažino Hanibalas kovose su romėnais. 
Dėl Soussa kovojo normanai iš Sicilijos, turkai, ispanai ir 
sąjungininkai su Ašies divizijomis 1942-43. 

Miesto senamiestis, medina, glaudžiasi prie uosto, 
kuriame maišosi kariški laivai ir tanklaiviai su žvejų bei 
turistų burlaiviais. Karo žaizdos tik nežymios, — apkasų 
linijos, tankų pėdos ant sunešioto kelio. Mediną, lyg žie- 
das, supa naujamiestis. 

Norėdami pailsinti kojas ir pabėgti iš dienos kaitros, 
susėdom prie staliuko kavinėj po medžiais. Mėtų arbata, 
the a la menthe, yra arabų whisky. Tai gaiviausias gėri- 
mas Artimuosiuose Rytuose. 

Aplamai paėmus, kai paprašai kavos, gauni mažutį 
puoduką tiršto, juodo ir cukrum perkrauto gėralo, kurį 
vadina turkiška kava. Mums įprastos kavos reikia ieškoti. 
Kur kas lengviau gauti espresso kavos. 

Importuotas whisky ir kiti europiški gėrimai bei vy- 
nas yra labai brangūs. Tunisija giria vietinį vyną, turi 
ir raudono, ir balto. Vienas jų net šv. Kiprijono vardu 
vadinamas. Miestuose galima gauti ir vietinio alaus: Stel- 
la ir Celtia. Tiesa, islamo religija alkoholinius gėrimus 
gerti draudžia. Tačiau nedaug kur šį draudimą tepajusi. 
Atokesniuose kaimeliuose ir miesteliuose bent viešai vyno 
ir alaus nematysi. Tačiau ir čia šiukšlynuose netrūksta 
vyno ir alaus butelių. 

Monastir miestas yra apie 25 km į pietryčius nuo 
Soussa. Autobusas rieda jo link pajūrio vieškeliu. Iš kai- 
rės mėlynuoja Viduržemio jūra, o iš dešinės saulės kaitroj 
mirguliuoja Sahel lyguma, kuri kažkur toli, toli tampa 
Sahara. Vieškelis vingiuoja tai per sodus su alyvmedžiais, 
tai palei pat gelsvo smėlio paplūdimius su žvejų kaime- 
liais ir daugiaaukščiais viešbučių komplektais. 

Tunisija mėgsta savo margumą. Šalia puikaus Peu- 
geout arba Mercedes-Benz matai vieškelyje keleivius ant 
asilų, mantą didžiuliame dviejų ratų vežime mulų trau- 
kiamą ir dykumos laivų — kupranugarių karavaną. Štai 
sunkvežimis su šešetu jame pasodintų kupranugarių. Sė- 
di lyg žirafos, kaklus iškišę. Tai kupranugariai iš pieti- 
nės krašto dalies vežami į turgų kažkur šiaurėn. Tunisijos 
vieškelis — tarptautinė eismo paroda. 

Margumo pomėgis turbūt labiausiai krinta akysna 
žmonių drabužiuose. Tiesa, kad tunisiečiai miestuose 
rengiasi europietiškai. Tačiau ir čia senovinė apranga yra 
laikoma patogesne ir tinkamesne Šiaurės Afrikos klima- 
tui. Ir kaimuose, ir miestuose vyrai nevengia džellaba, o 
moterys haik (arba sefsari, jei spalva yra balta). 

Džellaba yra vilnonis sijonas vyram. Gali būti dry- 
žuotas arba vienos spalvos. Miestuose ši sijoną vyrai ne- 
šioja ant europietiškų kelnių ir marškinių su kaklaraiš- 
čių. Jiem nesunku iš džellaba išlipti ir apsivilkti švarku. 

Haik (arba sefsari) yra sijonas moterim. Moteris į 
ji save vyniote įvynioja. Medžiagos, atrodo, šiam sijonui 
nesigaili, nes, vėjukui jo kampais ėmus žaisti, galima ste- 
bėti tikrus haik išmatavimus. Moteris, pajutusi, kad ja do- 
mimasi, tuojau užtraukia haik skvernelį ant veido. Mies- 
to moterys nešioja ir sijonus—kaftan. Jie panašūs į kunigo 
sutaną arba vienuolio abitą su gaubtuvu. Gaubtuvą ant gal- 
vos užverius, veidą uždengia nailoninis liftam uždangalas. 

Monastir miestas brangus Tunisijai. Brangus senovė, 
nes čia tunisietis randa vieną iš savo Gedimino kalnų. 
Brangus dabartim, nes čia gimė ir augo dabartinis Tuni- 
sijos budintojas ir prezidentas Habib Bourguiba. Vardas 
“Monastir" yra graikiškas ir reiškia “ Vienuolynas". Iš 
tikrųjų čia, ant jūros pakraščio, stovi Harthema Ribat, 
pilis-mečetė, kurioje kadaise gyveno, kovojo ir meldėsi 
islamo riteriai ir riterės. 

Monastir: matyti Habib Bourguiba mečetė. 


Pilis-smečetė su minaretu. 

Pajūrio apsaugos pilis. 


Harthema Ribat buvo pastatyta VIII a. Vėliau ji bu- 
vo dar labiau išplėsta. Man ji priminė kryžiuočių pilis — 
vienuolynus Rytprūsiuose. Tik nebuvau niekad girdėjęs, 
kad islamas turėjo ir moterų riterių — kareivių-vienuolių. 
Pilis-smečetė dar ir dabar teberodo savo iškilius ginklus. 
Vyrų riterių celės kuklios, viena nuo kitos atskirtos. Mo- 
terų riterių celės puošnesnės — jų durys atsiveria į bend- 
rą salę su mozaika grindyse. 

Pilies-mečetės pietryčių kampe stovi įspūdingas sar- 
gybos bokštas. Prel. Jatuliui besižvalgant po tamsesnius 
riterių celių kampus, bėgte užbėgau į jį. Aplinkui vaizdas 
su plačiu akiračiu. Matai ne tik Harthema Ribat vidų ir 
sienas, bet ir miestą su uostu. Nėra ko kalbėti apie pačią 
jūrą ir beribę pajūrio lygumą. Supranti, kodėl ši pilis - 
mečetė buvo čia pastatyta: islamo kraštui saugoti nuo prie- 
šų. Visas pajūris nuo Turkijos iki Maroko kadaise buvęs 
nusagstytas pilimis-mečetėmis. Čia islamas budėjo ir mel- 
dėsi. 

Skaičiau įrašą: 

“Budėkim, broliai ir seserys, kartu iki aušros ir mąs- 

tykim apie Allah šlovę. Mūsų gyvybė yra tik krisle- 

lis jo akivaizdoj. Allah pažadai ir vardas — viskas! 

Rojuj, į kurį eisim, upės teka Allah vardą šnabždė- 

damos, rožės skelbia Allah šlovę savo kvapu. Kariui 

atėjus prie dangaus, atsiveria aštuonerios durys, gar- 
bindamos Allah vardą“ 

Monastir, kaip minėjau, yra brangus Tunisijai ir dėl 
to, kad ji yra prezidento Habib Bourguiba tėviškė. Aikštė, 
kurios pakraštyje stovi jo gimtinis namas, yra pavadinta 
Rugpiūčio 3-sios vardu. Namas kuklus. Į jį įeiti neleidžia. 

Naujutėlė mečetė, kurią prezidenias Bourguiba pa- 
dovanojo savo gimtajam miestui, tuojau pat patraukia dė- 
mesį. Ji pastatyta tik 1966 m. Mečetėn kitatikiui įeiti už- 
drausta. Vokietė turistė, durininkui kažkur dingus, paliko 

savo sandalus prie durų ir įgūžėjo vidun. Matyt, arba ne- 
pastebėjo, arba nesuprato įspėjimo, kuris buvo prancūzų 
kalba. Mečetė tuo metu buvo kone tuščia. Tik vienas kitas 
vyras sėdėjo ant sukryžiuotų kojų tylioj prieblandoj, ir 
keletas moterėlių Allah akivaizdoje patyliai dalinosi savo 
bėdomis. 

Durininkas, grįžęs prie durų, netruko pastebėti turis- 
tę moterį ir ją su šypsniu išprašė iš mečetės. Pradėjau 
klausti, kodėl Tunisijos musulmonai neleidžia kitatikių į 
Allah namus? Durininkas man atsakė: “ Kitatikiai meče- 
tėje ima mylėtis. . ** Atsakė mandagiai ir su šypsniu. Dau- 
giau klausinėti pasidarė nepatogu. Mat, turistė buvo vie- 
na. Be to, senutė... 

Arabų mandagumą europiečiui dažnai sunku supras- 
ti. Mum svarbu būti tiksliems, nes tikslus žodis — tiesus 
kelias. Paimkim pavyzdį. Kai mus kas paklausia, kada 
bus valgoma vakarienė, mes pažiūrim į laikrodį, į tvar- 
karaštį ir atsakom. Pavyzdžiui, po 35 minučių. Taip rodo 
laikrodis, taip sako tvarkaraštis. Arabas atsakys skirtin- 
gai: “ Tuojau pat!" Atrodo, jis galvoja, kad tu neklaustum, 
kada bus vakarienė, jei nebūium išalkęs. Nenorėdamas 
būti storžieviu ir paaštrinti alkį, jis ir nenori sakyti, kad 
dar reikės laukti tiek ir tiek laiko. Europiečiui tai atrodo 
melas, o arabui — mandagumo reikalas. Pirmusyk su ara- 
bų mandagumu susidūrus, sutrinki. Laikui bėgant, išmoks- 
ti nesikarščiuoti ir nesipiktinti. 

Arabų kraštuose ir su elgeta reikia elgtis mandagiai 
bei su šypsniu. Elgetavimas musulmonų kraštuose yra pa- 
garbos vertas pragyvenimo šaltinis. Turistui elgetos ima 
įkyrėti. Mažiausia bėdos su įkyriu elgeta turima atsipra- 
šant, kad šiandien išmaldos neduodi. Tada išgirsti manda- 
giai ir su šypsniu: “Inš" Allah" — Tegul patinka Alahui. 

Monastir pašonėj, už ketverto kilometrų, yra Skanes 
paplūdimys ir prezidento Habib Bourguiba Shangri-La. 

Ta Shangri-La ne išvaizda, bet savo tikslu primena Jungt. 
Amerikos Valstijų prezidento Camp David. Turisiui tenka 
pasitenkinti tik rūmų sodu. Vidun įeiti galima tik akimis 
per stiklo sienas. Čia svečiuojasi ne tik pats Tunisijos pre- 
zidentas, bet ir jo svarbūs svečiai. Sodas — tikras arabiš- 
kas rojus — oazė rojuj! Medžiai ir kvapios gėlės, vandens 
fontanų ir paukščių garsai... Afrikos popiečio saulėj čia 
taip gaivu. Nesinori niekur skubėti. 

Per vieną dieną nuo Carthage į Monastir ir atgal! 
Įspūdis vejasi įspūdį. Ne tik pervažiuota per dalį krašto, 
bet ir pasineria jo margume ir istorijoj. Nuo finikiečių 


iki Habib — Mylimojo Bourguiba! 


ATLASO KALNŲ PAšLAITĖSE — KAIROUAN 


Smagu sveikinti rytą Kartaginos griuvėsiuose. Saulė 
virš Tunis įlankos savo šiliu šypsniu nukelia miglos marš- 
ką ir ima kviesti samtą ir žmones dienos darbui ir džiaugs- 
mui. Pirmieji atsiliepia žvirbliai su balandžiais. Jiems 
ėmus plepėti ir burkuoti, pasijunti namie. Rodos, užmerk 
akis — ir būsi Žemaitijoj! Tik garsus asilų skundas sako, 
kad čia rytas pietų krašte. 

Smagu paklajoti pajūriu. Jis dar kone tuščias. Ir 
bangos viena kitos dar nelaužo. Tik mislingai ir šelmiškai 
viena kitai kažin ką šnabžda pačiame paplūdimy. Kadaise 
čia vaikščiota Augustino, didžiojo širdies žinovo ir šven- 
tojo. Atmintin grįžta vienas jo prisiminimas. 

Kartą, sako, ėjau pajūriu, galvodamas apie Dievą, 
jo nuostabią didybę. Radau žaidžiantį berniuką. Žaidimas 
mane sustabdė, sako Augustinas. Mat, berniukas buvo jam 
visiškai atsidavęs. Jis kasė pajūrio smėlyje duobutę, sėmė 
iš jūros vandenį ir pylė iškaston duobutėn. “Kodėl tu pili 
vandenį į duobutę?“ klausia Augustinas. “Noriu išsemti 
jūrą... .? atsako berniukas. “Visas nušvitau", sako Au- 
gustinas. “ Galvoti ir kalbėti apie Dievą yra panašu į ber- 

niuko bandymą išsemti jūrą... Noriu išsemti jūrą — no- 
riu suprasti Dievą!“ 

Mažu automobiliu judam Kairouan link. Esam tik 
aštuoni bendrai: dvi prancūzų poros, šoferis su gidu, prel. 
Jatulis ir aš. Iš pradžių važiuojam per jau pažįstamas vie- 
tas iki Sidi Bou (Bou žemės arba laukų). Čia vieškelis 
palieka pajūrį ir pasuka per beribę lygumą į Atlaso kalnų 
pašlaites. Pajūrio lygumą tunisiečiai vadina Sahel — dir- 


bamos žemės — pajūrio vardu. 
Palengva Sahel lyguma ima flirtuoti su smėlio lygu- 
ma — Sahara. Dirbama žemė palengva dingsta, smėlio 


lopai vis platėja. 

Įdomu būti laive jūroj. Aplinkui tik tolumoj besibu- 
čiuojąs dangus su jūra. Pati jūra — nerami beribė. Beri- 
bės jausmas ir nerimo sparnai kelionę laivu padaro ne- 
užmirštamą. 

Neįprasta važiuoti automobiliu Sahel-Saharos vieške- 
liu. Aplinkui rami lyguma. Tik kur ne kur žemę puošia 
raukšlelė ar kauburėlis. Nėra kur akim užkliūti. Žiūrėk į 
šiaurę ar į pietus, žiūrėk į vakarus ar į rytus, — vien tik 
ramią beribę lygumą tematai. Rami beribė... Taip ne- 
įprasta. Tuo tarpu nerami širdis, norėdama kur nors už- 
kliūti, verčia akis bėgioti aplink. Tačiau veltui. Aplinkui 
tik lygu, lygu, lygu. .. 

Kaip smagu akim ir širdžiai kažkur toli ant lygumos 
išvysti avių ir ožkų bandą, kurią lydi berberų šeima. Dar 
smagiau, kada pravažiuoji pro naujų namukų kaimą su 
šuliniu. Gidas paaiškina, kad šie kaimai yra valdžios pa- 
statyti. Mat, norima klajoklius berberus padaryti sėslius. 

Birželio pradžia. Karšta. Saulei aukštyn lipant, da- 
rosi dar karščiau. Ūmai dangus ima niauktis. Debesėlis, 
rodos, mažas, bet sodrūs lašai kedena žemę ir tuojau pat 
smėlyje virsta garais. Ant vieškelio vanduo pripildo duo- 
bes. Berberai skėčių nenaudoja. Tik gaubtuvus ant galvų 

užverčia ir lieka stovėti prie bandos. Vanduo čia labai 
branginamas. Moterys šaukšiais semia jį iš kelio duobių. 


Pajūriu nuo senutės Kartaginos iki Kairouan, galin- 
go miesto smėlyje, yra daugiau kaip 180 km. Kartagina 
— punų laikotarpio centras. Kairouan — musulmonų. 


Kairouan reiškia “Galingą miestą“. Kalifo Okbar 
Ibn Nafi įkurtas 670 metais (vos 50 metų po Mahomeio 
hedžiros, arba bėgimo iš Mekos į Mediną), jis buvo iki 
XI a. aglabitų emirams sostinė. Iš čia žygiavo islamo ka- 
reiviai į šventąjį karą; iš čia kadaise ėjo įstatymai visam 
Magrebui (Šiaurės Afrikai), pietinei Ispanijai ir Portu- 
galijai. 

Kairouan miestas savo svarba ir šventumu užima 
ketvirtą vietą visame musulmonų pasaulyje: Meka, Medi- 
na, Jeruzalė, Kairouan. Kitatikiai nebuvo į jį net įleidžia- 
mi — Kairouan buvo užgintas miestas. Prel. Jaiulis tuo- 
jau priminė apie Karl May aprašomus vargus užgintame 
mieste. 

Mūsų grupelė įvažiavo į jį be ypatingo vargo. Patai- 
kėm į turgų. Pagrindinė gatvė — krautuvė be stogo. Mū- 
sų automobilį apipuolė paaugliai, šnekindami visokiomis 
kalbomis, kurių jie mokosi mokyklose, ir vertelgos, gir- 
dami savo prekes ir mūsų išmonę. Tačiau daugis žmonių, 
ypač sumitusių, tik nenoriai davė kelią lėtai judančiam 
automobiliui. 


Kairouan mieste gausu mečečių ir kilimų. Akis stab- 
do. Kilimų audimas labai įdomus. Trys merginos dirba 
prie vienų staklių. Ta, kuri sėdi viduryje, kuria kilimą. 
Tuo tarpu kitos dvi seka jos apmatus savo ataudais. Nuo- 
stabiai susigyvenusi kilimo audimo, arba, geriau pasakius, 
kūrimo trijulė. Vieną kilimą dirba tris-keturius mėnesius 
po 10 valandų kasdien. Baigtas kūrinys kainuoja apie 
30,000 prancūziškų irankų (apie $15,000). 

Marabout: musulmonų šventųjų kapai prie Kairouan 


Kairouan: senovinė vandens talpykla. 


Kairouan: didžiosios mečetės fasadas. 


žių. 


Kairouan: miesto siena iš viduram 


Didžioji mečetė: minaretas 


Didžioji mečetė: kolonos viduje. 


Iš mečečių mane patraukė dvi: Didžioji mečetė ir 
Kirpėjo mečetė. 

Didžioji mečetė yra pati seniausia visame Magrebe, 
musulmoniškoj Šiaurės Afrikoj. Ją pastatė pats Kairouan 
įkūrėjas. Savo išvaizda ji panaši į tvirtovę arba galingą 
pilį. Plikos plytos, marmuras ir kedro medis sudaro sta- 
tybos medžiagą. Išradingi arabų architektai, 296 kolono- 
mis apvaldydami erdvės kampelį, sukūrė įspūdingą vietą 
maldai. 

Paauksuota keramika išpuoštos vidaus sienos, grin- 
dys su retais kilimais ir skliautai su sietynais, daugiaša- 
kėmis žvakidėmis, net ir turistą įtikina, kad čia ateinama 
pabuvoti su Dievu-Allah. O kregždės, grakščiai nardyda- 
mos skliautų pavėsiuose, prižiūri, kad nebūtų per daug 
musių. 

Kur ne kur, ar tai laiptuose, ar tai grindiny, gali at- 
pažinti marmurą iš kolonų, kapitelių ir antkapių su krikš- 
čioniškais simboliais. Krikščionybė Šiaurės Afrikoje buvo 
islamo sunaikinta. 

Mečetės minaretas atkreipia dėmesį į save ir savo 
35 metrų aukščiu, ir kvadratine forma. Platesnis prie že- 
mės, siaurėja eidamas aukštyn. Kadaise jis buvo iškili 
žvalgybos vieta ir miestui ginti storos sienos dalis. Dabar 
jo viršūnėj nebėra ginkluoto sargybinio. Tik muezinas į 
jį kas dieną lipa. Muezinas yra Allah šauklys. Jis skelbia: 

La ilaha illa Allah; 

Muhammad rasul Allah! 

Nėra kito Dievo tik Allah; 

Mahometas yra Allah pranašas! 

Penkis kartus per dieną — auštant, vidurdienį, pava- 
kare, saulei leidžiantis ir sutemus — jis ragina: 

— Ateikit melstis! 

— Ieškokit išganymo! 

Auštant ir sutemus, jis dar prideda: 

— Geriau melstis, negu miegoti... 

Turistas kvietimą į maldą giliai išgyvena prieš auš- 
rą. Mat, nelaiku jį prižadina. Nūdien muezinas talkon pa- 
sikviečia garsiakalbius. Kvietimas maldai arabiškame 
mieste yra archangelo trimitas Dievo teismui. Ypač išvar- 
gusiam turistui... 

Musulmonai pasakoja, kad Mahometas buvo paklaus- 
tas, kaip sukviesti tikinčiuosius maldai. Jis atsiklausęs: 
“O kaip žydai ir krikščionys savuosius kviečia maldai?“ 
Buvo atsakyta, kad žydai pučia į avino ragą, o krikščionys 
skambina varpais. Mahometas, paglostęs barzdą, įsakė 
musulmonams maldon kviesti žmogaus balsu. 

Mečetėje altoriaus nėra. Islame nėra nė kunigų. Jų 
tikėjimu, malda yra kelias į Allah. 

Penktadieniais tikintieji vidurdienį arba vakare ren- 
kasi mečetėn maldai. Mečetėje vadovauja imam. Meldžia- 
masi arba grįstame mečetės kieme, arba pačioj mečetėje. 
Moterys, apskritai, kartu su vyrais mečetėn melstis neina. 
Jeigu ir ateina, tai vengia būti matomos. 

Vyrai, pirma apsiplovę (rankas, burną, veidą, kaklą 
ir kojas), sėdasi pasiklausyti skaitymo iš Korano, kurį at- 
lieka gari, arba skaitytojas. Koranas reiškia Skaitymą. Po 
skaitymo ima vadovauti imam. Tikintieji susėda ant mal- 
dos kilimų veidu į Mekos pusę. Mekos pusę kiekvienoje 
mečetėje paženklina mikrab — iškili niša. 

Pamaldos turi dvi dalis: pamokslą ir maldą. Imam 
pamokslu paaiškina islamo tiesas. Po to meldžiamasi. Da- 
lyviai tylomis seka imam žodžius ir judesius. Kai jis atsi- 
stoja — atsistoja ir jie; kai jis lenkia galvą — lenkia ir 
jie; kai jis puola ant žemės veidu, kakta ją paliesdamas, 
— puola ir jie. 

Vienas bruožas itin krinta į širdį: mečetėj dingsta 
rasės, tautybės ir profesijos skirtumai. Musulmonas, pali- 
kęs savo sandalus arba batus prie mečetės slenksčio, yra 

kviečiamas pagyventi lygybės ir meilės broliui musulmo- 
nui nuotaika. Prieš Allah-Kūrėją, jis stovi su broliu mu- 
sulmonu kartu. 

Stovėti prieš Allah reiškia parpulti prieš Allah. Prieš 
jį galva žemę liečia ir karalius kariu su skarmaluotu val- 
diniu, ir prezidentas kartu su analfabeiu piliečiu, ir tur- 
tuolis su elgeta, ir baliasis su negru. .. 

Tik moters ši lygybės ir meilės nuotaika dar nepalie- 
čia. Ji vis dar lieka vyro nuosavybe, o jos grožis ir meilė 
— tik jos vyro turtas. Vyras gali vesti bent keturias mo- 
teris. Tai jam leidžia Koranas. Tačiau daugpatystė jau ir 
pas musulmonus retas dalykas. 

Islamas yra atsidavimas Allah valiai. Allah akivaiz- 
doje visi lygūs: jo tarnyboje visi broliai. Anot neturtingo 
Kairouan gimnazisto, prezidento Habib Bourguiba galva 
kartą maldos metu buvo prie jo kojų... 


Kairouan randi keliolika marabout, arba musulmonų 
šventųjų, kapų. Jie papuošti keturkampiu pastatėliu ir akis 
patraukiančiu kupolu. Baltai nudažyti. Balti kapai gelto- 
no smėlio lygumoje. Marabout kapais yra nusėti šiauri- 
niai ir rytiniai miesto pamūriai. Vienas jų net mečete va- 
dinamas. Tai Kirpėjo mečetė. 

Iš tikrųjų Kirpėjas tai Abū Zamaa El Balaui, vienas 
iš pačių pirmųjų Mahometo sekėjų. Tai žymiausias mara- 
bout Kairouan mieste. Mat, jis iš pagarbos Pranašui ne- 
šiojosi tris plaukus iš jo barzdos. Be to, jis buvo pirmūnas 
arabų karuose ir mirė vos įkurtame Kairouan. Jo kapas 
pasidarė “ Pranašo draugo vienuolynu“. 

Be kapo, dabar čia yra mokadem (vienuolyno virši- 
ninko, arba abato) butas, kambariai maldininkams, me- 
dresa (Korano mokykla) ir minaretas. Visa išpuošta ara- 
beskomis — ornamentais iš lapų, gėlių, geometrinių figū- 
rų, kurios alsuoja tikėjimo aistra ir mįslingu įmantrumu. 

Kirpėjas ir jo mečetė mane labai sudomino. Pasiro- 
do, kad kirpėjas, kaip toks, turi svarbų vaidmenį musul- 
monų visuomenėje. Šeima turi savo kirpėją! Panašiai, 
kaip mūsuose šeima turi savo daktarą. Šeimos kirpėjas 
yra netik plaukam apkirpti, bet ir berniukam apipjaustyti. 

Berniuko apipjaustymas — musulmonų krikštas. Tu- 
nisijoj jis švenčiamas labai triukšmingai. Tėvas ant ge- 
riausio arklio neša metus ar porą pasiekusį sūnų pas šei- 
mos kirpėją. Visa šeima, visas kaimas arba miestelis pa- 
lydi pėsčiomis išdidžiai su sūnum jojantį tėvą. Pilna būg- 
nų, triukšmo, smilkalų... Krikštynos prasideda kelione 
pas kirpėją! 

Kairouan — miestas smėlio jūroje. Atlaso kalnų pa- 
šlaitės vos tik dunkso pietvakariuose. Čia pabuvus, imi 
stebėtis ir save klausti: “Iš kur žmonės ima vandenį?“ 
Nūdien valdžia seka romėnų pavyzdžiu ir stato vandentie- 
kius. O arabai taupė lietaus vandenį milžiniškose talpyk- 
lose (cisternose) arba baseinuose. Vienas baseinų ir da- 
bar stebina turistus: turi 128 metrų skersmenį ir 48 šonus! 
Kitas — mažesnis: tik 17 metrų skersmens ir nėra toks 
daugiašonis. Tai aglabitų emirų bandymas miestą aprū- 
pinti vandeniu. Siuo metu vandens atsargos juose naudo- 
jamos tik laukams bei daržams laistyti. 

Kelionę į Kairouan baigėm pietumis vietos restora- 
ne. Meniu dviem kalbom: arabų ir prancūzų. Atrodo, kad 
turistai čia dažni svečiai. Paprašėm kuskūs (couscous) 
patiekalo. Tai tunisiečių tautinis valgis. Panašiai, kaip 
dešros, kopūstai, cepelinai mums. Su prel. Jatuliu rami- 
nom vienas kitą. Reikia drąsos Tunisijoj taip valgyti, kaip 
tunisiečiai valgo! Ar nepritrūksim jos? Tuo tarpu gęe- 
riam pirktą ir iš Prancūzijos importuotą vandenį ir Tu- 
nisijos vyną. 

Kuskūs yra “troškintas" viščiukas arba avienos ga- 
balas. Mums pasitaikė viščiukas. “ Troškintas" arba, ge- 

riau pasakius, tušintas įvairiose daržovėse su razinomis 
ir prieskonių gausa. “Troškinimą" baigia viščiuką pakas- 
dami stambiose ir apysausėse manų kruopose su aštriu pa- 
dažu. Prie sialo aineša visą dubenį, garuojantį ir nosį 
kutenantį. 

Užmiršom visas baimes. Mat, buvom išalkę. Be to, 
buvo gardu. O prel. Jatulis priminė, kad ir Karl May 
nuotykiuose taip buvo. .. 


TURIM HANIBALO TELEFONA... 


Paskutinė diena Tunisijoje. Kaip ją praleisti? Prel. 
Jatulis, būdamas nuolat išradingas, turėjo ir čia pasiūly- 
mą. Sako: “Turiu Hanibalo telefoną. .. Pašaukim!"* Kas 
atsispirs progai pasižmonėti pas Hanibalą. .. 

Jaučiamės diplomuoti turistai. Pažįstam ne tik senu- 
tę Kartaginą, bet ir savitą Tunisijos veidą. Iš savo viešbu- 
čio kasdien matom šaunų ir baltutėlį miesčiuką šiaurėj. 
Ant kelio yra ir kelrodis su “Sidi Abou Said 3 km“'. Tai 
Tunisijos Portofino arba Saint Tropez. Ten nuolat pilna 
vasarotojų ir literatų bei intelektualų, tikrų ir tariamų. 
Mudviem nuvažiuoti į ten lengva. Tik viena stotis trau- 
kinių. 

Dvi vietos patraukė mūsų dėmesį: kavinė vardu 
“Cafe des Nattes“" ir Sidi Abou kapas. 

Kavinė kone pajūrio pakrantės viršūnėj. Iškilūs laip- 
tai, kuriais į ją lipama, primena labiau mečetę negu ka- 
vinę. Ji nedidukė. Viduj vietoj staliukų yra “naites"', ar- 
ba plaušiniai kilimėliai. Prie pypkės, arbatos, alaus, vyno 
čia nesėdima, o gulima arba rymoma ant rankų. Kavinės 
sienos giriasi įrašais ir fotografijomis. Kadaise čia tyloj 
rymojo Bernanos ir Gide. 

Marabout Sidi Abou Said amžino poilsio vieta yra 
pačiame miestelio centre. Nors ir užsiėmęs amžinu poil- 
siu, bet jis daug kalba. Tai liudija lankytojų skaičius. 

Kapai visur daug pasako. Keturi kupolai puošia Sidi 
Abou Said kapą, o gajus eukaliptų gojelis aplink kviečia 
ne tik pasiklausyti, bet ir atsigaivinti. 

Čia savo dienas baigė ir aštuntojo Kryžiaus karo va- 
das šv. Liudvikas IX (1270). Ne kaip arabų svečias, bet 
kaip jų belaisvis. Jo vardu vadinama katedra stovi netoli- 
moje Carthage. Tik vardas beliko, nes ji yra musulmonų 
nusavinta. Netrukus čia bus muziejus. 

Pas Hanibalą užsukom tik popiet. Tai restoranas Ha- 
nibalo vardu. 

Traukiniu vėl pravažiavom pro Carthage-Amilcar, 
Carthage Hannibal, Carthage-President. .. Čia nuolat gy- 
vena Tunisijos prezidentas Habib Bourguiba. Matėm dve- 
jopą sargybą: iškilmių ir apsaugos. Tik pora iškilmingų- 
jų sargų iškiliais žingsniais vaikšto prie didžiųjų vartų. 
Apsauginių sargų labai daug. Ne tik prie didžiųjų vartų, 
bet ir palei rūmus bei sodus supančius mūrus. Pėsti ir 
džipuose su automatiniais šautuvais ir kulkosvaidžiais. 
Atokiau nuo kelio, paūksmėj, tūno ir tankas. 

Hanibalo restoranas yra pačiame pajūry, prie pat 
senosios Kartaginos uosto. Savo vardu jis patraukė ne tik 
mudu, bet ir daug kitų. Tačiau Hanibalo dvasios maža. 
Tik marga pajūrio valgykla. 

Kelionė yra gyvenimo simbolis. Žmogus — keleivis, 
keleivis pakeleivių tarpe. 

Gošeno žemė: izraeliečių gyvenvietė Egipte. 


EGIPTAS: FARAONŲ ŽEMĖ 


Ankstus rytas. Gamta jau pabudusi. Tik žmonės dar 
lūkuriuoja. Vieškelis nuo Sidi Abou Said į Tunis kone 
tuščias. Taksistas sulopytu volkswagenu veža į Tunis - 
Carthage orauostį. 


“As-salam 'alaikum!"*" — “Ramybė jums!“ — atsi- 
sveikinu su pasų kontrolės valdininku. 
“Ma'salami!"" — “Ramybė tau! Sudiev!"* — dėda- 


mas antspaudą ant paso, atsako. 

Išvykti arabų kraštuose yra smagi pramoga ir įspū- 
dinga patirtis. Skubėti nereikia. Lėktuvas laiku tikrai ne- 
pakils. Ant bilieto aiškiai parašyta: į Kairą, Tunis Air 
715, birželio 3, 9:30 val. ryto. Orauostyje sužinai, kad į 
Kairą ir Jiddah Saudi Arabijoj išskris tik 1:30 popiet. 

Orauostyje spūstis. Ir spūsty lengva atpažinti, kad 
keleivių čia tik maža dalis. Daugumas atvyko tik išvyks- 
tančių šeimos narių palydėti. Išvyksta vienas, o palydėti 
atvyko dešimt, penkiolika, dvidešimt. .. Širdis ima šilti, 
kai esi liudininku “sudiev"? vaiko su tėvu, sūnaus kareivio 
su motina, mylimųjų ir draugų. 

Vykstančiųjų tarpe yra trejetas dešimčių vyrų su si- 
jonais iki kulnų ir tamsiom, vienaspalvėm, bei skirtingom 
kepurėm. Sprendžiant iš elgesio, neatrodo, kad jie būtų 
kilę iš miesto. Tylūs ir kuklūs, saulės ir vėjo išvagotais 
veidais, su sunkų darbą patyrusiom rankom. Teiraujuosi, 
kas jie. Laukimo salėj sėdžiu šalia europiškai apsirengu- 
sio vyro. Jis pastebi mano smalsumą. Maloniai pasisako, 
kad jis yra egiptietis, Egipto ambasados Lagos mieste, 
Nigerijoje, ekonomistas. Vedęs tik prieš devynis mėnesius. 
Devynis pabrėžia su džiugiu pasididžiavimu. Žmona vis 
dar Kaire ir laukianti pirmojo kūdikio. Skubąs pas ją. 
Tik dabar ėmėsi atsakyti į mano klausimą apie anuos kuk- 
lius pakeleivius. “ Tai", sako, “maldininkai, kurie vyksta 
į Meką.“ 

“Ar tai hadž? — šventosios kelionės į Meką — bend- 
rai?“ klausiu. “ Ne", sako, “šie vyrai yra omra maldinin- 
kai." Omra yra mini hadž. Didžioji hadž kelionė į Meką 
daroma kartą gyvenime. Tuo tarpu omrą, arba mini hadž, 
galima kartoti. Jai nereikia nė gilesnio pasiruošimo, ji ir 
atsieina mažiau. 

Atėjus skridimo laikui, atsidarė laukiamojo durys, 
ir keleiviai ėmė bėgte bėgti į lėktuvą. Pasirodo, kad sėdy- 
nes lėktuve reikia pačiam užimti. Norint gauti vietą prie 
lango arba dvi bei tris šalia, reikia skubėti. Pirmusyk nu- 
stembi, matydamas ilgasijonį arabą, pro šalį prabėgantį. 
Jiem įprasta neskubėti. Lėktuve supranti, kad jis skubėjo 
užimti tris vietas greta: žmonai, kūdikiui ant pagalvėlės 
ir sau. Žmonai lėktuvo duryse pasirodžius, pasigirsta įsak- 
mus balsas “havn!"* (Eik čia!). “Eik čia!“' balsų keletas. 

Sėdžiu dviejų šeimų kaimynystėj. Jauna motina mai- 
tina kūdikį krūtimi. Kūdikis vis tiek nerimsta. Atrodo, 
kad savo garsiu verksmu jis tegali kitų daromą triukšmą 
pakelti. Mamos gerumas jo nuraminti nepajėgia. Kitoj pu- 
sėj sėdi motina su kūdikiu, kuris jau virsta berniuku. Mo- 

tina jį kalbančiu žaisliuku bando palaikyti arti savo si- 
jono. Ano mažučio kūdikio verksmas garsėja. Paauglio 
berniuko mama kažką šnabždomis savajam sako. Per ber- 
niuko veidą nubėga įdomus šešėlis. Nedrąsiai, lyg vog- 
čiomis, jis pasižiūri į garsiai verkiantį kūdikį motinos 
skraistėje. Šiek tiek padvejojęs, ima prie jo artėti ir jį 
šnekinti savo kalbančiu žaisliuku. .. 

Libija yra arabiškas ir musulmoniškas kraštas. Ta- 
Čiau net arabų lėktuvam per jį skristi neleidžiama. Sukam 
šiaurėn į Viduržemio jūrą ir, tik tarptautinius vandenis 
pasiekę, skrendam rytų link. Kelionė dėl Libijos oro erd- 
vės vengimo dvigubai pailgėja. Egipto teritoriją pasiekiam 
iš šiaurės. Lėktuvo pilotas apie tai praneša. 

Egiptas — Nilo dovana! Derlios pjūties kaspinas, 
kurį apriečia dykuma, jūra ir saugo kriokliai. Kraštas su 
seniausiu kalendorium, kuris įšaknino žmogaus buitį į 
gamtos ritmą pagal Saulės dievą (Amun arba Re vardu); 
su diena, kuri turi 24 valandas; su metais, kurie turi 365 
dienas. Egiptietis Nilą garbino. Jam ir dabar fellahinai, 
arba žemdirbiai, niūniuoja giesmę: 

Kai Nilas patvinsta, džiūgauja žemė! 

Iš džiaugsmo šokinėja kiekvienas pilvas, 

Skruosius papuošia juokas. .. 

Dantis gali matyti burnoje! 

Egipte žmogus pradėjo rašyti hieroglifais ir supras- 
t, kad “Kur du stos, visados daugiau padarys. ..", — 
Nilo slėny gimė pirmoji tauta ant Žemės. 

Žiūriu pro lėktuvo langą į Egiptą ir jaučiu, kad ma- 
tau Istorijos okeaną. Siame kaspine Menes, pirmosios 
dinastijos kūrėjas, jau prieš 5500 metų sujungė į vieną 
tautą Nilo aukštupio ir žemupio žemdirbius ir piemenis. O 
Imhotep, Džoser piramidės architektas, buvo sudievintas. 
Tuimosis III jau XV a. prieš Krisių valdė Imperiją. Akhe- 
naton, faraonas atskalūnas, ir jo gražuolė žmona Nefertiti 

aukojo atnašas vienam dievui Aton (Saulei), o jo žentas 
Tutankhamun tapo rūmų intrigų auka. 

Lėktuvas skrenda virš Nilo deltos. Ten kadaise Seti 
I įvedė izraeliečiams baudžiavą, o Rameses II drįso grum- 
tis su Mozės Dievu — Jahve. 

Nuostabu! Egiptas yra istorinė jūra. Jos dykumoje 
pirmųjų amžių krikščionys ieškojo vienumos, kad galėtų 
išgirsti Dievo balsą ir nekliudomi džiaugtis jo artumu. Juk 
čia šv. Paulius Atsiskyrėlis, šv. Pachomijus, šv. Antanas 
(su paršiuku!) padėjo pamatus vienuoliniam gyvenimui 
krikščionijoj! 

Deltoje Nilas dosnesnis, negu aukštupyje. Jo žiotys 
turi net septynetą burnų. Tarp Damieita rytuose ir Rosetta 
vakaruose net penkios mažesnės Nilo šakos drėkina Gošen 
sritį. Tai žemė, kurioje gyveno Abraomo palikuonys. Pa- 
lei Nilo žiotis Viduržemio jūros mėlynas veidas tampa 
pilkas ir ima gelsti. Lėktuvo kairėje, toli ant rytinio aki- 
račio, matai Port-Said ir Sueco kanalą, o dešinėje — 
Aleksandrijos miestą. 

Skrendam tiesiai pietų link. Nilas kai kur plyti lyg 
žalsvų kaspinų puokštė, o kai kur lyg daugiagalvis žaltys 
raitosi pietų akiračio link. Ten jis tampa tikru žaliu kas- 
pinu. Vietomis slėnis siauras, kitur net 20 km platumo. 

Nilo pradžia yra tolimoj Afrikos širdy. Egiptui Ni- 
las duoda bent 1000 km ilgumo derlingą kaspiną. 

Pilotas primena, kad jau esam Kairo orauosčio ži- 
nioj. Pats Kairo miestas toliau į pietus prikibęs prie 
"abiejų Nilo šonų. 


LEIDŽIAMĖS SU SAULE 


Saulėlydis. Oras rožių spalvos. Kairas kybo ne tik 
ant Nilo pakrančių, bet ir tįso tarp Nilo deltos ir Saharos. 
Nilo drėgmė ir vakario nešamas smulkutis smėlis, saulė- 
lydžio paliesti virsta rožine skraiste. 

Orauostyje didžiulė maišatis. Matau bunkerius, prieš- 
lėktuvinės apsaugos baterijas, spygliuotų vielų zigzagus. 
Ana, grandis kareivių su kautynių apranga ir nakties 
manta skuba kažkur į apkasus. Prie lėktuvų leidimosi ta- 
ko — kulkosvaidžio lizdas su aplink drybsančiais šalmuo- 
tais kareiviais. O mes leidžiamės tiesiai į saulę. Ji didžiu- 
lė ir vis labiau raustanti. Sparčiai slepiasi Vakaruose. 

Vakarai Egipto raštijoj yra Anapus ir amžinybės į- 
vaizdis. Apophis, Požemio slibinas dievas, Saulę praryja 
— sakytų senasis egiptietis. Tačiau rytoj Saulė atgims! 

Mus išlaipina tolokai nuo orauosčio pastatų. Auto- 
busais veža į stotį. Aplink daug ženklų, kad Egiptas karo 
stovyje. 

Aprašyti atvykimą į Kairą sunku. Lyg ką tik po tur- 
gaus, lyg ką tik po žemės drebėjimo, lyg ką tik po pra- 
ėjusios karo fronto linijos. Tikras košmaras. Tvarkos nė- 
ra. Baltai uniformuoti tvarkdariai, muitinės tarnautojai, 
bando keleivius rikiuoti į eiles ir tikrinti rankinį bagažą. 
Klausia, ar nesiveži ginklų. Kai kurie keleviai eina su jais 
į ginčus. Dar daugiau triukšmo. 

Lauke drėgnas, smėlėtas oras. Viduj tikra pirtis. Be 
to, minia dūzgia, lyg bitės avily. Pirmiesiems keleiviams 
užsibuvojus su tvarkdariais, tolesnieji ima nekantrauti, ir 
staigia banga plaute nuplauna tvarkdarius iš tarpdurių. 

Pasų kontrolės būdelėse sėdį tarnautojai, permirkę 
prakaitu, vargu ar žino, ką jie daro. Krapštosi pakaušį, lū- 
kuriuoja, tariasi su šalimais sėdinčiu saugumiečiu. 

Sienos perėjimo reikalus atlikęs, pereinu į antrąją 
orauosčio stoties pusę. Žmonių čia dar daugiau. Pereiti 
per minią sunku. Reikia per ją plaukti. Dabar suprantu, 
kad Egiptas yra Nilo oazė dykumoje. Nors jo paviršius ir 
turi 994,000 kvadratinių kilometrų, dirbamos žemės tėra 
tik 36,000 km? (arba 376). O žmonių — 40,000,000 (po 
920 kv. kilometre). 

Aleksandrijos miesto likučiai — Pompėjaus adata. 


Kairas: sultan Hassan ir Rafai'i mečetės. 


Al-Azhar: pasaulinis islamo universitetas ir mečetė Kaire. 


Mečetės viduje: niša rodanti kryptį į Meką. 


Krikščionybės likučiai: šv. Šeimos šventovė Heoliopolyje. 


i rage 
Krikščionių koptų muziejus Kaire. 


Koptų gatvelė: namai paženklinti kryželiu. 


Turistai Egipte susilaukia staigmenų. 


atarnavimas su šypsniu. 

Turistas egiptiečiams — prekė. Atrodo, kad pavienis 
turistas čia retas. Keliaujama, mat, Esipie grupėmis. Esu 
lyg meteoras, kurį daug kas pastebi ir nori “nusipirkti"". 
Turistų pirkliai gyvena iš bakšišo (arbaipinigių). Prekė 
— turistas turi duoti bakšišą. 

Aplamai, Kairo orauostyje turistas dar nesusivokia 
apie vietos valiutą. Mat, piniginis vienetas čia perdėm 
skirtingas: egiptietiškas svaras su 1000 padalų, o ne su 
100. “Pirkliai" tuo pasinaudoja, duodami suprasti, kad 
jiem sarmaia tokį mažą bakšišą priimti. Mačiau, kaip 
“pirkliui"' akis pastačius, turistas leido jam pačiam bak- 
šišą pasiimti. .. 

Turistų "pirkliai"? gauna bakšišą ir iš taksistų, ir iš 
viešbučių. Parsidavęs patenki į užburtą ratą be galimumo 
ištrūkti. 

Turėjau du žodžius arabų kalba, kuriais nuo “pirk- 
lių" apsigyniau: “Šiukran" (Ačiū!) ir “Halas (At- 


SVEČIAS PAS ČELUBATRĄ 


TWA tarnautojo patariamas, važiuoju taksiu į Če- 
lubatra (mūsiškai Kleopatra) viešbutį. Taksį ir be “pirk- 
lio" gauti nesunku. Tik tenka prisispyrusiai tartis dėl kai- 
nos. O apie ją jau buvau pasiteiravęs TWA agentūroje. 

Mano taksistas — tikras kaubojus. Senutis automo- 
bilis barška ir stena. O jis dumia lyg akis išdegęs. Vakaro 
prieblanda barškančiame automobilyje ir nepažįstamame 
krašte dar labiau paaštrina vienatvės jausmą. Gaivinanti 
nakties vėsuma masina domėtis, žvalgytis, susipažinti. 

Pastebiu, kad taksistas turi Marijos, Dievo Motinos 
paveiksliuką. “Ar tu mesi'je (krikščionis)? klausiu. 
“Taip"*" Pasijuntu saugiau — lyg namie. Pasirodo, kad 
jis koptas, krikščionis egiptietis. Imam kalbėtis. Pasiekus 
miestą, jis man įvardina gatves, parodo aikštes su pamink- 

lais, mečetėmis ir mokyklomis. Laiko tam daug, nes gat- 
vėse sausakimša. 

Važiavimas automobiliu lėtas. Ir eismo policija vai- 
ruotojų nesivaiko. Tik, jiems pirmyn bešliaužiant, tikrina 
leidimus, bara už bandymą grūstis, išrašo pabaudas. Jiem 
patiem nei motociklų, nei automobilių nereikia, — pės- 
čiomis atlieka savo pareigas. 

Mano taksistą vienas jų taip patikrino. Net iš šoferio 
sėdynės liepė jam išlipti, kol visus leidimus peržiūrėjo. 
Abu liko vienas kitam mandagūs. 

Čelubatra viešbutis yra pačiame Kairo centre. Pa- 
prašius kambario, patarnautojas tuojau atsako, kad “nė- 
ra". Imu savo bagažą į rankas ir noriu eiti laukan. Tuo 
tarpu patarnautojas įdėmiai žiūri. “Palaukit, palaukii!..." 
sako. Suprantu, kad ir čia bakšišo reikalas. 

Netrukus, tarno lydimas, keliuosi į keturioliktą aukš- 
tą. Svečių viešbutyje tik saujelė. Mat, Čelubatra daugiau 
mėgsta turistų grupes, negu pavienius keleivius. Kamba- 
rys mažutis ir kuklus. Net trys lovos jame. Svečių čia bū- 
ta senokai. Tai liudija dulkių gausa. 

Praveriu langą. Viešbutis stovi palei Tahrir aikštę su 
centrine autobusų stotimi ir muziejumi, kuris yra vienas 
iš trijų egiptologam įdomiausių pasaulyje. Kiti du — Bri- 
tish Museum Londone (Anglijoj) ir Museo Municipale 
Torine (Italijoj). Miesto triukšmas keturioliktame aukšte 
mažai tesigirdi. 

Iš Tahrir aikštės lengva bet kur keliauti. Netoliese 
maiau per Nilą ir tiltą, pilną judraus eismo. Spėju, kad 
teks juo pasinaudoti, kai keliausiu prie piramidžių — 


Memphis, Sakkara ir Gizeh. 


KAIRAS — ISLAMO MIESTAS 
Vos paminėjus Egiptą, prieš akis iškyla piramidės, 
sfinksai, milžiniškos senos šventyklos. Tlgiau pagalvojęs, 

prisimeni Sueco kanalą, Aswan užtvanką, aliejaus laukus. 
Akis akin su Egiptu susidūręs, pajunti, kad jis yra kur kas 
sudėtingesnis. Jo veide randa vietos ir senos, ir jaunos 
raukšlės. Akmeninis, bet nuolat gyvas faraonų pasaulis, 
kūrybingi arabų viduramžiai ir modernaus amžiaus mo- 
zaika. Vakarų ir Rytų kultūra, islamas ir krikščionybė čia 
augte suauga. 

Kairas, dabartinė Egipto sostinė, turi 7,000,000 su 
viršum gyventojų ir yra didžiausias Afrikos žemyno did- 
miestis. Dabar jis apžergia abu Nilo pakraščius. 

Ir rytuose, ir vakaruose Kairas plečiasi dykumos są- 
skaiton. Rytuose yra arabiškoji dykuma su Mohaitam kal- 
nais, o vakaruose Libijos dykuma (Sahara) su piramidė- 
mis. Kadaise šioje vietoje grūmėsi dievai: Horus — geras 
ir Seth — blogas. 

Dievų mūšiui prisiminti kadaise čia tebuvo tik kai- 
mas su spalvingų vardu: “Mūšio vieta“. Tik 969 metais 
čia atsirado miestas, kurį dabar vadinam Kairu. O buvo 
šitaip. Gohar, arabų fatimidų dinastijos karvedys, užka- 
riavo Egiptą, išvydamas iš jos kalifus. Marso planetai ker- 
tant dienovidinį (meridianą), jis įsakė statyti sienas nau- 
jam miestui. Jam buvo duotas “ Nugalėtojos", t.y. Marso 
planetos vardas El-Kahira. Iš čia ir mūsiškis Kairas. 

Modemnusis Kairo miestas yra perdėm arabiškas. 
Trys jo įžymybės man įstrigo giliai atmintin: 

1. Al-Azar mečetė ir universitetas, 

2. Sultan-Hassan mečetė ir 


3. Citadelė. 
Al-Azar jau nuo 988 yra svarbiausias Korano — is- 
lamo šventųjų knygų — studijų ceniras. Šiuo metu jame 


studijuoja bent 25,000 studentų iš viso musulmonų pasau- 
lio. Garsioji biblioteka didžiuojasi bent 20,000 senų Ko- 
rano rankraščių. Pats pastatas yra masyvus: devynios na- 
vos su 140 marmuro kolonų, šeši portalai ir penki mina- 

retai. Tai bene pirmiausias universitetas pasauly. Sorbo- 
na ir Oxfordas dar buvo tik ateity. 

Sultan-Hassan mečetė bus bene iškiliausias arabų ar- 
chitektūrinis paminklas visame Egipte. Pastatyta tik XIV 
a. po Kristaus. Su 55 metrų kupola ir 86 metrų minaretu. 
Smagu iš čia ryto metu pasižvalgyti po Kairą. 

Citadelė buvo Kairo tvirtovė, kurią pasistatė garsusis 
sultonas Salah ed-Din (Saladinas) 1176 metais. Statybai 
naudojo medžiagą iš piramidžių anapus Nilo upės. 

Arabai musulmonai Egiptą užėmė 640 m. po Kris- 
taus. Tačiau egiptiečių jie visiškai neišnaikino. Nūdien 
egiptiečių likučiai save vadina koptais. Kiek yra koptų 
Ezipte? Atsakymas įvairus. Atrodo, kad 6,000,000 būtų 
patikimas skaičius. 

Iš Tahrir aikštės autobusu pasiekiu koptiškąjį Kairo 
priemiestį, kurį vadina Babilonu. Pasirodo, kad cezario 
Augusto legionai čia turėjo tvirtovę, vardu Babilonas. 

Koptų bendrija gausi. Abū Sergius dievnamis yra 
bizantiško stiliaus, bet egiptietiškos sielos, bazilika. Jos 
kriptoje, aiškina koptų kunigas, Šventoji Šeima pragyve- 
no visą mėnesį. Būdamas Egipte šv. Juozapas uždirbo ro- 
mėnų tvirtovėje staliaus duoną savo šeimai. 

Koptų priemiesčio gatvelės siauros ir vingiuotos. 
Daugelyje namų yra medžio kryželiai — ženklas, kad čia 
gyvena krikščionys. 

Pasakoja, kad Malik es-Saleh, mamelukų valdžios į- 
kūrėjas Egipte, atėmęs iš kryžiuočių Jeruzalę ir, nelaisvėn 
paėmęs šv. Liudviką IX, įsakė, kad visi krikščionys nešio- 
tų tamsiai mėlynus drabužius, juodus turbanus ant galvų 
ir penkių svarų medinį kryžių ant kaklo. O žydai buvo 
priversti nešioti gelsvus drabužius, juodus turbanus ir sun- 
kų akmenį ant kaklo. 

Už Abū Sergius bazilikos yra žydų sinagoga, kurioje 
šio amžiaus pradžioj buvo atrasta keletas Šventraščio stu- 

dijoms svarbių pergamentų. Jie vadinami Kairo Genizah 
rankraščiai. 

Arabiškasis Kairo veidas yra jaunutis — tik 1338 
metų! Dabartinio Kairo jaunystę išgyveni, nuėjęs į Kairo 
muziejų. Tikroji Egipto senovė, gili ir turtinga, žiūri į 
lankytojus iš daugiau negu 100,000 eksponatų. 

Kairo muziejus — Egipto atminų klėtis! Jau prieš- 
istorinėj Žemės aušroj žmogus ėmė kurtis ant žaliojo kas- 
pino prie Nilo. Upės palaikomas, egiptietis ne tik naudo- 
josi savo nuostabia civilizacija, bet mums padrąsinti ir 
savo atminų paliko. 

Egipto jau būta seno žiloj senovėj. Kai Jėzus gimė 
Betliejuje, Egiptas jau didžiavosi 3500 metų žilumu. Kai 
Mozė vedė izraelitus per dykumą, Egiptas jau turėjo po- 
ros tūkstanimečių senumo miestus. 

Nūdien žydų politikai giriasi ir skundžiasi, kad jų 
protėviai pastatė Egiptui piramides. Ir tai be deramos 
algos. Tai netiesa: piramidės tuo metu jau buvo spėjusios 
apgriūti. 

Egiptas žydėjo kai Remas ir Romulas tebegyveno 
Tiberio kilpos lūšnoje. Romėnų ir graikų turistai prieš 
2000 metų jautėsi panašiai, kaip mes dabar jaučiamės 
Romoj arba Atėnuose. 


KAS YRA EGIPTAS? 

Žinom daug senų ir nuostabių turtų. Jie primena 
didelius žmonijos laimėjimus. Kas padaro Egiptą itin 
svarbų ir patraukli? 

Egiptas Žemės istorijoj yra vienas iš pirmūnų, kuris 
savo civilizacijos laimėjimų dėka davė nuostabią žmogaus 
kultūros apraišką. Dar daugiau! Egiptas pajėgė savo lai- 
mėjimais džiaugtis ir naudotis daugiau negu 2,5 tūkstan- 
čio metų. Nėra žmonijos istorijoj kitos tautos, kuri galėtų 
tokiais pasiekimais didžiuotis. 

Gamta Egiptui buvo palanki. Žmonijos pirmūnai 
Mesopotamijoje gyveno lygumoje ir neturėdami gamtos 
duotų sienų, jie arba gynėsi nuo kitų, arba juos puldinėjo. 
Palestina, kraštas tarp Egipto ir Mesopotamijos, turėjo 
būti tiltas arba koridorius smarkuoliam iš Rytų į Vaka- 
rus, arba iš Vakarų į Rytus. Tuo tarpu Egipte buvo visai 
kitaip. Dykuma, jūra ir Nilo kriokliai saugojo Egiptą. Jį 
užpulti buvo nelengva. 

Egiptiečiai jautėsi palyginti saugiai. Užuot vieni su 
kitais kariavę, jie kūrė grupines gyvenvietes ir bendromis 
jėgomis bandė pažaboti metinį Nilo potvynį žemės ūkiui. 
“Kur du stos, visados daugiau padarys. . * Reikalas, no- 
ras ir išmintis būriuotis į vieną tautą bene ir bus pats 
svarbiausias veiksnys, kuris padarė Esiptą ilgaamžį Ze- 
mės istorijoje. 

Svarbiausias žingsnis į vieną tautą buvo žengtas jau 
XXXI a. prieš Kristų. Egipto aukštaičiai — Nilo aukšt- 
upio gyventojai — ir Esipto žemaičiai — Nilo žemupio 
gyventojai — tapo viena Tauta, faraono Menes vedama. 
Šitaip egiptiečiai ant mūsų planetos tapo pirmąja žmonių 
grupe, pasiekusia tautinę savimonę. Lotosas, aukšiupio 
simbolis, ir papirusas, žemupio simbolis, buvo sujungti 
Nilo slėnio istorijai. į 

Manethos, egiptietis kunigas istorikas, rašydamas 
apie 300-tuosius metus prieš Kristų, savo tautos istoriją 
padalina į 31 dinastiją: nuo faraono Menes XXXI a. iki 
graiko Aleksandro Didžiojo 323 m. prieš Kristų. Jau pir- 
mųjų dviejų dinastijų metu Egiptas išsirutuliojo iš prieš- 
istorinės tamsos į istorijos šviesą. 

Mums įprasta Egipto istoriją dalinti į Senosios kara- 
lystės (3100-2200), Tarpinės karalystės (2000-1800) ir 
Naujosios karalystės, arba Imperijos (1550-1100), laiko- 
tarpius su nuosmūkio tarpais. 


322 


Naujoji karalystė, arba Imperija, yra svarbi Išgany- 
mo istorijai Senajame Testamente. Mat, 18-oji Imperijos 
dinastija davė faraoną Amenophis IV, arba Akhenaton (jo 
žmona buvo gražioji Nefertiti), su tariamu monoteizmu ir 
Tutankhamun, jo žentą, kurio iškilūs kapo puošmenys ap- 
lankė ir Jungtines Amerikos Valstijas (New York Metro- 
politan Museum). O 19-toji dinastija yra Egsodo, arba 
Išėjimo iš Egipto ir Įėjimo į Pažado Žemę — Kanaaną, 
metas. Seti I (1305-1290) ir Rameses II (1290-1224) 
buvo priespaudos ir Essodo faraonai. 

Po XI a. Eziptas liovėsi buvęs iškilia valstybe, nors 
faraonai ir toliau sėdėjo jo soste. IV a. Aleksandras Di- 
dysis Egiptą sugraikino. 

Faraonas buvo Egipto tautos ir valstybės jungtis. 
Mat, jis buvo ne tik valdovas, bet ir dievas. Užtat ir visa- 
galis. Darnios biurokratijos padedamas, jis ne tik valdė 
kraštą, bet ir davė jam prasmę. Darbininkai ir žemdirbiai 
buvo visagalės faraono valdžios rankos ir kojos. 

Egipto žmogus pradėjo amžinti savo mintis ir atmin- 
ties poreikius raštu. Gimė archyvai ir raštija. Su raštu at- 
sirado ir reikalas skaičiuoti — aritmetika. Egiptas pažino 
tikslius įplaukų mokesčius, mokėjo išmaiuoti žemės pavir- 
šių, pasverti daiktus ir apskaičiuoti laiką. 

Medicina ne tik gimė, bet ir suklestėjo Egipte. Jo 
daktarai ir chirurgai, nors ir įmirkę magikoj, buvo labai 
garsūs. Hipokrates iš Kos, Graikijoje, moderniosios me- 
dicinos tėvas (IV a.) ir garsusis anatomijos žinovas romė- 
nas Galen (II a. po Kr.) su pagarba lenkė jiems galvas. 

Savo krašio darną egiptiečiai vadino ma'at vardu. 
Šio žodžio vienu žodžiu išversti neįmanoma. Jis reiškia 
ne tik tvarką, kuri turi šaknis darnos savimonėje, bet ir 
teisingumą. Antra vertus, ma'at reiškia ir biurokratiją. 
Jos padariniai vertė mane stebėtis ir klausytis, ką sako 
muziejaus eksponatai, piramidės, šventovių griuvėsiai. 

muziejus Rais: 


Egiptologijos 


Lotusas ir papirusas: aukštutinio ir žemutinio Egipto ženklai. 


Senovės Egipto raštas: hieroglifai ant Luxor šventovės sienų. 

2.4. RONANO SUDANAS 


KAIRAS NEMIEGA... 


Naktį mum įprasta sulėtėti, nutilti, eiti miegoti. Nak- 
tis Kaire nėra naktis, nes jo gatvės nuolat pilnos judraus 
ir triukšmingo eismo. Oras atvėsia. Viduj tvanku. Gatvėse 
vėsiau. Atsiveria ir namų langai. Pro juos ne tik girdi, bet 
ir matai, kad Kairas nemiega. 


Priešais Čelubatra viešbutį, kitoj gatvės pusėj, stovi 
aukštas pastatas. Visame dvyliktajame aukšte sklysta švie- 
sa. Pro atvirus langus girdžiu ir matau egiptietiškas ves- 
tuves: priėmimą, vaišes, šokius. Vestuvės didžiulės ir gar- 
sios. Svečių tarpe daug paauglių. Jaunieji sėdi. Svečiai 
atvyksta grupelėmis (matyt, šeimomis) ir eina jaunųjų 
sveikinti, dovanas nešdami. Daug judėjimo, bėgiojimo, 
lankstymosi. Ilgas stalas apkrautas, atrodo, saldumynais 
ir vaisiais. Kartais priėmimas lyg sustoja pailsėti. Prasi- 
deda šokiai. Nustebau, kad šoka tik viena mergina (belly 
dancer). Kiti arba stovi, arba sėdi, šį tą kramtydami arba 
gerdami. Muzika arabiška, — dvelkia mįslinga dykumos 
nuotaika. 


Išeinu gatvėn. Jau šiek tiek po vidurnakčio. Nors ir 
atvėsę, bet vis vien dar tvanku. Ant šaligatvių, rankas ant 
krūtinės sunėrę ir nugara atsirėmę į sienas, miega egip- 
tiečiai. Vargo mieste labai daug. Ir naktis jo nepajėgia 
paslėpti. Egiptiečiai aiškina, kad tai karo su Izraeliu, gy- 
ventojų pertekliaus, nedarbo padariniai. Vietos maža, o 
gyventojų daug... Taikos egiptiečiai laukia, kaip gervė 
giedros. Mat, visi tikisi, kad Anwar Sadat turės teisę į 
Dėdės Samo piniginę. 

Taksistai vienas po kito siūlosi patarnauti, pavažinė- 
dami po miestą nakties metu. Tačiau Kaire pėsčiomis grei- 
čiau nueisi, negu važiuotas. Be to, pėsčiomis naktį dau- 
giau gali matyti. Būdinga, kad tokiam didmiestyje galima 
jaustis saugiam. 

Į EGIPTO SENOVĘ 


Mane masina vietos su dažnai girdėtais vardais: Ne- 
liopolis, Memphis, Gizeh. 

Heliopolis — pirmoji Egipto sostinė. Dabar tik šiau- 
rinio Kairo priemiesčio daliukė rytiniame Nilo šone. Var- 
das yra graikiškas. Patys egiptiečiai jį vadina Pi-Ra, arba 
Saulės miestu. Tik vienišas 20 metrų aukščio obeliskas 
beliudija, kad čia gyventa faraonų (kiti Heliopolio obe- 
liskai puošia New Yorką ir Londoną!). Iš knygų sužinau, 
kad anas Manethos, kunigas istorikas, čia rašė savo kraš- 
to istoriją, o Platonas, graikų filosofas, čia kadaise buvo 
turistas. .. 

Vos už ketverto kilometrų nuo senojo Heliopolio li- 
kučių yra kita Kairo dalis, kurios vardas yra Mataria. 
Vietos koptai didžiuojasi legendine šventove — Šventoji 
Šeima tremtyje. Evangelijos rašo, kad, Erodui Didžiajam 
užsimojus Jėzų nužudyti, Juozapas “pasiėmė kūdikį ir 
motiną ir pasitraukė į Egiptą“? (Mt 2,13-15). Koptai sa- 
ko, kad čia Šventoji Šeima gyveno iki Erodo mirties. Ap- 
tvare, šalia šventovės, yra šaltinis su apdžiūvusiu sika- 
moru ir pusgyve palme. Pagal legendą, čia Marija mėg- 
davo pasėdėti su Kūdikiu, laukdama meto grįžti į Naza- 
retą. Tr dabar šis aptvaras vadinamas Marijos medžiu. 

Nuo Kairo į Memphis yra apie 30 km į pietus. Ga- 
lima keliauti traukiniu, važiuoti automobiliu arba joti per 
dykumą arkliu. Visi trys keliai subėga į Sakkarą! Pato- 
giausia keliauti yra automobiliu, bet įdomiausia raitam. 
Traukiniu pigiausia. Be to, traukiniu važiuodamas, ir be 
arklio neapsieisi. 

Su saule, kuri šmaikščiai kyla kažkur anapus Sueco 
ir Sinajaus, traukinys pajuda iš centrinės stoties prie Ra- 
meses II aikštės. Aikštėj dar pilna miegančių. Ir Rameses 
II statula ryto metu atrodo mieguistesnė, negu dienos me- 
tu. Traukiny vietos keleiviam trūksta. Jų pilna ir tarp va- 

gonų stogų. Visi bando bent kojom rasti vietos, su ranko- 
mis į ką nors įsikabinti, kad nenukristų arba nepamestų 
mantos. Vieni kitiems padeda, — paslaugūs ir atlaidūs. 
Vyrų sijonai — galabiyeh išsipučia lyg burės, traukiniui 
ėmus judėti per tiltą į vakarinį Nilo šoną. 

Dar neprivažiavus Gizeh piramidžių, matau pievas ir 
laukus, kur Napoleonas I 1798 liepos 21 garsiajame Pi- 
ramidžių mūšyje sumušė mamelukų sultoną. Traukinys 
čiaudi ir pūškuoja tarp upės ir dykumos pietų link. De- 
šinėje Gizeh stotelė. Netoliese ir mums labiausiai pažįsta- 
mos trys piramidės: Cheops, Chefren, Mykerinos. Stovi 
lyg amžini sargybiniai Saharos pakrašty. Į jas planuoju 
grįžti popiet. Mat, dienos kelionę svarbu pradėti tolimiau- 
sia vieta. 

Nustembu, kad visas padykumys sėte nusėtas pira- 
midėmis ir šventovėmis. Sakoma, bent 80 piramidžių dar 
ir nūdien galima atpažinti. 

Geležinkelio bėgiai nutolsta nuo Nilo. Siaurutis ža- 
lias kaspinas į vakarus dar labiau išryškina ir taip jau 
akysna krintančią dykumą. Išlipu El-Badrachein stotelėje. 
Memphis, senosios karalystės ilgaamžė sostinė, iš čia pa- 
siekiamas arba raitom, arba pėsčiom. Mano laimė, kad 
stotelėje lūkuriuoja taksis. Estų pora iš Illinois valstijos 
irgi ieško eiklesnės priemonės keliauti. Sutariam samdyti 
taksį visai dienai. 

Vieškelis į Memphis eina per palmių miškelį. Nebe- 
simato nei Nilo, nei Saharos. Tik palmės rymo ryto mig- 
loje. Kur ne kur vargingos lūšnos su liesa, ilgais ragais 
karve ir keleta avių ant kiemo. Moterys, tamsiais sijonais, 
skalbia pilkame kanalų vandeny. Kitos su vandens puodu 
ant galvos, grakščiai žingsniuoja pakele, ranka laikyda- 
mos jau vaikščioti ėmusį vaikutį. Basos, arba tik iš senų 
padangų padarytais sandalais. Vyrai triūsia mažučiuose, 
gajaus žalumo sklidinuose palmių miškelio lopeliuose. Į 

mus niekas dėmesio nekreipia. Norėtųsi sustoti ir pasi- 
žmonėti jų kieme bei ką tik suartoj dirvoj. Ar jie žino apie 
Egipto praeitį ir egiptiečio atsparų gajumą? 

Pats Memphis niekuo neprimena savo garbingos pra- 
eities. Šventovės sunaikintos, akmenys ir granitas musul- 
monų panaudoti Kairo mečečių ir rūmų statybai. Dar 
Nasser laikais čia stovėjo milžiniškoji Rameses II statula, 
kurią šį rytą mačiau prie geležinkelio stoties Kaire. Tik 
alabastrinis sfinksas ir mažesnis Rameses II iš kalkakme- 
nio primena, kad čia ne visuomet būta palmių miškelio. 

Sfinksas sėdi ant savo pjedestalo. Su žmogaus galva, 
bet liūto kūnu. Tai faraono, Egipto valdovo, įvaizdis. Savo 
įsakmia galia valdyti, duoti įsakymus ir būti paklustam 
faraonas yra Egipto sintezė. 

13 metrų aukščio Rameses II kalkakmenyje kojų ne- 
beturi, o guli ant šono. Tik rankomis dar spaudžia prie 
kietos krūtinės sukryžiuotus valdovo skeptrą ir piemens 
botagą. Abejonės, kas jis per vienas, nėra jokios, nes “ Ra- 
meses II“ yra iškaltas ant krūtinės ir pečių hieroglifine 
rašyba. 

Prie palmių miškelio glaudžiasi Rakine kaimas. Die- 
vo Ptah šventovės likučius slepia šiukšlės. Avys ir ožkos 
randa sau užuovėją. 


SAKKARA SAHAROJ 


Sahara yra dykuma. Beribė smėlio jūra Egipto va- 
karuose. Sakkara yra vietovė šios jūros pakrašty su se- 
niausiu Egipto kapinynu. Memphis — sostinė, iš kurios 
dievas-faraonas valdė, o Sakkara — faraono pomirtinė 
dievų gyvenvietė. Labai sausa. Tylu. Įsiklausęs girdi dy- 
kumą. Tik nesupranti, kas garsiau kalba: smėlis, vėjo vai- 
komas, ar vėjas, smėlyje žaisdamas. 

Egipto religija žinojo, kad žmogus yra nemirtingas. 
Nemirtingumas daug kainavo. Todėl tik faraonas ir tie, 

kurie turėjo lėšų savo kūnui mumija po mirties paversti, 
galėjo būti nemirtingi. Mai, mirusiojo ka, arba “aš? (sie- 
la), galėjo džiaugtis nemirtingu gyvenimu, tik turėdama 
nesugedusį kūną. Ka grįždavo į savo kūną. Kūno balza- 
mavimas, mastabų ir piramidžių statymas, aprūpinimas 
maistu, gėrimu, medžiojimo, žuvavimo priemonėmis po- 
mirtiniame gyvenime — visa tai buvo brangūs dalykai. 
Egiptiečiai buvo tauta, kuri gyveno tam, kad pasiruoštų 
gyvenimui po mirties. 

Nuo Memphis į Sakkarą yra vos trejetas kilometrų. 
Bevažiuodamas suskaičiau net 11 piramidžių! Jos nėra 
tokios iškilios, kaip Gizeh piramidės, tačiau ne mažiau 
iškalbios apie egiptiečių pasiruošimą gyventi Anapus. 

Iš tolo, rodos, Sakkara sėdi ant lygios vietos dyku- 
moje. Arčiau privažiavęs, nustembi: mat, akys apgavo. 
Dykumos paviršių, lyg bangos, puošia geltono smėlio ko- 
pos, kopelės. Šešiaaukštė Džoser (IlI-sios dinastijos fara- 
ono) mastabinė piramidė dunkso tarp smėlio kopų. 

Mastaba yra keturkampė platforma. Mastabą ant 
mastabos šešis sykius surikiavus, turima šešiaaukštė pira- 
midė. Beje, antroji mastaba yra bent dviem metrais ma- 
žesnė, o trečioji bent dviem metrais mažesnė negu antroji. 
Seštoji yra pati mažiausia, keturkampė piramidės viršūnė. 

Džoser piramidė buvo pati pirmiausia Egipte. Jos 
statybai naudotas kalkakmenis su šlyno priemaišomis. Už- 
tat labai trapi. 

Amžiai Džoser piramidei nebuvo gailestingi. Kadai- 
se ji buvo dalis iškilių pastatų, kuriuos faraonui supro- 
jektavo Imhotep — garsiausias Egipto architektas, gydy- 
tojas, valstybininkas. Tik kur ne kur tarp smėlio bangų 
matai pamatų, sienų, kolonų likučius. 

Piramidės šiaurės rytų kampe yra uždaras kamba- 
rys su skyle sienoje. Tą skylę turbūt padarė piramidžių 
vagys, ieškodami brangenybių. Kambaryje gali matyti 

Džoser staiulą. Tačiau ji tik kopija. Originalas yra Kairo 
muziejuje. 

Faraonas save įamžindavo, arba padarydavo nemir- 
tingą, mumija ir piramide. Didikai turėdavo pasitenkinti 
mastabomis. Tris jų aplankiau Sakkara kapinyne: Ti, 
Mereruka ir Piahotep. 

Ti buvo aukštas valdininkas V-sios dinastijos metu. 
Mastabos sienos išpuoštos nuostabiomis freskomis. Jos 
mažiausiai 4500 metų senumo! Freskų — sieninės tapy- 
bos dėka galima susipažinti su Ti pareigomis faraono tar- 
nyboje ir su jo paties šeimos ir buitiniais poreikiais. Be 
to, jos daug pasako apie Egipto žemės ūkį, amatus, žve- 
jybą. O fauna ir flora vargu ar galėtų būti geriau pavaiz- 
duota mūsų laikų menininkų. 

Mereruka buvo VL-sios dinastijos faraonų rūmų ce- 
remonierius. Jo masiaba didžiulė ir labai puošni. Turi 
net 30 kambarių su spalvingomis freskomis. Mereruka 
žmona Hert-Wated-Chet turi šešių kambarių kapą, o sū- 
nus Meri-Teti — penkių. Kambariuose kadaise buvo 
maistas, gėrimas — priemonės džiaugtis gyvenimu Ana- 
pus. Dabar jie tušti. 

Ptahotep buvo valstybininkas faraono Isesi valdymo 
metu (V-toji dinastija). Jo mastabos koridoriai ir salės 
išpuošti reljefais, freskomis ir hieroglifais. Tarnai, šunys, 
beždžionės, kartu su muzikantais ir šokėjais bei nykštu- 
kais (neūžaugos egiptiečius labai stebino) parodomi kar- 
tu su šeimininku šventovėje, prie pietų stalo, provincijų 
lankyme ir faraono tarnyboje. 

Esiptietis senovėje turėjo būti didelis optimistas. Sa- 
vo pasiruošimu gyventi Anapus jis bandė paneigti mirtį. 
Visa bėda, kad pomirtinis gyvenimas buvo toks brangus. 
Be to, ne visiems prieinamas. O Egipto nuosmūkių metu 
piramidžių ir mastabų plėšikai vertė suprasti, kad mirties 
paneigti neįmanoma. 

Gizeh piramidės nuo Nilo pakrantės. 

Įėjimas į Cheopso piramidę (žr. kairėje). 


Piramidžių lankytojai. 
Kupranugaris Mozė su savininku Suleiman Paša. 

Miįslingojo sfinkso profilis: 
faraono įvaizdis su žmogaus galva, liūto kūnu. 


Gizeh piramidės, žiūrint iš lėktuvo. 

Piramidžių trijulės papėdėje. 


PAS GIZEH TREJETUKA 


Egipto saulė jau slinko vakaruosna, kai pasiekiau 
Gizeh. Cheops, Chefren ir Mykerinos piramidės yra mū- 
suose bene geriausiai pažįstamos. 

Faraonas Cheops (IV-sios dinastijos) sau kapą pa- 
sistatė maždaug apie 2690 m. prieš Kristų. Statybai kalk- 
akmenį ėmė iš Mohattam kalnų rytinėje Nilo pusėje. Prie 
statybos dirbo apie 100,000 darbininkų per 20 metų. Jie 
čia sutempė ir eilėmis vienus ant kitų surikiavo maždaug 
214 milijono vienodo dydžio akmens gabalų, kurių kiek- 
vienas sveria apie 214 tonų. Piramidės aukštis dabar yra 
137 metrai (kadaise 1471), o vienas jos šonas turi 230 
metrų ilgumo. Cheops piramidė apima 53,000 kvadrati- 
nių metrų. Masyvus kapas dievui-faraonui! 

Į piramidės vidų galima įeiti. Šiauriniame jos šone 
yra skylė, kurią prakalė arabų kalifas El-Manum. Mat, 
jam buvo parūpę galimi turtai sarkofago kambary. 

Per šią skylę į piramidės vidų patekti yra labai sun- 
ku. Tiesa, dabar ji apšviesta elektrine šviesa, bet, būdama 
žema, verčia susikūprinti. Be to, tvanki šutra vargina, ir 
nosis piestu stojasi dėl nejįprasio kvapo. Tačiau turistų 
pilna. Yra daug sukriiusių. Ypač storiems nelengva. Vie- 
nus paveikia šutra, o kitus — uždara vieta ir jos ankš- 
tumas. 

Man ši jau antroji proga pasveikinti dievą-faraoną 
Cheopsą. Todėl, daugiau vietą pažindamas, galiu ir kitus 
paraginii drąsos nenustoti. 

Piramidės viduje yra nedidelis kambarys su tuščiu 
ir perskeltu sarkofagu. Faraono mumijos ir turtų jau se- 
niai nebėra. Jais pasirūpino piramidžių plėšikai dar prieš 
Kristaus laikus. 

Cheopso piramidę jau buvau matęs 1958 metų vasa- 
rą. Tada turistų tiek daug nebuvo. Pamenu, kad kone bė- 
gomis užlipau ir ant piramidės viršūnės. Ir dabar širdis 


337 


smarkiai suplakė, aną dieną prisiminus! Užlipti į Cheop- 
so piramidę yra nuostabus išgyvenimas. Negaila nei pra- 
kaito, nei laiko. 

Šiuo metu ant piramidės lipti iš lauko nebeleidžia- 
ma — pavojinga. Antra vertus, vargu ar pati piramidė il- 
gai pakelių tokį turisių antplūdį: juk lašas po lašo ir ak- 
menį pratašo. .. 

Chefren piramidė yra šiek tiek jaunesnė už Cheopso 
(2650 m. prieš Kristų) ir bent 13 metrų už ją žemesnė. 
Kadaise jos rytiniame šone buvo Mirusiųjų šventovė. Iš 
jos ėjo dengtas takas į Sfinkso šventovę. 

Sfinksas yra tupinti liūto su žmogaus galva akmeni- 
nė figūra. Tai faraono ir jo galios įsakinėti įvaizdis. Nū- 
nai spėliojama, kad šis didysis sfinksas buvo Chefren 
paminklas sau. Arabai jį vadina Abu el-hol — Baubu, ar- 
ba Baidyklės tėvu. Ne veltui jis didžiuoju sfinksu vadina- 
mas: jo aukštis — 20 metrų, o plotis — 7314. Be to, jis 
ne iš gabalų sulipdytas, bet iš vieno milžiniško smiltainio 
akmens ištašytas. 

Senovės egiptiečiai sfinksą savo kalba vadindavo 
šešep-ankh — gyvuoju atvaizdu. Jiem sfinksas buvo die- 
vybės ir amžinojo gyvenimo atvaizdas, nes jame kartu at- 
pažino ir dievą faraoną, ir liūtą, ir žmogų. Ilgainiui sfink- 
so ryšys su faraonu Chefren buvo užmirštas, ir šiam mil- 
žinui buvo duotas vardas — “Horus ant Vakarų horizon- 
to“. Faraonai save tapatino su Horu, dievu su sakalo gal- 
va, Izidės ir Ozirio sūnum. Sfinksas tapo mįslingu Gizeh 
piramidžių sargu. 

Ir mūsų kalboj sfinksas yra paslaptinga būtybė, pa- 
slaptingas žmogus ir iš viso, paslaptingumo įvaizdis. Šį 
stinkso įvaizdį pasiskolino ir vakarinės Azijos tautos bei 
graikai. Azijoje sfinksas tapo gyvulio ir paukščio mišrūnų 
— sparnuotu gyvuliu. Graikijoje sfinksas net lytį pakeitė, 
—tapo Sfinkse, pikčiurna moterim su sparnais. Mat, grai- 

kai, nebežinodami tikrosios šešep-ankh žodžio prasmės, jį 
surišo su savo kalbos veiksmažodžiu, kuris reiškia “smaug- 
ti". Karaliaus Edipo legendoje Sfinksė kaip tik ir yra 
smaugianti pikčiurna su sparnais. Anot legendos, ji mėgo 
tupėti ant uolų palei Tebų miestą ir užkabinėti vyrus su 
misle: “Kas yra tas padaras, kuris ryto metą ant visų ke- 
turių vaikščioja, dieną dviem pasitenkina, o vakare trimis 
pasiramsčiuodamas eina?“ Tik tas, kuris mįslę įspėdavo, 
išlikdavo gyvas. Atsakymas į Sfinksės mįslę — “ Žmogus". 

Mykerinos piramidė irgi senutė. Statyta 2600 m. pr. 
Kr. Tačiau ji mažiausia tarp Gizeh milžinų. Mažiau kas 
ją aplanko. Todėl čia daugiau tylos ir švariau. 

Žydų politikuotojai savo kalbose ne sykį skundžiasi 
ir giriasi, kad jų protėviai kadaise buvo verčiami dirbti 
plytas ir prakaituoti prie piramidžių statybos. Tai tik re- 
torika! O gal ir istorijos nepažinimas? Abraomui esant 
Egipte, piramidės jau buvo tūkstančio metų amžiaus. O 
Mozės laikais piramidės jau buvusios net keliskart api- 
plėštos. Labai galima, kad iš jų Mozė mokėsi Egipto se- 
novės istorijos. 

Izraeliečiai, pagal Išėjimo knygą, tapo Egipto bau- 
džiauninkais Seti I ir Rameses II (XIX dinastija) valdy- 
mo metu. Tada jie buvo verčiami dirbti plytas ir statyti 
Pithom ir Rameses javų sandėlius. Tai buvo XIII a. prieš 
Kristų. Archeologija Šventraščio pasakojimą patvirtina. 


AR GALI EGIPTIETĖ TURĖTI KETURIS VYRUS? 

Po dienos piramidžių paūksmėje smagu grįžti į vieš- 
butį — Čelubatrą. Patarnautojai, nieko nedelsdami, pri- 
mena, ką jie gero padarė kambary: vienas sakosi lovą pa- 
taisęs, kitas — batus nudulkinęs, trečias — langines nu- 
leidęs. Supranti, kad reikia duoti bakšišą. 

Perku pašto ženklų viešbučio raštinėje. Paprašau de- 
šimt. Gaunu tik devynis. Pagalvoju, kad tai apsirikimas. 

Esnas ia na akos sia is 


Todėl ir primenu patarnautojui. Jis šiek tiek sutrinka ir 
pasidaro erzlus, bet numykia, kad šiuo metu daugiau paš- 
to ženklų neturįs — kai gaus, aineš į kambarį. Supranti, 
kad dešimtasis — bakšišas jam. .. 

Restorane sėdžiu prie stalo kartu su egiptiečių pora 
iš Aleksandrijos. Malonūs, pilni smalsumo. Sakosi šeimos 
dar neturį, todėl norį pažinti savo kraštą. Vyras perdėm 
santūrus, o moteris giriasi pažanga ir moters išsilaisvini- 
mu Egipto visuomenėje. Pokalbio metu netyčia man iš- 
sprūsta klausimas: Ar gali moteris tekėti už trijų ar ke- 
turių vyrų? Ar gali moderni egiptietė pradėti skyrybų 
bylą? Mat, musulmonas vyras gali vesti keturias moteris. 
Vyras prapliumpa juoku, o ji — ima pasakoti apie atgims- 
tančią papiruso pramonę. 


Į NILO AUKŠTUPĮ — EGIPTO AUKŠTAITIJAĄ 


Kairo veidas turi vietos ir senom, ir jaunom raukš- 
lėm. Jis daro gilų įspūdį. Koks atkaklus turi čia būti žmo- 
gus! Kiek čia reikia drąsos būti žmogum varge! 

Čelubatrai sudiev sakyti buvo įdomu ir nejauku. Pa- 
tarnautojai jauste nujaučia svečio planus. Jų gi visas spie- 
čius. Vėl kiekvienas jų primena, kad jis buvojimą čia pa- 
darė malonų. Suprask, kad vien su “šiukran" (ačiū!) ne- 
apsieisi. Pasiteirauju, kas yra mano aukšto patarnautojų 
prižiūrėtojas. Palikdamas kambarį, kitiems matant, jam 
paduodu visiem skirtą bakšišą. 

Viešbučio raštinėje sąskaitos paruošti neskuba. Atro- 
do, kad tyčia delsia, nes laukia žinios iš kambarinės, ar 
kas nesudaužyta, ar ko netrūksta kambary. Pagaliau ji 
atskuba. Matyt, praneša, kad viskas tvarkoj, nes raštinės 
tarnautojas su giliu galvos palenkimu primena, kad jis 
nuolat stengiasi patarnauti. Sąskaitos, net ir atsiskaičius, 
nepaduoda. Tenka maloniai jam priminti, kad ji man la- 
bai naudinga. 

Durininkas jau ieško taksio. Skuba, nes nori gauti 
dvigubą bakšišą. Taksistas turi su juo uždarbiu dalintis, 
o keleivis ramiai neišvažiuos nieko nedavęs. 


LĖKTUVU VIRš NILO IR SAHAROS 

Skrendu pirmusyk Egipto lėktuvų vidaus linija. Jau 
popietė. Keleivių maža, bet jie iškilūs ir svarbūs. Kai ku- 
rių uniformų anipečiai linksta nuo žvaigždžių. Užtat ir 
tikrina ne tik pačius keleivius ir jų mantą, bet ir pačius 
tikrintojus. Pasiebiu, kad yra ir ginkluota palyda. Tik ne- 
aišku, ar ji iškiliuosius keleivius lydi, ar apskritai lėktuvą 
nuo nesvetingų užmačių nori apsaugoti. Skrendam į As- 
wan, kuris yra apie 880 km į pietus nuo Kairo. 

Akimis seku Nilą, kuris šmaikščiai flirtuoja su Sa- 
hara. Kai kur pilkumu padažytas mėlynas vanduo, besi- 
raitydamas lėkštame paviršiuje, sukuria kilpas. Ten pal- 
mių miškelis, kvadratais išdalinta žemė, moliniai ir plokš- 
čiastogiai namukai. Kur Nilas be vingių, ten Saharos smė- 
lis smaginasi pačioj jo pašonėj, palei vandenį ant pa- 
plūdimio. 

Mintimis bandau apsiprasti su žmogaus pastangomis 
šiame krašte ne tik pažaboti vandenį ir smėlį, bet ir laiko 
tėkmę. 

Kas yra laikas? Kas yra tie 5500 metų? Kalbam apie 
praeitį, bet ji tėra tik atminties turtas. Kalbam apie ateitį, 
bet ji dar tik laukiama. O dabartis gi tokia trapi — ju- 
danti kryžkelė. 

Egipto praeities prisiminimai labai gausūs. Juos nei 
paliesti galima. Sukurdamas istoriją, Egiptas davė laikui 
prasmę. Saulėtekis ir saulėlydis, vasara ir žiema, dinas- 
tijos gimimas ir žlugimas. .. Laikas net pastovųjį Egiptą 
neramų daro — egiptietis čia išgyvena savo saulėtekį, vi- 
durdienį ir saulėlydį, ir dabartis nesiliauja jo tempti ant 
drąsaus vargo kurpalio. 

Egiptui drąsos netrūko ir netrūksta. Džiugus pajėgu- 
mas sukurti tautą su nuostabia civilizacija Nilo slėny šne- 
kinte prašnekina Egipto svečią. 

Lėktuvas leidžiasi Luxor mieste. Jau skridom 45 mi- 
nutes. Sustojam tik trumpam. Luxor graikai Thebes vardu 
vadino, o prancūzai, Napoleono vedami, jam Karnak var- 
dą davė. Čia vėl grįšiu po išvykos į Egipto aukštupį. 

Nuo Luxor iki Aswan trunkam tik 25 minutes. As- 
wan orauostis yra vakariniame Nilo šone ir tolokai nuo 
miesto. Čia pat ir garsioji Aswan užtvanka, kurią egiptie- 
čiai, Sovieių Sąjungos padedami, pažabojo Nilą. Lėktuvo 
patarnautojas primena, kad negalima fotografuoti. Po to 
ima pasakoti apie pačią užtvanką. Užtvankos pylimas Ni- 
lą sustabdo lenkta nugara. Jos ilgis yra net 355 km. Ma- 
tau ant jos platų vieškelį su automašinomis. Uživanka, tę- 
sia patarnautojas, yra 500 km ilgio dirbtinis ežeras, di- 
desnis už Libano valstybę. 

Daugiaspalvis užtvankos vanduo karštoje popiečio 
saulėje gaubiasi pilka drėgmės skraiste. Gelionos smėlio 
kopos užtvankos šonuose pradeda juosti. Čia vanduo, žmo- 
gaus padedamas, drėkina smėlį ir paruošia klajojančiai 
sėklai. Drėgmė Saharą keičia. Nilas, žmogaus pažabotas, 
sulėtėja ir užtvanką pripildo savo nuosėdomis. “Tai nau- 
jos bėdos“, — porina patarnautojas. “Mes jas nugalėsim", 
— drąsiai tvirtina. 

Minutė, kita, ir esame orauosčio pastate. Senas gra- 
mozdiškas laužas — gero ūkininko daržinė. Ir čia, kaip ir 
Kaire, “paslaugių" gidų netrūksta. Tačiau jie gudresni, 
— turi savo artelę. Vienas kitam jie nekanda. 

Noriu pasižmonėti pačiame Aswan mieste, nusidan- 
ginti į Abū Simbel ir leistis žemupio link, nors iki Tell el- 
Amarna. Pasilygės pasirenku gidu gražiai angliškai kal- 
bantį vaikiną. Sutariam dėl kelionių. Pats jis automobilio 
nevairuoja. Turi šoferį. 

SAULĖ ŠULINIO DUGNE... . 


Aswan mieste yra tik 80,000 gyventojų. Nuo pat 
Esipto istorijos pradžios jis buvo vartai į centrinę Afriką. 
Ir romėnai, ir graikai Aswan laikė savo imperijos pasie- 
nio miestu Afrikos žemyne. Kadaise Aswan šulinys padė- 
jo Aleksandrijos mokslininkui Erastotenui išmatuoti Ze- 
mę ir jos skersmenį. Tai padarė, sužinojęs, kad čia vidur- 
dienio saulė atsispindi giliausio šulinio dugne. Nūdien 
karšta Aswan saulė patraukia turtuolius iš šiaurės, orui 
atšalus. 

Negaišdamas susirandu burlaivį, kurį egiptiečiai va- 
dina feluka, kelionei ant Nilo. Feluka naudojosi ir farao- 
nai, ir valstiečiai. Mat, Nilas abejiem buvo pagrindinis 
krašto vieškelis. Du įgudę vyrai, Abdul ir Habib, meist- 
riškai panaudoja net mažiausią vakaro vėjuką. Aukštos ir 
plačios burės eikliai tempia laivelį Seti I pasroviui, prieš 
srovę, nuo vieno į kitą upės šoną ir atgal. 

Nilas gimsta dviejuose kraštuose: Etiopijoj vasaros 
liūčių metu — Mėlynasis, Ugandoj pavasario ir rudens 
lietuje — Baltasis. Abu draugėn suteka prie Khartoum 
miesto Sudane. Nilas — ilgiausia Žemės upė: 6500 km. 
Tai upė, kuria galima pasitikėti. Senovės egiptiečiai net 
savo kalendorių galėdavo jos dėka patikrinti. Mat, metinis 
potvynis yra labai punktualus. 

Nilą sutrikdo penketas krioklių. Du iš jų teko ma- 
tyti: vienas prie Aswan, o kitas šiek tiek žemiau Abū 
Simbel (maždaug 300 km į pietus). 

Feluka grakščiai sukinėjasi apie Elephantine — 
Dramblio salą. Tikrai ji drambliškai atrodo iš priekio. 
Uolose gali atpažinti ne vieną dramblį, o visą dramblių 
bandą. Kadaise ant šios salos žydai, pabėgėliai iš Pales- 
tinos, turėjo savo koloniją su šventykla (VI a. pr. Kr.). 
Sala siaurutė, bet ilga, — turi net 2 km ilgumo. Pietinia- 
me jos gale išlipu, nes mane domina Nilometras ir Romos 

imperatoriaus Trajano (98-117 m. pr. Kr.) šventyklos li- 
kučiai. Pasitinka egiptietis griuvėsių sargas. 

Iš sargo kalbos ir žiningumo pajuntu, kad jis nėra 
paprastas griuvėsių sargas. Pasirodo, kad jis diplomuotas 
archeologas. Smagu buvoti Elephantine saloje ir įsiklau- 
syti į griuvėsių kalbą. Gaila tik, kad laiko maža. Nuo kal- 
velės saloj matau ir kitą salą, Kitchener, anglų generolo 
ir Khartoum mūšio didvyrio vardu vadinamą. Be to, ir 
abu Nilo krantai iš čia ryškesni. Aswan miestas driekiasi 
rytiniame upės šone. Gęstanti saulė išryškina uolėtas pa- 
šlaites toliau į rytus nuo miesto. Savo spalvingumu jos 
man priminė Rosengarten — Tirolio Dolomitų kalnuose. 
Klausiu, ar ten tikrai uolos, ar ne miražas. Bičiuliu tapęs 
griuvėsių sargas juokdamasis užtikrina, kad tai tikro rau- 
dono granito uolos ir turtingiausia granito skaldykla vi- 
same Egipte. “Iš ten", sako, “faraonai ėmė granitą sau 
įamžinti.“ 

Pirmasis Nilo krioklys, žmogui užtvanka upę paža- 
bojus, nebėra įspūdingas ir putotas. Tik kur ne kur iš upės 
kyšo uolos, o pati upės vaga atrodo lyg įžulni kalnų pa- 
šlaitė. 

Abdul ir Habib — dėdė ir seserėnas. Habib dar tik 
paauglys, su vos vos besikalančiais ūsiukais. Tačiau mik- 
lesnio berniuko nesu matęs. Besisukinėjant po Nilą, viena 
burė ūmai susimaišė. Kilo pavojus pasinerti su visa felu- 
ka upės srovėj. Habib tuoj atsirado ant burės stiebo. Me- 
džio kamienu aukštyn repečkintis nėra lengva, o čia tik 
lieknas ir lygus, saulės ir vėjo nuobliuotas judąs burės 
stiebas. 

Viešbutin grįžau tik saulei nusileidus. Sunku atsi- 
plėšti nuo saulėlydžio palei Nilą. Saulė, palengva skęsda- 
ma Saharos smėlyje, sukuria ant jo auksinį taką ir virsta 
ugnies durimis į Vakarus — mirusiųjų Anapus. Saulei 
nuskendus smėlyje, ūmai Nilas ir Sahara ima garsiai ne- 

rimti. Vanduo, vakaro vėjuko prašnekintas, lyg šiaušiasi 
dėl kelionės šiaurėn, kur turės mirti, pamaitindamas Vi- 
duržemio jūrą, o smėlis, vakaro vėją pajutęs, iš džiaugs- 
mo šokti bando. Šokdamas dainuoja ir skundžiasi. Gal 
saulėlydy kartu su senovės egiptiečių mirtį jaučia? Už- 
miegu Saharos raudos besiklausydamas. 

Paryčiu mane pažadina žvejo rauda ant Nilo. Dyku- 
ma jau nutilusi. Ir oras tyrutėlis. Drėgmės skraistė, tas pil- 
kasis Aswan užtvankos burbulas, nakties vėjo išdžiovinta. 


ABŪ SIMBEL: RAMESES II PAMINKLAS SAU 

Rameses II (1290-1224 m. pr. Kr.) man gerai pa- 
žįstamas iš Šventraščio studijų. Išėjimo knygoje apie jį 
rašoma: “Atsirado Egipte naujas faraonas, kuris nieko 
nežinojo apie Juozapą. Jis tarė savo tautai: “Štai izraelie- 
čiai yra gausesni ir galingesni už mus. Eikim, užgoškim 
juos gudriai, kad kartais dar labiau nepadaugėtų ir, karui 
prieš mus kilus, neprisidėtų prie mūsų priešų“. .."* (1,8- 
10). Rameses II vargino izraeliečius baudžiava, o jo rink- 
tinės divizijos vijosi izraeliečius Išėjimo metu iki pat Pa- 
piruso jūros. 

Memphis griuvėsiuose mačiau Rameses II gulintį pa- 
sliką granito statuloj, o Kaire, prie geležinkelio stoties, 
stovintį su mįslingu veido šypsniu. Panilėj, prie Abū Sim- 
bel, nugalėjęs hetitus prie Kadeš miesto, Sirijoj, pasistatė 
sau iškilų paminklą. Egiptą jis valdė 67 metus. Jo būta la- 
bai spalvingo. Pasakojama, kad jo hareme buvo keturios 
jo dukros. Ką bekalbėti apie šiaip moteris iš Egipto ir 
kitų kraštų! Ir jo šeima buvo labai gausi: 92 berniukai ir 
104 mergaitės! Dvylika sūnų mirė prieš jo mirtį, o sūnus 
Merneptah jau buvo paliegęs senukas, kai tapo jo įpėdi- 
niu. Jo mumiją aplankiau Kairo muziejuje. Prieš porą 
metų ji buvo nuvežta į Paryžių pas gydytoją. Mat, buvo 
ėmusi pelėti ir apaugti samanomis. 

Memfio kasdieninis gyvenimas. 


alabastro sfinksas Memfio griuvėsiuose 


Senovės aidai: 


Seniausia piramidė Memfio kapinėse. 


Nūdienis Memfio vaizdas. 


Abū Simbel galima pasiekti dviem būdais: arba lėk- 
tuvu, arba hidrofoiliniu laivu. Kelionių biure paaiškėjo, 
kad vasaros metu reikia skristi, nes laivas nekursuoja. 
Mat, kaitra išretina turistų eiles. 

Viešbučio valgomajame patarnautojai bando susido- 
roti su gelsvomis dulkėmis. Nakties vėjo vejamos, jos įsi- 
veržė vidun net ir per sandariai uždarytas duris ir langus. 
Svečiai bijo duoną kąsti, nes dantyse girgžda smėlis. Jau 
šeštą valandą ryto esu pakely į Aswan orauostį. “ Paslau- 
gusis“ gidas mane nustebino, laiku atvykdamas manęs pa- 
imti. Kartu keliauja ir dvi turistės iš Kanados. 


Aswan apylinkės — karinė zona. Spygliuotų vielų 
tvoros su zigzagais, užtvaros ant vieškelio su karo policija, 
šalmuoti kareiviai džipuose — dažnas reginys. Mūsų au- 
tomobilis niekur nestabdomas. Ant priekinio lango kabo 
leidimas. Tačiau gidas, matyt, yra viskam pasiruošęs, nes 
iš mūsų paprašo ir rankose nuolat laiko mūsų pasus, bi- 
lietus ir leidimą šiandien skristi į Abū Simbel. 

Kelionė lėktuvu iš Aswan į Abū Simbel trunka tik 
pusvalandį. Nusileidus, dar pusvalandį reikia važiuoti au- 
tobusu iki Rameses II paminklo. Neįprasta stebėti smėlio 
pusnis ant vieškelio ir dykumą, kuri virpėte virpa saulėje. 

Prisimenu Neringą. Kadaise per jos kopas bėgiota, 
nuo Baltijos jūros iki pat Kuršių marių nubėgta. Gaivioj 
pajūrio vėjuko draugėj. 

Saharos smėlio kopos beribės. Iki Atlanto vandeny- 
no nuo čia yra tūkstančiai mylių! 

Temperatūra prie Abū Simbel šiandien tik 45“C. 
Saulėje virpanti dykuma patraukia savo mįslingumu, bet 
ir atstumia. Atrodo tokia beširdė ir negailestinga. Imu iš 
kišenės nosinaitę, suvilgau vandeny ir, mazgus jos kam- 
puose surišęs, pasidarau galvai drėgną vėsintuvą. Kitaip 
smegenys ims virti. 

PLAČIALŪPIS RAMESES II . 


Abū Simbel paminklai — Rameses II ir Neferiari 
—- yra vakariniame Nilo šone, palei pat Aswan užtvanką. 
Abu jie, kaip faraonui ir jo žmonai dera, iškiliai sėdi už- 
tvankos pakrantėje. Akis verią spalvų kontrastai aplinkoj 
ir plepi tyla mane šnekinte prašnekina. 

Einu arčiau prie Rameses II paminklo. Kolosų kvar: 
tetas — keturios nuo smiltainio akmens neatskirtos Ra- 
meses II statulos — jau 3200 metų kas rytą sveikina Re 
(Saulę) ir Amun (gaivų Vėją). Kiekviena statula — 1200 
tonų, 20 metrų aukščio ir su dviguba Egipto faraono ka- 
rūna. Ir statulų lūpos pagal veidą: kone vieno metro! Ra. 
meses II — plačialūpis! Vienai iš statulų jau trūksta gal- 
vos. Amžiai bus ją nuritinę. Statulų tarpkojuose stovi ma- 
žutės Rameses II šeimos narių statulėlės. 

Paminklo viduryje, nišoj virš portalo, matau statulą 
vyro su sakalo galva ir saulės skrituliu ant jos. Tai Egip- 
tui būdingas įvaizdis. Juo faraonas sutapatinamas su 
Amun-Re, arba Akiračio viešpačiu. 

Pačią paminklo fasado viršūnę puošia babūnų — be- 
simeldžiančių beždžionių — grandinė. Egiptiečiai bež- 
džiones labai gerbė ir laikė sau pavyzdžiu. Mat, jos, vos 
Amun-Re rytą pasirodžius, panilės miškeliuose ima mai- 
vytis ir babaliuoti. Anot egiptiečių, babūnai yra patys pir- 
mieji, kurie garbina Saulėtekį šokiu ir malda. 

Rameses II buvo monarchas absoliutas. Be to, jis bu- 
vo savo tautai dievų sūnus. Save patį garbindamas, jis sau 
statė didingus paminklus visame Egipte. Net savo tėvo 
Seti I Abydos šventovėje jis hieroglifais save įamžino: 
“Pats Re... man davė šį krašią, kai aš dar nebuvau 
gimęs. ..* Mat, Seti I buvo padaręs į savo koregentu, jam 
dar vaiku esant, norėdamas “matyti jo iškilią didybę“. 
Būdamas koregentu, Rameses II turėjo vaidmenį valsty- 
biniame gyvenime ir net turtingą haremą jau vaikystėje. 

Rameses II paminklas Abū Simbel vietovėje. 


Ir kariauti jam teko įgusti. Tapęs savarankišku faraonu 
ir karvedžiu, jis gynė Egiptą nuo hetitų, kurie, neišsitek- 
dami Mažojoj Azijoj, užkabinėjo kaimynus panilėje. Abū 
Simbel paminklo sienos viduje yra knyga, kurie hierogli- 
fais ir piktogramomis aprašo Rameses II žygius prieš 
hetitus. 

Aštrios saulės vejamas, slenku paminklo vidun. Nuo 
slenksčio portale iki šventojo kambario yra 55 metrai. 
Šventovė Nilo pakriaušės urve. Aštuonios 10 metrų kolo- 
nos teikia prieškambariui galerijos nuotaiką. Ir čia prie 
kiekvienos kolonos stovi Rameses II. Jo nugara vis prie 
kolonų prilipus. Tiesa, viduj jis kur kas mažesnis. 

Už Brie aiabario pasiekiu salę, kuri yra bent dvi- 
gubai platesnė. Darosi vėsiau. Šviesos maža. Šiek tiek jos 
įsiveržia per portalą. Bet ji pajėgia sukurti tik prieblandą. 
Elektrinė šviesa kukliai apšviečia raštus ir paveikslus ant 
sienų. 

Pačiame šventovės gale mažutis šventasis kambarys. 
Čia, aslos viduryje, stovi ketvirtainis akmuo dievų laive- 
liui padėti. Ant akmeninio suolo, palei galinę sieną, die- 
vų tarpe sėdi ne kas kitas, kaip Rameses II. 

Dukart į metus — spalio 20 ir vasario 20 — tekan- 
čios saulės spinduliai atskuba tiesiai per portalą į šį šven- 
tąjį kambarį sėdinčių dievų pasveikinti. Ir čia pajunti Ra- 
meses II dievišką savimonę. Tekančia saule jis dalinasi 
tik su dešinėj sėdinčiu Tebų Amun-Re. Memphis Ptah ir 
Heliopolis Re-Harakhtis, arba Saulės-Akiračio viešpats, 
turi pasitenkinti prieblanda. 

Hieroglifai sienose primena, kad Rameses II “galin- 
ga ranka siekia visus kraštus, kardu parūpindamas minias 
darbininkų". Reljefai ir freskos rodo Rameses II Kadeš 
mūšyje prie Oronto upės, Sirijoj (1288 m. prieš Kristų). 
Reljefus lydi įrašai, kurie vaizdžiai atpasakoja mūšio ei- 
gą. Pasirodo, kad Rameses II armija turėjo keturias divi- 

zijas su dievų vardais: Amun, Pre, Ptah ir Seth. Faraono 
armija žygiavo šiaurės link palei Oronto upę. Pagauti he- 
titų žvalgai meluodami įtikino faraoną, kad jų pagrindi- 
nės jėgos dar kažkur toli šiaurėje. Tuo tarpu jos jau ruošė 
pasalas prie Kadeš. Faraonas, norėdamas savo karius pa- 
ilsinti, sparčiau pirmyn žygiavo tik su Amun divizija. Ki- 
tos trys iš lėto slinko paskui. Hetitam to ir tereikėjo. Fa- 
raonas jų pinklėse! 

Rameses II hieroglifuose didžiuojasi savo dieviška 
drąsa: “Mano didenybė buvo vienas... o niekšas Haiti 
(hetitų) vadas saugomas armijos. . ., tirštos, kaip smėlis. 
Po tris kareivius buvo ant vieno (hetitų) vežimo. .., jie 
buvo ginkluoti iki dantų. Mano didenybė užsivilko šar- 
vus. .. ir šuoliuote įšuoliavo į priešų eiles... vienui vie- 
nas... !* Faraono drąsa, atrodo, padėjo laimėti sunkų 
mūšį, kone gyvybę jo drąsa jam kainavo! Užtat jis ir gi- 
riasi Egipto paminkluose. Įdomus tas Rameses II. Nesi- 
nori palikti jį šventajame kambary. Čia ne tik vėsu, bet 
ir įdomu. Rodos, užmerk akis ir įsiklausyk į istorijos ban- 
gų šnekėjimą, lūžius, pervartas. 

Rameses II nemėgo būti vienas. Abū Simbel vienu- 
moj šalia paminklo sau pastatė paminklą ir savo “ gražia- 
jai draugei" — žmonai Nefertari. Ji buvo tapusi jo žmona 
dar prieš jam atsisėdant į faraono sostą. Ir pirmąja žmona 
ji išliko haremo žmonų minioj. Rameses II meilė žmonai 
Netertari, iš paminklo sprendžiant, bus buvusi perpus ma- 
žesnė, negu meilė pačiam sau. 

Ir čia šventovės fasade statulos iš smiltainio akmens. 
Tačiau jos stovi, o nesėdi. Be to, dvi jų — Nefertari, o ke- 
turios — Rameses II. Kiekvieną Nefertari iš šonų supa po 
du Rameses II! Jos karūnos dalim yra karvės ragai su 
saulės skrituliu jų tarpe. Tai dievės Hathor įvaizdis ir 
ženklas. 

Dievė Hathor — meilės ir gimdymo dievė. Be to, ji 

viešpatauja laime, muzika ir šokiu. Kūdikiui gimus, šako 
egiptiečių religija, net septynios Hathor susirenka prie 
lopšio apspręsti jo ateities. Hathor — daugiaprasmė: mo- 
teris, motina, žmona. . ., sostas. Mat, soste gimsta dievas - 
faraonas. 

Nefertari šventovės gilumoje mane pasitinka reljefas. 
Dvi dievės — Hathor ir Izidė — vainikuoja Nefertari die- 
viškumo vainiku. Ant kolonų atpažįstu du, nuolat kartu 
rašomus ir neatskiriamus, vardus: Rameses II ir Nefer- 
tari. Paminklas meilei, daugiaprasmei meilei. 


TECHNOLOGIJA IR ABŪ SIMBEL 


Aswan užtvanka grasino Abū Simbel paminklam. 
Tarptautinių pastangų dėka (UNESCO) jie buvo išgelbė- 
ti. Archeologai ir inžinieriai paminklus iškirpo iš Nilo 
pakriaušės, sukarpė juos į gabalus ir perkėlė aukščiau bei 
atokiau nuo užtvankos. Rameses II ir Nefertari palipo 64 
metrus ir pasivaikščiojo 180 metrų. 

Nežinau, kuo gėrėtis: praeitim ar dabartim. Ir vie- 
nur, ir kitur jaučiu įsakmią žmogaus miniį ir ranką. Ne- 
jučiomis tari: “Kas yra žmogus?" Jis viešpatavo Nilo slė- 
nyje, jis viešpatauja dabar. .. Rameses II ir Neieriari vėl 
stebi Saulėtekį! 

Dabartis kelionėje yra labai įsakmi. Autobusas, kuris 
prieš trejetą valandų mane atvežė prie paminklų, jau vėl 
čia. Laikas grįžti į karinį Abū Simbel orauostį skristi į 
Aswan. 


TAKSIU PALEI NILA: KOM OMBO, EDFU, LUXOR 


Ir Aswan orauostyje dabartis įsakmi. Gidas laukia 
su taksiu. Sako, pats važiuoti su tavim negaliu. Žinau, kad 
tau svarbu pažinti Egipto praeitį ir archeologiją, todėl ir 
parūpinau geresnį gidą, negu aš. 

Mano gidas kelionei palei Nilą yra Laila — arche- 

ologijos siudentė iš Kairo universiteto. Malonaus veido, 
europietiška bliuzele ir sijonuku, šiaudine skrybėle ant 
galvos. Skrybėlė plati, net pečius dengia. Labai šneki. 

Lailos šnekumas Abū Simbel įspūdžius priverčia 
trauktis į atminties gelmes. Artėjam į Aswan užtvankos 
riestąją nugarą. Nori ją man iš arti parodyti. Pasakoja 
apie užtvankos statybą. 

Užtvankos istorija, sako Laila, turi daug ko pasakyti. 
Ji prasideda su Sueco kanalo nacionalizacija 1957 metais. 
Tada Egiptą užpuolė trys kraštai: Anglija, Prancūzija ir 
Izraelis. Jungtinės Amerikos Valstybės padėjo užpuolikus 
iš Egipto iškrapštyti. “Tačiau mūsų“, ji sako, “nė Ameri- 
ka nesuprato, nes atsisakė mum padėti“? Tuo tarpu Sovie- 
tų Sąjunga “prašyte prašėsi, kad leistume jai mums pa- 
dėti", pabrėžia Laila. 

Sovietų Sąjunga sutarė su Egiptu pastatyti Aswan 
užtvanką. Tai turėjo būti atlikta dviejų penkmečių planu. 
Sudarius pirmojo penkmečio planą, sovietai tiksliai pagal 
susitarimą davė lėšas, statybai reikalingą techninį per- 
sonalą ir priemones. “Darbas ėjo pirmyn lyg ant mielių“, 
tęsia gidė. “Tik pirmajam penkmečiui pasibaigus, prasi- 
dėjo bėdos“, prideda. Pasirodo, kad šį kartą sovietai ėmė 
statyti savo reikalavimus. Girdi, mes įdėjom daug lėšų ir 
darbo bei planavimo, turit mums leisti mūsų įnašą apsau- 
goti nuo priešų. Kitaip sakant, sovietai atsisakė tęsti As- 
wan užtvankos statybą pagal ankstesnį susitarimą ir pa- 
reikalavo, kad Egiptas priimtų į savo teritoriją Raudono- 
sios armijos dalinius. “Ką mes galėjom daryti?!" ranko- 
mis už galvos imasi Laila. Anot jos, Nasser buvo gudrus ir 
sutiko. “Kitaip ir būti negalėjo!" prideda. Nutyla. Po 
minutės, žiūrėdama į galingą purslų debesį užtvankos pa- 
pėdėje, suaimanuoja: “Tada mes nesupratom, kas per 
žmonės yra tie komunistai!" 

Užtvanka yra nuostabi iš lėktuvo. Ji kur kas nuosta- 

besnė iš arti. Vakariniame pylimo šone yra baltas, lotoso 
žiedo formos paminklas su įrašu arabų ir rusų kalbomis. 
Imu į rankas foto aparatą. Laila skuba su “Fotografuoti 
draudžiama!" 

Prieš palikdami Aswan, dar užsukam į granito skal- 
dyklą. Kadaise čia buvo atskelti granito gabalai dievam 
ir faraonam įamžinti. Be to, čia gimė ir obeliskai. Vienas 
jų dar ir dabar tik pusiau gimęs. Negali atsistoti nes nu- 
gara tebėra suaugusi su granito kalnu. Tai neužbaigtasis 
Aswan obeliskas. 


GYVENIMAS NILO SLĖNY 


Važiuoti palei Nilą automobiliu — nelaukta staig- 
mena. Tikras nuotykis! Lėktuvu skrisdamas, matai tik 
Dievo duotas arba žmogaus padarytas žemės raukšles. Fe- 
luka plaukdamas, esi pakrančių stebėtojas. Bet, sėdėda- 
mas aplūžusiame automobilyje, kuris tingiai čiauksi palei 
Nilą, žinai, kad esi pietiniame Egipte. 

Dirbama žemė panilėj — siaurutis takelis. Viena ko- 
ja gali stovėti vešliame agurkų darže, o kita — dykumos 
smėlyje. Kaimelis seka kaimą. Vienkiemių nėra. Namukai 
iš molio. Statyti ne tik ant smėlio, bet ir iš molio! Lyg 
kregždžių lizdai vienas prie kito sulipdyti. Visas kaimelis 
— rusvai pilkas šašas žalioj panilėj. Dažniausiai kaime- 
lius supa molinė tvora. Prie namelių nėra kiemo su dar- 
želiu. Tik molinė asla, pilna dulkių. Vargu ar kas ją šven- 
tadieniais geltonu smėliu pabarsto. .. 

Liesos, ilgaragės karvės, juodos ožkos ir kresnutės 
avys eismo taisyklių nepaiso. Tik retkarčiais pakelia dul- 
kiną galvą ir, pečiais truktelėjusios, stipriai ją papurto, 
tarsi protestuodamos: “Ko čia baldaisi po kraštą, kuriame 
tiek mažai vietos!“ 

Kur ne kur asilas, o gal ir mulas, primerktomis aki- 
mis vėsesniame kamputy stovi. 

Musių labai daug. Jos lipie aplipa gyvulių akis ir 
snukius. Ir žmonėms daug vargo sudaro. Ginamasi nuo jų 
arklio uodegos arba karčių vėduokle. 

Musės Egipte labai įkyrios. Ana, moteris neša ant 
galvos ąsotį su vandeniu, ant nugaros krepšy kabo kūdi- 
kis, o ranka gal jau pusantrametį veda. Čia musėms tikras 
balius. Moteris neturi kuo nuo jų gintis. Musės naudojasi 
proga ant visų trijų veidų pasiganyti. Ypač skaudu matyti 
musėmis apgultas akis. Galbūt dėl musių Egipte tenka ma- 
tyti daug aklų žmonių. 

Gidė tyli. Pais matau daug vargo, triūso, džiaugsmo. 
Murzini ir pliki vaikai žaisdami krykštauja. Vienas su ki- 
tu lenktyniauja ir šokinėja į panilės kanalus. 


ŠVENTOVĖ DIEVUI KROKODILUI-SOBEK 


Už 70 km į šiaurę nuo Aswan yra Kom Ombo mies- 
tas su šventove dievui Sobek — Krokodilui. Taip, kro- 
kodilui! 

Egiptiečių religija turi savo šaknis gamtos išgyveni- 
me. Dievo nuojauta gamtoj, kuri kelia žmoguje nuostabą 
ir baimę, sunkte persunkė egiptiečio buitį — socialinį, 
politinį ir ekonominį gyvenimą. Visas žmogaus gyveni- 
mas, net mažiausia smulkmena, nuo tikrai būsiančio Nilo 
potvynio iki staigaus kačiuko nudvėsimo, egiptiečio įsiti- 
kinimu, buvo dievų rankose. Krikščioniškasis “Kas ceza- 
rio, atiduokit cezariui, o kas Dievo — Dievui" egiptiečiui 
būtų buvęs beprasmis patarimas. Jo cezaris buvo faraonas, 
o faraonas — dievas! 

Senovės egiptiečio Dievo nuojauta buvo pažadinama 
žėrinčių gamtos reiškinių nuostaba. Nuožmi liūto drąsa, 
švelnus karvės rūpestis veršiuku, krokodilo atspari jėga 
egiptietį ir stebino, ir baimino. 

Per nuostabą ir baimę gamta prašnekina Dievo nuo- 
jautą žmoguje. Nuostabos ir baimės išgyvenimu žmogus 

prasiveržia į daugiau, į aukščiau, į plačiau, — į Anapus. 
Žmogui yra įgimta pajusti nuostabą ir baimę. Anapusiš- 
kumas, arba transcendencija, veržimasis anapus žmogaus 
ir gamtos ribų yra visuotinis išgyvenimas. Egipte jis buvo 
perdėm apčiuopiamas. Senajam egiptiečiui gamtos gar- 
binimas sudarė iliuziją, kad žmogus yra savo likimo 
kalvis. 

Dievų atspindžiai — liūtai, jaučiai, krokodilai — 
buvo laikomi šventovėse. Kom Ombo šventovėje krokodi- 
lai naudojosi iškilia prabanga, drūtėjo ir klegėjo. Sobek, 
dievo Krokodilo, garbinimas prasidėjo Krokodilopolio 
vietovėj, Faiyum oazės pelkėse. Iš pelkių Sobek iškilo į 
dangaus skliautą, tapdamas Re, Saulės dievo, draugu. Jam 
skirta giesmė vadina jį “didžiu dievu, kurio akys žėri lyg 
du šviesos skrituliai; kurio dešinioji akis šviečia dieną, o 
kairioji — naktį; kurio dvi plačios akys apšviečia tam- 
sybes“. 


KAS YRA RELIGIJA? 


Laila man rodo į laikrodį. Jis nenumaldomas ir sku- 
ba pirmyn. Sobek ir krokodilo šventovių likučiai man ne- 
siliauja priminę, kad religija, arba Dievo ieškojimas gy- 
venime ar žmonijoj, ne sykį patenka į aklagatvį. Žmogus 
Dievo nuojauta kartais pamilsta daiktus, gyvulius, save 
patį, nes čia tiek daug nuostabos ir baimės. 

Krikščionybė išlaisvina žmogų iš gamtos garbinimo 
ir iš iliuzijos, kad žmogaus likimas yra sutirpti gamtoj. 
Krikščionis gamtos negarbina — Dievo su gamta netapa- 
tina, bet tiki gamtos Kūrėją ir mato jo pėdsakus gamtoje. 

Dievo ieškojimas yra lipimas į kalną. Lipimas lipi- 
mui nelygus: vieni įžvalgūs, kiti grabaliojasi, treti visai 
nežino, ką darą. Visi, tiesa, lipa, bet kiek skirtumo jų 
lipime! 

Nėra žmogaus, kuris neieškotų Dievo, nes žmogui į- 

gimta Dievo ilgėtis. Krikščioniui būdinga tikėti, kad Die- 
vas ieško žmogaus. Tikėjimas Dievo užmoju ir veikla Jė- 
zuje Kristuje įgalina eiti į šviesą net per tamsą. Krikščio- 
nybė pastato į savo vietą žmogaus sukurtus dievus. 


DIEVŲ SŪNUS: HORUS IR FARAONAS 


Už 60 km nuo Kom Ombo į šiaurę yra Edfu miestas, 
vienos Egipto provincijos sostinė. Gyventojų tik 19,000. 
Kelių sankryža ir geležinkelio stotis. Rytų kelias eina į 
Mersa Alam, Raudonosios jūros uostą. Kelrodis sako, kad 
iki jūros tik 60 km. Sukam per tiltą į vakarus, nes Edfu 
yra vakariniame Nilo šone. 

Įdomu ir naudinga pasižvalgyti nuo tilto. Nilas pa- 
deda egiptiečiams keliauti ir vežti mantą. Pati upės sro- 
vė neša šiaurėn. Be to, burės ir irklai irgi po ranka. 
Burės ypatingai parankios keliaujant aukštupio link. Vi- 
duržemio jūros sukurta oro srovių kaita įgudusių rankų 
pakinkoma stumti burėm. Nustembu. Sunku tikėti akim. 
Ogi vyrai, sijonus pasiraitę, virvėmis laivą prieš srovę 
palei pakrantę traukia. 

Nilo pakrantės čia labai žalios. Ir medžių su spalvin- 
gų žiedų puokštėmis pilna. Klausiu Lailą, kas tie medžiai. 
Tai akacijos, sako. Pats atpažįstu verkiančius gluosnius su 
karklais. Pervažiavus tiltą, net užmiršau, kad esu pake- 
leivis Egipte. Net išsižiojau. .. Gandras — tikras gandras 
panilėj varlinėja! Dulkinas, kresnutis, miklus. Jis turbūt 
irgi dypukas. Juk vasaros metas. Turėtų Lietuvoje būti. 

Horus šventovė Edfu mieste buvo pastatyta Ptolomė- 
jų, graikų Egipto faraonų, III-II a. prieš Kristų. Garsioji 
Kleopatra, paskutinė ptolomietė, nusižudė, padedama gy- 
vatės. Šventovė yra viena vėliausių ir geriausiai išlikusių 
paminklų Egipte. Tarsi mūsų amžiuj statyta. 

Šventasis Sakalas saugo Horus šventovės duris. Sa- 
kalas yra Horus įvaizdis. Faraonai save tapatino su dievu 

Horus, dievų Ozirio ir Izidės sūnumi. Pats Horus vaizduo- 
jamas žmogumi su sakalo galva. Jam būdinga rankoj lai- 
kyti gyvybės ženklą — ankh. 

Viduje šventovės sienos išpuoštos milžiniškais relje- 
fais, vaizduojančiais faraonus ir dievus. Faraonai ne tik 
dievų tarpe, bet ir patys dieviški. Oziris, žemės ir augme- 
nijos dievas, kasmet turi mirti. Tačiau jis kasmet su Nilo 
potvyniu ir nauja sėja atgyja. Izidė yra Ozirio žmona ir 
sesuo, nuostabi dievė ir burtininkė. Egipto mitologijoje ji 
turi daugiaprasmę vietą. Būdama motina, žmona ir sesuo, 
Izidė tapatinama su Egipto faraonų sostu. Sostas yra mo- 
tina, žmona ir sesuo faraonui. Izidės misterijų religija 
krikščionybei gimstant pasiekė net Romą. Horus, Ozirio 
ir Izidės sūnus, kovoja su priešais. Didžiausias jų yra 
Seth, blogio dievas. 

Tai bent diena: nuo Abū Simbel iki Edfu, nuo Ra- 
meses II (1290-1224 m. pr. Kr.) iki Ptolomėjų (30 m. pr. 
Kr.)! Ir saulė jau vakarop slenka. Iš Horus šventovės pi- 
lono (jį pasiekiu nugalėdamas 242 laiptus) matau Nilo 
slėnį ir dykumos smėlio kopas, palmių gojelius, namų 
link judančius žmones ir gyvulius. Akmens šventovė die- 
vui Horus, Ozirio ir Izidės sūnui, turi spalvingą aplinką. 

Mano gidė Laila turi grįžti į Aswan. Mane iki Luxor 
paveš vienas taksistas. Dar susėdam prie vandens stiklo 
šventovės paūksmėje. Smagu jai dėkoti nuoširdžiu bakšišu. 


LUXOR 


Luxor miestas neturi sau lygaus Egipte. Anot egiptie- 
čių, reikia jį pamatyti, kad galėtum įsitikinti, jog toks 
miestas gali būti ant žemės. Iš tikrųjų, reta kur pasaulyje 
sutelkta tiek grožio ir aistros. Aleksandras Didysis Luxor 
pavadino Tebais, o prancūzai — Karnak. Taigi miestas su 
trim vardais. 

Luxor driekiasi ant rytinio Nilo kranto. Nūdien jame 

apie 30,000 gyventojų. Kadaise jo būta didmiesčio. Įkur- 
tas jau XX a. prieš Kristų. Sužydėjo XVIII-XX dinasti- 
jų valdymo metu (1558-1069 m. pr. Kr.), Naujosios ka- 
ralystės, arba Imperijos, laikais. 

XVIII dinastija didžiuojasi net 14 faraonų! Jų tarpe 
Ahmosis, kuris iš Egipto išvijo hiksus (svetimtaučius val- 
dovus), Tutmosis, kuris Imperijos ribas nukėlė prie Eu- 
frato upės (Mesopotamijoje), faraonė Hatšepsut, Akhe- 
naton, kuri įvedė vieno dievo Aton (Saulės) garbinimą, ir 
jaunutis Tutankhamun, kuris neseniai svečiavosi New 
Yorko Metropolitan muziejuje. 

Gi XIX dinastija — Egipto istorijos viršūnė — su 8 
faraonais. Jos valdymo metu įvyko svarbiausias Senojo 
Testamento įvykis — Išganymas: Išėjimas, arba Egsodas, 
iš Egipto. Šios dinastijos faraonų vardai mums jau pažįs- 
tami: Seti I, Rameses II, Merneptah. ... 

XX dinastija gausi Ramesidais: Rameses III-XI! Jos 
valdymo metu vargino Egiptą filistinai, arba Jūros tautos, 
mums žinomi iš Šventosios istorijos. 

Imperijos laikotarpio faraonai Luxor padarė pasau- 
linio garso stebuklu. Tai vis tebeliudija milžiniški švento- 
vių rūmų likučiai rytinėje Nilo pakrantėje ir Karalių bei 
Karalienių slėnių kapai — vakarinėje. 


Į VAKARINĘE NILO PAKRANTĘ 

Senasis Egiptas gyveno ir galvojo simetriškai. Tai iš- 
mokė pati gamta. Rytinė Nilo pakrantė ir derlinga žemės 
juostelė yra Saulėtekio šalis, čia gyvenama besiruošiani 
kelionei per upę į Anapus — į vakarinę Nilo pakrantę, 
kur yra Saulėlydžio, arba Vakarų, šalis. 

Visi žmonės lygūs, sako Egipto išmintis: visus glamo- 
nėja keturi vėjai; visi — vargšai ir turtuoliai — naudoja- 
si potvynio palaima; visi panašūs, nes tas pats nerimas ve- 
da visus ir į gera, ir į bloga; visi ilgisi pasiekti Vakarus 


363 


* 


— Saulėlydį, arba amžinybę. Vakarinė Nilo pakrantė 
Egipto išgyvenime ir rašiijoj yra žmogaus nemirtingumo, 
arba amžinybės ilgesio, simbolis. 

Du žadintuvai mane pribudina: žvirbliai ir varlės. 
Žvirbliai, pešdamiesi ant viešbučio kiemo, triukšmą kelia, 
o varlės, įvertindamos ryto vėsumą, panilėj kvarkia. Var- 
lių ir žvirblių kalba visur ta pati. Smagu jaustis namie 
Egipte! 

Iš vakaro jau buvau susitaręs su Tadros Botros, 70- 
mečiu koptu, dėl kelionės į Vakarus — Karalių ir Kara- 
lienių slėnį. Jis — krikščionis. Tačiau vakar, sakydamas 
“Iki pasimatymo“, paspaudė ranką ir pridėjo musulmo- 
nišką “Inš'Allah" (Jeigu Allah norės!). Save jis vadina 
Petru. Erelio nosim, aukšta kakta ir saulės nubronzintu, 
giliomis raukšlėmis išvagotu veidu. 

Petras yra ne arabas, bet tikras egiptietis. Ne tik gi- 
das be priekaišto, bet ir atidus šeimininkas Egipto sve- 
čiam. Gidu jo esama jau nuo 1928 metų! Švenčia auksinį 
gidavimo jubiliejų. 

Septintą valandą ryto Petras manęs laukia Nilo prie- 
plaukoje. Laiveliu keliamės į Vakarus — į Anapus. 


KARALIENIŲ SLĖNIŲ KAPAI: MIRTIS — TIK ILIUZIJA 


Nūdien ir Vakaruose — Anapus krašte išnaudojamas 
kiekvienas dirbamos žemės kampelis. Du Memnon kolo- 
sai stovi kviečių lauke. Kadaise jiedu saugojo Amenophis 
III šventovės portalą. Statulos vadinamos kolosais dėl to, 
kad jos yra 16 metrų smiltainio akmens milžinai. 

Pasakojama, kad senovėj Memnon kolosai mėgdavo 
švilpauti ir giedoti. Ypač tekant saulei. Romos cezaris 
Septimius Severus (II a. po Kr.), būdamas prietaringas, 
įsakė kolosus nutildyti. Atrodo, kad ankstų rytą, tempe- 
ratūrai ir drėgmei kolosų plyšiuose kintant, susidarydavo 
švilpimas bei mįslinga giesmė. 

Šiaurinio koloso kojas teršia graffiti. Archeologai 
kaltina du senovės turistus — Romos imperatorius: Adri- 
joną ir Septimius Severus! 

Karalienių slėnio kapai egiptiečių vadinami Grožio 
vieta. Kone 70 kapų dykumos pakriaušėje tarnauja kara- 
lienių, princų ir princesių Anapus gyvenimui. Kapas yra 
gilus urvas su kambariais mumijoms ir mantai, kuri tu- 
rėjo aprūpinti mirusiųjų gyvenimą Anapus pasaulyje. Man 
įdomiausias — Titi kapas su kambariu jos mumijai, ilgu 
koridorium, kurio sienas puošia šviesutėlės freskos, ir 
šalutiniais kambariais tarnam ir mantai. 

Užeinu į Nefertari, Rameses II žmonos, kapą. Ir čia 
sienos akis ir mintį rište pririša. 

Įdomu, kad faraonų šeimos princai, berniukai, buvo 
laidojami ne su tėvu, bet su motina. 

Rameses III sūnus Chamwes pomirtiniu gyvenimu 
dalinasi viename kape su motina. Jo būta jaunučio vy- 
riausiojo kunigo Ptah šventovėje, Memphis mieste. Kele- 
tas reljefų vaizduoja jį kartu su tėvu faraonu. Kitą sūnų, 
Amun-heršof-šef, Rameses III pats pristato Anubiui, Po- 
žemio dievui Šakalui, prašydamas jam iškilios ir smagios 
vietos Vakarų — Anapus laukuose. 

Niekur nematau mirties skausmo ar baimės. Atrodo, 
kad mirtis — tik iliuzija. Mumija ir kapas su manta užtik- 
rino saugų perėjimą iš trapaus rytinio Nilo šono į amži- 
nus Vakarus. 


HATšEPSUT — MOTERIS FARAONĖ 


Tarp Karalienių slėnio ir Karalių slėnio yra daug 
Imperijos laikotarpio architektūros šedevrų. Vienas jų — 
faraonės Hatšepsut Mirusiųjų šventovė, arba Deir el Bah- 
ri. Jos architektūra yra vienui viena visame Egipte. 

Dalis jos įterpta į dykumos pakriaušę, ji turi tris 
milžiniškas, viena už kitą aukštesnes, terasas, arba pako- 

pas, kurias centre jungia rampos su laiptais. Pirmoji pa- 
kopa buvo skiria liaudžiai, antroji — didikam, o trečioji 
— kunigam, faraonei Haišepsut ir dievam. Trečiosios ie- 
rasos gale, iš dalies pakriaušėje, yra šventasis kambarys 
ir dvi šoninės halės: Punto halė kairėj ir Gimimo — de- 
šinėj. Punto halės reljefai ir freskos vaizdžiai pasakoja 
apie faraonės kelionę į smilkalų ir kvepalų šalį Puntą 
(Somaliją?), o Gimimo — Hatšepsut gimimą dieve-fa- 
raone. Stoginės dievui Anubiui ir dievei Hathor šliejasi 
prie halių. Anubis, Požemio dievas Šakalas, buvo ir bal- 
zamavimo bei mumijos saugotojas. 


Hatšepsut Egipto istorijoje yra reta moteris faraonė. 
Paprastai jo soste sėdėdavo vyrai. Daug karalienių, pavyz- 
džiui, gražuolė Nefertiti, išgarsėjo dėl to, kad buvo fara- 
onų žmonos. Hatšepsut savo valdžią pradėjo, tapdama po- 
sūnio Tutmosis III regente. Valdyti jai labai patiko. Ne- 
laukdama, kol Tutmosis III bus savarankiškas, ji visą val- 
džią perėmė į savo rankas. Savo moteriškumą slėpė ir vie- 
šumoje elgėsi lyg būtų buvusi vyras. Net ir apeiginę barz- 
dą ėmė nešioti. Iš faraono titulų vieno vengė — nenorėjo 
būti vadinama Galinguoju jaučiu... 

Ši nuostabi, ne visai išsilaisvinusi moteris, norėdama 
save ir savo vardą deramai įamžinti, pastatė Deir el Bahri 
šventovę. Norėdama įteisinti savo faraonystės dievišką kil- 
mę, Gimimo halėj pavaizdavo save “naujai gimusia“. Tik 
jai mirus (po 20 metų faraono soste!), Tutmosis III ban- 
dė su oblium iškaišti savo pamotės atminimą iš jos švento- 
vės sienų. Tuo jis Hatšepsut padarė dar įdomesnę. 


Hatšepsut mane nuolat stebino. Aišku, ji nebuvo pės- 
čia. Vien dėl to, kad ji Tutmosis III po savo letena išlaikė 
20 metų. Mat, jis pats nebuvo koks mėmelis, priešingai — 
tapo Egipto Aleksandru Didžiuoju, Imperijos kūrėju. Net 
“faraono" vardas iki jo laikų reiškė tik “Didįjį namą" — 

kaip kaiserį, carą. Su Tutmosis ITT-ju faraonas ėmė reikš- 
ti valdovo asmenį. 


KARALIŲ SLĖNY 

Važiuojam vingiuotu Karalių slėnio keliuku. Prieš 
tūkstančius metų juo iškiliai žygiuodavo faraonų laido- 
tuvių procesijos. 

Saulė labai karšta. Oras sausas. Slėnyje nematai jo- 
kio medelio ar žolės. Tik kur ne kur sudžiūvusios usnys, 
pūstelėjus paklydėliui dykumos vėjukui, persirita per ke- 
liuką. Rodos, gali išgirsti šioj sausoj tyloj procesijos mu- 
ziką, vežimo su mumija ratus ir mantos nešikų žingsnius. 
Pats slėnis — vieta be vilties. Ne veltui jį arabai vadina 
Mirties slėniu. 

Imperijos laikotarpio faraonai liovėsi statę pirami- 
des savo pomirtiniam gyvenimui, nes jos jau buvo tapusios 
plėšikų aukomis. Dykumos pakriaušė vakariniame Nilo 
šone prie Luxor atrodė lyg piramidžių virtinė. Be to, ato- 
kiau nuo gyvenviečių ir saugesnė vieta. Ir statyti nieko 
nereikėjo. Užteko urvą su kambarių labirintu išrausti. Pa- 
laidojus, urvo angą galima užmūryti ir užslėpti. 

Karalių slėnyje surasta net 64 faraonų kapai. Tačiau 
aplankyti jų yra įmanoma tik 17. Man teko skaitytis su 
laiku ir pasirinkti tris: Seti I, Rameses VI ir Tutankha- 
mun. 


SETI I 

Seti I kapas yra iškiliausias. Reljefai ir freskos 100 
metrų gilumo urve lyg vakar sukurti. Mumijos kambarys 
tuščias, — Seti I Anapus namai buvo išplėšti. Archeolo- 
gai jo mumiją atrado paslėptą netolimoj Haišepsut Miru- 
siųjų šventovėje. Prieš keletą dienų aplankiau Seti I mu- 
miją Kairo muziejaus mumijų kambaryje, o jo alebastri- 
nį sarkolagą prieš keletą metų liečiau Londono British 
Museum salėje. 

Negaliu atitraukti akių nuo Seti I mumijos kambario 
lubų: mėlynos ir žvaigždėmis išpuoštos. Tolimoj šiaurėj 
palinkę Grigo ratai su Šiaurės žvaigžde mane nukelia į 
rudens naktį Žemaitijoje. Senovės egiptiečiui toji Šiaurės 
žvaigždė su kaimynėmis buvo palaiminga vieta. 


RAMESES VI 


Rameses VI kapo sienos yra Mirusiųjų knyga. Hiero- 
glifais ir piktogramomis aprašoma jo kelionė iš šiapus, 


gyvenimo rytiniame Nilo šone, laiveliu į Anapus, gyveni- 
mą dievų tarpe vakariniame Nilo šone. Pats Rameses VI 
stovi prieš Ozirį ir skaičiuoja savo gerus darbus, kurie 
jam duoda teisę būti dievu tarp dievų. O gerų darbų sąra- 
šas ilgokas, — jame bent 64 klausimai su faraono atsa- 
kymu: “Taip, aš tai padariau!" Šis sąrašas iš dalies man 
primena Dešimt Dievo Įsakymų ir Kristaus Teismo apra- 
šymą Evangelijoj pagal Matą. Taigi, be visuotinės Dievo 
nuojautos, žmoguje galima atpažinti ir visuotinę — “ Da- 
ryk gera ir venk blogo“ nuojautą. 

Sarkofago kambaryje lubos palieka neišdildomą įs- 
pūdį: senovės egiptiečių visatos, arba kosminė, samprata. 
Pagal ją, dangaus skliautas — dievė moteris Nut kojomis 
stovi ant Saulėtekio ribos, jos palinkęs liemuo yra pats 
dangus, o rankomis ji liečia Vakarų akiratį. Tarp Nut ko- 
jų ir rankų ramiai tyso dievas vyras Geb. O tarp išlenkta 
nugara Nut ir ramaus Geb stovi dievas Šu, — oras, kuris 
ir sujungia, ir atskiria dangaus skliautą nuo žemės. Žemė 
— vyras, o dangus — moteris! Neįprasta. Norisi purtyti 
galvą ir krapštyti pakaušį. Šalimais ir kitas visatos įvaiz- 
dis — dangaus skliautas čia yra kosminė karvė. .. 


VAGYS KARALIŲ SLĖNY 


Abu faraonų kapai, Seti T ir Rameses VI, rodo ran- 
dus, kuriuos paliko amžių laikotarpyje šmaikštūs vagys. 

Egiptą daug kas apiplėšė. Nūdien yra daugiau obeliskų 
Romoje, negu pačiame Egipte. 

Andre Thevet, Kotrynos de Medici kapelionas, jau 
XVI a. giriasi įlindęs į Sakkara mastabas, ieškodamas mi- 
rusių egiptiečių. Mat, mumija buvo tapusi ieškomu vais- 
tu Europos vaistinėse. Senieji kapai buvo apvagiami no- 
rint parūpinti mumijų miltelių. Patys egiptiečiai, pritrūkę 
mumijų, sutrindavo net mumijų medinius karstus į milte- 
lius. Mumijos tapo brangia preke, o dievai faraonai — 
balzamu nuo visų ligų. Mano gidas Petras ima net balsą 
kelti. Tik pamanykit, sako, Škotijoje XVII a. svaras mu- 
mijų miltelių kainavo net aštuonis šilingus! Vienas suk- 
čius bent 600 svarų iš Egipto išvežė! 

Žodis mumija yra arabiškas: mumiyah — bitumas, 
arba dervos pavidalo medžiaga iš angliavandenilių. Arti- 
mųjų Rytų gyventojai bitumą naudoja gydyti žaizdom. 
Garsusis persų gydytojas Avicenna (XI a.) mumijų mil- 
teliais gydė bet kokią ligą: paralyžių, epilepsiją, vėmimo 
priepuolius, žaizdas skilvyje, sutrenkimus, širdies prie- 
puolius. .. Namo grįžęs, girdėjau, kad ir dabar New Yor- 
ke galima pirkti tikrų mumijos miltelių. Kaina — $40. 


GIMSTA EGIPTOLOGIJA 


Napoleonas Bonaparte 1798 metais bandė pamokyti 
anglus, užkariaudamas Egiptą. Neklysiu sakydamas, kad 
šis prancūzų karo žygis buvo ir egiptologijos, Egipto stu- 
dijų, pradžia. Su armija ir laivynu Napoleonas pasiėmė 
ir mokslo vyrų — 100 su viršum įvairių sričių žymūnų. 
Jų uždavinys — suprasti Egiptą ir apšviesti Europą. Įdo- 
mu, kad Napoleono karininkai juos vadino “asilais. . 

Gudrusis gidas Petras man papasakojo apie vieną iš 
Napoleono “asilų", Vivant Denon vardu. Sako, jis niekur 
neatsiliko nuo fronto linijos ir, sekdamas kareivius, buvo 
pirmasis iš “asilų", kurie pasiekė Nilo kilpą su Luxor. 

Čia senuko Petro akys sublizgėjo pasididžiavimu ir aša- 
romis: “Kareiviai, pamatę Luxor šventoves, be įsakymo 
išsilygiavo ir ginklu jas pagerbė, būgnininkams palydint 
muzika". 

Su prancūzų atėjimu prasidėjo didžioji Egipto senie- 
nų vagystė. Jiems Egiptą palikus, paša Mohamed Ali, no- 
rėdamas kraštą sumoderninti, pasikvietė italus, anglus, 
vokiečius. Jie tempė į savo kraštus visa, ką galėjo paju- 
dinti. 

Egipte daug kur užtinki Auguste Mariette vardą. Tai 
pirmasis Egipto senienų ir gražmenų saugotojas. Jo dėka 
senienų vagis ir kapų plėšikus imta tramdyti. Mariette 
ėmė rūpintis ir muziejaus steigimu. 

Mūsų amžiuje prie egiptologijos prisidėjo ir ameri- 
kiečiai. Chicagos universiteto profesoriaus James H. 
Breasted vardas yra visur minimas su pagarba. Amerikie- 
čių archeologinės ekspedicijos praturtino New Yorko ir 
Bostono muziejus. 


PAS TUTANKHAMUN 


Kapų plėšikai, turistai ir archeologai per tūkstančius 
metų rausėsi po faraonų kapus. Atrodo, kad jau visa iš- 
knista. O vis dėlto vienas kapas Karalių slėny liko beveik 
nepaliestas. Tai New Yorko svečio Tutankhamun kapas. 
Jį atrado archeologas Howard Carter 1922 metais. 


Tut — Tutankhamun — vardą dabar žino net vaikai. 
Savo gyvenime jis nebuvo toks iškilus ir žinomas. Farao- 
nu tapo, būdamas dešimties metų amžiaus (1361 m. pr. 
Kr.), vedė dvylikinę mergaitę, o mirė vos 19 metų su- 
laukęs. Beje, jo tėvai buvo kur kas iškilesni: Akhenaton, 
“monoteizmo"' kūrėjas, ir Nefertiti, gražuolė jo žmona. 
Tutankhamun išgarsėjo savo kapu ir kapo turtais. Arche- 
ologas H. Carter pašventė beveik aštuonerius metus, kol 

juos visus — apie 2000 daiktų! — nudulkino ir aprašė. 
Tačiau pats kapas — vienas mažiausių Karalių slėnyje. 

Howard Carter vis dėlto nebuvo pirmasis ir šiame 
kape. Atrodo, kad netrukus po Tutankhamun laidotuvių 
jį aplankė plėšikai. Kapo prieškambaris rastas sujauktame 
stovyje ir apytuštis, o faraono biustas be gražmenų. 

Tutankhamun mumiją paslėpdami amžiam kape, ku- 
nigai ją aprūpino visu, kas tik Anapus atbudusiam farao- 
nui būtų pravartu. Rūmų baldai, šimtai pintinių vaisių, 
plunksninės vėduoklės, tarnų statulos. .. Faraono valdžios 
simboliai, apeiginiai peiliai ir nuostabus kardas, du ve- 
žimai karo žygiui ir net sulankstoma lovelė. Ir net žais- 
lų. . . Dievai, gyvulių ir žmonių forma, ne tik saugo, bet ir 
bendrauja su mirusiu dievu-faraonu Anapus karalystėje: 
Hathor— paauksuota karvės galva su saulės skrituliu tarp- 
ragėj; Anubis — juodais, pasidabruotais nagais ant lete- 
nų; Sekhmet — medinė liūtė. Keturios dievės saugo iš- 
balzamuotas faraono kūno dalis: Serket, auksinė dievė su 
skorpionu ant galvos, rankomis gaubia spintelę su vidu- 
riais; Izidė — kepenis; Nephthys — plaučius; Neith — 
pilvą. Dvi paties Tutankhamun statulos stovi prie mumijos 
kambario durų. Vidutinio vyro ūgio. Įrašai sako, kad jau- 
nutis faraonas buvo “geras dievas, kuriuo mes didžiuoja- 
mės, ir viešpats, kuriuo mes giriamės“. 

Didžiausias Tutankhamun kapo turtas — pati mumi- 
ja, įdėta į masyvų sarkofagą. Balzamuotas faraono kūnas 
buvo rakinie įrakinias, lyg kiniečių dėžėj, gausybėje kars- 
tų: keturios paauksuotos medinės dėžės, po to akmeninis 
sarkofagas su reljefais ant sienų, pagaliau trys karstai, 
kurių arčiausias prie mumijos gryno aukso (vienos to- 
nos!). Šie trys karstai, lyg rūbas, turi faraono kūno for- 
mą. Be to, kiekvienas turi faraono veido ir karūnos pie- 
šinį. Karūnos priekyje — vanagas ir kobra, Aukštojo ir 
Žemojo Egipto simboliai. Paskutiniame karste veidą den- 

gia gryno aukso maskė. Žiūrėti į jį — žiūrėti į paties fa- 
raono veidą. Maskės bruožai atitinka mumijos veido bruo- 
žus. 

Tutankhamun mirties maskės jo kape dabar nėra. Ji 
šiuo metu New Yorke. Man ją teko matyti prieš 20 metų 
Kairo muziejuje ir vėliau, jo didybei Tutankhamun lan- 
kant Londoną. 


EGIPTO RELIGIJA: ANAPUS ŽEMĖLAPIS 

Karalių slėnis! Karalienių slėnis! Grožio vieta? Mir- 
ties slėnis? Kokia buvo egiptiečių mirties samprata? Jau- 
čiuosi lyg kadaise pirmoj geografijos pamokoj. Egipto 
religija turėjo iškilų Anapus žemėlapį. Būdamas krikščio- 
nis, stebiuosi egiptiečių nemirtingumo nuojauta. Tačiau 
jų Anapus geografija — iliuzija. 


ATGAL Į GYVENIMA šIAPUS 

Tadros Botros, mano gidas, manęs neskubina. Maiau 
šimtus nuostabių dalykų, kitus tūkstančius praeinu, jų net 
nepastebėdamas. Pastovusis ir patikimasis Nilas darė 
Egiptą kraštu, kuriame viešpatavo ne tik simetrija, bet ir 
pasitikėjimas. Pasitikėjimas saule, Nilu, gyvenimu šia- 
pus, gyvenimu Anapus. .., paremtas gamta, žmogaus na- 
gingumu ir savimone — “Kur du stos, visados daugiau 
padarys"... 

Viešbutin grįžtu motorlaiviu. Motoro dūzgimas lyg 
ne vietoj. Ir popiečio vėjukui nėra progos pasismaginėti 
burėse, bet tenka lankstytis ir šnarėti panilės nendrėse. 


LUXOR ŠVENTOVĖSE 

Atrodo, faraonų kapų dydis ir svarba Egipto istorijoj 
sumažėjo. Pajunti didžiulį skirtumą tarp Cheops pirami- 
dės ir Seti I kapo Karalių slėnyje. Šventovės dievam augo 
iškiliu didumu ir svarba. Dvi jų mane vilioja: viena pa- 
čiame Luxor mieste, o kita šiek tiek atokiau (3 km). Jų 

Du egiptiečiai: nūdienis koptas 


Luxor šventovės kolonų. 


Dalis 


Karnak šventovės likučiai. 

Į Luxor šventovę vedanti sfinksų alėja. 


Faraonų kapų slėnis: karalienės Hatšepsut šventovė. 

nu kilmės aiškinimas hieroglifais. 


Rosetta akmens dalis laikoma Britų muziejuje Londone. 
Viršuje egiptietiškas įrašas hieroglifais ir demotine rašysena, 
o apačioje tas pats įrašas graikų kalba. 


statytojai faraonai, tiesa, žėrėjo didybe ir buvo pačioje 
žmogaus galios viršūnėje, tačiau jie niekuo neužiemdė 
dievų žėresio Egipte. 


AMUN-RE: TAUTOS šVENTOVĖ 


Amun-Re šventovė yra Luxor miesto dalyje, kurią 
prancūzai pavadino Karnak. Užtai ir pati šventovė daž- 
nai ženklinama Karnak vardu. Važiuoju į ją vienkinkiu, 
arklio traukiamu vežimu palei Nilą, šiaurės link. Patys 
arabai nemoka skubėti, tačiau arklio skubinti negaili. Jau 
prietema. Kairėje vėsuma alsuojąs Nilas, o dešinėj miesto 
gatvelės su šviesomis ir garsais. Važiuoju šventyklon va- 
kare, nes noriu pabuvoti Šviesos ir Aidų spektaklyje. 

Savo architektūrine sąranga Egipto šveniovės prime- 
na Nilo slėnio peizažą. Pailgos, su keletu kolonomis įrė- 
mintų šventkiemių. Kiemai tuojau pat krinta į akis. Jie, 
lyg ištroškusios dykumos aptvarai, pasiruošę priimti die- 
vų didybę ir galią, tapdami jų telkiniais. 

Amun-Re šventovėje galima atpažinti bent dvidešimt 
architektūrinių amžių. Kukli pradžia XX a. prieš Kristų, 
statyba sužydi Imperijos laikotarpyje, ir kukli pabaiga 
Ptolomėjų laikais. 

Šviesos ir Aidų spektaklis prasideda šventovės prieš: 
kiemy. Spalvingos šviesos sukuria aidam foną. Klausaisi 
faraonų įrašų, kuriuos meniškai skaito spektaklio rengėjai. 

“Štai, — sako Amenophis III, — mano širdis di- 
džiuojasi. Pastačiau šį nuostabų paminklą. Taip dar nėra 
niekada buvę. Pastačiau paminklą savo tėvui Amun-Re..., 
amžiną pilį iš balto kalkakmenio, auksu išpuoštiom sie- 
nom, sidabru išklotom grindim. Panaši ji į dangaus skliau- 
tą, kuriame keliauja Amun-Re. Jo ežeras yra sklidinas di- 
džiojo Nilo, žuvų ir paukščių viešpaties. . 

Spektaklis juda iš šventkiemio į švenikiemį, iš laiko- 
tarpio į laikotarpį. Keičiasi šviesos, keičiasi aidai. Girdi 

Hatšepsut, Seti I, Rameses II, Tutankhamun. .. Stovi Ko- 
lonų salės kolonų miške — jų dar tebestovi 134! Pusantro 
metro storio, pilnos hieroglifų ir piktogramų. . . 

Tik apie vidurnaktį grįžtu viešbutin. 


LUXORO ŠVENTOVĖ 

Gaidžiai ir muezinai aušrą sveikina skirtingai. Ta- 
čiau abeji miegoti neleidžia. Nilas šį rytą be garbanų. Ty- 
kus, lyg mūsų Nemunas. Vakar jo garbanos net žilti buvo 
ėmusios. Penktadienis. Gatvėse anų vienkinkių vežimų 
mažiau. Apie septintą ryto Luxor jau dūzgia ritmu, kuris 
nutils tik apie viduranktį. 

Į Luxor šventovę einu pėsčiom. Ji pačiame miesto 
centre. Amenophis III šią šventovę pašventė dievų trejetu- 
kui: Amun, Mut ir Chons. O jo sūnus Akhenaton, garsu- 
sis faraonas heretikas, ne tik sunaikino šių dievų statulas, 
bet ir Egipto sostinę iš čia perkėlė į naujai pastatytą Tell 
el-Amarna (415 km į šiaurę). 

Akhenaton ėmė garbinti tik vieną dievą — Saulę. 
Saulė, tiesa, Egipte buvo nuolat garbinama, tačiau drauge 
su kitomis gamtos apraiškomis. Akhenaton ir Amun vardą 
Atono vardu pakeitė, ir pats Amenophis IV pasivadino 
Akhenaton — Atono atspindžiu. Kai kada Akhenaton re- 
ligija vadinama monoteizmu, arba vieno Dievo garbinimu. 
Tačiau tai buvo tik tariamas monoteizmas. Apskritai, mo- 
noteizmas yra garbinimas vieno Dievo —gamtos Kūrėjo, 
o ne gamtos. Akhenaton garbino saulės skritulį, arba egip- 
tiečiui įspūdingiausią gamtos apraišką. 

Tutankhamun, atskalūno faraono įpėdinis, Tell el- 
Amarna sugriovė ir atstatė Amun dievų garbinimą. Luxor 
šventovėj jis pastatė didžiulę kolonų salę, išpuoštą įrašais, 
kurie įamžina jo atminimą. Ir Rameses II čia daug statė. 
Šeši “milžinai? Rameses II sėdi šventovės priekyje, o du 
obeliskai gyrė jį ir jo žygius. Vienas jų nūdien yra Place 

de la Concorde, Paryžiuje. Ir krikščionys dalį Luxor šven- 
tovės buvo perdirbę į Dievo garbinimo namus. Tai liudija 
freskos su scenomis iš evangelijų. O musulmonai ir dabar 
turi mečetę, Abū Hagsas vardu, didžiajame šventovės 
švenikiemyje. 

Apeiginį kelią į Luxor šventovę puošia sfinksai su 
avino galva. Amun-Re yra sulietas dievas: Amun — vėjas 
ir Re — Saulė. Sfinksas yra sulietas įvaizdis. Paprastai 
sfinksas Egipte yra liūtas su žmogaus galva. Luxor slink- 
sas turi avino galvą. Avinas senovės egiptiečiui buvo ap- 
vaisinimo, arba našumo, simbolis. Be to, jis primena ir 
jėgą. Faraonui einant į karo žygį, viena iš jo divizijų ne- 
šiojo avino ženklą. 

Kadaise būta 124 sfinksų su avino galva, puošiančių 
šį apeiginį kelią. Dabar tik 40 tebesaugo Amun-Re, “mo- 
kytoją, visų dalykų kūrėją“. Amun-Re pagal Egipto mito- 
logiją apvaldė sau paklusnias gamtos apraiškas. Švento- 
vės, kurias egiptietis jam pasiatė, žėri Dievo nuojauta vė- 
juje (Amun) ir saulėje (Re). 


SUDIEV EGIPTUI 


Ruošiuos kelionei į Amman, Jordanijoj. Truputį bai- 
minuosi. Mat, reikia grįžti į Kairą egiptiečių skridimo 
linija. O ji, atrodo, yra Inš'Allah (jei Alachui patiks!) 
skridimo linija. Be to, ir Kairo orauostis verčia baimintis. 
Ten reikės persėsti į Jordanijos skridimo linijos lėktuvą. 

Iš viešbučio verandos stebiu Saulėlydžio kraštą ana- 
pus Nilo. Upė čia liemeninga — apie vieną kilometrą plo- 
čio. Egiptas — Nilo dovana! Rytų šone gyvenama tik 
trumpai, o vakarų — amžinai. 

Pietų metu viešbučio valgomajame turi smalsų sve- 
čią — žiurkutę. Įkyri ji nebuvo. Tik pasižiūrėjo, apsilaižė 
ir nušmirinėjo į kitą valgomojo pusę. Matyt, ten yra jos 
urvas. 

Luxor mieste yra daug krikščionių: koptų ir katali- 
kų. Katalikus aptarnauja italai pranciškonai. Parapijukė 
maža, bet judri. Bažnyčios prieangyje pamaldų tvarka- 
raštis. Vienas jų pageltęs, išblukęs — lenkų kalba. Iš 1972 
metų! Lenkiškai mokąs pranciškonas kviečia sovietų ka- 
reivius Velykų pamaldom. 

Misr Air — Egypt Air skridimo agentūroje susipaži- 
nau su Yousef Abdel, katalikų tarnautoju. Jo kviečiamas, 
užeinu į jo namus išgerti puoduko arbatos. Mat, sunku ai- 
sispirti prieš egiptiečio gerumą ir mano paties smalsumą. 
Yousef Abdel gyvena kartu su tėvais, trimis sesutėmis, 
kurių dvi ištekėjusios, ir motinos tėvais. Aplinka kukli, 
bet kupina širdžių gerumo. Pavaišina kakavos puoduku. 


GRĮŽIMAS Į KAIRA 

Grįžimas į Kairą virš Nilo slėnio yra net įdomesnis, 
negu skridimas pirmusyk į Aswan. Jau daug kas pažįsta- 
ma. Be to, ir į Egiptą jau įsiklausyta. Šimtai dalykų ma- 
tyta, o pro tūkstančius praeita prabėgomis. 

Egiptas — pirmoji tauta žmonijos istorijoje! Ar egip- 
tietis žinojo, kas yra gyvenimas, kas yra žmogus, kas yra 
Dievas? Paminklai atspindi jo gyvenimo, žmogaus savi- 
pratos ir Dievo nuojautą. Nuostabus supratimo krislas 
nežinios vandenyne. Ar mes žinom, kas yra elektra? Ja 
naudojamės, žinom jos apraiškas, net ją pagaminam, bet 
kas ji, vis dar nežinom. 


“KAIRO AEROUOSTAS. IšVYKO...* 


Sėdžiu Kairo orauosčio laukimo salėje. Laukiu Alia, 
Jordanijos lėktuvų linijos, skridimo į Amman, Jordanijos 
sostinę. Esu tarpdury tarp dviejų kraštų. Braukiu prakai- 
tą. Jo daug. Ir šiltas jis. Sunkiausia buvo prisigrūsti prie 
Alia kontoros langelio — keleivių daug. Muitinė tik pa- 
klausė, ar nesivežu ginklų ir narkotikų, o pasų kontrolės 

valdininkas, net akių nepakėlęs, pavargusia ranka uždėjo 
pase antspaudą: “Kairo orauostis. Išvyko — Birželio 9, 
1978". 

Laukimo salėje gaivu. Vėsinama. Ir baras turtingas 
gėrimų ir užkandos. Kainos niekuo nesiskiria nuo Romos, 
Londono, New Yorko kainų. 

Egipte nutūpiau saulei leidžiantis, o išvykstu popiet. 
Atvykdamas patekau į orauosčio šutrą, išvykstant gaivina 
vėsuma laukimo salėje. Negudru dieną girti, vakarui ne- 
atėjus, nei svetimą kraštą aprašyti kelionės pradžioje. 
Ezipie pabuvojus, pajunti pagarbą egiptiečiui — 5500 
metų Tautos kūrėjui. 

Nežinia, kiek reikės laukti. Mat, Kaire tarptautiniai 
skridimai, nenorėdami savo keleivių laukti, tikslaus išskri- 
dimo laiko iš anksto nepraneša. Žinai, kad 1ą ir tą valan- 
dą turi prisistatyti orauosčio bilietų kontoroje. 


HIEROGLIFAI — ŠVENTIEJI RAIŽINIAI 

Pamačius Egipto senienas, mane masina pačio egip- 
tiečio savimonė ir išraiška. Iš viso du dalykai liudija, kad 
žmogus arba tauta nebėra vaikas: matematika — atsaji 
priemonė aplinkai suprasti, ir rašias — įvaizdžiai, arba 
simboliai, savimonei išreikšti. 

Ezgiptietis bene bus buvęs pirmasis žmogus žemėje, 
ėmęsis kurti ir matematiką, ir raštą. Rasdamas atsają prie- 
monę aplinkai suprasti matematikoje, jis matavo panilės 
laukus, iš anksto apskaičiavo jų derlių ir pajėgė aprūpin- 
ti maistu savo kraštą. Stebėdamas dangaus skliautą, jis 
įsidėmėjo tikslius žvaigždžių ir žvaigždynų kelius. Domė- 
damasis savo kūno anatomija, jis išmoko gydytis nuo ligų 
ir žaizdų. Svarbiausia gi: egiptietis sukūrė raštą — įvaiz- 
džius minčiai išreikšti. 

Raštas iamžina patirtį. Egiptiečio raštai, hieroglifai, 
padaro 1r mums j0 senovę suprantamą; hieroglifai — ke- 

lias į egiptiečio savimonę ir atmintį, nuostabią Nilo upės 
civilizaciją. 

Žmogus ėmė raštu save ir savo aplinką reikšti ir 
Mesopotamijoje. Tai buvo irgi ketvirtajam tūkstantmečiui 
prieš Kristų besibaigiant. Kuris iš kurio mokėsi? Sunku 
pasakyti. Abu — mesopotamietis ir egiptietis — ėmė ra- 
us, ilgai nedelsdamas, savo figūrinius įvaizdžius pakeitė 
į kylio išvaizdos brūkšnius — kyliaraštį (iš lotynų kalbos 
žodžio cuneus — kylys). O egiptietis neskubėjo. Sykį pra- 
neatsisakė. 

Nuo pat pradžios, maždaug I dinastijos metu (3100- 
2890 m. pr. Kr.), iki 394 m. po Kr. — paskutinio mums 
žinomo hieroglifinio rašto Izidės šventovėje Philae saloje 
prie Aswan, egiptiečio raštas ir liko ideogramų (ženklų, 
kurie išreiškia sąvokas) ir fonogramų (ženklų, kurie iš- 
reiškia garsus) junginys. Vardas hieroglifai yra graikiš- 
kas ir reiškia šventieji raižiniai. Mat, graikai buvo pir- 
mieji turistai Egipte. Jie ir egiptiečio raštą savaip pava- 
dino. 

Pradžioje kiekvienas hieroglifas išreiškė visą žodį, 
arba sąvoką. Ilgainiui, hieroglifiniam raštui tobulėjant, 
daugumą figūrinių įvaizdžių imta naudoti garsam išreikš- 
ti. Jų pagalba buvo išreiškiami žodžiai, kurie neturėjo nie- 
ko bendra su Tigūriniais įvaizdžiais. Egiptietis išskyrė 24 
hieroglifus, kuriais išreiškė 24. priebalses. Tačiau balsių 
jis rašyti nemokėjo. Balses reikėjo mokėti įdėti įgūdžio 
dėka. Užtat egiptietis alfabeto nesusikūrė. 

Hieroglifinis raštas buvo patogus ir iškilus raižiniam 
ant akmens. Tačiau ėmus naudoti papirusą ir medžio len- 
tas, reikėjo ir naujos rašysenos. Išsivystė dvi formos: hie- 
ratinė, arba kunigų, ir demotinė, arba liaudies. Kunigiš- 
koji rašysena savo senumu kone lenktyniauja su hierogli- 

fine. Ji tėra tik jos suprastinta forma — parankesnė grei- 
tam rašymui nendriniu plunksnakočiu ant papiruso ir še- 
petuku ant medžio lentos. Kunigiškos rašysenos vardas 
klaidinantis, nes ji buvo naudojama ir buities poreikiams. 
Liaudiška rašysena yra vėlesnis greitraščio padarinys. Ja 
naudotasi vėlesniais laikais, pradedant VII a., sąskaitose 
ir dokumentuose. Panašiai, kaip ir hieratinė, demotinė 
rašysena yra paranki rašyti ant papiruso. 

Šventyklų, kapų ir paminklų hieroglifai išsaugojo 
egiptiečio atminimą — savimonę ir išraišką. Istoriniai do- 
kumeniai, biografijos, užkeikimai ir maldos mane prašne- 
kino Nilo slėnyje. Tačiau čia terandi tik egiptiečio atmi- 
nimo — savimonės ir išraiškos santrumpas. Norint su se- 
novės egiptiečių deramai pasišnekėti, reikia skaityti jo raš- 
tiją, kuri mus pasiekė papirusuose. Papirusas yra iš papi- 
ruso nendrių suspaustas senovės popierius. Jis nesubiro i 
dulkes, nes jį išsaugojo Egipto smėlis ir sausas klimatas. 
Esiptietis rašė ant papiruso šepetėliu arba nendriniu 
plunksnakočiu, pamirkydamas jį iš suodžių darytame 
rašale. 


AKMUO KALBA: ROSETTA AKMENS ŠUKĖ 


Kone penkiolika šimtmečių buvo stebimasi Egipto 
hieroglifais, jų nesupraniani. IV a. po Kristaus kunigija, 
paskutinė karta rašiusi ir skaičiusi hieroglifus, ne tik nu- 
sinešė į kapus jų paslaptį, bet ir paliko įsitikinmą, kad 
hieroglifai — mįslingi apeiginiai ženklai. Tik 1822 m. 
prancūzas Jean Francois Champollion, iškilus kalbų žino- 
vas, dramatiškai atskleidė, kad tupį paukščiai, spoksą vei- 
dai, susiraičiusios gyvatės ant akmeninių sienų Egipte ne- 
turi nieko bendro su gyvuliais, žmonių veidais ir gyvatė- 
mis, bet yra žodžiai ir sakiniai. Jo dėka imta suprasti, kad 
būta egiptiečių kalbos, kurią pažinus, galima prasiveržti 
į nuostabos sklidiną Egipto atminimą. 

Svarbiausias raktas hieroglifų mįslei įspėti buvo am- 
žių nunešiota juodo bazalto akmens šukė, kurią prancūzų 
kareiviai užtiko, kasdami apkasus prie Rašid, arba Roset- 
ta, miestelio, vakarinėj Nilo deltos pašonėj, Napoleono 
žygio į Egiptą (1799 m.) metu. Radiniui ir buvo duotas 
Rosetta akmens vardas. Nesunku ant jo atpažinti įrašą 
dviem kalbom: graikų ir egiptiečių. Egiptiškas įrašas ir 
hieroglifais, ir demotine (liaudiška) rašysena. Iš graikų 
teksto aiškėja, kad tai nereikšminga proklamacija Ptole- 
mėjo V garbei (iš 196 m. pr. Kr.). Tačiau egiptologai 
tuojau pat nujautė, kad ji gali turėti raktinę svarbą hiero- 
glifams iššifruoti. Pirmiausia reikėjo nujausti, o po to 
nuojautą įgyvendinti. Rosetta akmuo buvo perskaitytas tik 
po 23 metų! 

Jean Francois Champollion grūmėsi su Rosetta ak- 
mens misle 14 metų, paties akmens net nematydamas. Tu- 
rėjo tik fotografijas. Raktas į iššifravimą buvo Ptolemėjo 
vardas graikiškajame tekste. Jis buvo atpažintas ir hiero- 
glifinėj rašysenoj. Vardas Ptolemaios turi 8 figūrinius į- 
vaizdžius. Pradžioje bandyta juos suprasti piktogramomis 
(sąvokų piešiniais). Champollion buvo įsitikinęs, kad liū- 
to hieroslifas, arba raižinys, įvaizdino graikų kalbos žodį 
p(t)olemos — karas. Iš čia ir karaliaus vardas Ptolema- 
ios, arba Karingasis. Tačiau šiuo keliu eidamas, jis pate- 
ko į aklagatvį. Grįžo atgal. Dabar ėmė vardą Ptolemaios 
skaityti fonetiškai ir perkelti Piolemėjo vardą garsas po 
garso iš graikų į demotinę, iš demotinės į hieratinę rašy- 
seną, o iš hieratinės į hieroglifus. Atkūrė garsų junginį 
p-t-0-1-m-y-s, arba Ptolmys. 

1822 metais į Champollion rankas pateko prieš sep- 
tynetą metų užtiktas Philae šventovės Aswan mieste hiero- 
glifinis įrašas. Jis nesitvėrė iš nuostabos. Mat, šiame įraše 
jis rado ir kitą, jau anksčiau atpažintą, vardą: Kleopatra. 
Kleopatra ir Ptolmys turi tris tapačius hieroglifus, arba 

garsus. Hieroglifas T, tiesa, buvo skirtingas abiejuose var- 
duose. Champollion, nuojautos vedamas, darė išvadą, kad 
juodu turi ią patį garsą. Jam padėjo anglų kalbos F ir PH, 
— abu turi F garsą, būdami skirtingos išvaizdos. Turėda- 
mas keturias raides — PTOL, likusias PtolMYS ir KlEo- 
pAtRA raides atpažino, nuojautos vedamas. 

Su 12 garsų fonogramų, arba hieroglifų, Champol- 
lion pajėgė iššifruoti A-1-k-s-e-n-t-r-s — Aleksandro var- 
dą. Ptolemėjas, Kleopatra, Aleksandras — ne egiptiški 
vardai. Tačiau Champollion įsitikino, kad per garsus bus 
galima atrakinti duris į hieroglifų paslaptį. Todėl jis ėmė 
rinkti įrašus su vardais iš Ptolemėjų ir romėnų laikų Egip- 
te ir, jų padedamas, atkurti fonetinius ženklus garsams. 
1822 m. rugsėjo mėn. jis iššifravo pirmuosius grynai egip- 
tiškus Rameses ir Tutmosis vardus. Raktas į hieroglifų 
mįslę buvo jau jo rankose ir ėmė suktis — Jean Francois 
Champollion atvėrė duris į Egipto raštiją. 

Nebo kalnas Jordanijoje: Mozės mirties vieta. 

Šią vietą tyrinėja Tėvų pranciškonų biblinis institutas. 


JORDANIJA: VIRŠ KARALIAUS VIEŠKELIO 


Orauosčio autobusas mus nuveža prie lėktuvo. Jau 
motorai šildomi. Noriu skubėti ir būti vienu pirmųjų lėk- 
tuve, nes man rūpi vieta prie lango dešinėj pusėj. Aplink 
lėktuvą stoviniuoja kareiviai ir policininkai. Keleivius ri- 
kiuoja į eiles. Prieš lėktuvan lipdamas, kiekvienas keleivis 
turi pirštu parodyti savo lagaminą. Tik po to galima lipti 
į lėktuvą. Man nusišypso laimė. Mat, visą kelionės mantą 
nešuosi rankose. Keleiviai su keletu mantos gabalų rau- 
siasi po lagaminų kalnus, savųjų ieškodami. 

Pagaliau ir lėktuve. Sėdžiu prie lango dešinėj pusėj. 
Taip, kaip norėta. Man įdomu užmesti akį ant Sinajaus 
dykumos ir Sueco kanalo. Be to, skrisim ir virš Gošen že- 
mės Nilo deltoje. O čia kadaise Jokūbo vaikai turėjo ga- 
nyklas savo bandom. 

Lėktuvas pilnas pilnutėlis. Vakarietiškai apsirengu- 
sių keleivių beveik nėra. Vis arabiški drabužiai. Šalia sėdi 
du jauni arabiukai. Su galvos apdangalu — kalafiyeh ir 
sijonu — galabiyeh. Kerši, lyg pingvinai. Įdomus daly- 
kas. Prieš dvidešimt metų retas arabas nemokėjo kalbėti 
angliškai, nūdien retas moka kalbėti angliškai. 

Kylam šiaurės rytų link. Iki Amman tiesiog būtų tik 
apie 400 km. Tačiau Artimuosiuose Rytuose valstybių sie- 
nos siekia patį dangų. Iš Egipto į Jordaniją neskrendam 
per Sinajaus dykumą, bet per Viduržemio jūrą ir Kipro 
salą — 2000 km kelionė! 

Viduržemio jūra smaginasi šelmiškais debesiukų bū- 
riais. Alia lėktuvas — Boeing 707 — bando į juos dėme- 
sio nekreipti. Bet ima purtytis ir drebėti. Kylam aukštyn. 
Dešinėje dunkso Šventosios Žemės pajūris. Lyg auksinis 
kaspinas. 

Alia, valstybinė Jordanijos lėktuvų linija, yra ištaigi 
ir svetinga. Patarnautojų gausu. Dauguma jų merginos. 
Patarnauja su atida ir šypsniu. Tik mano bendrai — ara- 
biukai — turi vargo. Vienas jų ima arbatą saldyti su kve- 
piančia veidui šluostyti servetėle. 

Ir lėktuvo kapitonas paslaugus. Kartkarčiais apgar- 
sina, kur esam ir ką galim matyti. Iš kalbos sprendžiu, 
kad jis nėra arabas, bet anglas. 

Trunkam visą valandą, kol pasiekiam Kipro valsty- 
bę saloje. Kipro sala brangi savo krikščioniška praeitimi. 
Paulius, Tautų Apaštalas, čia pradėjo skelbti Gerąją 
Naujieną. 

Iš lėktuvo žiūrint, Kipras atrodo lyg emeraldas su 
pražilusiais šonais. Vakariniame salos gale yra Paphos 
miestas su Afroditės įlanka. Teko ten būti prieš keletą me- 
tų. Afroditė — meilės dievė. Pagal graikų mitą, ji gimė 
šiame paplūdimy. Iš jūros išbrido. Rytiniame salos gale 
matau kitą miestą. Tai Salamis. Ir ten Paulius pagonims 

Dievo gerumą skelbė. Iš lėktuvo griuvėsiai sunkiai atpa- 
žįsiami. Žiūriu į juos per telefoto linzę. Pravartu būtų tu- 
rėti žiūronus! Barnabas, pirmosios Pauliaus misijinės ke- 
lionės bendras, čia gimė ir čia kape laukia prisikėlimo. 

Sprausminis lėktuvas neleidžia ilgai akim ganytis po 
emeraldo salą Viduržemio jūroje. Sukam į rytus — Liba- 
no ir Sirijos link. Po pusvalandžio jau kabam virš Beiru- 
to, Libano sostinės. Kairo laikraščiai šį rytą rašė, kad ten 
musulmonai arabai krikščionis arabus apšaudo artilerija, 
o sirai tai gauna iš abiejų. Atrodo, kad apačioj ramu. Sun- 
ku pasakyti, ar dūmų stulpai kyla iš fabrikų kaminų, ar 
iš gaisrų. 

Libanas iš oro įdomus. Dvi kalnų — Libano ir Anti- 
libano — virtinės, lyg šukos, išilgai dalina kraštą į pajū- 
rio juostą ir žalumu spoksantį Bika'a slėnį. Libano kal- 
nuose auga kedrai. Rytinė virtinė pietuose baigiasi Her- 
mono kalnu (2814 m). “Dangus yra Tavo — ir žemė, su- 
kūrei Tu žemę ir kas tik ant žemės. Tu šiaurę ir pietus 
sutvėrei, didžiuojas Tavim Taboras ir Hermonas" (Ps 88 
/89/,12-13). Hermonas viršūnėje puošiasi sniegu. Ne vel- 
tui vietiniai jį vadina Jebel eš-Šeikh — Šeicho kalnu. Am- 
žinas sniegynas puošia ne tik jį, bet ir jo šiaurines ai- 
šlaites. 

Libanas rytuose turi sausą kaimyną — Sirijos dy- 
kumą. Oras virš jos tyrutėlis. Debesėlio jokio. Lėktuvas 
nebedreba, nebevirpa. Rodos, kad tik kabam ore. Pietinis 
Libanas yra Fatahland — Palestinos partizanų šalis. Iš 
čia jie vargina Izraelį, laisvės Palestinai ieškodami. 

Damaskas, Sirijos sostinė, sėdi ant rytinės Antilibano 
kalnų virtinės papėdės. Savo žalumu jis akis patraukia 
net ir iš lėktuvo. Mat, jo sodus laisto Barada upė. Tikra 
oazė dykumoje. Damaskas turbūt yra seniausias Žemės 
miestas. Jo pradžia priešistorinė. Nuo pradžios iki dabar 
jame gyvenama, — piliakalniu Damaskui niekuomet ne- 


389 


teko būti. Ir Abraomas jį pažino (II tūkstantmečio pra- 
džioj); Tautų Apaštalas Paulius sutiko Viešpatį Jėzų pa- 
keliui į jį (Apd 9). Damaske dar tebėra gatvė, vardu Tie- 
sioji, su užeiga iš Pauliaus laikų (Apd 9,11). Akis pa- 
traukia tiesios, tiesios linijos, kurios lyg rodyklės šaute 
šauna į šiaurę, į rytus. Tik pietų pusėn rodanti linija su- 
lūžta, imdama raitytis. Tai vieškeliai: į Aleppo — šiaurė- 
je, į Palmyrą ir Iraką — rytuose. Sulūžusi rodyklė — 
vieškelis į Jordaniją per pajordanės ir Gileado kalnus. 

Praskridę Damaską, visu kampu sukam pietų link. 
Jordano upės slėnis dalina Jordaniją nuo jai prieš 1967 
metų karą priklausiusio Vakarinio krašto (West Bank), 
kurį dabar valdo Izraelis. Galilėjos jūra, nors ir yra di- 
džiulis ežeras (24 km ilgio ir 5-11 km pločio), atrodo lyg 
mažutė gitara. Ne veltui Šventraštis jį Kinereto — Gitaros 
ežeru vadina. 


Jordano vardas mums gerai pažįstamas. Katekizmas 
ir geografija mane supažindino su Jordano upe ir slėniu. 
Čia Jonas Krikštytojas Jėzų pakrikštijo (maždaug 27 m. 
po Kr.). Kas kita su Jordanijos vardu. Jordanija — haše- 
mitų karalystė, kuri susikūrė tik po I pasaulinio karo, bri- 
tam turkus iš Palestinos išgujus. Jordanija ir Izraelis yra 
du kraštai, kurių žemė yra šventa trim pasaulinėm religi- 
jom: žydijai, krikščionijai ir islamui. Šiame Artimųjų Ry- 
tų kampe galima pažinti geriau, negu bet kur kitur Ry- 
tuose, nuostabią Vakarų ir Rytų sampyną. 

Senovėje per pajordanę ir Gileadą ėjo Karaliaus 
vieškelis, — nuo Mesopotamijos per Damaską, Ammaną į 
Agabah įlanką. Juo žygiavo egiptiečiai, hetitai, babilonie- 
čiai, asirai, persai, graikai, romėnai, arabai... Žygiavo 
armijos pulti ir gintis, slinko kupranugarių karavanai su 
manta ir prekėmis, judėjo tautelės, ieškodamos saugaus 
kampo apsigyventi. Karaliaus vieškelį ir dabar archeolo- 

gai kur ne kur atpažįsta. Be abejo, tik lėtesniu lėktuvu ir 
žemiau skrisdami. 

Amman orauostyje leidžiamės laiku. Jordaniečiai, tie- 
sa, arabai, bet tik kalba teprimena egiptiečius. Visur šva- 
ru, tvarkinga, patrauklu. Turistų jie laukia ne tik dėl už- 
darbio, bet ir norėdami save kitiems parodyti. Keleivių 
daug ir čia: turistų, maldininkų, kareivių, pirklių. Mai- 
šaties nėra. Patarnavimas greitas ir mandagus. Net mui- 
tinėje jautiesi svečias. 

Kelionėje į svetimą kraštą pirmieji įspūdžiai duoda 
visam buvojimui nuotaiką. Svečiu orauostyje pasijutęs, 
svečiu jautiesi ir kelionėje po kraštą. 

Dar orauostyje susisiekiu su viešbučiu. Lygtis nerei- 
kia — neprašomi pasako kambario kainas. Jos įvairios. 
Rinkis pagal norą ir kišenę. Mano viešbučio vardas ang- 
liškas: Merryland. Lygtis nereikia nė su taksistu. Taksis 
turi kilometražą. Iš Kairo atvykus, nustembama. Gali do- 
mėtis, klausinėti: kas? kur? — bakšišo už atsakymą nie- 
kas nelaukia. 


JORDANIJA — HAŠEMITŲ KARALYSTĖ 


Jordanija yra bent trečdaliu didesnė už Lietuvą 
(97,740 kv. kilometrų). Jordano upė ir Negyvoji jūra ją 
skelia į dvi dalis. Rytinė Jordanija — sausi plokščiakal- 
niai, vietomis net 750 metrų aukščio, nejučiomis tam- 
pa Arabijos dykuma. Vakarinė — dalis istorinės Palesti- 
nos, kuri mums pažįstama kaip Judėja ir Samarija. Sama- 
rijoj — šiaurėj gausu derlingų daubų, Judėja — pietuose 
akmeninga ir skurdesnė. Vakarinę Jordaniją Izraelis už- 
ėmė 1967 metų karo metu. 

Jordanijos gyventojai — arabai: ūkininkai ir bedui- 
nai. Tačiau Vakarinės, arba istorinės, Palestinos gyvento- 
jai yra mišrios kilmės. Gyventojų turi mažiau negu Lietu- 
va (2,500,000). Kone 9095 jų — sunni (tikrieji Maho- 

meto sekėjai) musulmonai. Krikščionių — apie 100,000, 
pusė jų maronitų ir lotynų apeigų katalikai. 

Jordanijos krašto paviršius patrauklus šiurkščiu spal- 
vingumu. Tik 1074 tetinka žemės ūkiui. Turizmas yra ant- 
ros svarbos įplaukų šaltinis. Pramonė dar tik bando atsi- 
stoti ant kojų. Žaliavas reikia įsivežli, o gaminių ekspor- 
tui vis dar maža. Jordanija nėra turtinga, bet darbšti ir 
veržli. 


JORDANIJA IR ŠVENTRAšTIS 


Jordanija yra labai svarbi Šventraščio tyrinėtojams. 
Kadaise čia buvo Ammonas, Bašanas, Edomas, Moabas— 
karalystės, kurios aprašomos Senojo Testamento knygose. 
Archeologam Jordanija — aukso kasyklos! Amman mies- 
te yra American Schools of Oriental Research — Archeo- 
logų draugijos nuolatinis padalinys. Esu jo narys ir galiu 
naudotis jo paslaugia pagalba. 

Kadaise garsusis Karaliaus vieškelis buvo tiltas ne tik 
armijom, bet ir Azijos, Europos ir Afrikos civilizacijom. 
Didžiulis Jordanijos turtas — senienos ir žilas amžius: 
bent 11,000 metų! Piramidžių, tiesa, čia nerasi, bet seno- 
vė joje nemažiau įdomi tam, kas moka klausytis. 

XIV a. prieš Kristų benamiai Habiru klajokliai kū- 
rė savo tautas ir valstybes ant nūdienės Jordanijos žemės. 
Habiru nebuvo gimstama, bet tampama. Heber reiškia 
anapus, t-y. anapus (į vakarus nuo) Eufrato upės. Tai bu- 
vo asmenys, kurie, palikdami miestišką aplinką, tapdavo 
benamiais klajokliais anapus (į vakarus nuo) Eufrato 
upės. Ir Abraomas bus buvęs vienas iš Habiru. Tik jo 
anapus reikia rašyti didžiąja raide: benamis klajoklis į 
Anapus. 

XIII a. Abraomo palikuonys, eidami iš Egipto į Ka- 
naaną, turėjo daug bėdos su jau sėsliais tapusiais Habiru. 
Skaičių knyga (22-24 sk.) pasakoja apie žynį Balaamą ir 

jo kalbančią asilę. Mat, moabiečių karalius Balakas pasi- 
kvietė jį, kad prakeiktų izraeliečius. Balaamas, Ammono 
šalies žynys, atjojo ant asilės. Angelas jam pastojo kelią. 
Anot Skaičių knygos, “ Asilė, pamačiusi stovintį angelą 
su ištrauktu iš makšties kalaviju, pasisuko iš kelio ir ėmė 
eiti dirva“. Balaamas ją mušė ir privertė grįžti į kelią. 
Ūmai, atsiradus tarp dviejų tvorų, angelas kelią vėl už- 
stojo. Asilė, nebegalėdama pasukti nei kairėn, nei deši- 
nėn, sustojo ir sukniubo. Žynys ėmė daužyti ją lazda. Skai- 
tom: “Tuomet Viešpats atvėrė asilės nasrus, ir ji ėmė kal- 
bėti: “Ka aš tau padariau? Kam mane muši?.. Argi aš ne 
tavo gyvulys, kuriuo jodinėjai iki šiai dienai? Pasakyk, 
ar aš tau kada nors dariau panašiai??? Balaamas turėjo 
pripažinti: “ Niekuomet!"* “Tada Viešpats atvėrė Balaamui 
akis, ir jis pamatė stovintį kelyje su ištrauktu iš makšties 
kalaviju angelą..." Balaamas, Balako kviestas prakeikti 
izraeliečius, angelo liepiamas, juos palaimino. 


Tai labai sodrus Šventraščio pasakojimas. Jame pil- 
na gyvo tikėjimo ir šmaikštaus sąmojo: net asilas mato, 
ką Dievas daro, o tu, žmogau, neišmanai!.. 

Abraomo palikuonys izraeliečiai pasiekė Moabo 
plokščiakalnius ir pajordanės Abel-šitim tik per 40 metų, 
arba per vieną kartą. Tai buvo prieš 3200 metų. 


Aš pasiekiau tą pačią vietovę, darydamas didelį lan- 
ką, per ketvertą valandų. 


AMMAN MIESTE: GATVĖS BE ŽENKLŲ 


Taksistas skubiai veža per kviečių laukus, kurie jau 
arti pjūties. Geltoni, sunkiomis varpomis, linguoja pava- 
karės vėjuke. Moabo aukštumos tinka javams. Matau ir 
miežius — trumpus ir retus, su ilgais ūsais, šelmiškai šna- 
rančius. Kur ne kur atšlaitėse vijojasi vynmedžiai ir rim- 
tai stovi gumbuoti alyvmedžiai. Vijoklinių vynmedžių 

reta, bet jų gausu prie Betliejaus ir Hebrono. Paprastai 
jie aukštyn stiebiasi žmogaus duotu rameniu. 

Amran — miestas be gatvės užrašų. Pagrindinės gat- 
vės vingiuoja slėniuose. Daubos ir aišlaitės rodo gatvelių 
raizgyną. Kartu su Roma didžiuojasi septyniomis kalvo- 
mis. Miesto praeitis — spalvinga. 1921 metais čia buvo 
tik kaimelis, kurį emiras Abdullah, vėliau tapęs karalium, 
pasirinko savo palapinei. Kaimelis tapo sostine. 

Amman ne visuomet buvo kaimas. Jis turi net prieš- 
istorinę senovę. Šventraštis jį vadina Rabbah — Didžiuo- 
ju, arba Rabbath-Ammon — Didžiuoju Ammon. Karalius 
Dovydas jį X a. sunaikino, tačiau, jo sūnui Saliamonui 
valdant, jis atgijo. Romėnų laikais Amman buvo vadina- 
mas Filadelfijos vardu. 


JORDANIJA — ARABIJOS ŠIRDIS 


Geografiškai žiūrint, Jordanija yra arabų pasaulio 
centras. Turistui Jordanija — Arabijos širdis. Egiptas šir- 
dies parodyti negali, nes jame per ankšta; Tunisija per 
daug padrika; Libanas ir Sirija — karo stovyje. Jorda- 
niečiai turistui rodo širdį. 

Jau orauostyje pajunti nuoširdumą. Pasiekęs Merry- 
land viešbutį, pasijutau Pažado Žemėje. Viešbutis, tiesa, 
paprastas. Merryland atspindi ne linksmąjį, bet paslaugų- 
jį kraštą. Kambarys mažutis. Langas į kiemo pusę. Skersai 
kiemo tik kitus langus matai. Tačiau kambarys jaukus ir 
švarus. Be to, jame yra ir televizorius, ir šaldytuvas su 
gaiviu vandeniu, limonado, alaus buteliais. Ar tai galėtų 
būti? Tikriausiai tai miražas! Šaldytuve yra ne tik dube- 
nėlis su ledais, bet ir J8:B scotch butelis. Ant stalo kaino- 
raštis. Jordaniečiai turistus laiko svečiais. Juos nuošir- 
džiai priima. Čia ne Egiptas! 

Po Kairo Amman — jaukus ir vėsus. Nesi prekė. 
Jautiesi žmogum tarp žmonių. 

SENIENOS AMMANO MIESTE 


Mane domina tvirtovė, kuri tūno ant Jebel Hussein, 
ir romėnų laikotarpio pastatai. Einu pėsčiomis. Su žemė- 
lapiu rankose. Seku slėnio gatvę. Žmonės gatvių vardus 
žino iš atminties. 

Tvirtovė pastatyta ant plokščiakalnio. Mane traukia 
ne tiek tvirtovė (ji arabų statyta), kiek pats plokščiakalnis. 
Čia, Šventraštis rašo, Dovydas pasiuntė savo karininką 
Uriją mirčiai. Tada Dovydo kariuomenė, Joabo vedama, 
apgulė Rabbath-Ammon. Pats Dovydas buvo Jeruzalėje. 

Šventraštyje skaitau: “Pavakare Dovydas, vaikštinė- 
damas ant rūmų stogo, pastebėjo besimaudančią moterį. 
O ji buvo labai graži. Dovydas ėmė teirautis, kas ji per 
viena. Jam buvo pranešta, kad tai Betsabėja,. .. hetito 
Urijo žmona" (2 Sam / 2 Kar 11,2-26). Dovydas įsakė, 
kad Betsabėja ateitų į karaliaus rūmus. Atėjo. Išėjo nėš- 
čia. Dovydas ir Betsabėja buvo bėdoje. Ką daryti? Pagal 
Mozės Įstatymą gresė mirties bausmė. 

Dovydas davė Joabui įsakymą, kad atsiųstų Uriją į 
Jeruzalę. Urijui atvykus, teiravosi apie karą ir Rabbath- 
Ammon. Po to jis liepė Urijui eiti namo pas žmoną. Ta- 
čiau Urijas miegojo kareivinėse su savo kareiviais. Do- 
vydas kitą dieną jį net išbarė: “Argi ne iš kelio atėjai? 
Kodėl nėjai namo?" Urijas pasirodė padoresnis už Dovy- 
dą. “Sandoros Skrynia, Izraelio ir Judah kareiviai vargs- 
ta mūšio lauke", — sakė jis karaliui, — “o aš eisiu namo 
valgyti, gerti ir miegoti su savo žmona? Gink, Dieve!“ 
Dovydas jam įsakė dar dieną pasilikti Jeruzalėje. Tą va- 
karą, pietų metu, Dovydas Uriją nugirdė. Urijas, nors ir 
girtas būdamas, namo pas Betsabėją nėjo. Kitą rytą Do- 
vydas parašė Joabui laišką ir jį pasiuntė per Uriją: “ Pa- 
statyk Uriją mūšio priekyje, kur kova smarkiausia, ir 
palik jį, kad žūtų..." Karininkas Urijas žuvo ant šios 
kalvos. 

Vaikštau po griuvėsius su Šveniraščiu rankose. Die- 
vas ir Dovydas. Dovydas ir Betsabėja. Urijas. Žmogus su- 
sikerta su Dievu. 

Skaitau toliau: “Viešpats siuntė pas Dovydą prana- 
šą Nataną. Jis atėjo ir ėmė kalbėti. “Viename mieste gy- 
veno du vyru, vienas turtingas, o kitas beturtis. Turtinga- 
sis turėjo daug avių ir jaučių, beturtis gi visai nieko ne- 
turėjo, išskyrus vieną avelę, kuri jam buvo kaip duktė. 
Atėjus pas turtuolį pakeleiviui, jis, gailėdamas savo avių 
ir jaučių, paėmė beturčio avį ir prirengė valgių svečiui“. 
Dovydas, įtūžęs prieš aną turtuolį, sako Natanui: “Tas 
žmogus turi būti nubaustas mirtimi!" Natanas, pirštu į 
Dovydą rodydamas, sako: “Tu esi anas žmogus!'"* (2 Sam 
/ 2 Kar 12,1-7). 

Senasis Testamentas yra knyga apie žmogaus sankir- 
tų su Dievu. Idealusis karalius Dovydas — nusidėjėlis! 
Dovydas mokėjo ne tik nusidėti, bet ir atgailauti. Švent- 
raštyje yra psalmė, kuri laikoma Dovydo sukurta, vardu 
“Pasigailėk manęs, Dieve!" “Sutverk širdį man tyrą, o 
Dieve, many nepalaužiamą dvasią ainaujink“* (Ps 50 
/51/, 12). 

Mintimi lyginu Rameses II su Dovydu. Koks skiriu- 
mas! Rameses II save laikė ir jautėsi dievu, -— nuodėmės 
nepažino. Dovydas giliai išgyveno savo trapų ribotumą. 


KARALIAUS HUSSEINO RŪMAI IR ROMĖNŲ AMFITEATRAS 

Į šiaurę nuo tvirtovės matau El-Oasr — pilį, kurią 
sau pasistatė pirmoji arabų karta Jordanijoje. Čia pat ir 
nūdieniai karaliaus rūmai. Kresni, spalvingi, iškilia uni- 
forma arabų legiono kariai saugo vartus. 

Dauboje, į vakarus nuo tvirtovės, aipažįstu romėniš- 
kus pastatus. Daubon nusileisti jau ne taip lengva. Eiti, 
tiesa, pakalnėn smagu, bet nežinai, kuri gatvelė veda tie- 
siau žemyn. Du berniukai, palikę sviedinį, mane palydi 

Amman: romėnų amfiteatro likučiai Jordanijos sostinėje. 

Džeraš: romėnų statybos likučiai Naujojo Testamento Gerasoje. 


pakalnėn. Pasakoja, kad karalius Hussein poryt kelia sau 
vestuves. Sako, mūsų nauja karalienė yra amerikietė. 

Amfiteatras — pačiame miesto centre. Romėnai jį 
pasiatė II a. Jordaniečiai jį prieš keletą metų atnaujino. 
Dabar jame dainuojama, vaidinama, koncertuojama. Teat- 
re yra akmeniniai suolai šešiem tūkstančiam dalyvių. 


GINTARAS Iš BALTIJOS 


Amman muziejus mažutis. Bet man jis paliko didžiu- 
lį įspūdį. Senienų čia maža, bet jos puikiai išdėstytos. Jų 
tarpe randu ir gintaro gražmenis su parašu: “Gintaras iš 
Baltijos pajūrio. Atvežtas prieškristiniais laikais“. Turbūt 
finikiečių, arba punų, dėka. 


Į NABATIEČIŲ PETRA 


270 km nuo Amman, pietinėje Jordanijos dykynėj, 
yra Petra, senovės nabatiečių sostinė. Keliauti į ją nėra 
lengva. Taksiu iškeliauju iš Amman 5 val. ryto. Turiu ir 
gidą, ir šoferi. Gido vardas Elijas Sarkis. Pavardę taria 
kirčiuodamas antrąjį skiemenį. Save laiko dypuku. Mai, 
turėjo pasitraukti iš gimtojo miesto, Jeruzalės, 1967 metų 
karo metu. 

Po trijų valandų pasiekiam Ma'an miestą. Čia vieš- 
kelį reikia palikti ir pasitenkinti keliuku į kalnuotą dy- 
kumą. Keliukas netrukus įvingiuoja į Wadi Musa, Mozės 
upelio vagą. Vasaros metu Wadi Musa tėra tik upelio va- 
ga, važiuojame ja lyg ant būgno. Taksistas vengia smėlio 
duburkių. Liūčių metu kelio nėra. 

Wadi Musa didžiuojasi Šveniraščio pasakojimu. Mo- 
zė kadaise čia kažkur iš uolos iškvietė gaivų vandenį. 

Al-Dži policijos būstinėje reikia sustoti. Esam prie 
pat Sią, arba Plyšio, kuris veda į Petrą. Siūlo samdyti 
arklį, asilą, mulą. . . Sako, reikės bent valandą joti. Klau- 
siu, kiek kilometrų. “Dvi ar trys mylios", atsako. Prikal- 

binu Eliją eiti pėsčiomis. Pažadu užmokėti už naujus pus- 
padžius. 

Takas į Petrą eina palei senovės nabatiečių užtvan- 
ką. Kadaise ji sulaikydavo staigaus lietaus vandenis, ap- 
saugodama Sią ir Petrą. Prieš 15 metų, pasakoja Elijas, 
staigus potvynis užklupo Sią plyšyje 50 prancūzų. Visi 
žuvo! Po to nabatiečių užtvanka iš dalies atstatyta. Vis 
vien žiūriu į dangų, ar nėra ten tamsių debesų. .. 

Sią tarpeklis siaurutis. Vargu ar džipas juo prava- 
žiuotų. Turbūt ne. Uolų sienos, 50-60 metrų aukščio, rodo 
dangaus mėlynę pro rožių spalvos plyšį. Čia stovinėti ne- 
jauku, nors ir įdomu. Norisi skubiau žengti ir žiūrėti 
aukštyn. Tik visa bėda, kad akmenys po kojomis. Reikia 
žiūrėti, kur koją dedi. 

Petra buvo miestas-tvirtovė dykynės slėny. Nepaima- 
ma tvirtovė. Keli kareiviai galėjo ją Sią plyšy apginti. 

Sią tarpeklis baigiasi dauba su rožių spalvos akmens 
sienomis. Mėlynas dangus, rožinis smiltainis ir kur ne kur 
žalia augmenija. Akis sustabdo uoloje iškalias klasinio 
graikų stiliaus kapo fasadas. Tai Iždas, arba Khaznat Fa- 
ron, vienas iš sveikiausių Petra paminklų. Sako, kad Ali 
Baba ir keturiasdešimt plėšikų jame slėpdavo savo grobį. 
Užiai ir Iždu vadina. 

Daubos šonuose yra kapas bei šventovės ir žmonių 
išraustos uolos. Smagu į jas lįsti. Viduj vėsu. Pati dauba 
pilna romėnų laikotarpio griuvėsių: iškilūs vartai iškil- 
mėm, Jupiterio šventovė, na, ir daržinės išvaizdos viešbu- 
tis iš karaliaus Husseino laikų. 

Petra griuvėsiuose mane labiausiai patraukia Deir, 
arba Vienuolynas, ir Aukos altorius. Norint juos pasiekti, 
reikia gerokai palypėti. Vienuolynas buvo išraustas uoloj, 
III a. po Kr., Dhu-šara, pagrindinio Petra dievo, garbei. 
Randu ir kryžiaus ženklų kai kur ant sienų. Atrodo, kad 
ši šventovė buvo kada nors ir krikščionių dievnamis. 

Elijas jau žino, kad mane visa domina. Be to, jis yra 
tikrai paslaugus. Sako, eikš su manim. Palipam ant uolų 
viršūnės už Deir, arba Vienuolyno. Dievuli mano! Vienas 
įspūdingesnių vaizdų, kuriais yra tekę džiaugtis gyveni- 
me. Panorama nuostabi! Jordano plyšys link Negyvosios 
jūros ir Agabah įlankos, Sinajaus dykuma, Negeb, švent- 
raštinis Kanaanas prieš akis. Elijas atkreipia dėmesį į Je- 
bel Harun — Arono kalną. Sako, ten yra Aarono, Mozės 
brolio, kapas. Tik pusė kilometro į pietvakarius. Ant jo 
kasmet musulmonai beduinai švenčia Id al-Adha — Aukos 
šventę. Ja prisimenama Abraomo auka Dievui ir baigia- 
ma hadž kelionė į Meką. Pietryčiuose Arabijos dykuma su 
mėnulio paviršių primenančiais krateriais. 

Elijas pasakoja, kad tik 1812 metais nuotykių ieš- 
kotojas šveicaras Johann Burckhardt išgarsino Petrą Eu- 
ropoje. Keliaudamas nuo Damasko į Kairą per Agabah, 
jis klausėsi beduinų pasakojimų apie paslaptingus griuvė- 
sius kalnų slėnyje. Iš pasakojimų spėjo, kad tai galėtų 
būti Petra. Burckardt laisvai kalbėjęs arabiškai ir gerai 
pažinęs islamą. Apsimesdamas esąs musulmonas, jis ga- 
lėjo be kliūčių klaidžioti po šias paslaptingas uolas. Sa- 
kėsi, kad padaręs pažadą nunešti auką prie Aarono kapo. 
Musulmonai beduinai ne tik leido, bet ir padėjo šiam pir- 
mam europiečiui pereiti per Petrą. 

Iš daubos takeliu į pietryčius nuo viešbučio lipam į 
Nedž kalną Aukos altoriaus apžiūrėti. Pakeliui uolėtos at- 
šlaitės rište pririša akis spalvomis, kontūrais, šventovėmis 
ir olų kapais. Aukos altorius Nedž kalne yra Aukštoji 
Petra vieta, — altorius kruvinom aukom. Aplink altorių 
akmeny grioveliai kraujui nutekėti. Du akmeniniai obe- 
liskai, lyg amžini sargybiniai, stovi prie Altoriaus šonų. 
Elijas tvirtina, kad Altorius tiksliai žymi rytų-vakarų ašį. 
Ta, esą, galima patikrinti tuo metu, kada naktis yra lygi 
su diena. 

Tr iš čia puiki panorama. Saulė jau linksta vakaruos- 
na. Nauji šešėliai ir tirštėjančios spalvos. Slėnis buvo auk- 
so spalvos vidurdienį, rožinis — popiet. Dabar jis vis la- 
biau parausta ir tampa purpurinis. Su spalvų kaita kei- 
čiasi ir Petra nuotaika. Ir vėjuką imu pajusti. Tiesa, nė- 
ra kuo jam žaisti. Tik uolos, uolos, uolos. .. Negi žaisi su 
akmenimis! Užtat tyliai švilpauja po uolų briaunas ir šel- 
miškai paglosto mano barzdą. Kartkartėmis ir kepurę nuo 
galvos nukelti mėgina. Lyg norėtų priminti: nusiimk ke- 
purę — šventoj vietoj esi... 


PETROS ISTORIJA 


Nabatiečiai buvo semitų gentis iš Šiaurės Arabijos. 
Petrą savo sostine padarė jau 800 m. pr. Kr. Amžiams 
bėgant, užkariavo žemes šalia Karaliaus vieškelio ir pasi- 
darė karavanų kelio viešpačiai ir saugotojai. Turėjo ne- 
paprastai turtingas įplaukas. Egipto su Mesopotamija pre- 
kyba buvo jų rankose. 

Istorija sako, kad 312 m. pr. Kr. Seleucidai, Alek- 
sandro Didžiojo palikuonys, bandė nabatiečius iš Petra 
išvietinti. Tačiau nabatiečiai jų ne tik į Petrą neįsileido, 
bet ir iš pajordanės išvijo. Tik romėnai pajėgė nabatie- 
čius pavergti. Pradžioj jiems davė savivaldą, bet ilgainiui 
(nuo II a.) Nabatėja tapo romėniškosios Arabijos pro- 
vincijos dalimi. Romos valdoma, Petra vėl pasidarė pa- 
togus ir žydintis miestas. Tą liudija likučiai teatrų, mau- 
dyklių, šventovių, gatvių... Vėliau Petra tapo Bizantijos 
imperijos miestu. O VII a. ją užkariavo arabai. Arabam 
valdant, Karaliaus vieškelis neteko savo svarbos. Tuo pa- 
Čiu dingo ir Petra įplaukų šaltinis. Laiko smėlis užpylė jos 
paminklus. Ir tik XIX a. šveicaras Johann Burckhardt 
vėl Petrą užkliudė. 

Petra praeitis prieš nabatiečius yra miglota. Švent. 
raštis mini horitus, kurie jau čia gyveno XX a. pr. Kr., ir 

edomiečius, kurie Mozės laikais valdė pietinę Jordaniją. 
Šventraštis Petrą vadina Sela vardu. Sela reiškia tą patį, 
ką ir Petra — Uola. 

Archeologai ėmė raustis Petra mieste tik 1929 me- 
tais. Nūdien, pusšimčiu metų vėliau, archeologiniai tyri- 
nėjimai tęsiami. Petra yra knyga, kurią reikia skaityti 
lėtai. Imta domėtis ir pačia nabatiečių tauta. Jordanijos 
karaliaus Hussein ir Saudi Arabijos prekybininkų pade- 
dami, Utah universiteto (JAV) mokslininkai ir dabar 
rausiasi po Petra daubą. 


PRO KERAK Į AMMAN 


Saulėlydis padaro Petrą užburta vieta. Spalvos ir 
tyla. Gaivu. 

Aš ir Elijas, kojas vilkdami, atšliaužiam prie Al-Dži 
policijos būstinės. Taksistas saldžiai miega. Nors ir pa- 
žadintas, bet jo nuotaika gera. 

— Kaip patiko? 

— Ka matėt? 

— Viską? 

— Ar per dantį trauki? 

Maždaug pusiaukelėje tarp Petra ir Amman priva- 
žiuojam Kerak, mūrais aptvertą kryžiuočių miestą ant 
kalno. Mūrai ne grožiui, bet gynybai. Žiūriu į jį tik iš 
automobilio. Įspūdinga Kerak pilis mėnesienoj. Stovi ant 
kalno. Staigios pašlaitės. Tik repečkomis galima pilies 
sienas pasiekti. Sunku įsivaizduoti tokios pilies pastatymo 
pastangas ir pastačius aprūpinti tūkstančius gynėjų (ir jų 
arklius!) maistu ir vandeniu. 

Elijas savo kraštą puikiai pažįsta. Ima pasakoti apie 
Salah ed-Din (Saladino) kovas su kryžiuočiais. Sako, jis 
kartą Kerak netikėtai užpuolė. Pilyje vyko vestuvės. Pi- 
lies komendantas pasiuntė Saladinui kepsnį su vynu — 
priminė, kad nemandagu ardyti vestuvių džiaugsmą. Ara- 

bų vadas per pasiuntinį už dovaną gražiai padėkojęs ir 
pasiteiravęs, kurioje pilies daly miega jaunavedžiai. Mat, 
norįs savo kariam įsakyti, kad tos dalies akmenimis ne- 
daužytų. 


SEKMADIENIS AMMANO MIESTE 

Klausiu viešbučio patarnautoją, ar yra arti krikščio- 
nių maldos namai. Priveda prie lango ir rodo į tarp na- 
mų kyšančius kupolus. Tikrai jie turi kryžius. 

Po pusvalandžio jau esu graikų ortodoksų bažnyčioj. 
9 val. ryto. Žmonių dar tik saujelė. Bet jie renkasi. Jauni, 
seni, vaikai. .. Pamaldos jau prasidėjusios. Giesminis po- 
kalbis tarp kunigo ir choro. Gieda graikų kalba, bet ara- 
biškais balsais — dykumos lūpomis. Giesmė lyg augąs vė- 
jo ošimas smėlyje: gilus, nenumaldomas, nepasotinamas. 
Tik kunigas ir choras atlieka Dievo garbinimo pokalbį, 
dalyviai tyli — klausosi. Vienas kitas niūniuoja giesmės 
melodiją. 

Pamaldų metu krikštija kūdikį. Senukas kunigas kū- 
dikį neša per bendriją. Atėjus evangelijai, būrelis daly- 
vių apstoja kunigą ir evangelijų knygą. Rinkliavą daro du 
— senukas ir vaikas. Abu eina kartu. 

Pamaldom baigiantis, bažnyčia kone pilna. Lyg šei- 
ma tėvo namuose. Sveikinasi, lenkdamiesi ir liesdami krū- 
tinę, lūpas ir kaktą. Jauku. Į mane niekas dėmesio ne- 
kreipia. 

Vyrai žemi ir kresni. Moterys dar žemesnės ir kres- 
nesnės. Vieni ir kiti daugiausia su sijonais. Kai kurie vy- 
rai vilki ant galabiyeh ir europietišką švarką. Ant galvų 
kalafiyeh — arabiškas gaubtuvas. Iš jo galima daug apie 
žmogų pasakyti: šviesiai raudorias su juodais taškučiais 
— arabų legionierius; šviesiai pilkas su padrikais kvad- 
ratėliais — kaimo ar dykumos vaikas; grynai baltas — 
miestietis. Kalafiyeh prie galvos spaudžia keliaaukštis 

virvelių raizginys. Legionierius, beduinas ir miestietis gal- 
vos gaubtuvą prilaiko juoda virvute, o šeichas — puošnia, 
paauksuota ir daugiaaukšte. Moterų drabužiai tamsūs. 
Lyg maišai krinta nuo pečių ir juosta perjuosiami. Krūti- 
nės tviska blizgučiais ir spalvingu išsiuvinėjimu. 

Lėtai išeinu iš bažnyčios į gatvę. Tikrai, žmogus — 
ne grybas. Per naktį neišauga. Ir papročiai ir drabužiai 
atspindi žmogaus patirtį. 

Gatvėje netrūksta ir vakarietiškai apsirengusių žmo- 
nių. Tačiau retas jų vietinis. Dažniausiai čia gyveną už- 
sieniečiai ir turistai. 

Pilna arabiškų restoranėlių. Stalų tik keletas. Ir val- 
gis paprastas. Šviežia duona — plokšti apvalainiai, sumal- 
tų žirnių ir aliejaus padažas bei /laban — arabiškas rau- 
gintas pienas. Arbata su šalimėtėmis ir čia geriausias gė- 
rimas. 


NEBO KALNE IR MADABA MIESTELY 


Elijas Sarkis pasidarė geras pažįstamas Jordanijoje. 
Sutariu, kad jis man parodys ir Nebo kalną, kur mirė 
Mozė, ir Madabą, mozaikų miestą. Atvažiuoja su taksistu 
— Moze Ideh — manęs paimti. 

Madaba yra 40 km į pietus nuo Amman, o Nebo kal- 
nas — 5 km į šiaurės vakarus nuo Madaba. 

Nebo kalnas yra tariamoji Mozės mirties vieta. Švent- 
raštis pasakoja, kad Dievas liepė Mozei kopti ant šio kal- 
no ir pasižiūrėti į Pažado Žemę. Čia Mozė ir miręs (Įst 
34). 

Vaizdas iš Nebo kalno yra panoraminis ir šildo šir- 
dį. Ant viršukalnio yra griuvėsiai — senas šventinamis ir 
ir krikščioniškas vienuolynas. Pranciškonai, ištikimieji 
Šventosios Žemės saugotojai, japonų archeologų padeda- 
mi tyrinėja griuvėsius jau kelinti metai. Elijas mane tem- 
pia į vakarinę viršukalnio pašlaitę. Čia įrengtas mažutis 

parkas — stebėjimo vieta. Cementu grįsta asla su stoginė, 
stalai su suolais ir keletas medelių. 

Elijas sako: “Ši yra mano mėgstamiausia vieta viso- 
je Jordanijoje“. “ Kodėl?" klausiu. “Iš čia galiu pasižiū- 
rėti į savo tėvynę!' Jis nutyla. Suprantu. Paeina į stoginės 
kampą, atsisėda, nugara atsiremdamas į stalą, ir visu vei- 
du stebi Jordano slėnį ir anapus. Ten jo širdis, nes ten jo 
tėvynė. 

Slėnis miglotas. Daug ką matyti — neįmanoma. 

Madaba miestelis mane jau seniai domino. Dažnai 
jis vadinamas mozaikų miestu. Šventraštis jį irgi mini 
Išėjimo iš Egipto pasakojime. Romėnų laikais Madaba 
išgarsėjo, nes mozaikos tada buvo itin madingos. Nūdien 
Madaba yra kone krikščioniška vietovė. XIX a. 2000 su 
viršum krikščionių, bijodami musulmonų, pabėgo iš Ke- 
rak pietuose ir apsigyveno čia. 

Madaba tįso ant senovės pamatų. Įeini į krautuvę ar 
net į šeimos namus — esi muziejuje. Grindys dažniausiai 
su senovės mozaikomis. 

Graikų ortodoksų bažnyčia savo grindyse turi mo- 
zaikinius Jeruzalės ir Palestinos žemėlapius. Jie yra iš 
imperatoriaus Justiniano (VI a. po Kr.) laikų. Jeruzalės 
žemėlapyje gali atpažinti pagrindines gatves ir Šventojo 
Karsto baziliką. Palestinos žemėlapis parodo keliolika vie- 
tovių, kurias mini Šventraštis. Abu žemėlapiai labai spal- 
vingi: žalia, mėlyna, ruda ir geltona spalva balto kalk- 
akmenio fone. 

Mozė Ideh yra krikščionis iš Madaba. Elijas Sarkis, 
tiesa, musulmonas, bet pagarbus krikščionim. Mozė moka 
vairuoti ir turi taksį, bet savo krašto nepažįsta. Elijas, at- 
rodo, verčiau jotų ant asilo, negu vairuotų taksį, — yra 
žiningas ir paslaugus gidas. Arabų kraštuose įprasta da- 
lintis darbu ir uždarbiu. Savo miestelyje Mozė Ideh jau- 
čiasi lyg gaidys savo kieme. Visus sveikina. Visi jį svei- 

kina. Sumeta žodį kitą ir su savo parapijos kunigu. Ūmai 
sustoja prie maisto krautuvėlės. Nuperka tris plokščius 
duonos apvalainius ir tris išmirkyto sūrio gabalus. Sūris 
ožkų pieno ir mirkomas didžiuliame stiklo inde. Lietuvo- 
je sūriai džiovinami, arabų kraštuose mirkomi. Skonį sun- 
ku aprašyti, — labai aitrus. Laužiam duoną ir sūrį. Mozė 
patenkintas ir šypsosi, rodydamas auksu sustiprintą dan- 
ti, kad man duona ir sūris patinka. 

Šalia Madaba pakelėje pastebiu keletą juodų palapi- 
nių. Jordanijos beduinai ima miesčionėti. “Ar galima ap- 
lankyti?" klausiu. “Bent sustokim", — tuojau pat prita- 
ria Elijas. Palapinių kuolai stipriai įkalti žemėn. Uždan- 
galas — juodas audeklas, austas iš kuprio ir ožkų vilnos. 
Žemės jis nesiekia. Bent pusės meiro plyšys aplink visą 
palapinę įleidžia akis vidūn. Ten namų darbo kilimėliai 
kloja aslą. Šalia palapinės beduinė (ne beduinas!) rūko 
ilgą pypkę. Tai ne nergileh — pypkė, kurią vyrai rūko. 
Pirmusyk Arabijoje matau moterų pypkę. Vyrai, rūkyda- 
mi nergileh, tabako dūmus traukia pro vėsinantį vandenį. 
Moterų pypkė vandeniu nevėsinama. Ji turi ilgą medinį 


kandiklį. 


GARAZIEčČIŲ KRAšTE 

Evangelija pagal Morkų aprašo demonų apsėstą vyrą 
(Mk 5). “Mano vardas", sako netyroji dvasia, “Legionas, 
nes mūsų daug? (Mk 5,9). Apie 40 km į šiaurę nuo Am- 
man yra Džeraš, arba Gerasa, miestas. Čia Viešpats Jėzus 
lankėsi. Laiko, tiesa, man Jordanijoje mažai beliko. Ta- 
čiau negi praleisi progą pabuvoti ten, kur Viešpats Jėzus 
lankėsi! 

Elijas irgi džiaugiasi. Mat, vasaros metu turistų ne- 
daug, o pragyventi reikia. Už septynis dinarus ($21) nu- 
veš ir parodys. 

Kelionė trumputė. Tik 50 minučių. Naujas asfaltuo- 

tas kelias per Moabo plokščiakalnius ir pušimis apaugu- 
sias kalvas. 

Džeraš — Gerasa bene bus geriausiai išsilaikęs ro- 
mėnų laikotarpio miestas. Šalia vieškelio iškilmingi var- 
tai — triumfo Arka, pastatyta imperatoriui Adrijonui 
(129 m. po Kr.) priimti, sveikina ir mane. Toliau už 
vartų — milžiniškas hipodromas. Įvažiuojam į Džeraš 
per pietinius vartus. Pėsčiomis pasiekiu Dzeuso šventovę, 
užeinu į teatrą su marmuro suolais bent 6000 žiūrovų, 
pereinu per milžinišką forumą su kolonomis, kurios tebe- 
stovi savo vietose, Ir atsiduriu Kolonų gatvėje, pačiame 
Džeraš centre. Kolonos kadaise laikė vandentiekio vamz- 
džius, kuriais tekėjo vanduo į visas miesto dalis. 

Vakariniame Kolonų gatvės šone atpažįstu nymphae- 
um, pusiau apskritą pastatą su Tontanu ir šventove nim- 
fom. Pastato šonas ir dabar tebėra išpuoštas raižiniais. 
Nimfos laiko didžiules urnas. Kadaise iš jų vanduo teš- 
keno į tvenkinį nymphaeum kieme. Tvenkinio fasadas di- 
džiuojasi liūto galvomis. Tingūs liūtai kadaise nesiliovė 
spjovę vandenį į Kolonų gatvę. 

Prie nymphaeum glaudžiasi ir Artemidės (Dianos) 
šventovė. Artemidė buvo daugiakrūtė derlingumo dievė. 
Jos garbintojai tikėjo, kad jos dėka žolė augo pievoje, 
avys ir karvės vedė, o moterys gimdė. Šventovė Artemidei 
statyta II a. po Kristaus. Priešais Artemidės šventovę yra 
krikščionių maldos namai, vadinami Vandentiekiu. 

Akis patraukia Gileado panorama. Kalvos ir slėniai. 
Karšta, bet sausa. Čia Viešpats Jėzus buvojo. Be to, Jokū- 
bas su Dievo angelu slėnyje per naktį ritosi (Pr 32:22- 
32). Džeraš mieste atpažinta net 13 krikščioniškų maldos 
namų. Katedra statyta 350 m. po Kristaus. Tai bene bus 
krikščionijos seniausia šventovė Jordanijoje. 

Vertelgos sekioja neva su senais pinigais ir alyvinė- 
mis lemputėmis iš molio. Daugumas jų — vakar naktį pa- 

darytos senienos. Kur nors netoli Džeraš. “ Made in Ja- 
pan“ arba “Made in Taiwan'' ant jų nematyti. 

Vakaruose, Gileado kalvų atšlaitėse, yra Jordano slė- 
nis ir upė. O anapus — Palestina: Izraelis ir okupuotoji 
Jordanijos dalis. Elijas Sarkis žiūri į anapus ir iš Čia. 
Ilgisi savo Jeruzalės. Prisimenu Šventraščio psalmę, ku- 
rioje žydai, būdami tremtyje, ilgisi Jeruzalės. 


Prie Babilonijos upių sėdėdami verkiam, 

Siono kalną atsiminę. 

Ant karklo šakų sukabintos mūsų nutilusios arfos. 
Mūsų trėmėjai mums liepia giesmes giedoti; 
mūsų engėjai ragina džiūgaut: 

“Pagiedokite apie Siono kalną"? 

Kaip mums giedoti Viešpaties giesmes: 

mums svetima ši žemė! 

Jeigu, Jeruzale, tave aš užmirščiau, 

mano dešinė tenuvysta. (Ps 136/137/, 1-6) 


Tr arabas, ir žydas ilgisi Sventosios Žemės! 


Iš JORDANIJOS Į IZRAELĮ 


Arabas ir žydas — abu Abraomo vaikai. Tik jų mo- 
tinos buvo skirtingos. Šeimos kivirčas turi daugiau žiežir- 
bų ir aistros, negu kivirčas tarp svetimųjų. 

Aplamai, arabų kraštai neįsileidžia turistų, kurių pa- 
sai turi Izraelio valstybės vizą arba bent kokį žydišką ant- 
spaudą. Tik Jordanija darosi šiek tiek praktiškesnė. Izra- 
elis dėl to tik šypsosi. 

Turiu du kelius iš Amman į Jeruzalę: vienas jų — 
skristi lėktuvu į Atėnus, ten persėsti į lėktuvą, kuris mane 
nuveš į Ben Gurion orauostį prie Tel Aviv, o kitas — tak- 
siu iki Hussein/Allenby tilto ant Jordano upės. Pasirenku 
antrąjį. Tris dienas prieš kelionę paduodu prašymą Jor- 
danijos vidaus reikalų ministerijai Ammane. Valdininkas 


408 


prašymą priima, bet jordaniečiams įprasto nuoširdumo 
nerodo. Jautiesi, kad užgauni jo kraštą, prašydamas leidi- 
mo. Grįžtu iš ministerijos lyg šaltu vandeniu perpiltas. 

Trečią dieną vykstu leidimo pasiimti. Jį paduoda že- 
mesnio rango tarnautojas. Klausiu, kaip pasiekti Hussein 
tiltą. Atsako: tai tavo reikalas. 


Į šVENTAJA ŽEMĘ 

Birželio 13. Jau vakar vakare sužinojau, kad Hussein 
/Allenby tiltas bus “atviras", — bus galima pereiti į Va- 
karinį kraštą (arabai net Izraelio vardo ištarti negali!). 
6 val. ryto iš autobusų stoties palieku Amman. Atrandu 
taksį, kuris kaip tik veža keleivius prie tilto. Kainuoja tik 
vieną dinarą. Mano pakeleiviai — palestiniečiai. Nekal- 
būs. Vienas jų — tik paauglys — nesiliauja rūkęs. 

Moabo aukštumose dar vėsu. Slėnin leidžiantis pra- 
deda šilti ir darytis tvanku. Nuo Amman iki tilto — apie 
50 km. Pravažiavus Šunat Nemrin miestelį Jordano slė- 
nyje, atsiradom kieme su šimtais žmonių — vyrų, moterų, 
vaikų — eilėse prie langelių. Tai arabai — jordaniečiai 
ir palestiniečiai — važiuoja į Vakarinę Jordaniją arba 
grįžta iš jos. Esam Jordanijos pasienio būstinėje. Užsienie- 
čiams atskiras langelis. Eilės prie jo nėra. Jaunas pasienio 
policijos karininkas uždeda antspaudą ne ant paso, bet ant 
dokumento, kurį išdavė Amman įstaiga. 

Iki tilto dar penketas kilometrų. Veža sukrypusiu au- 
tobusu. Sausakimša. Jordano slėnyje vasaros metu viešpa- 
tauja šutra. Autobuse verkia kūdikiai, skundžiasi vaikai. 
Ir motinų veidai išvagoti rūpesčiu. Niekas nekalba. Siena 
tarp Izraelio ir Jordanijos nėra vien tik geografinė, ji yra 
ir psichologinė: baimė, neapykanta, kerštas... Rodos, į- 
brėkštų kas degtuką, ir visa paskęstų ugnyje. 

Jordano upė tik keliolika metrų prieš mus. Tiltas — 
medinis. Man jis primena Vinco Kudirkos aprašytąjį — 

apgriuvęs ir netvirtas. Arabai jį vadina Hussein vardu, o 
žydai — Allenby. Hussein — Jordanijos karalius, o Al- 
lenby — britų generolas, kuris 1917 metais išvijo turkus 
iš Palestinos. Pats Jordanas — tik upeliukas. Gal koks 
pusšimtis metrų skersai. Vasaros metu lengva jį perbristi. 
Matyt, kad ir Jordanija, ir Izraelis Jordano upės vandenį 
pakreipia į šoną, pakinkydami jį gėrimui ir laistymui. 

Autobusas sustoja ir nejuda. Tuo tarpu per tiltą į abi 
puses prašliaužia dešimtys sukvežimių. Tie, kurie važiuo- 
ja į Izraelio pusę, užsikabina žydiškus leidimus, o tie, 
kurie važiuoja į Jordaniją, užsikabina jordaniškus. Sunk- 
vežimiai visai nuogi. Matai tik motorus, dėžę, kurioje sė- 
di šoferis, ir platformą. Į Izraelio pusę važiuoja tušti, o 
iš Izraelio — su žemės ūkio gaminiais. 

Apie vidurdienį pajuda ir mano autobusas. Persiri- 
ta į kitą Jordano pusę. Jordanas — Viešpaties Jėzaus 
krikšto vieta. Izraelio karininkas įkiša galvą pro duris ir 
pasveikina: “Baruchim habaim!“ (Sveiki atvykę!). Tu- 
ristus paprašo išlipti. 

Esu Šventojoj Žemėj. 


k 


Žmogus keliauja. Bet kelionė daro žmogų. Tik asilas 
iš kelionės negrįžta arkliu. 

248-249, 264, 269, 369, 388, 390 

Aswan 319, 342, 344, 358, 384 

Avicenna 243, 244, 369 

Azija 14, 64, 68, 72, 76, 90, 158, 

Bal el-Bahar 284 

Beduinai 406 

Behistun uola 129, 131, 132 

Berberai 294-295 

Berlynas 125 

Bernanos 304 

Betliejus 190, 191, 394 

Dovydas 206, 394-396 

Ebarti 236 

Hetitai 354 

Hezekijah 84 

301, 309, 323, 363, 372 

Jeruzalė 40, 44, 69, 84, 135, 155, 
190, 208, 227, 285, 295, 320, 398, 
405, 408 

Jėzus 64, 85, 126, 263, 321, 

Joabas 395-396 

Jokūbas 387 

Jona, pranašas 80, 88 

Jordanas 400, 408 

Juozapas, šv. 320, 328 

Kadeš 346, 354-355 

Kadvan 261 

Kalah, žr. Nimrud 78 

Kaldėjai 114 

Kanaanas 107, 323, 392, 400 

Kanonas 279 

Kara-Bogaz-Gol 256 

Karaliaus vieškelis 387, 390, 392, 

369, 370, 372 

Kasitai 77, 140, 192, 226, 236 

Kaškai 154, 194 

Katalikai 190, 380 

Kaukazas 256, 260 

Kemal Ataturk 75, 271 

Kerak 402, 405 

Keramika 35 

Kermanšah 152, 239, 240-241 

-132, 168, 233, 249, 382 

Kilimas 158-159, 295 

Kinija 15, 204 

206, 208, 218, 220, 229, 236, 237, 

Kirpėjas 303 

Kiš 108-109 

Khartoum 344 

Khuzistanas 149, 224-225, 234, 239, 
253 

Klajokliai 91, 154, 158, 174, 194, 

127, 133, 142, 147 

Knyga, žr. Šv. Raštas 104 

Koptai 320, 328, 364, 380 

Krikščionybė 75-77, 95, 135, 143- 
145, 278, 279, 300, 319, 360-361, 

Krikščionija 32, 189, 197, 263, 310 

Krikščionys 90, 379, 392, 403-404 

Krizas 202 

Kryžiaus karas 69-70 

Kryžius, Jėzaus 135, 190 

Ktesiphon 127, 133, 136-137 

Ksenofonas, žr. Xenophon 81 

Kserksas I 111, 168, 206, 208, 213, 
215, 216, 218, 220, 234, 238, 249, 

Kufa 95, 99 

Kultūra 34, 61-63, 84, 97-98, 105, 
108, 118, 129, 140, 166-167, 197, 
205, 248-249, 319 

Kunigija 53, 155, 383 

Kura 256 

Kurdai 71-75, 154, 240-241 

Kurdistanas 33, 71-75, 148, 167, 
180, 239, 248, 253, 254 

Kūrėjas 54, 104, 182, 378 

Kūrimas 81 

Kurigalzu, karalius 140 

Kurigalzu, miestas 141 

Kuš 77 

Kut 105 

Yezdegerd I 245, 246 

La Goulette 281, 286 

Laila 356-357, 361, 362 

Lao-Tzu 204 

Lazio 25 

Ledynai 33-34 

Libanas 143, 214, 272, 343, 389, 
394 

Libija 309, 319 


Lidija 202, 220 

Lietuva 72, 276, 391 

Lygybė 363-364 

Lipit-Ištar 38-39 

Lytis 53-54, 111 

Liudvikas, šv. 305, 320 

Liūtas 55, 83, 86-88, 196, 254, 379 

Londonas 125, 186, 328, 372, 381 

Lucijus Verus 135 

Lūrai 154 

Luristanas 140, 148, 167, 168 

Luxor, Žr. Karnak 343, 356, 362, 
369, 370, 372-379, 380 


Ma'an 398 

Madaba 404-406 

Magija 53-54, 109, 111, 118 

Magrebas 295, 300 

Mahdi, žr. Mahdis 103, 154 

Mahdis 94 

Mahometas 94, 95, 96, 99, 102, 134, 
143, 154, 162, 170, 177, 252, 283, 
295, 301, 302 

May, Karl 7l, 276-277, 295, 304 

Malik es-Saleh 320 

Mamelukai 320, 329 

Manethos 322 

Marabout, žr. Šventieji 302, 304 

Mardak(as) 40, 46, 60, 202-203 

Mariette, Auguste 370 

Marija, Mergelė 77 

Marmara 270, 271 

Marsas 14, 319 

Matematika 381 

Mead, Margaret 57 

Mecca, žr. Meka 100, 163, 170, 182, 
189, 194, 221, 246 

Medai 47, 83, 90, 226, 227, 240 
Medicina 323 

Medija 171, 235, 239, 245 

Memphis 318, 328, 329-330, 354 
Memnon kolosai 364 

Menas 31, 158, 309 

Merneptah 346, 363 

Mesopotamija 24, 29, 31, 32-40, 44, 
47, 51-55, 57, 61, 69, 78, 83, 86, 
88, 89, 98, 104, 110, 111, 108- 
114, 117, 121, 123, 128, 129, 139, 

Mišios 31-32, 65 

Mongolai 98, 155, 253 
Monoteizmas 323, 370, 378 
Mordekai 234, 238, 245, 246 

Mosul 67-68, 72, 75, 83, 151 

Nabatėja 401 

Nasiriyah 103, 107, 126 

Nasser 330, 357 

Nebo kalnas 404-405 

Neifertari 352, 355-356, 365 

Nefertiti 309, 323, 366, 370 

Negeb 400 

Neith 371 

Nemunas 378 

83 

